revista gândirii arestate 
P - - -—  - ———- - ——__——-—-_-—————— 


Nr. 112 (3/2020) 


Editată de FUNDAȚIA CULTURALĂ MEMORIA 
sub egida Uniunii Scriitorilor din România 
Fondator BANU RADULESCU 


SN 


Elena Scutaru E Procesiune, Câlnic, Alba, 1997 


2 


ELENA SCUTARU 


Născută în 1964, la Galaţi, a studiat la 
Liceul de Muzică și Arte Plastice din Galaţi 
până în clasa a X-a, apoia continuat la 
Liceul de Artă Nicolae Tonitza din 
București. Incepe studiile universitare în 
1988 la Institutul de Arte Plastice Nicolae 
Grigorescu din București, unde în cadrul 
Facultăţii de Arte Plastice a studiat 
Sculptura cu prof. Napoleon Tiron (licența 
în 1995). Și-a continuat studiile cu un an la 
Academia de Arte din Viena și un semestru 
la F.H. din Aachen, Germania. 

Intre 2003-2008 a urmat studii doctorale la 
Universitatea Naţională de Arte din București, 
iar în 2009 a obținut titlul de doctor. 

A realizat călătorii de studii și docu- 
mentare în Germania, Austria, Polonia, 
Olanda, Belgia, Italia și Franţa. 

Ca artist a avut o rezidenţă în 1999 la 
Viena oferită de fundaţia Kulturkontakt, 
care s-a încheiat cu o expoziţie în cadrul 
Atelierului Kulturkontakt și cu o altă expo- 
ziție în toamna lui 1999 la Centrul Cultural 
Român din Viena. In 2015 primește Bursa 
Constantin Brâncuși oferită de Institutul 
Cultural Român la Cité International des 
Arts, Paris. 

Din 1996 predă discipline artistice plas- 
tice la Universitatea Naţională de Arte din 
București. In prezent este lector univ. dr. în 


cadrul Departamentului Pedagogia Artei. 

Din 1996 este membră a Uniunii 
Ariștilor Plastici din România filiala 
Sculptură București. 

A participat la numeroase expoziţii din 
București și din tară (Arad, Galaţi, Cluj, 
Tulcea, Pitești) și a fost invitată la expozitii 
şi festivaluri internaţionale (Viena, St. 
Etienne, Pforzheim și altele). 

A participat la concursuri de machete, 
pentru monumente în orașele Târgoviște și 
Câmpina unde a obținut premiul |. 

Lucrează în București și abordează 
diverse teme în sculptură, pictură, insta- 
latie, asamblaj, desen și fotografie. 


* * 


„Elena Scutaru are o personalitate 
ascendentă, se perfectionează mereu, 
caută cu tenacitate să poliseze conceptul și 
să îi dea forma potrivită în obiect, inves- 
tighează neobosită materiale și solutii, com- 
binând și îmbinând elemente în cele mai 
neașteptate moduri. 

Preocuparea principală în ceea ce 
privește conținutul artei sale este, se pare, 
bătălia dintre spirit și trup și concurența 
materialului cu diafanul, toate acestea 
regăsindu-se în ritualuri și credințe pe care 
artista le «decupează», le colecționează 
mental și le transpune în lucrări. Dominată 
de figuri feminine imobile și de simboluri și 
citate din inventarul de elemente magice și 
poetice ale spațiului balcanic, combinate cu 
elemente din portretistica etruscă și pale- 
ocreștină, dar aduse în zilele noastre și 
adaptate culorii locale, opera Elenei Scutaru 
însumează ipostaze ale ființei umane 
văzute ca Tot, o combinaţie de trecut și 
prezent, de material și imaterial, de grav și 
ironic, de masculin și feminin. 


După dezvelirea straturilor abordării sale 
delicate asupra figurilor feminine, rămâne 
un nucleu dur generat de un discurs feminist 
tranșant, neiertător, real, creat de exerciţiile 
de empatie cu vieţile altora, precum și cu 
propria experiență de tânără aflată în zorii 
anilor '90. Așteptările erau mari, iar ieșirile în 
Occident, cruciale! Impreună cu soțul său, 
Marcel Scutaru, ambii la fel de tineri atunci, 
au avut ocazia să călătorească de mai multe 
ori în Austria și Germania, acestea fiind 
călătoriile lor initiatice. Proximitatea unui 
Michelangelo Pistoletto ca mentor adoptat, 
în anii de ședere la Viena, precum și cea a 
lui Napoleon Tiron la București și-au pus 
amprenta asupra lor și, de peste treizeci de 
ani, a apărut un mare semn de întrebare în 
ceea ce privește relaţia cu tehnicile sculp- 
turii și cu mentalitatea tradiționalistă asupra 
sensului acestui mediu în arta contempo- 
rană și în propria producţie artistică. 

Prin ieșirile sale din tipar față de norma 
tradiționalistă intelegem înlocuirea masivității 
sculpturii din bronz, marmură sau piatră cu o 
fluiditate dată de materialele sintetice con- 
temporane - textile, lână, plastic, poliester, 
polistiren, hârtie etc. Așa cum masivul devine 
fluid, la fel și teluricul misterios devine eteric, 
suspendat prin renunțarea la plintele nece- 
sare expunerii sculpturii tradiționale și 
înlocuirea lor cu metode de așezare directă 
pe sol sau suspendări, declinări și înălțări ale 
obiectelor sale.” 


Fragment din textul critic 

„Elevatie. Orele adevărului” al Simonei Vilău, 

cu ocazia expoziției Elevatio care a avut loc 

în 5-30 octombrie 2019 la Centrul Cultural 
„Palatele Brâncovenești de la Porțile Bucureștiului”, 
galeria Cuhnie, Mogoşoaia, 

curatori: Adriana Oprea, Simona Vilău. 

COSMIN BUDEANCĂ 


Suferință, promisiuni, 


dezamăgiri? 


În luna iulie două noi legi cu caracter 
compensatoriu pentru victimele regimului 
comunist și pentru urmașii acestora au fost 
adoptate de Parlament și ulterior promulga- 
te de Președintele României. 

La 9 iulie 2020 s-a publicat în Monitorul 
Oficial nr. 605 Legea nr. 117 pentru modifi- 
carea alin. (2) al art. 4 din Decretul-lege nr. 
118/1990 privind acordarea unor drepturi 
persoanelor persecutate din motive politice 
de dictatura instaurată cu începere de la 6 
martie 1945, precum și celor deportate în 
străinătate ori constituite în prizonieri. Mai 
exact, alin. 2) al art. 4 va avea următorul 
cuprins: „(2) Persoanele care s-au aflat în 
una dintre situaţiile prevăzute la art. 1 alin. 
(1) lit. c) și d) au dreptul la o indemnizaţie 
lunară de 350 lei pentru fiecare an de inter- 
nare abuzivă în spitalele de psihiatrie sau 
de domiciliu obligatoriu, indiferent dacă 
sunt sau nu sunt pensionate”. Anterior 
modificării indemnizaţia lunară era de 200 
de lei pentru fiecare an. 

La 15 iulie 2020 s-a publicat în 
Monitorul Oficial nr. 623 Legea nr. 130 pen- 
tru completarea art. 5 din Decretul-lege nr. 
118/1990 privind acordarea unor drepturi 
persoanelor persecutate din motive politice 
de dictatura instaurată cu începere de la 6 

martie 1945, precum și celor deportate în 
străinătate ori constituite în prizonieri. 
Noua lege are un articol unic. Astfel, 
după alineatul (4) se introduc cinci noi ali- 
neate, cu următorul cuprins: „(5) Copilul 
celui decedat în luptele cu organele de 
represiune comunistă, în răscoale țărănești 
ori al celui decedat, din categoria celor 
dispăruți sau exterminați în timpul detenției, 
internați abuziv în spitale de psihiatrie, 
deportaţi, strămutați, prizonieri sau cărora li 
s-a stabilit domiciliu obligatoriu, are dreptul 
la o indemnizaţie lunară de 500 lei. (6) 
Copilul minor la data la care unul sau ambii 
părinţi s-au aflat în una dintre situaţiile 
prevăzute la art. 1 alin. (1) și (2), precum și 
copilul născut în perioada în care unul sau 
ambii părinți s-au aflat în una dintre 
situațiile prevăzute la art. 1 alin. (1) și (2) 
are dreptul la o indemnizație lunară în 
același cuantum cu indemnizaţia de care a 
beneficiat părintele său. (7) Copilul născut 
după încetarea situaţiilor prevăzute la art. 1 
alin. (1) și (2) are dreptul la o indemnizaţie 
lunară în cuantum de 50% din indemnizaţia 
de care a beneficiat părintele său. (8) 
Copilul care s-a aflat atât în situaţiile 
prevăzute la alin. (6), cât și în una dintre 
situațiile prevăzute la art. 1 alin. (1) și (2) 


beneficiază de indemnizaţia al cărei cuan- 
tum este mai mare. (9) La stabilirea in- 
demnizației prevăzute la alin. (6) sau (7), în 
situaţia în care ambii părinți ai copilului au 
beneficiat de indemnizaţie lunară potrivit 
prevederilor art. 4, se ia în calcul indem- 
nizația părintelui al cărei cuantum este mai 
mare." 

Numeroși foști deținuți politici, foști 
deportaţi sau copii ai acestora au început 
deja să facă demersuri în vederea întocmi- 
rii dosarelor necesare pentru a putea bene- 
ficia în special de prevederile Legii 130. 

Chiar dacă au trecut peste 30 de ani de 
la evenimentele din 1989 și au dispărut 
mulți dintre cei care au avut de suferit de pe 
urma regimului comunist, apreciem aceste 
două noi acte normative ca fiind salutare. 
Dar, totodată, nu putem să nu fim cir- 
cumspecţi și să remarcăm câteva similitu- 
dini cel puțin cu un alt demers compensato- 
riu care viza victimele fostului regim: Legea 
221/2009 privind condamnările cu caracter 
politic și măsurile administrative asimilate 
acestora, pronunţate în perioada 6 martie 
1945 - 22 decembrie 1989, publicată în 
Monitorul Oficial la 11 iunie 2009. 

Anul 2009 a fost an electoral, cu alegeri 
pentru Parlamentul European (7 iunie) și 
pentru președinția României (22 noiembrie 
și 6 decembrie) și România (la fel ca întrea- 
ga lume) era afectată de criza economică. 

Anul 2020 este an electoral, cu alegeri 
locale în (28 septembrie) și alegeri pentru 
Parlament la o dată care nu a fost fixată 
încă, și ne aflăm (la fel ca întreaga lume) 
într-o criză medicală și economică de 
proporții. 

Incepând cu vara lui 2009 mii de 
cetățeni au făcut eforturi considerabile pen- 
tru a identifica documente cu care să pro- 


beze suferința lor sau a altor membri ai 
familiilor, s-au adresat instituțiilor deţină- 
toare de arhive, au angajat avocaţi, au des- 
chis procese. In noiembrie 2010 Statul 
român, prin Ministerul Finanţelor Publice - 
Direcţia Generală a Finanţelor Publice 
Constanţa, a ridicat o excepție de neconsti- 
tuționalitate iar Curtea Constituţională a 
admis-o, astfel că Legea și-a încetat efec- 
tele. Problema principală era, de fapt, lipsa 
banilor. 

La momentul când scriem aceste rân- 
duri au trecut peste 30 de zile de la promul- 
garea celor două legi și nu au fost publicate 
încă normele metodologice de aplicare. 
Mai mult decât atât, la rectificarea bugetară 
din 14 august 2020 s-a dat un semnal cât 
se poate de clar că situaţia economică nu 
este deloc bună, pensiile și alte indem- 
nizații fiind majorate cu procente mult mai 
mici decât cele prevăzute în legi în vigoare, 
iar unor domenii cheie, cum ar fi Invă- 
ământul, li s-au redus bugetele. 

Având în vedere că în ultimii 30 de ani 
am remarcat o oarecare suprapunere a le- 
gislaţiilor cu caracter compensatoriu, a ini- 
țiativelor cu caracter memorial sau a pu- 
seurilor justițiare împotriva celor ce s-au 
făcut vinovaţi de crime și abuzuri în anii 
comunismului cu anii electorali, nu putem 
să nu ne întrebăm dacă nu cumva și cele 
două noi legi, 117 și 130 nu au același 
scop: să atragă simpatia unor potenţiali 
votanti. 

Sunt foarte numeroși cei cărora comu- 
nismul le-a schimbat destinele în mod tra- 
gic. Și ar fi cel putin trist și nedrept pentru 
ei ca și acum, la peste 30 de ani de la 
schimbarea de regim, politicienii să repete 
același scenariu și, după suferință și promi- 
siuni, să urmeze, din nou, dezamăgiri. 

ILIE POPA 


E A 


Făuritori ai Marii Uniri, martiri în 
închisorile comuniste (IV) 


GHEORGHE GRIGOROVICI 
(4.05.1871, Storojineţ, Cernăuţi, Ucraina 
- 18.07.1950, închisoarea Văcărești) 


Gheorghe Grigorovici s-a născut la 4 mai 
1871 (pe stil vechi) în orășelul Storojineţ din 
Bucovina (atunci provincie a Imperiului 
Austro-Ungar). Era al doisprezecelea din 
cei treisprezece copii ai învățătorului Vasile 
Grigorovici și ai soției sale Alexandra (n. 
Timcu); fratele cel mai mare, Emanoil, avea 
să devină cunoscut, sub numele Emanuil 
Grigorovitza, ca prozator și germanist. 

După absolvirea școlii primare a urmat 
cursurile Liceului de Băieți din Rădăuţi 
(1885-1892), iar studiile superioare de me- 
dicină le-a făcut la Universitatea din Viena 
între anii 1892 și 1901. 

Student fiind, a fost atras de ideile 
social-democrate și s-a alăturat acestei 
mișcări, a devenit membru al Partidului 
Social Democrat din Austria, remarcându- 
se prin conferințe ținute în cercurile munci- 
torești. Fiind un cadru apreciat, conducerea 
partidului l-a delegat ca om de încredere în 
Bucovina, pentru a organiza muncitorimea 
în Partidul Social Democrat și în sindicate. 
S-a dedicat total acestei sarcini și a re- 
nunţat la medicină pentru a se consacra 
activității politice. 

S-a căsătorit la 10 octombrie 1903 cu 
Tatiana Pisterman, de origine evreiască, o 
teoreticiană a social-democraţiei austriece 
şi române, care a desfășurat o activitate 
intensă de asistență socială în rândul 
populației nevoiașe din Cernăuţi. 

Devine redactor la ziarul Volkspresse 
de limbă germană al social-democraților 
bucovineni și fondează apoi gazeta 
Lupta, în 1906, prima gazetă social- 
democrată în limba română din Bucovina. 

In 1905 este ales secretar al Partidului 
Social Democrat Român și al Uniunii 
Generale a sindicatelor din Bucovina. 

La primele alegeri bazate pe vot univer- 
sal și egal din Austria care au avut loc în 
1907, candidatul Gheorghe Grigorovici a 
devenit „primul deputat român social- 
democrat” în Parlamentul de la Viena!. De 
la tribuna Parlamentului a criticat vehement 
administrația de stat austro-ungară și a 
arătat starea de mizerie în care se aflau 
muncitorii și țăranii din Bucovina, el fiind 
primul deputat care a folosit limba română 
în Parlamentul austriac”. La alegerile din 
1911 a fost ales din nou deputat în Parla- 
mentul austriac. 

Respingând exclusivismul naţionalist și 
doctrina șovinistă, social-democrații buco- 
vineni militau pentru eliberarea românilor 


de sub stăpânirea străină. Astfel, în 1912, 
la Congresul de la Basel al Internaționalei a 
l-a, al cărui manifest reafirma poziţia 
social-democraţiei internaţionale în proble- 
ma războaielor, afirmând datoria muncitori- 
mii de a împiedica războiul prin toate mij- 
loacele, delegatul bucovinean Gheorghe 
Grigorovici spunea: „Atât Rusia cât și 
Austria și-au înfipt adânc ghiarele lor în car- 
nea naţiunii române, răpind Basarabia și 
Bucovina, iar românii din Transilvania au 
fost dați pradă oligarhiei maghiare.” In 
același ton, la ultimul său discurs în 
Parlamentul de la Viena, din 22 octombrie 
1918, Gheorghe Grigorovici se manifesta 
astfel împotriva încercărilor de a împiedica 
unirea cu România a provinciilor locuite de 
români din Imperiul Austro-Ungar aflat în 
dezagregare: „Nici un român nu va renunța 
vreodată la tendința de a reuni poporul 
român. Unirea românilor este un ideal și un 
tel pe care românii îl vor urmări întotdeau- 
na, oricând, în toate împrejurările, indife- 
rent care va fi constelația lor viitoare, indife- 
rent cum va evolua soarta lor.” 

După actul Marii Uniri de la 1918 se im- 
punea unificarea mișcărilor socialiste și 
social-democrate din Transilvania, Banat, 
Bucovina cu cele din Vechiul Regat. Cum 
nu exista o unitate ideologică, au apărut 
conflicte între ele. Astfel, „social-democra- 
tul bucovinean George Grigorovici, inamic 
declarat al bolșevismului rus și un- 
gar”, după cum era descris într-un apel din 
27 martie 1920 al Cominternului, și alti 
reprezentanţi ai social-democraţiei au refu- 
zat să accepte unificarea într-un partid de 
tip „bolșevic” care să fie afiliat la Inter- 
naționala a Ill-a susținută de grupurile 
comuniste. Delegaţia socialiștilor români 
trimisă în Rusia în toamna anului 1920 a 
luat cunoștință de „cele 21 de condiţii” ale 


Gheorghe Grigorovici 


afilierii și a trebuit să răspundă la „șase 
întrebări”, printre care: „Declaraţi că, ime- 
diat după întoarcerea dv. în România, 
Grigorovici, Jumanca, Flueraș și consorții 
vor fi excluși din partid?” Dar Congresul 
socialist din 8-12 mai 1921, organizat con- 
form instrucțiunilor primite de la Moscova, a 
decis transformarea Partidului Socialist în 
Partidul Comunist Român (PCR), ratificând 
afilierea acestuia la Comintern. Şi astfel, se 
realizase de fapt „scindarea” și nu „unifica- 
rea” mișcărilor socialiste din România. 
După câteva zile, Gheorghe Grigorovici 
a spus în fata social-democraţilor bucovi- 
neni că în contrast cu „«bolșevismul» in- 
conştienţilor”, „democraţia este unicul 
drum spre socialism”. O lună mai târziu, în 
19 și 20 iunie 1921, reprezentanţii mai multor 
organizaţii socialiste și social-democrate 
care nu acceptaseră includerea în PCR, au 
organizat la Ploiești un Congres general, 
unde au constituit Federaţia Partidelor 

Socialiste din România (FPSR) și s-a votat 
o moțiune de afiliere a acesteia la „Uniunea 
Muncitorească Internaţională a Partidelor 
Socialiste”, cunoscută și ca „Internaționala 
de la Viena” sau „Internaționala a Il-a și 
jumătate”, iar Gheorghe Grigorovici, ales 
președinte al FPSR, a fost delegat al aces- 
teia pe lângă Internationala de la Viena. 
După șase ani, în zilele de 7, 8 și 9 mai 
1927, a avut loc un Congres general al 
FPSR care a aprobat unificarea în Partidul 
Social Democrat Român (PSDR) a tuturor 
organizaţiilor membre, la Congresul PSDR 
din 5-7 aprilie 1936, se va alege un nou 
Comitet Central având ca președinte pe 
Gheorghe Grigorovici. La acest congres, 
Grigorovici prezentase congresului un 
raport cu tema: „Social-democrația și pro- 
blemele politice și economice”. 

La alegerile parlamentare din mai 1920 
ale României Mari, social-democraţii buco- 
vineni au obținut în Camera Deputaţilor 
cinci deputați, Gheorghe Grigorovici (ales 
și în Senat) fiind unul dintre ei. El a fost rea- 
les ca reprezentat al PSDR și în 1931. Este 
de remarcat faptul că intervenţiile sale par- 
lamentare au urmărit înfăptuirea unor pro- 
funde transformări democratice și social- 
economice. Astfel, în discuţiile care au pre- 
cedat adoptarea Constituţiei României din 
1923, el a arătat caracterul nedemocratic al 
Constituţiei sovietice: „...în Republica 
Sovietică, dictatura proletară se înțelege în 
sensul că o minoritate dictează asupra 
majorității covârșitoare a ţării și dictează în 
contra democrației; dărâmă și nimicește 
democratia.” Câteva decenii mai târziu, fiul 
său evoca astfel personalitatea social- 
democratului Gheorghe Grigorovici în pei- 
sajul politic al României interbelice: „Tatăl 
meu era o figură politică frapantă, care tre- 
zea ușor admiraţie și antipatie. Era un bun 

orator în câteva limbi, un bun elector — 
mandatele sigure ale social-democraţilor 
din România erau în Ardeal cele ale lui 
Fluieraș și Jumanca, în Banat cel al lui 
Eftimie Gherman și în Bucovina cel al lui 
Gheorghe Grigorovici — iar ca tip intelectual 
și temperamental, un intuitiv și un pătimaș.""* 

Odată cu dictatura regală a lui Carol al 
II-lea dintre anii 1938 și 1940 care a decre- 
tat desființarea tuturor partidelor politice, 
înlocuite printr-un „partid unic” numit Fron- 
tul Renașterii Naţionale, în conducerea 
PSDR s-au conturat două poziţii distincte: o 
parte, printre care Grigorovici, Flueraș, 
Jumanca și Gherman, au optat pentru cola- 
borarea cu guvernul dictaturii carliste pen- 
tru a face posibilă continuarea legală a 
activității sindicatelor și pentru a combate 
mișcarea legionară; restul conducerii 
PSDR, insistând asupra distincţiei dintre 
partid și sindicate, a decis excluderea din 
partid a colaboraţioniștilor. Și astfel Gheorghe 
Grigorovici, numit subsecretar de stat la 
Ministerul Muncii, și-a încetat activitatea în 
rândurile Partidului Social-Democrat, iar 
partidul (interzis) s-a regrupat în jurul lui 
Constantin Titel Petrescu. 

După actul de la 23 august 1944, frun- 
tașii PSDR excluși au cerut reintegrarea în 
partid, dar s-a acceptat doar reprimirea pe 
bază individuală a unora dintre ei, Gheorghe 
Grigorovici care susținea că „sub ocupație 
străină nu se poate face politică”, nu se 
afla printre aceștia. 

In februarie 1948 a avut loc congresul 
de „unificare” al PSDR cu PCR sub denu- 
mirea de Partidul Muncitoresc Român, 
după care au urmat arestările militanților 
PSDR care nu acceptaseră lichidarea 
social-democraţiei ca formaţiune politică. 
Drept urmare, Gheorghe Grigorovici etiche- 
tat drept „trădător al clasei muncitoare”, a 


fost arestat la 13 iunie 1949 și încarcerat 
fără proces, timp În care a decedat în închi- 
soarea Văcărești la 18 iulie 1950. 


IOAN RĂȘCANU* 
(4.01.1874, Cahul, Basarabia - 
25.02.1952, închisoarea Sighet) 


loan Rășcanu s-a născut pe 14 ianuarie 
1874 în orașul Cahul, într-o ramură a unei 
importante familii boierești, părinţii lui fiind 
Elefterie și Elena Rășcanu. 

Probabil, la scurt timp după anexarea 
sudului Basarabiei la Imperiul Țarist, 
părinţii săi s-au mutat la Vaslui, unde s-au 
angajat ca profesori la Școala nr. 1 de 
băieți din localitate. 


loan Rășcanu 


După absolvirea școlii primare, loan 
Rășcanu urmează mai multe instituții de 
învățământ militare: Școala de ofiteri 
(1891-1893), Școala de artilerie și geniu din 


București (1895-1897) și Școala Supe- 
rioară de Război (1898-1900). 

A parcurs pe rând toate treptele ierarhi- 
ce militare, de la cea de sublocotenent în 
1893, la cea de general de corp de armată 
în 1942 și apoi a participat la menținerea 
ordinii administrative în Basarabia, după 
unirea cu România. 

Principalele lui funcţii militare au fost: 
din 1903, profesor la Școala de artilerie și 
geniu din București; din 1906, profesor la 
Școala Superioară de Război; atașat militar 
în Germania, între anii 1907-1911; șef al 
Secţiei Operații din Marele Stat Major, între 
anii 1914-1916; atașat pe lângă (ofiter de 
legătură) Statul Major francez în 1916; 
comandant al Brigăzii 15 Artilerie în 1917- 
1918; secretar general al Ministerului de 
Război în 1918-1919; de două ori ministru 
de război în perioadele 27 septembrie 1919 
- 1 martie 1920 și 12 martie 1920 - 15 
decembrie 1921. In 1922 a demisionat din 
armată. 

Generalul de brigadă de atunci loan 
Rășcanu a semnat la 6 august 1920 
Decizia Ministeriala nr. 466, referitoare la 
„Instrucţiuni pentru funcţionarea serviciului 
sanitar al Aeronauticii Militare” și înființarea 
Centrului Medical Aeronautic. Această 
decizie a fost publicată în Monitorul Oficial 
nr. 111 de la 21 august 1920 și constituie 
actul de înființare al acestei instituții, cu o 
organizare și dotare conforme normelor 
aeronautice din acea perioadă, fiind a patra 
din Europa la acea vreme. 

De asemenea, la 8 iulie 1921, în 
ședința Senatului României, ministrul de 
Război, generalul loan Rășcanu, a susținut 
„Legea pentru organizarea clerului militar”, 
fiind prima lege de acest gen din istoria 
Bisericii și a Armatei. Această lege pleda 
pentru „formarea unui corp preoţesc militar 

activ”, cu caracter permanent, așa după 
cum s-a și întâmplat în perioada dintre anii 
1921 și 1948. 

Tot generalul loan Rășcanu, împreună 
cu generalul Constantin Christescu, șeful 
Marelui Stat Major, este inițiatorul reînfiin- 
țării revistelor militare după Primul Război 
Mondial. 

După demisia din armată a mai îndepli- 
nit următoarele funcții: ministru pentru 
Basarabia și Bucovina în 1927; comisar 
superior al guvernului în Basarabia și 
Bucovina în 1931; ministru de stat în 
perioada 1931-1932; primar al orașului 
Vaslui între anii 1938-1942; primar al muni- 
cipiului București în perioada, octombrie 
1942 - august 1944; prefect al județului 
Vaslui; deputat ales în Parlamentul 
României în 1920, 1926, 1928, 1931; sena- 
tor ales în 1920 și 1930. 

Deși a fost ministru de Război doar 
pentru scurt timp în guvernele conduse de 
Arthur Văitoianu, Alexandru Vaida Voevod 
și Alexandru Averescu după Actul Marii 
Uniri, generalul de corp de armată loan 
Rășcanu a fost arestat în 1950 și încarcerat 
la închisoarea Sighet unde a decedat la 25 
februarie 1952. Avea vârsta de 78 de ani. 


RUDOLF BRANDSCH'“ 
(22.07.1880, Mediaș, județul Sibiu - 
18.09.1953, închisoarea Văcărești) 


Rudolf Brandsch provenea din familia 
unor pastori transilvăneni saxoni sași. A 
continuat tradiția familiei, studiind teologia 
și filozofia la universitățile din Marburg, 
Klausenburg, Berlin, Jena și Cluj. 

A fost mai întâi profesor de liceu, apoi 
director al „Volksschule” din Sibiu, iar la 
vârsta de 30 de ani, s-a dedicat exclusiv 
politicii, aderând la asociaţii naţionaliste, 

Rudolf Brandsch 


precum organizaţia antisemită și natio- 
nalistă „Alldeutscher Verband” (Asociaţia 
Pangermană). 

A fost membru al Parlamentului 
Maghiar de la Budapesta din 1910 până în 
1918, unde a militat pentru a fi un „garant 
comun al tuturor germanilor” din Ungaria. 

A făcut parte din colectivul de sași întru- 
nit la Mediaș în 8 ianuarie 1919, care a ela- 
borat Manifestul „Către poporul nostru” ce 
a fost preluat și tipărit de ziarul local 
Mediascher Wochenblatt, fiind distribuit 
participanţilor și prin care sașii transilvăneni 
recunoșteau Unirea Transilvaniei cu 
România." Intre anii 1919 și 1933 a fost 
membru al Parlamentului României și și-a 
continuat eforturile de unire politică a 
comunităților germane. In 1921 a înființat și 
a fost președintele Asociaţiei Germanilor 
din România (Verband der Deutschen in 
Rumănien) până în 1931, organizaţie pre- 


cursoare a Grupului Etnic German din 
România. Această asociație cuprindea 
așezările Transilvaniei, Banatului, Sătmarului, 
Bucovinei, Basarabiei, Dobrogei | și 
Vechiului Regat Românesc. Fiind în relaţii 
de prietenie cu politicienii români Alexandru 
Vaida Voevod și luliu Maniu, el a fost numit 
în guvernul lorga subsecretar de stat cu 
rang de ministru pentru minorităţi în perioa- 
da aprilie 1931 - septembrie 1932, ajun- 
gând la cel mai înalt nivel al reprezentării 
într-un guvern din România. 

Rudolf Brandsch a înființat și condus 
Kulturamt der Deutschen in Rumänien“ 
(Institutul Cultural al germanilor din 
România) pentru protejarea bunurilor cultu- 
rale ale germanilor din România. Ca urma- 


Note 

' Petru Rusșindilar: George Grigorovici și social- 
democrația în Bucovina, Editura Fundaţiei 
„Constantin Titel Petrescu”, București, 1998, p. 49. 

* Ibidem, p. 145. 

* Ibidem, p. 149. 

'“ Ibidem, p. 34. 

" Ibidem, p. 168. 

* Ibidem, p. 21. 

* Informaţii sintetizate din: http://enciclopediaroma- 
niei.ro/wiki/loan_Rășcanu; https://ro.wikipedia.org/ 
wiki/loan_Rășcanu (accesate la 30.11.2018). 

“ Bernhard Böttcher, Gefallen fir Volk und 
Heimat, Kriegerdenkmäler deutscher Minderheiten in 
Ostmitteleuropa während der Zwischenkriegszeit, 


re a rezultatelor sale politice, a devenit co- 
fondator al Congresului National al 
Nationalitătii și președinte al Asociaţiei 
Naţionalităților Germane din Europa. 

Opera sa jurnalistică este o adevărată 
sursă istorică. Incepând cu anul 1927, a 
publicat în revista Nation and State care a 
apărut la Viena. 

Deși s-a opus politicii naziste prin 
declaraţiile sale publice, după preluarea 
puterii de către comuniști, Brandsch a fost 
arestat în 14 septembrie 1953 și a murit la 
spitalul închisorii Văcărești în 18 septem- 
brie 1953.* 

In perioada 1965-1989, a fost reabilitat 
și recunoscut oficial ca oponent al fascis- 
mului. 


Studia Transylvanica, Band 39, Gebundenes Buch 
- 20 August 2009, Böhlau, p. 149. 

* „Poporul săsesc din Transilvania se pronunţă, 
conform principiilor de autodeterminare, pentru uni- 
rea Transilvaniei cu România. Salută poporul român 
și îl felicită pentru îndeplinirea idealurilor sale 
naţionale. Poporul săsesc ia act nu numai de un pro- 
ces istoric de importanță mondială, ci și de dreptul 
legitim al poporului român pentru unire și formarea 
unui stat”, spunea proclamația de la Mediaș, care 
sublinia și faptul că „pe deplin conștient, poporul 
săsesc se consideră, de acum înainte, ca parte a sta- 
tului român; el consideră pe fiii și fiicele sale ca 
cetățeni ai acestui stat”. (http://revistasinteza.ro/sasii- 
marea-unire-si-marul-de-transilvania/) (accesat în 
30.11.2018), 

“* Romulus Rusan (coord.), Cartea morților din 
închisori, lagăre, deportări, Fundaţia Academia 
Civică, București, 2013, p. 93. 

Cosmin Budeancă, 
născut în 1975. 
Redactor-coordonator 
Memoria - revista gândirii 
arestate. 
Expert în cadrul Institutului de 
Investigare a Crimelor 
Comunismului și Memoria 
Exilului Românesc. 
Coordonator de doctorat, 
Facultatea de Istorie, 
Universitatea din București. 
Abilitare în istorie la 
Universitatea București (2019), 
doctor În istorie la 
Universitatea „Babeș-Bolyai”, 
Cluj-Napoca (2008), studii 
aprofundate în istorie orală la 
Universitatea „Babeș-Bolyai”, 
Cluj-Napoca (1998). 
A coordonat sau a fost 
membru în echipele mai 
multor proiecte de cercetare 
privind comunismul românesc. 
A publicat (ca autor, coautor, 
editor sau coeditor) volume 
și studii la edituri și în 
reviste de prestigiu din 
țară și străinătate. 


COSMIN BUDEANCĂ 


Gheorghe Militaru: 

din lagărele sovietice 

în rezistența anticomunistă 
din România (|) 


Tema rezistenței armate anticomuniste a stârnit un inte- 
res major în rândul istoricilor și al publicului larg după 1990. 
Au fost publicate numeroase articole, studii, volume tema- 
tice, volume de interviuri sau de documente, pe baza inter- 
viurilor de istorie orală cu participanţi sau susținători ai 
luptătorilor din munti ori pe baza surselor de arhivă (când 
s-a putut acest lucru). Lucrărilor publicate de specialiști li 
s-au adăugat memoriile puținilor supraviețuitori. Din 
păcate, odată cu trecerea timpului, numărul celor care mai 
pot depune mărturie despre acei ani a scăzut considerabil. 
In perspectivă, cercetările pe această temă se vor putea 
face doar folosindu-se interviuri de istorie orală publicate 
sau nevalorificate încă, ori documente de arhivă. 

Din a doua categorie de surse fac parte și însemnările 
cu caracter memorialistic ale fostului învățător Gheorghe 
Militaru din Dumitrești, Vrancea, unul dintre liderii rezistenței 
armate anticomuniste din zonă în anii instaurării noului regim. 

La începutul anului 1976 Gheorghe Militaru a dat 
Securităţii două caiete. Intr-unul dintre ele prezenta atât 
perioada prizonieratului său în Uniunea Sovietică, cât și 
modul în care a organizat mișcarea de opoziție. Textul nu 
este datat, dar este semnat „Helge” — numele conspirativ al 
lui Gheorghe Militaru în perioada când a fost informator al 
Securităţii — ceea ce ne face să credem că a fost scris spe- 
cial pentru autoritățile vremii. De altfel, pe o foaie de la 
începutul caietului apare însemnarea „Nota de plată nr. 
001338/27.1.1976”, ceea ce poate indica probabilitatea ca 
pentru textul respectiv autorul să fi primit și o sumă de bani. 

Parcurgând însemnările se remarcă stilul destul de 
direct, chiar critic și fără menajamente la adresa regimului 
comunist. Pe de altă parte, nu este lipsit de importanță nici 

faptul că textul a fost scris la o distanţă de 
aproximativ trei decenii de la evenimente, 
mult mai mică în comparaţie cu memorialis- 
tica apărută după 1990. 

Apreciind că informaţiile din aceste 
însemnări ar putea fi utile celor interesaţi 
de istoria recentă (atât cititori, cât și istorici) 
şi că ele pot completa fresca opoziţiei la 
comunism din această zonă! și a mișcării 
de rezistență armată anticomunistă de la 
nivelul întregii țări, am decis să le introdu- 
cem în circuitul istoriografic prin publicare. 

Caietul la care ne referim a fost identifi- 
cat în dosarul de urmărire informativă a lui 
Gheorghe Militaru, aflat în Arhiva Consiliului 
Naţional pentru Studierea Arhivelor Securităţii, 
fond Informativ dosar nr. 257428, vol. 6. 


Gheorghe Militaru 

Schiţă biografică 

Pentru o mai bună înțelegere a temei 
am considerat potrivit să creionăm și o 
schiță biografică a autorului însemnărilor. 
Gheorghe Militaru s-a născut la 13 octom- 
brie 1910 în Dumitrești, jud. Vrancea, în 
familia lui Gheorghe și Păuna. Tatăl său 
avea o moară și 5 ha de teren. Absolvent al 
Școlii Normale, a lucrat ca învățător. Stagiul 
militar satisfăcut, în contingentul 1932, cu 
gradul de sublocotenent/locotenent în 
rezervă. Nu avea avere, a fost căsătorit și 
domicilia în cătunul Tinoasa, sat Poienita, 
com. Dumitrești, jud. Vrancea. Din 1936 a 
devenit membru al Mișcării Legionare, ocu- 
pând și funcţia de șef de garnizoană. Intr-o 
fișă personală nedatată se precizează, re- 
feritor la activitatea sa de până în 1940, că 
„a făcut propagandă fățișă în favoarea Miş- 
cării Legionare, a organizat cuiburi, a con- 
dus activitatea cuiburilor luând parte la 
şedinţe și executând cântece legionare. Cu 
ocazia înmormântări lui [lon] Mota și 

[Vasile] Marin a fost la București și a luat 
parte. Este agresiv înfruntă autoritatea și 
măsurile de ordine”, iar despre perioada 
regimului legionar se afirmă că „a condus 
efectiv și organizat nuclee politice legionare 
din sectorul politic ce i se încredințase. A 
înființat Sediul legionar în comuna Dumitrești, 
unde se adunau legionarii. A strâns fonduri 
pentru înființarea cooperativei «Biruința» 
din orașul Râmnicu Sărat. La intervenţia 
personală a fost înlocuit pretorul plășii 
Dumitrești cu un simpatizant legionar. Faţă 
de vechii funcţionari de stat, județ și 
comună a fost agresiv și căuta să-și 
impună autoritatea.” 

A participat și la rebeliune, în fișa 
menționată precizându-se că „La primirea 
ordinului telefjonic] de la Prefectul legionar 
în noaptea de 21/22.1.1941 a organizat și 
înarmat o echipă de 25 de legionari pe care 
personal i-a condus la orașul Rm. Sărat ca 
să ia parte la rebeliune. Când au ajuns la 
bariera orașului și au văzut cordoanele de 
armată s-au înapoeat (sic!) scăpând astfel 
și de percheziţie. Inainte de a pleca la Rm. 
Sărat cu echipa de legionari a cerut să i se 
dea arme de la jandarmi, și a instalat pază 
din legionari înarmaţi cu arme de vânătoare 
la oficiul poștal, primărie și post și secție de 
jandarmi.” 

In ceea ce privește situatia sa de după 
ianuarie 1941, „a o percheziție s-a găsit în 
domiciliul lui o armă de vânătoare, proprie- 
tatea învățătorului Grădișteanu. La cercetă- 
rile făcute s-a stabilit că arma i-a fost adusă 
de colegul său să-i repare cocoașele. 
Bănuiala însă este că nu a fost vorba de 
reparație ci a căutat să-și procure arma — 
nu s-a putut stabili această bănuială cu 
dovezi. A continuat în mod ascuns propa- 
ganda de la om la om și a menţinut legătura 
cu ceilalți legionari. 


Gheorghe Militaru 


Cu ocazia percheziţiei din 26 decembrie 
1942 s-a găsit în domiciliul lui Testamentul 
lui Mota și Marin. 

Din manifestările sporadice și deghizate 
reieșea clar că este contra conducerii Sta- 
tului și favorabil acțiunii rebelilor.” 

Pentru că a luat parte la rebeliune a fost 
trimis în judecată, fiind achitat de Tribunalul 
Militar Buzău prin sentința nr. 790/1941. 
Trimiterea în instanță a atras după sine 
suspendarea din învățământ, la 25 iunie 
1941, cu ordinul nr. 123.491/941, dar cum 
sentința i-a fost favorabilă, suspendarea i-a 
fost ridicată și a fost reintegrat cu aceeași 
dată, cu ord. nr. 155.126/2217 D/941 al Mi- 
nisterului Culturii Naţionale.” 

Intre 15 martie 1939 și 22 aprilie 1941 a 
făcut 300 de zile de concentrare, iar între 
22 iunie - 1 decembrie 1941 încă 128 de 
zile de mobilizare în Regimentul 50 In- 
fanterie și 10 Dorobanți. A fost pe frontul de 
est până în 26 decembrie 1942, când a fost 


demobilizat și internat în lagărul de la Târgu 
Jiu ca suspect. A făcut un memoriu să fie 
retrimis pe front, ceea ce s-a și întâmplat, la 
15 februarie 1943.7 A fost decorat cu 
„Coroana României” și „Crucea de Fier” și 
propus pentru alte decoraţii.” 

In 11 aprilie 1944 a căzut prizonier și a 
ajuns în lagărele Oranki și Mănăstârca. Acolo 
a stat până la 1 mai 1948 când a fost adus, 
împreună cu altii, în lagărul de la Focșani, 
de unde în 12 (13) mai 1948 a fost eliberat. 

Experiențele din prizonierat și orienta- 
rea sa politică anterioară l-au determinat 
ca, imediat după eliberarea din lagărul de 
la Focșani (chiar în fata acestuia), îm- 
preună cu alți 8-10 foști prizonieri, să pună 
bazele unei organizaţii anticomuniste, ce 
urma să cuprindă legionari, țărăniști și libe- 
rali, și avea să activeze în zona Carpaţilor 
de Curbură (regiunile Buzău, Râmnicu 
Sărat, Putna). 

Organizaţia a primit ulterior din partea 
„organelor de anchetă” numele „Mihail”, 
după numele conspirativ al lui Gheorghe 
Militaru ca membru al Mișcării Legionare." 

Potrivit unei declaraţii date la 17 iunie 
1949, în jurul datei de 25 mai 1948 s-a 
întâlnit cu Nicolae Săraru din cătunul 
Dealul Sării, com. Jitia, jud. Vrancea și au 
discutat despre rezistența anticomunistă, 
acesta din urmă acceptând să se implice și 
fiindu-i repartizat ca „teren de acţiune co- 
munele Bisoca, Jitia și Niculele”. El trebuia 
doar să identifice „elementele ostile” regi- 
mului, nu și să treacă la acţiune. Mai târziu 
a fost inclus în „comandamentul” mișcării 
de rezistență și în octombrie 1948 l-a pus 
pe Militaru în legătură cu conducători legio- 
nari clandestini din zona județului Buzău.” 

In aceeași perioadă, a reluat legătura 
cu mai mulți foști colegi din prizonierat și au 
stabilit să se întâlnească în noaptea de 19 

spre 20 iulie 1948 în Dumitrești, Vrancea. Au 
participat, alături de el, Niţă Hilohi“, Andrei 
Mihalache", Victor Isofăchescu”, Niţu 
Sandu“, Stelian Rădulescu”, studentul 
Gheorghe Procopie“ și elevul Gheorghe 
Fotino”. Cu această ocazie s-a depus un 
jurământ de credință față de organizație, în 
fată crucii eroilor căzuți, din satul Poieniţa, 
s-a stabilit ca Militaru să fie comandantul, 
Stelian Rădulescu secretarul organizaţie, 
Nitu Sandu și Victor Isofăchescu înlocuitori. 
De asemenea s-a luat decizia de a se da 
„oarecare extensie nucleului”, adică de 
mărire a grupului.” 

Organizaţia își propunea să identifice 
elementele din zonă care ar fi putut să se 
implice în eventuale acţiuni împotriva regi- 
mului și să stabilească locuri unde să se 
ascundă membrii organizației sau alți opo- 
zanti ai regimului.” In privința contactării 
altor organizații anti-comuniste, vechi sau 
noi, s-a manifestat „prudență excesivă”, de 
teama riscului ca acestea să fie infiltrate.” 

Ca activități concrete, pe lângă faptul că 
au existat mai multe întâlniri între membri și 
comunicări codificate, au procurat un apa- 
rat de radio emisie-receptie defect, demon- 
tat dintr-un avion german, și au încercat să 
îl repare pentru a putea ulterior să îl 
folosească la transmiterea de mesaje către 
populaţie.“ 

Pentru că aveau nevoie de fonduri, la 
inițiativa lui Stelian Rădulescu, au aranjat la 
Râmnicu Sărat să tipărească 500 de bilete 
de bal, ce urmau să fie distribuite eventua- 
lilor membri sau susținători de încredere 
contra 105 lei fiecare bilet. Acestora li se 
spunea că banii strânși sunt pentru ajutora- 
rea deținuților din închisori sau a foștilor pri- 
zonieri. Aceste bilete nu aveau specificate 
localitatea sau data la care urma să aibă 
loc evenimentul, fiind în realitate „niște 

semne de recunoaștere în primul rând și în 
al doilea chitante de cotizaţie”, sau dovezi 
de „buni români”, în perspectiva schimbării 
regimului. Din cauza unei confuzii de 
persoană făcute de Rădulescu, și care pu- 
tea să ducă la depistarea membrilor grupu- 
lui de către Siguranță, s-a sistat distribuirea 
biletelor.” 

In lunile următoare, prin intermediul lui 
Stelian Rădulescu, Gheorghe Militaru a luat 
legătura și cu mai mulţi lideri legionari din 
clandestinitate, din București, cum ar fi 
Costache Madgearu (comandant ajutor 
legionar, fost șef al județului Râmnicu 
Sărat), Ştefan Teodorescu“ (zis „Gandi” 
sau conspirativ „Cernat 1”, șeful legionar al 
regionalei „Muntenia”), sau din alte zone, 
cum ar fi Nicolae Puiu și doctor Corneliu 
Șercăianu”, primul sub numele conspirativ 
de „Şeicu” și al doilea „Cernat 2”, care erau 
și ei în ilegalitate în Munţii Buzăului.” 

In urma discuțiilor cu Teodorescu, 
Militaru a acceptat să reorganizeze legio- 
narii din județul Râmnicu Sărat, să strângă 
alimente pentru ei și familiile lor etc.” 
Costache Madgearu îi predase conducerea 
Mișcării Legionare pe județul Râmnicu 
Sărat lui Stelian Rădulescu, iar când acesta 
a devenit suspect și a fost nevoit să se 
ascundă, i-a predat-o lui Gheorghe 
Militaru.“ Potrivit mărturiei scrise a acestu- 
ia din urmă, într-o discuţie cu Teodorescu, 
Militaru nu a fost de acord cu subordonarea 
față de Mișcarea Legionară a celor care 
intraseră în organizaţia sa dar nu fuseseră 
anterior legionari, aveau altă apartenență 
politică sau fuseseră doar în prizonierat. „In 
cazul când e nevolije de mine, în activitate 
pur legionară să las conducerea primului 
înlocuitor al meu, făcând în felul acesta 
distincție între organizaţia pur legionară și 
cea de mixtum compozitum organizată de 


mine (adică în curs de organizare). 

De asemenea, Militaru a mai pus trei 
condiţii înainte de a accepta să se reînca- 
dreze: să nu i se ceară să se înscrie în 
mișcarea comunistă; să nu trebuiască să 
plece în străinătate pentru diverse actiuni 
care ar fi urmat să se organizeze; să nu i se 
solicite să se implice în acţiuni teroriste.” 

In paralel cu aceste discuții, în vara 
anului 1948, el a reluat legătura cu sublo- 
cot. rez. Puiu Chivulescu*, cel care în 
lagărul de la Oranki condusese o „orga- 
nizație de ajutor reciproc” a prizonierilor și 
avea autoritate în rândul acestora“, cu 
preotul Dumitru Bejan“, fost și el prizonier, 
şi care era interesat să se implice în 
organizaţie, sau cu alţi foști colegi din prizo- 
nierat.* Chivulescu şi-a manifestat chiar 
intenția de a demara acțiuni violente de 
răsturnare a guvernului, cu care Gheorghe 
Militaru nu a fost însă de acord. La o a 
doua întâlnire, Chivulescu i-a comunicat că 
„organizaţia foștilor prizonieri pe care a 
condus-o [...] se dizolvă și fiecare trece la 
judetul lui, fie în cadrul mișcării legionare fie 
în altă formaţiune anticomunistă”. 

La ordinul lui Ştefan Teodorescu, 
Militaru a intermediat ascunderea de către 
Dinu Benţea*, unul dintre membrii im- 
portanți ai organizaţiei, într-o grotă săpată 
în curtea proprie, a lui Miron (Rică) 
Mihăilescu” din Brăila, inginer chimist, șef 
legionar, condamnat la 20 de ani închisoare 
și aflat în ilegalitate de ceva vreme, și a lui 
Stelian Rădulescu, intrat între timp și el în 
atenția autorităților și urmărit.“ 

La 24 octombrie 1948 Militaru s-a dus 
din nou la București și a discutat cu 
Teodorescu despre aparatul de radio și 
despre posibilitatea de a-i ajuta pe unii 
legionari să treacă frontiera în Ungaria, 
folosindu-se de relaţia cu un căpitan ungur 


pe care Militaru îl cunoscuse în prizonierat. 
Pentru aceasta, în iunie 1948, el făcuse și 
o deplasare la Târgu Secuiesc, unde a pur- 
tat discuții cu mai multe persoane.“ 

In jur de 16 februarie 1949, cu ocazia 
unei vizite la București, prin intermediul pr. 
Dumitru Bejan a luat legătura cu un diplo- 
mat al unei puteri străine, a cărui identitate 
nu a fost însă devoalată (într-un document 
se preciza că ar fi fost un consul englez sau 
american, însă informaţia nu poate fi 
confirmată și din alte surse - n.n. C.B.). Di- 
plomatul și-a arătat disponibilitatea de a 
contribui cu sumele de bani necesare or- 
ganizării și înarmării unităților de „acțiune, 
cu condiția ca Gheorghe Militaru și „unita- 
tea” lui să se subordoneze „unor foruri” 
care urmau să-i trimită dispoziții ce trebuiau 
duse la îndeplinire întocmai și fără șovăire. 
Militaru nu a fost de acord cu propunerea, 
considerând că asta „ar însemna să schimb 
numai stăpânul sau mai rău, să «sărim din 
lac în puț». 

Cu ocazia aceleiași vizite la București, 
din jurul datei de 16 februarie 1949, Militaru 
s-a întâlnit și cu Ştefan Teodorescu, care l-a 
informat că 50% din oamenii Mișcării 
Legionare din București fuseseră arestaţi, 
legătura cu comandamentul Mișcării din 
tară și din capitală întreruptă, și că el a luat 
comanda organizației capitalei. Cu această 
ocazie Teodorescu a discutat cu Militaru și 
despre filiera cu ajutorul căreia să fie trecuţi 
peste frontieră și salvaţi unii legionari 
rămași nearestaţi.“ La câteva zile însă, în 
24 februarie, Militaru a fost la rândul său 
arestat, cu o zi înainte de a pleca la Săcueni, 
jud. Bihor, pentru a studia posibilităţile de 
îndeplinire a misiunii primite.“ 

Imediat după arestare a fost dus la 
Securitatea din Râmnicu Sărat pentru an- 
chetă“, iar după finalizarea cercetărilor a 

fost mutat la Galaţi pentru proces. La 16 
septembrie 1949, prin sentința 883/1949, 
Tribunalul Militar Galaţi l-a condamnat la 10 
ani temniță grea, 5 ani degradare civică și 
confiscarea averii pentru uneltire contra 
ordinii sociale.“ 

Potrivit notițelor cu caracter memorialis- 
tic pe care le vom reda în continuare „în 
ziua de 15 nojijembrie 1949, în celula nr. 23 
din închisoarea Galaţi, am dizolvat or- 
ganizaţia subversivă «Mihail» (nume dat de 
organele de anchetă după numele meu 
conspirativ) comunicând tuturor condam- 
naţilor din această organizaţie hotărârea 
mea care îi desleagă (sic!) definitiv de orice 
obligație asumată prin cuvântul de onoare 
pe care mi l-au dat, în calitatea mea de șef 
acceptat de ei. 

Motivul acestei hotărâri a fost în primul 
rând valul de reproșuri din partea lor pentru 
incapacitatea de care am dat dovadă și 
care a dus unitatea la eșec și pe membrii ei 
în temniță pentru un timp îndelungat cât mă 
privește pe mine și mai puțin îndelungat cât 
îi privește pe ei și, mai ales, convingerea 
mea că am dreptate, fapt pentru care am 
hotărât să părăsesc pentru totdeauna are- 
na politică, lăsând societatea să se desvol- 
te (sic!) după cerinţele ei și numai ale ei." 

Unii din membrii grupului care au 
scăpat nearestați la începutul anului 
1949 s-au alăturat ulterior Organizaţiei 
„Vlad Țepeș IP.“ 

Gheorghe Militaru a executat pedeapsa 
în închisorile Galaţi, Aiud și, pentru că a a- 
vut un comportament „nepotrivit (a tinut 
legătura cu deținuți din alte camere, a par- 
ticipat la greva foamei de la Aiud din martie 
1957, a fost „fanatic și recalcitrant”) a fost 
pedepsit de mai multe ori, cumulând 35 de 
zile de izolare.” 

In timpul detenției a beneficiat de o 

faimă deosebită, după cum reiese și dintr-o 
notă dată de informatorul „Ungureanu 
Nicolae” la 16 ianuarie 1958 în camera de 
anchetă de la Uranus, în care se spune că: 
„Numele lui Militaru Gheorghe în convorbi- 
rile dintre legionarii din pavilionul celularului 
nou din Aiud a fost de mare circulatie în 
primăvara anului 1957 cu ocazia discutiilor 
despre lotul de legionari care au fost 
transferati la Penitenciarul Rm. Sărat în 
anul 1955. Se vorbea despre el cu tonul și 
interesul pe care de obicei se discută 
numai atunci când este vorba de vârfurile 
legionare de prima categorie.”™ 

Din pricina activităților sale din detenţie 
şi a faptului că avea antecedente politice, la 
expirarea pedepsei, respectiv 21 februarie 
1959, a fost internat administrativ pentru 60 
de luni, în baza Ordinului MAI 10041/59. A 
executat pedeapsa în coloniile de muncă 
Periprava și Culmea. A fost eliberat la 21 
(24) februarie 1964 și s-a stabilit în com. 
Dumitrești, Vrancea. 

După eliberare a avut restricții de a fi 
încadrat „în învățământ, în întreprinderi de 
importanță republicană, industrie de 
apărare sau în alte întreprinderi în care ar 
avea contingențţă cu documente secrete 
sau puncte vulnerabile”, iar persecuțiile s-au 
repercutat și asupra soției, care a avut și ea 
probleme, fiind dată afară din învățământ.” 

Imediat după eliberare a fost suprave- 
gheat informativ „stabilindu-se că nu are 
preocupări ostile, că este retras, nu face 
deplasări și că evită a se angaja în discuţii 
cu caracter politic”, mai multi informatori ai 
Securității fiind trimiși să afle ce face și ce 
gândeşte.” 

Reproșurile primite de la foștii membri 
ai organizatiei sau de la reprezentantii fami- 
liilor acestora încă de la începutul detenției 
se pare că au continuat și după eliberare, 

după cum reiese dintr-un referat cu propu- 
nere de contactare a sa În vederea atrage- 
rii la colaborare din 6 octombrie 1969. In 
acesta se spune că „în comuna Dumitrești 
este privit cu ostilitate chiar de către cei pe 
care i-a condus în organizatia subversivă și 
au fost condamnati cât și de rudele și prie- 
tenii acestora (acesta este și motivul totalei 
sale izolări și dezinteres fată de persoana 
sa)” dar, cu toate acestea, „rămâne o figură 
importantă în lumea foștilor legionari și foști 
condamnaţi (așa cum rezultă și din mate- 
rialele informative obținute de biroul «K» în 
timpul detenției”*. 

Marginalizat de autorități și de societa- 
te, în 8 octombrie 1969 a fost contactat în 
vederea atragerii la colaborare cu Secu- 
ritatea. Cu această ocazie el a afirmat că 
„ideologia legionară nu mai poate reapare 
în viața politică a tării” și întrebat despre 
convingerile altor legionari a răspuns că 
„nu-și poate da seama întrucât n-a mai dis- 
cutat cu majoritatea cunoscuţilor săi din 
activitatea subversivă, după ce a fost elibe- 
rat, de teamă ca organele de securitate să 


nu-l suspecteze din nou și să aibă repercu- 
siuni”. Securitatea era interesată „să cu- 
noască despre existența și atitudinea pre- 
zentă a cunoscuţilor săi”, dar Militaru a dat 
de înțeles că de unde are domiciliul și locul 
de muncă nu poate decât să încerce să 
reia legătura cu ei prin corespondență.” La 
13 ianuarie 1970 a primit pseudonimul 
„Helge” și i s-a făcut instructajul.* 

In mai 1972 a refuzat să mai colaboreze 
și s-a întrerupt legătura cu el. Se pare că 
principala problemă era aceea că nu a re- 
ușit să își găsească un loc de muncă în 
judet și „a fost nevoit să peregrineze prin 
diferite locuri de muncă prin alte jud[ete] de 
unde de fiecare dată când au aflat de trecu- 
tul său politic a fost scos. [...] Neputându-și 
câștiga existența, ducând o viață foarte 
anevoioasă întrucât și pe soția lui am 
scos-o din serviciu (ambii sunt învățători) 
înflormatorul] s-a delăsat și în cele din 
urmă a refuzat să îndeplinească sarcinile 
date de noi (subl. în original)."* 

Imediat după aceasta, la 29 mai 1972 a 
început împotriva sa „urmărirea informativă 

specială”, „avându-se în vedere trecutul 
său politic și mai puţin activitatea pre- 
zentă””. Aceasta a continuat până în 1977, 
când s-a stabilit că „nu are manifestări duş- 
mănoase, nu părăsește domiciliu, pare re- 
semnat și stă izolat. Fiind pensionar, se ocupă 
cu diferite treburi în gospodărie, refuză să 
poarte discuţii cu caracter politic sau să își 
amintească de trecut”, fiind „convins că și 
în prezent este urmărit de organele de 
Securitate”.* 

La 25 noiembrie 1985 conducerea 
Securităţii Județului Vrancea a aprobat 
închiderea dosarului de urmărire informativă 
„Lemnaru”, dar a rămas sub supraveghere 
informativă „pentru cunoașterea activității și 
poziției sale”. După această dată nu am 
mai identificat referiri la el în documentele 
Securității, însă nu excludem posibilitatea ca 
să mai apară menţionat în alte dosare. 

* 


În cele ce urmează vom reda transcrierea 
textului lui Gheorghe Militaru. Am păstrat 
forma cât mai aproape de original. In cazul 
numelor scrise greșit le-am corectat mentio- 
nând în note versiunile din document, unde lip- 
seau litere le-am adăugat între paranteze 
pătrate, iar formele eronate din text pe care am 
vrut să le păstrăm le-am semnalat cu „(sic!)'. 

In original se făceau referiri la numeroa- 
se persoane și, în măsura în care am avut 
informaţii despre acestea, le-am adnotat. 
Am făcut, de asemenea, precizări la anumite 
localități, menţionând situația administrativă 
actuală și corectii sau completări atunci când 
am considerat că ar fi utile cititorului. 


Preludiul unui embrion 

de organizație politică subversivă* 

Prizonier de război în URSS începând 
cu data de 11 aprilie 1944, am luat atitudine 
ostilă acţiunii de reeducare a soldaților 

subofițerilor și ofițerilor români captivi, 
acţiune întreprinsă de birourile politice din 
comandamentele militare sovietice ale 
lagărelor prin care am trecut. 

Această atitudine nu mi-a fost dictată 
sau măcar sugerată de vreun factor oare- 
care străin de conștiința sau puterea mea 
de discernământ ci n-am înțeles cum e 
posibil să se întreprindă un act de natură 
politică cum era înscrierea ce ni se cerea în 
unitățile de voluntari antifasciști din postura 
de om privat de libertate și supus unui 
regim juridic internaţional, garantat de un 
tratat special cu privire la „prizonierii de 
război” încheiat la Haga în 1904 de către 
toate puterile europene și unde figurează și 
semnătura Rusiei, semnătură recunoscută 
și de către regimul sovietic cu toate 
obligațiunile asumate prin ea. 

Printre stipulațiunile acelui tratat este și 
interzicerea propagandei contra regimului 
politic sau conducerii armatei din care face 
parte prizonierul precum și dreptul prizonie- 
rului de a fi repatriat în mod obligatoriu du- 
pă încheierea păcii și schimbul instrumen- 
telor de ratificare a respectivului tratat. 

Aceasta indiferent dacă victoria este de 
partea tării prizonierului sau a tării care îl 
deține. 

Mai prevede și dreptul prizonierului de a 
cere chiar din incinta lagărului azilul politic 
sau cetățenia unei tări străine de conflict, 
conducerea lagărului având obligaţia să 
facă formele de rigoare prin guvernul țări 
(tăiat de autor, n.n. C.B.) respectiv și, în 
cazul când guvernul tări solicitate este de 
acord, prizonierul poate să beneficieze de 
ospitalitatea sau cetățenia acceptată. 

Am cerut, eu și alții de categoria mea să 
ni se precizeze de către organele de înaltă 
răspundere, dacă unitățile de voluntari ro- 
mâni vor fi întrebuințate numai contra ar- 


matei germane sau și a celei române. 

Aceasta întrucât socoteam un nonsens 
de conștiință să trag în conaţionalii mei. 

Ni s-a spus că vom fi puși să luptăm 
numai contra germanilor, dar eu știam că 
am fost atacat într-o noapte pe o poziţie din 
Crimeea, cu puțin timp înainte de căderea 
în prizonierat, de către un grup de ostași 
cari mi-au făcut un prizonier, doi răniţi grav 
și un mort. 

S-au apropiat de șanțurile noastre 
răspunzând la somaţie în cea mai autentică 
românească și explicându-ne că sunt din 
regimentul vecin și, întorcându-se dintr-o 
misiune (incursiune) au pierdut direcția. 
Erau din „Tudor Vladimirescu”, prime ele- 
mente de încercare cu toate că divizia 
aceasta se găsea, cum am constatat ulte- 
rior, încă departe de teatrul de război, în 
tabăra de la Riazan (Reazan, n.n. C.B.). 

Știut este apoi că unitățile din T[udor] 
V[ladimirescu] au luptat pe frontul din 
Moldova. 

Potrivit tratatului amintit (Haga, 1904) 
prizonierii de război ofițeri nu sunt obligați 
să muncească pentru acoperirea cheltuieli- 
lor de întreţinere, acestea urmând să fie 
achitate de țara de baștină după încheierea 
păcii, când ori se includ în despăgubirile de 
război dacă victoria a fost de partea ad- 
versă, ori se scad din totalul de primit dacă 
victoria a fost de partea ei. 

Cu toate acestea, am admis munca de 
„autoservire” în lagăr și m-am împotrivit 
fără succes Însă numai la trasul săniilor sau 
căruțelor pe distanţe de kilometri, în pădure 
sau la gară, în echipe de câte opt ofițeri la 
atelaj. Nu m-am împotrivit la căratul cu spa- 
tele ci numai la asimilarea aceasta cu ani- 
malele de tracțiune. 

Când am fost dus în grup bineînţeles la 
executarea unor munci agricole pe terenu- 


rile unor gospodării străine de lagăr, am 
refuzat categoric ceiace (sic!) a deslănțuit 
(sic!) asupra mea o gamă îndelungată de 
măsuri represive din partea conducerii 
lagărului. 

In timpul uneia dintre ele, fiind închis cu 
mai multi ofițeri prizonieri în niște celule din 
beciurile mănăstirii Oranki și fiind în a patra 
zi de greva foamei, am primit vizita colone- 
lului Gresciuc** comandantul lagărului cu 
tot statul său major precum și cu maiorul 
prizonier  Mociuski, starșele  (starsii/- 
crapună în |. rusă, n.n. C.B.) (șeful) la- 
gărului și sublocot. prizonier Strumenski, 
translator, ambii din armata română. 

In aceiaș (sic!) celulă cu mine, printre 
alți vreo 6-7 se găseau și sublocot. Victor 
Isofăchescu”*. 

Admonestaţi cu trivialităţi ce nu-și au 
rostul să apară aici, afară de aceia că sun- 
tem „fii de cățea” și „o să vă zdrobesc tigani 
murdari ce sunteţi”, am răspuns eu în mod 
civilizat dar vehement. 

Grișciuk: „Tâlharule ai venit cu arma în 
mână contra pașnicului popor sovietic sub 
comanda lui Hitler și îndrăznești să ridici 
capul chiar și acum în situaţia în care te 
găsești.” 

Eu: „Nu sunt tâlhar ci ofițer și am venit 
cu armă și nu cu ciomag pentru că în față 
am avut o armată pe care am combătut-o 
dar n-am desconsiderat-o. Desconsiderând 
adversarul m-aș fi înjosit pe mine.” 

EI: „Dar ai venit pentru interese străine 
țării tale.” 

Eu: „Basarabia n-a fost niciodată a lui 
Hitler sau a înaintașilor lui ci a României. 
Eu pentru Basarabia am venit deci pentru 
interesul țării mele și nu pentru al lui Hitler 
și [al] Germaniei lui.” 

EI: „De ce nu v-aţi oprit la Nistru?” 

Eu: „Pentru același motiv care v-a 

determinat pe Dv. să nu vă opriţi decât la 
Berlin.” 

Un ordin scurt și sublocotenentul rus 
Ivanov m-a înhăţat de piept și m-a ridicat cu 
ușurință și m-a trântit de cimentul culoaru- 
lui. Am avut încă puterea să mă ridic și să- 
mi scutur ameteala. 

M-au dus într-un cabinet medical și cu 
ajutorul călușului, după ce am fost însânge- 
rat de lovituri peste față, mi-au vârât sonda 
în stomac și mi-au turnat în bătaie de joc, 
cu urături de „poftă bună” trei litri și jumă- 
tate de hrană medicinală. 

A doua zi ceilalți vreo 24 au fost aduși 
să vadă cum mi se introduce și mi se scoa- 
te de cinci ori furtunul, turnându-mi-se nu- 
mai la urmă hrana, pentru intimidarea lor. Li 
s-a administrat și lor același tratament. 

Și diaci (sic!) s-a deschis calea celorlal- 
te incidente care au avut un efect pe care 
nu l-am urmărit niciodată. Au început să 
graviteze în jurul meu elemente de toate 
categoriile. Unii care mă aprobau și se 
alăturau și cu fapta, alții care mă aprobau 
dar se declarau neutri în vederea „folosului” 
ce-l vor aduce ulterior tării, iar ceilalți con- 
vinşi că sunt pe o cale greșită, combătân- 
du-mă cu argumente și cu amenințări (îţi 
vor rămâne oasele pe aici) și, în fine, așa 
zișii „sufletiști” se scuzau că, deși senti- 
mentele lor sunt identice cu ale mele, ei 
nefiind niște elemente combative, sunt siliți să 
accepte orice condiție li se pune din partea fac- 
torului politic al lagărului, pentru a fi repatriați și 
a reveni astfel în „sânul familiei dragi”. 

Asemenea centre gravitaționale mai erau 
în lagăr. Nu multe, dar aproape toate mai 
importante decât mine. 

În primul rând, datorită faptului că mulţi 
dintre ofiţerii prizonieri erau pedepsiţi pen- 
tru insubordonări similare cu ale mele, cu 
izolare severă pe trei cinci, zece sau mai 

multe zile, s-a format o „organizatie de aju- 
tor reciproc”, în scopul colectării de alimen- 
te, țigări și îmbrăcăminte pentru cei din 
celulele de pedeapsă. 

Aceasta a fost mai tot timpul sub condu- 
cerea sublocot. rez. Puiu Chivulescu*. 
Introducerea alimentelor și îmbrăcămintei 
se făcea cu mare greutate, dar întotdeauna 
cu reușită perfectă. 

Omul în stare privativă de libertate este 
capabil de îndrăzneli și ingeniozități ieșite 
din comun. 

Așii acestei operaţii erau sublocotenen- 
tul Mircea Popescu (Trăznea) și Dumitrescu, 
care erau favorizați de conformaţia lor 
corporală asemenea șarpelui. 

Deci, iată o formă concretă de „orga- 
nizație ilegală”. 

Scopul arătat mai sus a început să se 
amplifice. 

S-a trecut la organizarea unei acțiuni de 
sprijinire a elementelor capabile de creaţii 
literare, științifice, artă plastică (sculptură 
miniaturală), muzică, studii sociologice etc. 

Sprijinul consta în contribuția fiecăruia 
dintre membrii acestei organizaţii, cu cele 
10 ruble soldă lunară și cu bucata de săpun 
de toaletă (ratie lunară) cu care se cum- 
păra din afara lagărului tot prin procedee 
ascunse, hârtie și creioane. 

Se înțelege că adversitatea dintre cele 
două tabere principale de prizonieri români 
„progresisti și reactionari” se adâncea și pe 
această temă, deoarece biroul politic al 
lagărului susținea acțiunea de restructurare 
ideologică și culturală integral marxistă, 
având la îndemână o bogată bibliotecă în mai 


multe limbi. 
(continuare în numărul următor) 


Note 

' Subiectul organizaţiei conduse de Gheorghe 
Militaru a mai fost analizat de Valentin Orga, 
„Organizația anticomunistă «Mihail» din fostul judet 
Râmnicu Sărat și activitatea lui Stelian Tănase 
Rădulescu, alias Stelian Chiper Băltățescu” în 
Valentin Orga, Ottmar Trașcă, Liviu Țîrău, Virgiliu 
Țârău, Din modernitate spre contemporaneitate. 
Studii istorice dedicate lui George Cipăianu la împli- 
nirea vârstei de 75 de ani, Editura Argonaut, Cluj- 
Napoca, 2017, pp. 550-578; de asemenea, memorii- 
le lui Stelian Rădulescu (semnate cu pseudonimul 
CLLUSTELL), Destăinuirile unui pribeag, în curs de 
apariție. O parte dintre membrii organizaţiei și-au 
continuat ulterior activitatea în cadrul organizației 
„Vlad Țepeș II”, subiect despre care a scris Dorin 
Dobrincu, „Rezistenţa armată anticomunistă din 
Vrancea. Organizaţia „Vlad Țepeș II” (1949-1950)”, 
în Colloquium politicum, an |, nr. 1, ianuarie-iunie 
2010, pp. 103-145. Semnalăm și alte articole care 
aduc în discuție o serie de elemente utile, chiar dacă, 
în lipsa accesului la foarte multe informaţii, nu întot- 
deauna interpretarea evenimentelor este foarte 
corectă: Miron Gheorghe, „O pagină din rezistenta 
anticomunistă de pe Valea Râmnicului”, în Vrancea. 
Studii și Comunicări, vol. 12, Editura Pallas, Focșani, 
2005, pp. 104-114; Sebastian Oancea, „Rezistenţa 
din Munţii Vrancei - fresca luptei antisovietizare”, în 
Ziarul de lași, disponibil online la https:/Awww.ziarul- 
deiasi.ro/focsani/rezistenta-din-muntii-vrancei-fres- 
ca-luptei-antisovietizare=ni3ek2; lon Andrieş, 
„Rezistenta anticomunistă din Vrancea”, partea a IIl- 
a, în Foaie naţională, disponibil online la https://foa- 
ienationala.ro/rezistenta-anticomunista-din-vrancea- 
partea-iii.html (accesate la 24.04.2020). 

* Arhiva Consiliului Naţional pentru Studierea 
Arhivelor Securităţii (în continuare ACNSAS), fond 
Informativ, dosar 257428, vol. 4, f. 3v. 

° Ibidem. 

* Ibidem. 

* ACNSAS, fond Penal, dosar 15260, vol. 12, f. 70; 
103088, f. 11. 

€ ACNSAS, fond Penal, dosar 15260, vol. 1, ff. 
108, 339; vol. 11, f. 15; vol. 12, f. 70; fond Informativ, 
dosar 257428, vol. 4, f. 3v. 

7 ACNSAS, fond Informativ, dosar 257428, vol. 4, f. 
3; fond Penal, dosar 15260, vol. 12, f. 70; 103088, f. 11. 

* ACNSAS, fond Penal, dosar 103088, f. 7; fond 
Informativ, dosar 257428, vol. 2, f. 135. 

* ACNSAS, fond Penal, dosar 15260, vol. 12, f. 70; 


fond Informativ, dosar 257428, vol. 3, f. 204; vol. 6, f. 16v. 

'* ACNSAS, fond Penal, dosar 103088, f. 11v; 
dosar 15260, vol. 1, f. 346; fond Informativ, dosar 
257428, vol. 2, f. 135; vol. 6, passim; 

1! ACNSAS, fond Informativ, dosar 257428, vol. 6, f. 25. 

* ACNSAS, fond Penal, dosar 15260, vol. 1, f. 108. 

* Niţă Hilohi, născut la 15 aprilie 1909 în Fundeni, 
Buzău. Avocat. În 1948 s-a implicat alături de 
Gheorghe Militaru și alţii în grupul de rezistență 
anticomunistă. A fost arestat la 30 martie 1949 și 
condamnat la 2 ani închisoare corecțională pentru 
„uneltire contra ordinii sociale”, „a fost în organizație 
subversivă”. A executat pedeapsa în închisorile 
Galaţi, Jilava. La expirarea pedepsei, 14 iulie 1951, a 
fost internat administrativ pentru 12 luni. A executat 
pedeapsa la Capul Midia. A fost eliberat la 21 februa- 
rie 1953. ACNSAS, fond Penal, dosar 15260, vol. 1, 
6, passim; fond Informativ, dosar 257428, vol. 2, pas- 
Sim, fişele matricole penale din Arhiva Administrației 
Naţionale a Penitenciarelor (în continuare AANP), 
disponibile online la https://www.iiccmer.ro/fise- 
matricole-nou/. 

* Andrei Mihalache, născut la 15 martie 1915 în 
Lespezi, lași. Contabil. S-a implicat alături de 
Gheorghe Militaru și alţii în grupul de rezistență 
anticomunistă. A fost arestat la 17 aprilie 1949 și 
condamnat la 6 ani închisoare corecțională pentru 
„uneltire”, „a dat ajutoare la organizație subversivă 
mișcarea legionară”. A executat pedeapsa în închi- 
sorile Valea Neagră, Gherla, Jilava, Aiud. A fost eli- 
berat la 15 aprilie 1955. A fost arestat la 12 septem- 
brie 1958 și internat administrativ pentru 24 luni. A 
executat pedeapsa în închisorile 0967 Constanţa, 
Culmea, Periprava. A fost eliberat la 20 septembrie 
1960. Informaţii din fișele matricole penale din AANP. 

* Victor Isofăchescu, născut la 2/4 august 1912 în 
Bordești, Vrancea / Dedulești, Buzău, agricul- 
tor/învățător, sublocotenent în rezervă, prizonier în 
URSS între 1942-1948. În primăvara anului 1949, 
când au avut loc mai multe arestări ale membrilor 
grupului, a reușit să scape și a dispărut de la domici- 
liu. La 16 septembrie 1949 Tribunalul Militar Galaţi 
l-a condamnat în lipsă la 7 ani închisoare 
corecțională și confiscarea averii pentru uneltire con- 
tra ordinii sociale prin favorizare, pentru activitatea în 
așa-zisa organizație „Mihail, în care era acuzat că ar 
fi fost „ajutor de comandant”, respectiv „șeful 
organizaţiei pe Râmnicu Sărat”. S-a alăturat pentru o 
vreme fraţilor Cucu, fugari și ei, iar apoi lui lonel 
Militaru și Dinu Benţea. A fost arestat la 3 septembrie 

1950. La 7 iunie 1951 Tribunalul Militar Galaţi i-a 
admis contestaţia la condamnarea din 1949, care a 
fost anulată. A fost condamnat la 9 iulie 1951 de 
Tribunalul Militar Galaţi la 25 de ani muncă silnică și 
10 ani degradare civică + 8 ani închisoare corec- 
țională pentru apartenența la „Organizația «Vlad 
Țepeș ll»”. A executat pedeapsa în închisorile 
Râmnicu Sărat, Galaţi, Gherla, Baia Sprie, Aiud. A 
fost eliberat la 31 iulie 1964. ACNSAS, fond Penal, 
dosar 12634, vol. 1, ff. 1, 25-27, 47; vol. 3, ff. 269, 316; 
dosar 15260, vol. 1, ff. 110, 339, 340; vol. 8, f. 227; dosar 
13695, vol. 12, f. 2; fond Informativ, dosar 1077788, vol. 
1, ff. 2-3; fișele matricole penale din AANP. 

' Sandu Niţu, născut la 30 noiembrie 1916 în 
Mărtinești, Vrancea. Profesor. A fost arestat la 30 
martie 1949, ca membru al organizației, și condam- 
nat la 7 ani închisoare corecțională pentru „uneltire 
contra ordinii sociale”. A executat pedeapsa în închi- 
sorile Valea Neagră, Baia Sprie, Aiud. A fost eliberat la 
27 martie 1956. ACNSAS, fond Penal, dosar 15260, 
vol. 5, ff. 48-49; fişele matricole penale din AANP. 

” Stelian Rădulescu/ Stelian Chiper-Băltățescu 
(zis Stelian Tănase), născut la 25 martie 1919 în 
Topliceni, Buzău. Contabil. La revenirea din prizonie- 
rat s-a implicat în rezistența anticomunistă punând 
bazele organizaţiei „Mihai!”, al cărei secretar a deve- 
nit. A stat ascuns până la 26 ianuarie/martie 1949 și 
a fost condamnat de Tribunalul Militar Galaţi la 7 ani 
închisoare corecțională și confiscarea averii pentru 
„uneltire contra ordinii sociale”. A executat pedeapsa 
în închisorile Galaţi, Poarta Albă, Valea Neagră, 
Gherla, Cavnic, Satu Mare, Jilava, Lugoj, Aiud. A fost 
eliberat la 14 martie 1956. ACNSAS, fond Penal, 
dosar 15260, vol. 1, 6, 12, passim; dosar 15568, vol. 
1-2, passim, fond Informativ, dosar 404523; dosar 
257428, vol. 2, passim; fișa matricolă din AANP. 
Pentru detalii despre acesta a se vedea și Valentin 
Orga, st. cit, pp. 550-578; Stelian Rădulescu 
(CLLUSTELL), op. cit.. 

* Gheorghe Procopie, născut la 20 decembrie 
1925 în Nicolești, Buzău. Funcţionar. A fost arestat la 
4 mai 1949 și condamnat la 2 ani închisoare 
corecțională pentru „uneltire contra ordinii sociale”. A 
executat pedeapsa în închisorile Râmnicu Sărat, 
Galaţi. ACNSAS, fond Penal, dosar 15260, vol. 1, 6, 
passim; 15568, vol. 1-2, passim, fond Informativ, 
dosar 249730, passim; 385617, passim. 

2 Gheorghe Fotino, născut la 17 martie 1928 în 
Nicolești, Buzău. Elev. A fost arestat la 4 aprilie 1949, 
ca agent de legătură și condamnat la 3 ani Închisoa- 

re corecțională pentru „uneltire contra ordinii sociale”. 
A executat pedeapsa în închisorile Râmnicu Sărat, 
Galati. ACNSAS, fond Penal, dosar 15260, vol. 1, 6, 
passim; dosar 15568, vol. 1, f. 267. 

2 ACNSAS, fond Informativ, dosar 257428, vol. 2, 
f. 135; vol. 6, ff. 19v-20; fond Penal, dosar 15260, vol. 
1, ff. 143-144, 346. 

2?! ACNSAS, fond Informativ, dosar 257428, vol. 6, 
ff. 15v-16v. 

* Ibidem, f. 16. 

2 Ibidem, f. 18. 

“ Ibidem; fond Penal, dosar 15260, vol. 1, f. 143; 
vol. 12, f. 73. 

% Constantin Madgearu, născut la 13 noiembrie 
1911 în Focșani, Vrancea. Funcţionar. A fost arestat 
la 6 mai 1949 și condamnat la 15 ani muncă silnică 
pentru crimă de uneltire contra ordinii sociale. A exe- 
cutat pedeapsa în închisorile Baia Sprie, Aiud, Jilava, 
Gherla. A fost eliberat la 1 mai 1964. Informaţii din 
fișa matricolă penală din AANP. 

% Stefan Teodorescu, născut la 15 martie 1910 în 
Brăila. Funcţionar. A fost arestat la 23 februarie 1949 
și condamnat la 25 ani muncă silnică pentru uneltire 
contra ordinii sociale. A executat pedeapsa în închi- 
sorile Jilava, Aiud, lași. A fost eliberat la 1 august 
1964. Informaţii din fișa matricolă penală din AANP. 

7 Cornel Sercăianu, născut la 22 iunie 1917 în 
Pleșcoi, Buzău. Medic veterinar. A fost arestat la 1 
decembrie 1948 și condamnat la 15 ani muncă 
silnică pentru „uneltire contra ordinii sociale”, iar în 
1963 a mai primit o internare administrativă de 36 de 
luni. A executat pedepsele în închisorile Baia Sprie, 
Cavnic, Satu Mare, Aiud, Gherla, Jilava, Galaţi, 
Periprava. A fost eliberat la 9 mai 1964. Informaţii din 
fișele matricole penale din AANP. 

“ ACNSAS, fond Informativ, dosar 257428, vol. 6, 
f. 21v. 

2 ACNSAS, fond Penal, dosar 15260, vol. 1, ff. 
143-144, 348; vol. 12, f. 73; dosar 103088, f. 7. 

“ ACNSAS, fond Penal, dosar 15260, vol. 12, f. 73. 

“1 ACNSAS, fond Informativ, dosar 257428, val. 6, ff. 18v-25. 

* Ibidem, f. 19. 

* Nicolae „Puiu” Chivulescu, născut la 23 decem- 
brie 1915 în Târgoviște. Student. A fost arestat la 17 
aprilie 1949 și condamnat la 15 ani muncă silnică 
pentru „uneltire”, „activitate legionară”. A executat 
pedeapsa în închisorile Pitești, Gherla, Aiud, Jilava. 
A fost eliberat la 12 aprilie 1964. Informații din fișa 
matricolă penală din AANP. 

+ ACNSAS, fond Informativ, dosar 257428, vol. 6, f. 5. 


% Dimitrie Bejan (1912-1995). Preot. În 1948 a 
revenit din prizonieratul din URSS. A fost arestat la 
14 aprilie 1949 și condamnat la 8 ani de închisoare 
pentru „uneltire” „a dat ajutor pentru Mișcarea Le- 
gionară”. A executat pedeapsa în închisorile Gherla, 
Jilava, Aiud, Văcărești, Valea Neagră. A fost eliberat 
la 11 aprilie 1956 cu domiciliu obligatoriu la Răchitoasa 
în Bărăgan, până în 1958. A fost rearestat la 20 mai 
1959 și condamnat la 25 de ani muncă silnică pentru 
„uneltire”. A executat pedeapsa în închisorile 
Constanţa, Jilava, Aiud. A fost eliberat la 31 iulie 
1964. În 1970, din cauza afluenţei mari de credincioși 
la Ghindăoani, Neamţ i s-a interzis să mai slujească 
și i s-a fixat domiciliu obligatoriu la Hârlău, lași, unde 
a stat până la 21 decembrie 1989. Cicerone lonitoiu, 
Victimele terorii comuniste. Arestaţi, torturați, 
întemnițați, uciși. Dicţionar A-B, Editura Mașina de 
scris, București, 2000, pp. 171-172; fișele matricole 
penale din AANP. Despre perioada petrecută în pri- 
zonierat vezi și Pr. Dimitrie Bejan, Oranki. Amintiri din 
captivitate, ediția a Il-a îngrijită de Florin Pâslaru, 
Editura Doxologia, lași, 2011, passim. 

% ACNSAS, fond Informativ, dosar 257428, vol. 6, 
f: 20. 

“ Ibidem, f. 21. 

“* Dinu Benţea, născut la 15 mai/ 6 iunie/ 8 iulie 
1915 în Motnău, Vrancea. Agricultor. A fost condam- 
nat în lipsă în 1949 la 7 ani închisoare corecțională 
pentru „favorizare la crimă contra ordinei sociale”, 
„activitate subversivă”. A fost arestat la 28/30 ianua- 
rie 1951 și condamnat la 20 de ani muncă silnică 
pentru „găzduire de fugari”, „crimă de uneltire contra 
ordinei sociale”. A executat pedeapsa în închisorile 
Râmnicu Sărat, Galaţi, Gherla, Baia Sprie, Aiud, 
Văcărești, Jilava, Dej. A fost eliberat la 24 iunie 1964. 
ACNSAS, fond Penal, dosar 12634, vol. 1, 3, 6, pas- 
sim; dosar 15260, vol. 1, passim, fond Informativ, 
dosar 1077788, vol. 1, 2, passim; dosar 404523, pas- 
sim, fişele matricole penale din AANP. 

® Miron Mihăilescu, născut la 24 noiembrie 1913 
în Tulcea. Chimist. A fost condamnat în 1948 la 25 
de ani muncă silnică. Nu detinem informaţii despre 
locurile unde a executat pedeapsa și despre data 
eliberării. Rearestat la 8 martie 1953 și condamnat la 
25 ani muncă silnică pentru „uneltire contra ordinii 
sociale”. A executat pedeapsa în închisorile Jilava, 
Galaţi, Aiud. A fost eliberat la 1 august 1964. 
Informaţii din fișa matricolă penală din AANP. 

“ ACNSAS, fond Informativ, dosar 257428, vol. 6, 
f. 22; fond Penal, dosar 15260, vol. 1, f. 144. 

“ ACNSAS, fond Penal, dosar 15260, vol. 12, f. 73. 


*“ ACNSAS, fond Informativ, dosar 257428, vol. 6, 
f. 24-24v; fond Penal, dosar 15260, vol. 1, f. 349v. 

“ ACNSAS, fond Informativ, dosar 257428, vol. 6, 
f. 23-23v. 

“ Ibidem, f. 25 

“ ACNSAS, fond Penal, dosar 15260, vol. 1, f. 
340; vol. 6, f. 98. 

£ ACNSAS, fond Penal, dosar 15260, vol. 1, f. 
340; fond Informativ, dosar 257428, vol. 2, f. 135. 

“ ACNSAS, fond Informativ, dosar 257428, vol. 6, 
f. 25-25v. 

“ Dorin Dobrincu, st. cit., p. 112. 

“ ACNSAS, fond Penal, dosar 103088, f. 12. 

= ACNSAS, fond Reţea, dosar 392618, f. 51. 

* ACNSAS, fond Penal, dosar 103088, f. 12; 
15260, vol. 11, ff. 10, 15, 23; fond Informativ, dosar 
257428, vol. 2, f. 77; vol. 3, f. 197; fişele matricole 
penale din AANP. 

% ACNSAS, fond Penal, dosar 103088, ff. 23, 27. 

* ACNSAS, fond Reţea, dosar 392618, f. 2v. 

* ACNSAS, fond Informativ, dosar 257428, vol. 3, 
f. 197. 

5 Idem, vol. 2, passim. 

% ACNSAS, fond Retea, dosar 392618, f. 3. 

5 Ibidem, f. 1. 

% Ibidem, f. 1 v. 

5 Ibidem, f. 2v; fond Informativ, dosar 257428, vol. 
3, f. 193. 

% ACNSAS, fond Informativ, dosar 257428, vol. 3, 
ff. 193, 197v. 

* Ibidem, f. 197v. 

© Ibidem, f. 294. 

“ ACNSAS, fond Informativ, dosar 257428, vol. 6, 
ff. 2-15v 

* În original există sublinieri făcute de autor, cu 
cerneala cu care a scris, pe care le-am marcat în text 
prin subliniere simplă, și sublinieri făcute de un repre- 
zentant al Securităţii, cu creion albastru, roșu sau 
galben, pe care, pentru a le diferenţia, le-am marcat 
prin subliniere dublă. 

% În text Gresciuc, am înlocuit cu varianta corectă 
Grișciuk. Locotenent-colonelul Grișciuk era, cel puțin 
încă din iunie 1943, șeful Administrației Lagărului nr. 
74 de la Oranki, regiunea Gorki. Vitalie Văratic 
(coord.), Prizonieri de război români în Uniunea 
Sovietică. Documente 1941-1956, Monitorul Oficial, 
București, 2013, pp. 245, 248. 

** Adnotat în subsol cu creionul „Inf[ormatii] la Rm. 
Sărat - mr. Ceaușvw”. A se vedea detalii despre el la 
nota 15 (n.n. C.B.). 

“ A se vedea detalii despre el la nota 33. 

Ea Scutaru, Elevatio; 2019, Cuhnie, 
Centrul Cultural, Palatele-Brâncovenești, Mogoșoaia 

* Prezentul material face parte 
din lucrarea Facultatea de 
litere a Universităţii din 
București - 150 de ani de 
învățământ filologic românesc 
1863-2013. Traditie și valoare, 
București, Editura Universităţii 
din București, 2013, pp. 124- 
153. II republicăm deoarece 
tema este deosebit de impor- 
tantă, iar lucrarea menţionată 
a fost editată în 50 de exem- 
plare, în prezent fiind epuiza- 
tă. O parte din textul articolului 
se regăsește și în lucrările 
noastre: Ovidiu Bozgan, 
Universitatea din București. 
Scurt istoric, Editura 
Universităţii din București, 
București, 1994, pp. 96-135; 
vezi și Adina Berciu- 
Drăghicescu, Ovidiu Bozgan, 
O istorie a Universităţii din 
București, 1864-2004, Editura 
Universităţii din București, 
București, 2004, 

pp. 233-273. 


ADINA BERCIU-DRĂGHICESCU 


Aspecte ale epurării cadrelor 
didactice și consecinţele 
acesteia pentru Facultatea 
de Filosofie și Litere (Il) 


Treptat, situaţia la Universitatea din București începea 
să se altereze grav în urma intruziunilor puterii politice. 
Noile autorităţi au tratat cu prioritate problema desființării 
autonomiei universitare, realizată prin Decretul 658 din 5 
august 1946.' Nu au lipsit reacţii la această gravă atingere 
a instituției universitare, așa cum o demonstrează Memo- 
riul redactat de Gr.T. Popa. Memoriul, discutat în ședința 
Senatului Universităţii din 15 octombrie 1946, a fost apro- 
bat și susținut de Eugen Angelescu, Alexandru Ciucă, 
George Fotino și Constantin lonescu-Mihăiești. Cum era 
de așteptat, cel care s-a opus difuzării lui a fost Alexandru 
Rosetti, numit recent rector al Universităţii, care reproșa 
asistenței, formată din decanii facultăţilor, că aceștia 
fuseseră numiți și nu aleși, și că dacă au „fost puși de 
minister au datoria să apere legile în vigoare”. Cât privește 
autonomia universitară, aceasta a dispărut, decanii accep- 
tând să funcţioneze ca decani numiți, nu aleși. Iniţiatorul 
memoriului va suferi consecințele actului său, fiind demis 
din decanat în același an, și în octombrie 1947 înlăturat de 
la catedră. lată textul Memoriului: 


„Domnule Rector, 

Vă rog să binevoiți a supune spre discuţie Onor. Membri 
ai Senatului următoarele consideraţii în legătură cu modifi- 
carea unor dispoziții din Legea învățământului superior: 

Prin art. 24 și 64 bis din Legea 658, publicată în 
«Monitorul Oficial», nr. 195 din 2 august 1946, autonomia 
universitară este de fapt ridicată. Organizarea învățămân- 
tului, cu crearea de catedre și conferințe, cu alcătuirea pro- 
gramelor, cu modificările eventuale ale directivelor 

învățământului, care mai înainte erau un 
arbitru al Senatelor Universitare și al 
Consiliului inter-universitar, au fost date în 
seama unui consiliu de nouă persoane, 
numite de ministru, fără nici un fel de con- 
sultare a forurilor universitare. Prin această 
dispoziție, Senatul şi-a pierdut rolul său. De 
asemenea, prin art. 64 bis, alegerea profe- 
sorilor putea fi făcută în afara Consiliilor 
universitare, numai de către o comisie de 
cinci profesori numiţi de către ministru, fără 
nici o consultare a universităților. 

Cred că asemenea adâncă reformă ce- 
rea consultarea Universităților și că Univer- 
sitățile au obligaţia de a-și spune părerea 
lor într-o astfel de importantă modificare. 

De aceea, cred de datoria de a supune 
Onor. Senat, considerațiile mele personale 
asupra modificării legii învățământului su- 
perior, care ar putea să fie un punct de ple- 
care pentru discuţia generală care s-ar face. 

1. Autonomia universitară a fost câști- 
gată încă din Evul Mediu și ea a fost primul 
semn de eliberare a omului din cătușele 
tiraniei, permițând spiritului uman să se 
dezvolte liber și complet. Autonomia uni- 
versitară a fost încălcată sau anulată în 
unele momente ale istoriei numai sub diver- 
se dictaturi: dictatura napoleoneană, hi- 
tleristă, mussoliniană etc. De îndată ce dic- 
taturile au căzut, autonomia universitară a 
fost restabilită. Este ușor de înțeles ca dic- 
tatorii să încerce constrângerea cercetării 
şi a selecționării obiective, pentru că ei con- 
strâng statul întreg. Ei vor să-și introducă 
oamenii lor în universităţi, oameni insu- 
ficienţi, dar partizani, sau vor să-și impună 
legile pe care le respinge bunul simt comun 
și care întotdeauna s-au dovedit a fi deza- 
struoase. Dar, este cu totul neașteptat ca 
un regim democratic să vină cu asemenea 
lege antidemocrată. Astăzi, când se orga- 

nizează conducerea autonomă a întreprin- 
derilor, a fabricilor și a diferitelor institutii de 
stat, este straniu ca tocmai Universitatea 
care a avut autonomie încă din evul mediu, 
să o piardă acum. 

Motivarea acestei anulări a autonomiei 
arată că scopul pentru care ea s-a făcut nu 
este potrivit. Intr-adevăr, în expunerea de 
motive se spune că Legea nr. 658 este 
necesară pentru că: «valorile adevărate și 
elementele bine pregătite să poată fi primi- 
te în învățământ, cu toate garantiile de veri- 
ficare, dar cu o procedură mai urgentă și 
fără a întâmpina obstacole formale și 
nejustificate». 

Am vrea să cunoaștem și noi «valorile 
adevărate» și «elementele bine pregătite» 
care nu au putut pătrunde în învățământ. 
Deocamdată, constatăm că, fără a ţine 
seama de păreri politice sau de credințe 
religioase, forurile universitare au primit, prin 
chemare sau prin concurs, în învățământ 
oameni ca regretatul profesor Bagdasar, 
profesorul L. Pătrășcanu (deși erau miniștri 
şi militanti politici proeminenţi); pe prof. A. 
Potop (subsecretar de stat); pe prof. 
Stihi (lași); pe prof. T. lonescu (ministru) și 
mulți alţii care sunt din curentele de idei 
simpatice Guvernului și directivii actualei 
politici, care (dacă expunerea de motive a 
legii 658 ar fi dreaptă) ar fi trebuit să nu fie 
acceptați. 

Argumentul cu «procedura de urgență» 
este de neînțeles și foarte periculos. La ale- 
gerile de profesori de urgență nu are ce 
căuta, fiindcă grija de a numi valori ade- 
vărate trebuie să primeze. Ce înseamnă 
câteva luni (atât cât cere procedura legii 
pentru chemare sau concurs) fată de 35 de 
ani (uneori chiar mai mult), pentru cât se 
angajează o catedră cu un titular nou! Un 
titular slab, ales prin «urgență», distruge un 


învățământ pe timp de o generație. 

Motivele expunerii legii 658 nu sunt 
valabile și putem crede că autorul legii a 
fost indus în eroare de oamenii interesaţi 
care vor să se strecoare în Universitate pe 
căi ușoare și fără garanţia unei examinări 
serioase a meritelor sale. 

2. Legea 658, deși prevede trei 
modalități de recrutare a profesorilor și 
conferențiarilor, dă putință ministrului să 
aleagă el, fără nici o motivare, ca procedu- 
ra să se urmeze. Și între aceste proceduri 
se introduce una nouă (art. 64 bis) care 
desființează autonomia universitară. Intr- 
adevăr, ministrul numește o comisie de 
cinci profesori, nu numai în specialitate 
identică cu catedra liberă, dar și din profe- 
sori de specialitate înrudită sau profesori 
care au lucrări de specialitatea respectivă. 
Dar, aprecierea înrudirii specialiștilor, suma 
lucrărilor de specialitate nu o poate face 
ministrul, care nu poate fi specialist în toate 
materiile (când el însuși este profesor) sau 
nu-i specialist deloc (atunci când nu are nici 
o legătură cu școala). După cine judecă el 
atunci pentru a compune comisia de cinci? 
Desigur, după sfaturile unora sau altora 
care pot fi interesați sau incompetenti. 
Aprecierea specialiștilor sau lucrărilor de 
specialitate nu o poate face decât consiliul 
profesoral întreg. 

Dar, mai grav încă este faptul că rezul- 
tatul dat, printr-un raport de comisia de 
cinci, nu mai trece la aprecierea prin vot a 
consiliului profesoral, ci ministrul singur fa- 
ce verificarea legalității actelor și a proce- 
durii (substituindu-se astfel Senatului uni- 
versitar); tot el apoi apreciază etica sau 
ordinea publică și tot el numește. Dar, este 
știut că, cu cât se reduce numărul celor 
care determină o numire de profesor, cu atât 
sporește arbitrarul. lar ministrul fiind om 


politic, el va putea să judece cu spirit parti- 
zan, din moment ce i se dă puteri atât de 
mari, fără corectivul aprecierii specialiștilor 
aleși din consilii. Cei cinci profesori pe care 
ministrul îi poate ușor combina de la patru 
universități din țară, nu mai sunt o garanţie 
serioasă din moment ce rapoartele lor nu 
se mai discută în consiliile profesorale. 

Prin dispoziția nr. 64 bis se deschid 
căile protecţiei și presiunii politice și se 
elimină criteriile aprecierii obiective, 
făcându-se din Universitate o dependență 
a partidului la putere. 

3. Prin Legea 658 se mai introduce o 
inovaţie care este încă și mai periculoasă 
decât aceea privitoare la numirea profeso- 
rilor. Şi anume, prin art. 24 se constituie un 
Consiliu consultativ de nouă persoane care 
înlocuiește Senatul și Consiliul inter-universitar. 
Acest Consiliu este numit de ministru, fără 
nici o consultare a forurilor universitare și el 
se compune din cinci profesori titulari și 
patru membri care pot fi conferențiari, șefi 
de lucrări, asistenţi sau preparatori. Acest 
Consiliu sugerează ministrului modificarea 
legilor universitare, organizarea învăţă- 
mântului, armonizarea programelor, trans- 
formarea, sau schimbarea de nume a cate- 
drelor și conferințelor, prin urmare, toată 
organizarea și conducerea învățământului. 
Dar, este cu desăvârșire greșit să se ia 
această sarcină din mâna totalității profeso- 
rilor, competenți în toate specialităţile, pen- 
tru a se da în mâna a nouă oameni, deci nu 
au încă o competență desăvârșită. 

Un asemenea Consiliu, să zicem că s-ar 
mai putea înțelege ca un organ administra- 
tiv, care să gospodărească averea 
Universităţii, pentru cârmuirea învățămân- 
tului însă, de care să depindă toată cultura 
românească, un asemenea Consiliu poate 
fi dezastruos. 

4. Universitățile noastre nu merită bla- 
mul care li se dă prin Legea 658. In total, 
privind lucrurile, universităţile românești, 
ținând seama de scurtul lor trecut și de 
proasta lor înzestrare s-au situat totuși pe 
un plan onorabil printre celelalte universități 
ale lumii. Ele au scos și scot profesioniști 
care se pot compara cu profesioniștii țărilor 
de veche civilizaţie. Din ele au ieșit lucruri 
valoroase care sunt ținute în seamă în lite- 
ratura universală. Ele au organizat, în 
condiții atât de precare, instituții de cultură 
și laboratoare, din care unele pot rivaliza cu 
cele mai bune din străinătate. Elevii lor, 
plecați la studii în Occident, au făcut, în 
majoritatea lor, figură foarte bună. De ce 
atunci neîncrederea și vrăjmășia cu care 
universitățile române sunt tratate? Știm că 
sunt lacune în universități, uneori foarte 
grave; știm că sunt unele păcate și unele 
greșeli; dar critica noastră, opozițiile noas- 
tre (pe care Legea 658 le numește «obsta- 
cole formale nejustificate») tocmai asta 
încearcă, de atâtea ori, să îndrepte. Nu 
există universitate în lume (oricât de 
celebră) care să nu prezinte, din timp în 
timp, deficiențe. Dar, pentru îndreptarea 
acestora, nu trebuie distruse bazele învă- 
tământului universitar. La noi, în special, s-a 
constatat mereu că cele mai multe abuzuri 
și greșeli s-au comis atunci când s-a ames- 
tecat politica în Universitate prin restrânge- 
rea autonomiei și preponderența ministru- 
lui. Acum, acestui amestec i se dă maxi- 
mum de posibilitate și se deschide astfel 
larg uşa abuzurilor. 

Se face mereu acuzaţia universităților 
că sunt reacționare și nu democratice, 
dându-se cuvintelor înțelesuri răsturnate. 
Dar, mai întâi că în Universitate trebuie să 
avem oameni de știință valoroși, indiferent 
de opiniile politice (exemplu, l.P. Pavlov din 

Moscova, după mentalitatea noastră 
curentă, ar fi trebuit scos din învățământ ca 
reacționar) și al doilea, universitățile noas- 
tre nici nu sunt reacționare. In Universitate 
găsim toate curentele, dar niciodată un 
curent unic. Sub legionari, majoritatea pro- 
fesorilor anti-legionari (mai bine de o 
jumătate dintre ei au fost judecaţi de o 
comisie specială și au fost propuși pentru 
îndepărtare din învățământ sau pentru sus- 
pendare pe doi ani în scop de adaptare). Și 
când glasul țării a amuţit cu totul sub 
ocupație nemțească, 66 de membri ai 
universităților au avut curajul să iscălească 
un memoriu pentru încetarea războiului și 
încheierea păcii, ceea ce sub legile de atunci 
putea fi pedepsit cu moartea. Atunci cum de se 
consideră universitățile ca fiind reacționare? 

5. Legea 658 nu poate fi aplicată, ea 
este o lege de degradare și de distrugere a 
învățământului și cu el, a culturii românești. 
Eu cred că noi avem datoria să atragem 
atenția Domnului ministru asupra acestui 
lucru și să-l obligăm să o anuleze printr-o 
altă lege care să redea autonomia uni- 
versitară. Noi suntem datori să lămurim pe 
toată lumea asupra gravității acestei legi și 
să apelăm la toate forurile în drept pentru a 
o îndepărta. Intr-un regim democratic nu se 
poate legifera pentru instituții fără consulta- 
rea celor interesați la bunul mers al acestor 
instituții. De altfel, și Guvernul actual nu 
legiferează nimic în câmpul muncii fără a 
consulta sindicatele și Confederaţia Gene- 
rală a Muncii; se poate ca tocmai Univer- 
sităţii să nu i se recunoască acest drept? 

6. De aceea, dacă cumva ministerul are 
cunoștință de unele piedici formale pe care 
unele facultăți (și în anumite cazuri) le-ar 
face pentru a împiedica ocuparea catedre- 
lor și conferințelor, atunci s-ar putea să fie 
adoptat art. 64 bis, în ordinea finală a 


recrutării profesorilor și conferenţiarilor. 
Dacă chemarea și concursul nu dau nici un 
rezultat și se constată că asta se întâmplă 
din vina facultăţilor sau a senatelor univer- 
sitare, atunci ministrul își poate rezerva 
dreptul de a face numirea pe baza art. nr. 
64 bis. Acest drept va fi, atunci, un avertis- 
ment dat facultăţilor că, dacă nu lucrează 
corect, pot fi înlocuite prin ministru (așa 
cum era în Legea Arion art. 84). Dar, cu nici 
un chip să nu se lase în mâna ministrului 
facultatea de a decide singur care pro- 
cedură să fie folosită, fiindcă el nu poate 
avea rol de factor selectiv; dar el poate 
avea rol de constrângere atunci când 
facultăţile caută să eludeze legea. 

Art. 24 credem că trebuie să cadă cu 
totul și conducerea universităților trebuie să 
fie lăsată, ca și până acum, Senatelor uni- 
versitare și Consiliului inter-universitar. 

7. De altminteri, modificarea legii este 
făcută atât de nepotrivit, încât articolele ei 
intră în conflict unele cu altele. Intr-adevăr, 
prin art. 10, Legea învățământului superior 
stabilește ca principiu de bază autonomia 
universitară, iar prin art. 24 și 64 bis această 
autonomie este încălcată, fără ca legiuitorul 
să arate că art. 10 a căzut. Pe de altă parte, 
articolele de la începutul legii universitare 
stabilesc precis care sunt rolurile Senatului 
universitar și ale Consiliilor profesorale, iar 
în art. 24 aceste roluri sunt anulate, fără ca 
articolele precedente să fi fost desființate. 
Cred că mai înainte de a lua hotărâri în 
raport cu drepturile Senatului prevăzute 
prin lege, trebuie să discutăm ce a mai 
rămas din aceste roluri și dacă Senatul mai 
poate funcționa în urma modificărilor aduse 
prin Legea nr. 658. 

Primiti, Vă rog, Domnule Rector, asigu- 
rarea deosebitei mele consideraţiuni. 

Dr. Gr. T. Popa 

Membru al Senatului Universitar” 


Nu numai că protestul universitarilor nu 
a fost luat în seamă, dar în anul 1946 
Decretul 658 a fost completat astfel încât 
orice urmă de autonomie universitară a fost 
desființată. Concret, Senatele universitare 
erau private de o serie de atribuţii, din acel 
moment comisiile numite de minister deci- 
zând în privința numirii cadrelor didactice 
sau a programelor de studiu, fără consulta- 
rea forurilor universitare. 

Protestele profesorilor nu au reușit să 
amelioreze situatia învățământului supe- 
rior, tot mai subordonat politicului pe fondul 
contextului intern marcat de dizolvarea par- 
tidelor istorice în 1947 și de debutul dictatu- 
rii partidului unic. Au căzut victime ten- 
dințelor autoritariste din tară numeroși pro- 
fesori care câțiva ani mai devreme actio- 
naseră în sensul protejării și afirmării drep- 
turilor naţiunii române. Astfel, istoricilor, 
geografilor sau sociologilor care se stră- 
duiseră să probeze ilegalitatea arbitrajului 
impus României după Dictatul de la Viena, 
li se aduceau acuzaţii aberante. Spre 
exemplu, cazul profesorului C.C. Giurescu, 
căruia i se reproșa publicarea în 1943 în 
limba germană a lucrării Transilvania, cule- 
gere de studii care aduna argumente istori- 
ce, geopolitice și demografice în favoarea 
ideii de românitate a Ardealului. Concluzia 
nomenclaturiștilor era că lucrarea a în- 
treținut ura între cele două popoare, român 
și maghiar. La fel de exagerate erau și învi- 
nuirile, de care nu a scăpat nici Lucian Blaga, 
de a fi publicat cărți cu conținut imperialist 
și reacționar. 

Prigoana autorităţilor îi viza în mod par- 
ticular pe istoricii angajaţi politic anterior 
care refuzau să se ralieze noilor realități. 
Nu este de mirare că era înfierată întreaga 
activitate a Institutului de Istorie Naţională, 

ale cărui comunicări și publicaţii nu erau 
considerate cercetări istorice, nu aduceau 
nici o contribuţie științifică, iar cercetătorii 
erau considerați că aveau o mentalitate 
retrogradă. Pe acest fond, istorici consa- 
crați, precum Gh.l. Brătianu, au fost ca- 
talogaţi drept criminali de război și li s-a 
anulat dreptul de a publica. Nu poate fi 
omisă nici agresiva campanie a Con- 
temporanului la adresa universitarilor și 
academicienilor, percepuți ca „pseudosa- 
vanti șovini”, „fantoșe culturale” sau „vechi 
mobile acoperite cu un strat gros de praf”. 

Care a fost destinul atâtor profesori 
eliminaţi de la catedră? Noul regim politic i-a 
obligat la „muncă în folosul statului în 
lagăre speciale”, după cum prevedea 
Legea 217 din anul 1945, care crea posibi- 
litatea transformării epurării în detentie. 
Condiţiile precare de trai, tratamentul inu- 
man aplicat celor încarceraţi au grăbit sfâr- 
șitul unora (Gh.I. Brătianu) și le-au marcat 
iremediabil existența altora (C.C. Giurescu, 
Victor Papacostea, Ovidiu Papadima). 

La începutul anului 1946 Scânteia a 
reluat seria articolelor care tratau epurarea 
din universități. In numărul din 19 ianuarie 
1946 G. Călinescu afirma: „nu s-a făcut tot 
ce trebuia făcut în sensul purificării de care 
era și este absolută nevoie”. 

C.I. Parhon, președintele primului Par- 
lament de după alegerile din toamna anului 
1946, era și mai hotărât: „epurarea n-ar tre- 
bui să înceteze vreodată. Invățământul uni- 
versitar trebuie îndeaproape controlat”. 
Evenimentele ce au urmat nu i-au dezmințit 
spusele. 

La 26 februarie 1946, o delegaţie de 
profesori universitari își împărtășea într-o 
conferință de presă impresiile după o vizită 
în URSS. Andrei Oțetea, rectorul Univer- 
sității din lași și viitor profesor la Facultatea 

de Litere din București, arăta că: „În 
U.R.S.S., democratizarea institutiilor ştiinti- 
fice se realizează prin modul de restructu- 
rare a profesorilor și modul de selectionare 
a studenţilor”, model care începuse să se 
aplice și la noi. La 6 martie 1946, Miron 
Constantinescu, director la Scânteia, în- 
demna: „Să deschidem larg porțile univer- 
sităților!” însă nu înainte de a ști „din ce pă- 
turi sociale, căror clase aparține studenti- 
mea română”. 

Cât era de grea situația materială a 
învățământului superior românesc în pri- 
măvara anului 1946 aflăm din declaraţiile 
rectorilor care au participat la Conferința 
Interministerială din 18 mai 1946. Profeso- 
rul Alexandru Rosetti, rectorul Universității 
din București, era foarte îngrijorat pentru că 
„localul principal al Universităţii noastre a 
fost lovit de bombe”. In ceea ce privește 
hrana studenților la cantinele „Victoria” și 
„Buzești” se semnala: „carne nu se dă 
aproape niciodată și ceea ce se dă foarte 
rar, este așa de slabă încât din punct de 
vedere al caloriilor nu contează... Nu putem 
continua așa fără să periclităm sănătatea 
studenților.” Căminele erau ocupate de 
spitale sau de trupele sovietice, iar studenții 
„dorm câte 2-3 într-un pat. Situaţia este 
foarte gravă din punct de vedere sanitar, 
dacă s-ar întâmpla să vină vreo molimă””. 

Petru Groza, care prezida această con- 
ferință interministerială, le-a solicitat rec- 
torilor „cifre precise minim necesare pentru 
a putea face un pas mai departe. Vom 
vedea care sunt posibilitățile statului și vom 
încerca un efort ca să vă ajutăm.” Ceea ce 
îl interesa însă era altceva, și anume 
„atmosfera care s-a creat în Universitate”. 
Acesta era motivul real al conferinței la care 
participa, în afara rectorilor, și ministrul de 
Interne Teohari Georgescu. Prim-ministrul 


arăta: „Noi suntem nevoiţi să luăm măsuri 
drastice împotriva acelora care tulbură 
liniștea Universităţii, ...mă gândesc la toate 
mijloacele cele mai potrivite, ca să înceteze 
din acest moment orice manifestaţie 
politică dușmănoasă U.R.S.S.-ului și regi- 
mului actual. Rog pe domnii rectori să 
comunice tuturor studenților că nu se mai 
admite nici un fel de manifestaţie politică, 
iar cei care vor continua acţiunea lor 
dușmănoasă U.R.S.S.-ului vor fi eliminaţi 
imediat de Senatul Universitar. Dacă nici 
aceste măsuri nu vor da rezultate, voi închi- 
de imediat Universitatea și voi elabora, 
împreună cu domnul ministru al Instrucțiunii 
Publice, un nou plan de învățământ pentru 
învățământul superior. Voi face o Universi- 
tate populară, iar pe acești studenţi care 
agită atmosfera universităților, îi voi trimite 
la plimbare sau voi face o colonie de 
muncă cu ei."* 

Toate cele enunțate de Petru Groza au 
fost puse în practică curând. Manifestaţiile 
studențești din 10 mai 1946 din lași și 
București îi supăraseră pe sovietici, de 
aceea, premierul se arăta necruţător: 
„Acești universitari care se coboară ca să 
strice o mare sărbătoare națională și să 
indispună Sovietele..., acești oameni nu 
merită nici o cruțare””. 

Rectorii prezenţi la conferință au fost 
avertizaţi: „Fac apel la dumneavoastră și 
aduceți-le la cunoștință profesorilor și 
studenţilor că fiecare trebuie să-și vadă de 
carte, pentru că noi suntem hotărâți să 
pedepsim aspru de aici înainte orice devie- 
re de la menirea lor. Aşteptăm câteva 
eliminări ca să se vadă că nu glumim. Noi 
suntem hotărâți să mergem chiar până la 
închiderea Universităţii și vom merge și la 
schimbarea radicală a felului de învă- 
tământ. Nu suntem dispuși să mai tolerăm 


imoralitatea în Universitate și nici chiar în viata 
particulară a profesorilor.""* Tot cu această 
ocazie lorgu lordan atrăgea atenția că: 
„inaintea studenţilor trebuie disciplinati pro- 
fesorii”, iar ministrul Ștefan Voitec propu- 
nea: „Trebuie să fie interzisă în școlile de 
orice grad politica de orice fel. Trebuie să 
se dea o decizie ca tinerilor din Universitate 
să le fie interzisă orice fel de activitate 
politică.” Petru Groza avea însă un pro- 
gram radical: „Eu nu admit politica anti- 
democratică, dar impun educaţia politică în 
sensul ideologiei noastre. Voi face o orga- 
nizație unică, care singură va avea dreptul 
de a face politică. Această organizaţie va fi 
dirijată sub controlul profesorilor demo- 
crați... Nu putem elimina politica cu 
desăvârșire, dar nu admitem decât o 
singură formă. Educaţia democratică a 
tineretului este obligatorie pentru noi."* 

Anul 1947 s-a desfășurat în condițiile 
ofensivei majore a Partidului Comunist asu- 
pra instituțiilor țării. Acum s-a lichidat 
democrația românească: partidele istorice 
au fost desființate și începea, sistematic și 
cuprinzând treptat întreaga societate, dicta- 
tura partidului unic; la 30 decembrie s-a 
atins punctul culminant prin abolirea 
monarhiei, urmată de instituirea Republicii 
Populare Române. Reflectarea acestui pro- 
ces în planul vieții universitare s-a concreti- 
zat în acțiunea de „curăţire” a școlii de tot 
ce se presupunea că ar mai putea opune 
rezistență proiectului totalitarist. 

Pentru măsurile ce urmau să fie între- 
prinse în toamnă terenul a fost pregătit din 
timp, printr-o intensă campanie de presă în 
prima jumătate a anului următor, 1948, 
concentrată asupra elitei intelectuale care 
mai rămăsese, vizând de această dată și 
Academia Română, sortită la rândul ei 
dezmembrării. 

Despre academicianul C. Rădulescu-Motru, 
Contemporanul, nr. 71, din 6 februarie 
1948, publica articolul lui lon N. Bălănescu 
Filosofie și știință sau înșelăciune și calom- 
nie? Pretextul îl reprezenta lucrarea lui 
Rădulescu-Motru Materialismul și persona- 
lismul în Filosofie, a cărei analiză generase 
afirmaţii de genul: „nu este greu să 
definești până unde merge ignoranta, lipsa 
de informare a științei și gândirii moderne și 
de unde începe falsificarea voită [...], 
travestită într-o firavă haină științifică și 
filosofică [...]. D. Motru se află între psiholo- 
gia pseudo-științifică și filosofia anti- 
științifică, când ignoranta se întâlnește cu 
falsificarea și calomnia.” 

In 4 octombrie 1947 se publica în 
Monitorul Oficial” decizia de suprimare a 
posturilor de la 1 octombrie 1947. Se supri- 
mau temporar 10 posturi la Facultatea de 
Litere și Filosofie — asistenţi și lectori, apoi 
alte posturi de profesori și conferențiari de 
la Catedra de Filologie comparată, de la 
Catedra de Literatură comparată, de la 
Catedra de Istorie Socială, de la Catedra 
de Istoria Civilizației Bizantine și Neogre- 
cești.'* Monitorul Oficial din 8 octombrie 
1947” anunţa suprimarea altor posturi (ca- 
tedra de Istorie Antică și Epigrafie, un post 
de la Catedra de Istoria Artelor, Catedra de 
Limba Latină, un post de la Ştiinţele 
Auxiliare ale Istoriei) și salarii (salariul al 
doilea). Se deschidea calea legală a unei 
noi etape de epurări, de eliminare a cadre- 
lor didactice „necorespunzătoare”. 

In anii 1949-1950 au fost scoase din 
învățământul superior 181 de cadre didac- 
tice. In ContemporanuP*, Mihail Neamţu 
continua să împartă calificative inflamante 
unor personalități ale vieții universitare. Lis- 
ta pe care o înșira în articolul său, Proble- 
ma epuraţiei în învățământul superior, era 

lungă. Primul obiectiv era Facultatea de 
Drept, justitia fiind un instrument important. 
Apoi, profesorului Gh.l. Brătianu i se repro- 
şa că fusese prieten cu Codreanu: „cum se 
explică prezenta în învățământ a prietenu- 
lui lui Codreanu, a cavalerului Crucii de Fier 
cl. a III-a și a Il-a, fondatorul asociatiei 
româno-germane, a conferenţiarului atât de 
apreciat în Berlinul nazist?” Despre lucrarea 
lui Sabin Manuilă, Hotărârea de la Viena și 
consecinţele ei demografice, se afirma că 
avea „conţinut imperialist și reacţionar”. 

Cu atât mai mult s-au incriminat comu- 
nicările făcute la universităţile din Tübingen 
și Leipzig de istoricii loan Lupaș, „se în- 
telege, în calitatea lui de hitlerist cunoscut” 
și de Silviu Dragomir, prelegerile lui Th. 
Capidan la Viena și Berlin și vizita făcută în 
1943 de profesorul Dimitrie Caracostea 
colegilor săi „fasciști” din universitățile ita- 
liene.” Culpe similare le reveneau lui Sextil 
Pușcariu și lui Lucian Blaga.” Ceva și mai 
grav, profesorului Ștefan Ciobanu Academia 
Română îi încredințase misiunea de a cer- 
ceta arhivele istorice și bibliotecile din 
Kiev”, iar istoricul lon |. Nistor era acuzat 
că ar fi făcut „comunicări academice asupra 
Ucrainei” și a donat Academiei „o hartă a 
Transnistriei întocmită chiar de el” și l-a 
mai propus și pe Gh.I. Brătianu să fie mem- 
bru al Academiei Române în 1942. D. 
Caracostea urma să fie tras la răspundere 
pentru faptul că în timpul războiului a cerut 
ca documentele și cărțile „ridicate de au- 
toritățile române de ocupaţie din 
Basarabia să fie adunate și aduse la 
Academie”. Toţi acești reprezentanți ai 
școlii românești, precum și filosoful lon 
Petrovici și fostul președinte al Academiei 
Române, Alexandru Lapedatu, erau „aca- 
demicieni în livrea verde” care trebuiau 
îndepărtați.” 


La sfârșitul anului 1947 personalităţile 
universitare erau clasificate drept „criminali de 
război judecaţi” — prof. Alex. Marcu și „crimi- 
nali de război nejudecaţi” — ca lon Petrovici, 
Gh.l. Brătianu, Sextil Puşcariu.” 

In articolele din presa comunistă a anu- 
lui 1948 apăreau, în continuare, calificative 
de genul: operele filosofului lon Petrovici 
sunt „palide însăilări pseudo-filosofice”, 
cele ale lui C. Rădulescu-Motru „inepții duș- 
mănoase”*. 

La 23 mai 1947 s-a constituit o Comisie 
ministerială care trebuia să raţionalizeze 
învățământul superior, compusă din Traian 
Săvulescu, Miron Nicolescu, C. Tegăneanu, 
C. Daicoviciu, P. Constantinescu-lași 
(președintele Uniunii Sindicatelor Corpului 
Didactic universitar și secundar), care va 
elabora Legea comprimării învățământului 
superior, aparent o lege dictată de econo- 
mii bugetare, în realitate o pură măsură 
politică. Tot acum, la 4 octombrie 1947, au 
fost pensionati forțat Ștefan Ciobanu, 
Dimitrie Marmeliuc, Marin Lișcu, Teofil 
Sauciuc-Săveanu, Vasile Grecu, Dimitrie 
Gusti, Gh. Oprescu, Alexandru Otetelișanu, 
Dinu Arion. Pentru cadrele tinere nu se 
putea aplica măsura pensionării, trebuia 
găsită o altă formulă, și anume suprimarea 
temporară sau definitivă a posturilor. Astfel, 
în Monitorul Oficial nr. 229 din 4 octombrie 
1947 apărea o listă cu aproape 300 de pos- 
turi suprimate cu începere de la 1 septem- 
brie 1947.” Apoi, peste 80 de profesori din 
învățământul superior erau pensionaţi din 1 
septembrie 1947. Insumând enumerările 
cuprinse în Monitorul Oficial nr. 229 și nr. 
232 din 8 octombrie 1947, rezultă că 
numărul catedrelor şi conferințelor 
desfiintate se ridica la 294 de posturi. 
Acestea au reprezentat o pierdere puternic 
resimtită în mai multe facultăti, ducând la 

Gh. I. Brătianu, Memoriu prezentat Comisiunii de revizuire 
a Universităţii din București, București, 1945 


suprimarea a 229 de catedre. Un singur 
exemplu, Facultatea de Litere și Filosofie 
din București se vedea lipsită de 14 cate- 
dre: Filosofie Comparată, Filologie 
Romanică, Limba Latină, Pedagogie, Psi- 
hologie, Logică și Teoria cunoștinței, Li- 
teratură Comparată, Limba și Literatura 
Elină, Sociologie și Etică, Istorie Socială, 
Istoria Civilizației Bizantine și Neogrecești, 
Bizantinologie, Istoria Artelor, una din cate- 
drele de Istoria Antică și Epigrafie, Con- 
ferința de Ştiinţe Auxiliare ale Istoriei.” La 1 
septembrie și apoi 1 octombrie 1947, prin 
decizie ministerială au fost comprimaţi pro- 
fesori, mai ales din zona disciplinelor uma- 
niste și care nu făcuseră la timp concesiile 
impuse de regim (Ștefan Ciobanu, V. 
Grecu, T. Sauciuc-Săveanu, I.D. Ștefănescu, 

Gh.l. Brătianu, Victor Papacostea, Al. 
Busuioceanu, Vera Cancel, lon Hudiţă), iar 
alții au fost pensionati (Al. Boldur, Dimitrie 
Gusti, George Oprescu).* Tot acum „se 
comprimă persoana”, nu și postul, pentru 
Gh... Brătianu și Dragoș Protopopescu. 

Cu toată duritatea măsurilor, nu au lipsit 
gesturile de solidaritate. Astfel, studenții și 
doctoranzi lui Dimitrie Gusti, care împlinise 
vârsta minimă de pensionare și risca să fie 
pensionat, au înaintat un memoriu, în 19 
iulie 1947, solicitând rectorului Al. Rosetti 
să i se acorde timp pentru terminarea 
lucrărilor. Nu s-a aprobat. In 1948 Tudor 
Vianu a inițiat, împreună cu un grup de pro- 
fesori ai Facultăţii de Litere și Filosofie, un 
nou memoriu adresat ministrului Invă- 
tământului, Gh. Vasilichi*. Nu s-a aprobat 
nici acesta. 

Corpul didactic a fost redus sub pretex- 
tul fals al economiilor bugetare, câteva luni 
mai târziu fiind înființate numeroase cate- 
dre și conferințe și fiind aduși noi profesori 
în Universitate. Singura concluzie plauzibilă 
este că legea urmărea eliminarea persoa- 
nei și nu comprimarea postului.“ 

In 1947 procesul de înnoire a corpului 
didactic universitar a continuat, dar era 
argumentat economic, din considerentul 
restrângerilor bugetare fiind pensionate 
persoane care nu împliniseră încă 65 de 
ani. Contabilizând efectele inițiativei men- 
ționate, reiese desființarea la Universitatea 
din București a 113 catedre și conferințe, 
din care 14, cum aminteam anterior, doar la 
Facultatea de Litere din București. Că sco- 
pul a fost doar curățirea învățământului 
superior de rămășițele vechii elite intelec- 
tuale o dovedește și faptul că în anul uni- 
versitar 1948-1949 o vechime mai mare de 
3 ani o aveau numai 3% din cadrele didac- 
tice de la Facultatea de Filosofie, 14% la 

Facultatea de Filologie, 30% la Facultatea 
de Istorie și Geografie.” 

In locul cadrelor didactice epurate își 
vor face intrarea la Universitate, respectiv 
și la Facultatea de Litere, o serie de ile- 
galiști sau de persoane care revendicau 
această calitate, de exemplu: Tudor 
Bugnariu, Valeriu Novacu, Ladislau Banyai, 
Mihail Dragomirescu, Mihai Cruceanu 
(membru fondator PCR, poet, profesor la 
Facultatea de Filologie între 1949-1962), 
Alexandru Graur, Constantin lonescu- 
Gulian, lonel Banu, Silvian losifescu, Savin 
Bratu, Nicolae Bellu, Alexandru Sanielevici, 
Leonte Tismăneanu, lon Vitner, Gheorghe 
Micle, Simion I. Pop, Mihail Novicov, Mihai 
Beniuc, Nicolae Dinulescu, George 
Macovescu, loan Oancea, Barbu 
Zaharescu, Grigore Geamănu, Mihail 
Neculcea, Alexandru Vianu, Vera Călin 
ş.a. Ocuparea locurilor vacantate se 
realiza pe criterii care nu aveau 
legătură cu competența profesională, 
dovadă că mulţi erau diletanti, dar se 
remarcaseră prin implicarea în acțiuni 
politice. 

Nu competența profesională, uneori 
îndoielnică, alteori, mai rar, corespunză- 
toare, a acestor universitari a contat în nu- 
mirea lor, ci atașamentul politic. Unele din 
aceste persoane au devenit autorități recu- 
noscute în domeniile pe care le-au repre- 
zentat, autori ai unor opere științifice impo- 
zante, care au justificat pe deplin locul lor 
în Universitatea din București. Altii, nici pe 
departe nu s-au ridicat la nivelul universi- 
tar. In unele materii de studiu, precum isto- 
ria, sociologia, economia politică, științele 
juridice, literatura, filosofia au fost masiv 
introduse elemente ale concepției marxist- 
leniniste, predate de persoane adecvate 
acestei misiuni. De exemplu, în toamna 


anului 1946 a fost numit la Catedra de 
Economie Politică a Facultăţii de Filosofie 
și Litere liderul comunist Lucrețiu 
Pătrășcanu, care va funcţiona aici până la 
arestarea sa în 1948. 

Incă din 1946 au fost transferați de la 
Universitatea din lași la Universitatea din 
București (Facultatea de Litere și Filosofie, 
în special) o serie de cadre didactice: lorgu 
lordan (1946), Andrei Oțetea (1947) și 
Constantin Balmuș (1948) foști membri în 
Comisia de Epurare a Universităţii din lași, 
unde proporțiile epurării au frizat patologicul. 

Unii profesori au profitat de epurările 
masive care au decapitat Universitatea în 
perioada comunismului. Cei care au aderat 
la noua politică au promovat rapid în ierar- 
hia universitară, devenind șefi de departa- 
mente, șefi de școală. Mulţi s-au format sau 
specializat în Uniunea Sovietică, limba rusă 
devenind, astfel, limba cea mai utilizată în 
câmpul universitar românesc.“ 

In anul universitar 1948-1949 mai sub- 
zistau din personalul didactic anterior datei 
de 23 august 1944 3,5% la Facultatea de 
Filosofie, 23% la Facultatea de Filologie, 
35% la Facultatea de Drept, 36% la 
Facultatea de Istorie-Geografie, 40% la 
Facultatea de Chimie, 50% la Facultatea 
de Științe naturale, 60% la Facultatea de 
Matematică-Fizică. 

La Facultatea de Filosofie și Litere cei 
mai expuși au fost profesorii de istorie, cu 
excepția celor specializaţi în predarea ar- 
heologiei și a epocii antice, considerate 
neimportante în impunerea noii ideologii, 
precum și profesorii de filosofie. Astfel, au 
continuat să activeze la catedră profesori 
valoroși formați la Roma, Berlin sau Paris, 
precum Mihail Berza, lon Nestor, Dionisie 
Pippidi, care nu și-au modificat cursurile și 
nici metoda de lucru. 


În anul universitar 1949-1950 a avut loc 
un nou val de epurări/disponibilizări (De- 
cizia 203838/1949 a Ministerului Invăţă- 
mântului Public) care i-a afectat pe Mircea 
Florian, Anton Dimitriu, Tache Papahagi, 
Ovidiu Papadima, Valerian Ciobanu, 
Gheorghe Focșa, Raul Teodorescu, lon 
Zamfirescu, Mihail G. Rarincescu, Victor 
Bădulescu, Alexandru Vălimărescu, 
Constant Georgescu, Jean Vermeulen, 
Barbu Dimitrescu. Astfel se încheia, în linii 
mari, un fenomen tragic ce se poate califica 
drept decapitarea Universităţii bucu- 
reștene, implicit a facultăților ei, și care ur- 
mărea suprimarea influenței unor elemente 
„nesigure” asupra tineretului universitar și 
anihilarea progresivă a valorilor naționale 
considerate drept reacționare și burgheze.“ 

Cercetările întreprinse până în prezent 
nu ne permit prezentarea unei situaţii defi- 
nitive. Intr-o enumerare incompletă, îi amin- 
tim pe profesorii bucureșteni care au fost 
încarceraţi în închisorile comuniste (mai 
ales la Sighet și Aiud), unde mulţi au dece- 
dat, uneori chiar data morții și locul 
îngropării neputând fi determinate: Ervin 
Antonescu (mort la Aiud, în 6 iunie 1959), 
Victor Bădulescu (mort la Sighet în 10 
decembrie 1953), Gheorghe Leon (mort la 
Râmnicu Sărat în 29 decembrie 1959), 
Istrate Micescu (mort la Aiud în 29 mai 
1951), Gheorghe Strat (mort la Botoșani În 
15 octombrie 1961), Gh.I. Brătianu (mort la 
Sighet în 27 aprilie 1953), Grigore Dimitrescu 
(mort la Sighet în 1 iunie 1955), Gheorghe 
Tașcă (mort la Sighet în 12 martie 1951), 
Alexandru Marcu (mort la Văcărești în 27 
februarie 1955), Mircea Vulcănescu (mort 
la Aiud în 28 octombrie 1952). 

Dintre cei încarceraţi îi amintim pe: 
Constantin Angelescu, Dumitru Caracostea, 
George Fotino, C.C. Giurescu, lon Hudită, 


MEMORIA 
[O TE aia arene 


39 


40 


loan |. Nistor, Victor Papacostea, lon C. 
Petrescu, Theofil Sauciuc-Săveanu, lon 
Petrovici, P.P. Panaitescu, Dimitrie Gusti, 
Ovidiu Papadima ș.a. 

Aceștia, ca de altfel toți deținuții politici 
din România comunistă, erau încarceraţi 
adesea în urma unor procese trucate, pe 
baza unor acuzații fanteziste, confirmate 
câteodată de mărturisirile inculpaţilor smul- 
se prin torturi atroce. 

Represiunea instituită după 30 decem- 
brie 1947 a fost clădită pe „legitimitate po- 
litică”, comuniștii creându-și propriile legi, 
modificate în funcţie de evenimentele ex- 
terne sau de gradul de opoziție întâmpinat 
în interior. 

Codul Penal a fost schimbat în 1948, 
1955, 1968, și se făceau condamnări pen- 
tru „uneltirea împotriva ordinii sociale”, sau 
„activitate contra clasei muncitoare”.* 

Intre anii 1949-1953 acţiunile represive 
coordonate de Securitate au atins apogeul. 
In noaptea de 5/6 mai 1950 au avut loc noi 
arestări, masive, un lot întreg de intelec- 
tuali, oameni politici și demnitari (90 de per- 
soane au fost arestate la București) au fost 
duși la Sighet, unde mulți au murit. 

In 1952 a fost atacată și lingvistica 
românească prin desființarea unor reviste 
(ex: Cum vorbim, editată de Al. Graur). 
Acadenmicienii Al. Rosetti, Iorgu lordan și 
Al. Graur, deși se arătaseră fideli oameni 
de stânga, erau socotiți acum, surprinzător, 
ca „necorespunzători”, aceștia neînsu- 
șindu-și lucrarea lui Stalin: Marxismul și 
problemele lingvisticii. 

In 1952, în 13 iunie, se elaborase deja, 
un Referat „Strict confidential” cu privire la 
activitatea dușmănoasă a lingviștilor Al. 
Rosetti, lorgu lordan și Al. Graur. Acest 
referat, la care s-au adăugat și alte actiuni 
ale acestora, a determinat ca Al. Rosetti să 

fie pus sub supraveghere, cei trei să fie 
criticati și puși să-și facă „autocritica”. 
Prezenţa lor în fruntea catedrelor de 
lingvistică și a Institutului de Lingvistică, 
„sabotează măsurile luate de partid, pun 
piedică restructurării activităţii științifice pe 
tărâmul lingvisticii, în conformitate cu lucra- 
rea tovarășului Stalin”. Redăm fragmente 
din acest Referat”: „Activitatea acestora 
s-a dovedit a fi potrivnică dezvoltării științei. 
In mod deosebit, a ieșit la iveală poziția 
dușmănoasă a acestor elemente în urma 
apariției genialei lucrări a tov. Stalin, Mar- 
xismul și problemele lingvisticii. Aceștia au 
combătut fățiș și pe ascuns linia partidului 
nostru, de restructurare a activității lingvis- 
tice pe baza învățăturii tovarășului Stalin și 
au grupat în jurul lor elemente reactionare 
dușmănoase regimului nostru de demo- 
cratie populară”." 

Lucrările lor au fost criticate sever la 
Academie și în presă. In continuare în Re- 
ferat se menţiona că „în ciuda discuțiilor 
avute, individuale și în grup, cei trei au refu- 
zat în fapt să ia atitudine fată de lucrările 
tov. Stalin și să supună unei analize critice 
gravele lor greșeli din trecut”. 

Toate acestea au dus la părerea că 
„avem de-a face cu un grup organizat de 
dușmani care, fără nici o îndoială, are le- 
gături și în afara cercului de lingviști”. In 
continuare se afirma: „Rosetti, omul de ca- 
să al lui Carol Il, care l-a numit director la 
Fundaţiile Regale, a editat lucrările legiona- 
rului Emil Cioran, Mircea Eliade, poeți 
legionari. Fundaţiile Regale răspândeau 
naționalismul și șovinismul.” Rosetti „a că- 
utat să pună piedici alcătuirii programului 
de învățământ la Facultatea de Filologie, 
pe baza învățăturii tovarășului Stalin”. „La 
catedra pe care o conduce — Limba română 
și dialectele ei — Rosetti a adus elemente 


dubioase sau fățiș dușmane ca: D. Şandru 
- legionar fanatic, |. Coteanu (fost func- 
ționar în Transnistria, azi exclus din învă- 
tământ), Grigore Brâncuș (fost legionar, 
exclus recent din învățământ) etc. [...] A 
făcut și alte propuneri scrise de numiri în 
învățământ, majoritatea elemente dubioa- 
se: Domnica Moruzov, nepoata lui Moruzov, 
fostul șef al Sigurantei.” 

Despre Iorgu lordan, în Referat se afir- 
ma Că „spre deosebire de Rosetti, are oare- 
care valoare științifică, fiind un bun cunos- 
cător al limbii române contemporane”. 
Lucrările lui „merg fidel pe urmele lingviștilor 
cosmopoliți din Apus”, este un idealist, 
lucrarea lui, Limba română actuală (1943), 
are un caracter antisovietic, antisemit și 
cosmopolit. Ca director al Institutului de 
Lingvistică, |. lordan nu a făcut absolut 
nimic pentru restructurarea activităţii Insti- 
tutului pe baza învățăturii lui 1.V. Stalin. A 
angajat la Institut pe M. Isbășescu (exclus 
din învățământ), fost în conducerea So- 
cietății Româno-Germane, Th. Capidan, 
fost fruntaș al FRN (Frontul Renașterii 
Naţionale) (exclus din învățământ); |. 
Coteanu etc. Poziţia sa ca ambasador la 
Moscova este cunoscută. Fiind ambasador, 
s-a ocupat și cu afaceri veroase (contra- 
bandă de blănuri).* 

Despre acad. Al. Graur în Referat se 
menționa că „are o falsă reputaţie de lingvist 
de valoare. Este un adept al școlii lingvistice 
burgheze a lui Saussure. Are o poziţie duș- 
mănoasă față de lingvistica sovietică; a 
manifestat ostilitate fată de știința sovietică, 
și înainte de apariția lucrării Cu privire la 
marxism în lingvistică, a declarat că nu 
poate fi de acord cu toate tezele lui Stalin. 
In adunarea Organizaţiei de Bază, la 
Universitatea «C.I. Parhon», a declarat că, 
dacă nu ar fi fost bolnav, ar fi luat atitudine 


şi mai hotărâtă împotriva articolului din 
«Scânteia», unde se elogia lucrarea lui 
Stalin. Al. Graur, responsabil al revistei 
Cum vorbim, unde sunt publicate materiale 
cu caracter dușmănos, cuvinte triviale, 
intenţii contrarevoluționare”, iar „la catedra 
pe care o conduce, a strâns o gașcă de 
reacționari”.“* Printre aceştia erau 
mentionati: „Vlad Bănăteanu, fost director 
la Straja Țării, |. Fischer, nepotul moșierului 
Mochi Fischer, G. Tohăneanu, Radu 
Ocheșanu, Liliana Grecu (fiică de fascist), 
Angela Vasiliu (a participat la demon- 
stratia din 8 noiembrie 1945). 

Cei de mai sus au fost criticati și la 
Academie și cu ocazia dezbaterii Pro- 
iectului de Gramatică a limbii române, vol. | 
și II. Atunci, la această dezbatere, acad. 
lorgu lordan a avut o replică autocritică, pe 
care o redăm mai jos și lăsăm comentariul 
cititorilor: „Când a apărut prima parte a 
lucrării lui 1.V. Stalin, Marxismul și proble- 
mele lingvisticii, în mintea noastră s-a făcut 
dintr-o dată lumină, o lumină adevărat orbi- 
toare, care ne-a împiedicat tocmai din 
cauza strălucirii ei extraordinare, să vedem 
de la început totul just și chiar câtva timp 
după aceea."* 

In anii 1953-1956, care au urmat morții 
lui Stalin, s-a înregistrat o ușoară destinde- 
re în mediul universitar, în contextul în care 
Gh. Gheorghiu-Dej „a jucat” abil spectaco- 
lul destalinizării, continuând, cu mici re- 
tușuri, o politică stalinistă, fără Stalin”. 

Evenimentele din 1956 din Ungaria au 
avut drept consecință și revenirea la dog- 
matism în cultura română. S-a reluat răz- 
boiul împotriva intelectualilor care nu fu- 
seseră luaţi în vizor până atunci, căci le 
scăpaseră, „rămășițele claselor exploata- 
toare a intelectualilor”. Un nou val de ares- 
tări în rândul intelectualilor și profesorilor 

universitari s-a dezlănțuit în 1958-1959”, 
cu ședințe de „demascare” etc. 

In 1957/1958, din învățământul superior 
au fost „eliberate” alte 992 de cadre didac- 
tice care nu corespundeau din punct de ve- 
dere politic și profesional”. Despre epuraţi 
se spunea că ar fi avut manifestări necores- 
punzătoare, dușmănoase, au propovăduit 
teorii neștiinţifice, erau fii ai elementelor ex- 
ploatatoare — chiaburi, preoți, avocaţi etc. 

In 1958-1959 au fost înlăturate alte 562 
de cadre didactice, „elemente burgheze, le- 
gionare, naționaliste, carieriste”*. 

Un alt scop al revoluției culturale a fost 
crearea unei noi intelectualități, a omului 
nou care trebuie să fie un „om cult, om 
care știe să aplice știința și tehnica în 
producţie, care aplică activ politica parti- 
dului în viața culturală”. Studenţii trebu- 
iau să știe „cine sunt dușmanii și care-i 
sunt prietenii”, trebuiau să fie loiali parti- 
dului și să adere total la noul regim. 
Aproape toți au fost înregimentați, au 
aderat sub presiune sau din oportunism la 
Uniunea Naţională a Studenţilor din 
România.“ 

Epurările au continuat și în 1958 când 
s-a desfăcut contractul de muncă unui nu- 
măr de 208 salariaţi — care erau „elemente 
burgheze, legionare, naţionaliste, carieriste 
etc.” și erau angajați la Radio și Televizi- 
unea Română. 

Legea învățământului din 1948 a dus la 
desființarea unor facultăți și direcţii de cer- 
cetare, la eliminarea unor directori și a mo- 
delului spiritual întreținut de aceștia. S-a 
produs atunci nu doar o ruptură, o spargere 
a normelor de competență și recrutare, ci și o 
„instituire” a unor noi reguli de conduită. Ata- 
șamentul față de ideologia dominantă, alături 
de examinarea atentă a istoriei evoluției per- 

soanei, pentru a proba „puritatea” sa, a 
devenit criteriu de selectie în acea pe- 
rioadă. 

In România s-a produs, în urma unei 
campanii susținute de epurări, demascări, 
luptă cu „dușmanul de clasă”, o instituire a 
unui nou câmp socio-cognitiv. Unele fa- 
cultăți au dispărut (filosofia, psihologia), 
sau au fost total schimbate sub aspectul 
programelor, conţinutului disciplinelor, cor- 
pului profesoral, ierarhiei de competență. 
Facultăţile de științe, mai puțin afectate de 
schimbarea paradigmei ideologice, au 
început să furnizeze argumente pentru 
susținerea noului regim, care se sprijinea, 
în lupta de instituire, pe „cuceririle științei și 
tehnicii”. 

Profesorii facultăților științifice care au 
avut un comportament „progresist” sau 
măcar neutru în vechiul regim, au furnizat 
persoane-cheie pentru noile demnități. Ei 
au devenit adesea noii ideologi. In conse- 
cință, facultăţile de științe s-au multiplicat și 
s-au creeat noi centre de putere în câmpul 
universitar (institute), iar ele au ilustrat 
noua orientare ideologică, competența 
socială a științei. Știința și tehnica au fost 
puse în „slujba poporului”, au fost noile 
mituri în numele cărora se puteau dobândi 
prestigiu, poziții politice, avantaje.“ Zonele 
„Stiințifice”, tehnice, erau zone relativ prote- 
jate, cele umaniste au fost mai expuse, mai 
periculoase, așadar epurările au afectat 
mai ales acest domeniu. 

LILIANA IACOBESCU 


Tatăl meu, 
Teodor lacobescu 


Acest articol reprezintă continuarea celui apărut în nr. 
108-109 al revistei Memoria, care continea Jurnalul de 
frontal tatălui meu, din Primul Război Mondial. Consider că 
viata și activitatea lui merită a fi cunoscute, la 50 de ani de 
la trecerea lui la Cele Sfinte. Urmărit și anchetat ani de zile 
de Securitate, în 1953 a fost propus pentru domiciliu forțat, 
cum aveam să aflu din documentele păstrate în Arhiva 
Consiliului Naţional pentru Studierea Arhivelor Securității. 
Printr-o minune cerească a scăpat de închisoare, dar 
hăituirea lui, zi de zi, și-a pus amprenta pe sănătatea sa 
până la sfârșitul vietii. 

Am scris o carte despre el, intitulată Tatăl meu, Teoaor 
lacobescu', articolul de față constituind un rezumat al ei și 
o încercare de a reda activitatea lui neobosită în slujba tării 
şi a oamenilor. 

Pentru a întelege resorturile unei activități atât de pro- 
digioase, este necesar să ne referim la atmosfera în care a 
trăit Teodor lacobescu, la împrejurările care i-au influenţat 
munca și i-au inspirat realizările. 

Generaţia învăţătorilor de la 1890-1916 a fost numită 
„generaţia haretistă”, deoarece se inspira din geniul lui 
Spiru Haret. Activitatea lor pentru ridicarea economică și 
culturală a satelor le-a adus nobilul calificativ de „apostoli”. 
Continuând reorganizarea și modernizarea învățământului 
după modelul haretian, o nouă generaţie de învăţători s-a 
reunit în jurul revistei didactice Vremea Nouă: D.V. Toni, 
Apostol Culea, lon Mihalache, Teodor lacobescu. lon 
Mihalache îi scria tatălui meu: „Frate lacobescule, la 28 
vom avea adunarea membrilor fondatori și-ţi vom da tie 
toată răspunderea revistei. Țoni îmi scrie că nu mai poate 
tine el administraţia. Tu te-ai decis s-o iei asupră-ţi? Te rog, 

Liliana lacobescu a absolvit 


Universitatea Naţională de 
Muzică din București, în 1968, 
la clasa eminentei profesoare 
Ana Pitiș. A fost profesor- 
acompaniator la Liceul de 
Muzică nr. 1 din București 
(1968-1973) și la Liceul de 
Muzică din Brașov (1973- 
1993). Din 1993 este cadru 
didactic la Facultatea de 
Muzică a Universităţii 
„Transilvania” din Brașov, prof. 
univ. dr. începând cu 2002. 
Activitatea sa artistică s-a con- 
cretizat în evoluții ca solistă în 
concerte cu orchestra, în 
susținerea de recitaluri alături 
de soliști instrumentiști și 
vocali, participări la Concursuri 
naţionale și internaţionale. In 
ultimii ani a avut frecvente 
apariții pe scena Ateneului 
Român din București. Intre 
2012-2016 a înregistrat la 
Casa de discuri Electrecord 5 
CD-uri. Este autoarea cărților: 
Acompaniamentul ca artă, 
Gânduri despre muzică, Două 
destine închinate muzicii - 
Nina și Romeo Alexandrescu, 
Relaţia pian-vioară în muzica 
secolului XX (1900-1950), 
Personalități marcante ale 
muzicii brașovene - dirijorul 
Dinu Niculescu, Zbor spre Inalt 
- Ana Pitiș. 

frate lacobescule, ai grijă de adresele aces- 
tui număr și vezi de poti face ceva încasări. 
Cu dragoste, lon Mihalache.” lar Apostol 
Culea relatează: „Fără persistenta pro- 
verbială a lui Teodor lacobescu, poate că 
Vremea Nouă n-ar fi trăit, iar curentul n-ar fi 
supraviețuit anilor, ca și candoarea zâmbe- 
tului său de copil nevinovat”. 

Această revistă a avut ca scop ridicarea 
școlii și a învățătorului român la rangul de 
„luminător al satelor” și, prin această operă, 
a Însuși neamului românesc. In acea 
epocă, a aparţine de grupul de la Vremea 
Nouă era un titlu de glorie. Ca o dovadă a 
comuniunii întru același ideal a celor 
implicaţi în reușita revistei, spicuim câteva 
fraze ale lui Apostol Culea către tatăl meu, 
din tranșee, la 20 martie 1917: „lubite 


lacobescule, mare bucurie pe mine. Am 
auzit că Regimentul meu e atât de aproape 
de al vostru... O oră și jumătate călare, 
printre tranșee, și vom putea tăifăsui des- 
pre visurile noastre: Vremea Nouă, o soartă 
mai bună învăţătorilor după război”. 

După cum se poate observa din 
Jurnalul de front, tatăl meu a fost înaintat 
locotenent, apoi căpitan, iar în ianuarie 
1918 a fost demobilizat și trimis în 
Basarabia de către Marele Stat Major și 
Guvern, ca propagandist naţional-politic. 
Elanul tinerilor din jurul revistei Vremea 
Nouă a continuat în Basarabia, din focul 
tranșeelor în focul luptei pentru unirea 
fraților de pe cele două maluri ale Prutului. 
Și alţi învățători-cărturari au venit cu el, în 
același gând și cu aceeași ţintă (I. 
Mihalache, D.V. Toni, Ap.D. Culea, 
Necula), dar el singur a rămas până la 
sfârșit. La Cetatea Albă? își va desfășura 
cea mai importantă perioadă din viată, timp 
de 20 de ani (1918-1938), în care va dărui 
tot ce avea mai bun în ființa lui, arzând ca 
o flacără în slujba celor sărmani. 

Odată ajuns în Basarabia, tatăl meu a 
avut de luptat cu neîncrederea fraților basa- 
rabeni, care trebuiau treziti la muncă și 
înfrățire cu poporul român. Condiţiile nu au 
fost ușoare, dar tenacitatea, entuziasmul și, 
în același timp, bunătatea lui, au biruit. 

In articolul „Un pedagog mode!” din zia- 
rul Timpul, din 28.05.2018, Chișinău, lurie 
Colesnic afirmă: „Dacă a existat un model 
de profesor român în Basarabia, apoi aces- 
ta a fost TEODOR D. IACOBESCU. El a 
pornit de la Soroca și a mers până la Ismail, 
arând pârloaga învățământului naţional. 
Dar nu s-a limitat doar la învățământ. El a 
creat școli, a creat cooperative agricole, 
întovărășiri ale învăţătorilor, reușind să 
îmbine exact activitatea pedagogică cu cea 

de animator cultural și economic. O mai 
rară dăruire școlii este greu să-ți imaginezi, 
deoarece, fiind Președintele Asociaţiei 
Invățătorilor din România, tot el a fost autor 
a zeci de manuale, iar dincolo de acest 
timp irosit cu migală în pregătirea manuale- 
lor școlare, a găsit posibilitatea să scrie și 
opere literare. Este firesc că un asemenea 
autor a apărut chiar în primul număr al 
revistei Viaţa Basarabie?'. 

lată ce spune Panait Antohi, revizor 
școlar al județului Cetatea Albă, despre el, 
în Revista Cultura Poporului (nr. 1 din 
ianuarie 1939), revistă înființată de tatăl 
meu: „Nu se va putea vorbi niciodată des- 
pre activitatea desfășurată în acești 20 de 
ani ce s-au scurs de la Unire, în această 
parte a Basarabiei, fără a pomeni de nume- 
le d-lui Teodor lacobescu. Căci n-a fost 
niciun domeniu de activitate, n-a fost nicio 

cale unde să nu-i întâlnești prezența și să 
nu i se simtă puternica și binefăcătoarea 
influență. Oriunde s-a cerut o iniţiativă, un 
sfat înțelept, o vorbă bună, în sfârșit, unde 
s-a cerut un efort sustinut, o muncă intensă 
şi perseverență, un sacrificiu, o jertfă, acolo 
îl găseai. A fost totdeauna prezent și gata 
să cheltuiască cu o risipă uluitoare din 
energia inepuizabilă. L-au pasionat 
deopotrivă chestiunile cele mai simple, 
durerile cele mai ascunse ale celor din jurul 
său, dar și acţiunile de mari proporții, socia- 
le și naţionale ale provinciei, căreia i-a 
închinat cei mai frumoși ani ai vieții sale. O 
viață de muncă și sacrificiu, o preocupare 
continuă de a săvârși binele — iată ceea ce 
ar caracteriza pe deplin acești 20 de ani ai 
d-lui Teodor lacobescu la Cetatea Albă. 
Pregătit serios culturalicește și oțelit sufle- 
tește în focul războiului, se dăruiește Cetăţii 
Albe cu virtute și entuziasm, cu pasiune și 
hotărâre de misionar. Spiritul apostolic, cul- 
tivat cu grijă și ridicat la rangul de dogmă în 
redacţia de la Vremea Nouă, își găsise aici 
terenul, în slujba unei întregiri a marelui act 
ce se săvârșise. Crearea unei atmosfere de 
înțelegere, trecerea de la ceea ce a fost 
către noua și dreapta așezare, trebuia 
făcută cu tact, cu răbdare și mai ales cu 
adâncă dragoste și pasiune omenească... 
Invăţătorii l-au înțeles și l-au urmat, recu- 
noscându-l ca pe conducătorul lor cel mai 
autorizat. L-au ascultat și l-au iubit, fiindcă 
la el au găsit o vorbă bună, un sfat 
părintesc și de multe ori apărare, când vre- 
murile și oamenii le stăteau împotrivă. 
Teodor lacobescu a dăruit învățătorimii 
şi Cetăţii Albe cununa atâtor înfăptuiri: 
Asociaţie, Bancă, Sanatoriu, Revistă, Casă 
de ajutor reciproc, Cămine culturale, 
Biblioteci, dar, mai presus de toate, s-a 
dăruit pe sine însuși. Cum frumos spune 


Lazăr Ștefănescu, de la Școala de aplicaţie 
din Cernăuţi, numindu-l Tribun al Cetăţii 
Albe: faptele și viata lui Teodor lacobescu 
sunt acolo, la Cetatea Albă, mai mult ale 
altora decât ale lui. Fiindcă altora și-a închi- 
nat el viața acolo, altora le-a dat cu 
dărnicie, toate puterile lui sufletești, toate 
posibilităţile lui de muncă nesecată, muncă 
până la istovirea forțelor sale fizice așa de 
plăpânde, că e un miracol cum de au putut 
să-i susțină toată această tumultuoasă 
viață, acea neostenită frământare și chel- 
tuire de suflet tot pentru alții și numai pentru 
altii... EI și-a purtat cu mândrie, cu demnita- 
te și cu bărbăţie apostolatul în Basarabia, 
tocmai în vremea celor mai mari ingerințe, 
celor mai necruțătoare patimi și nu s-a des- 
curajat o clipă măcar, nu a dat înapoi de la 
rostul său de trimis al românismului, ca să 
ajute la dezmorţirea conștiințelor, acolo 
unde se narcotizase mai puternic decât 
oriunde simţirea noastră strămoșească. 
Niciuna din lanțul nesfârșit al problemelor 
de învățământ, niciuna din doleanțele și 
nevoile corpului dăscălesc, nu a scăpat 
vigilenței acestui neostenit scormonitor de 
valori spirituale”. 

Casa lui, din Strada Tyras 3, a devenit 
loc de pelerinaj al celor năpăstuiți de 
soartă. Intr-una din camere trona o 
bibliotecă de o bogăţie unică, cu cărti rare 
şi cu ultimele noutăţi, pentru că trebuie pre- 
cizat că tatăl meu, ca și alti dascăli ai acelor 
vremuri, avea o cultură deosebită. L. 
Holban, subrevizor școlar din Cetatea Albă, 
scrie astfel despre el: „Într-adevăr, oricine 
care a avut contact mai apropiat cu D-sa, a 
rămas vrăjit de cultura sa bogată și 
multilaterală. In lumea dascălilor, fruntea 
luminoasă a lui Teodor lacobescu a însem- 
nat totdeauna o călăuză către carte, o 
luminoasă  îmbiere spre  tovărășia 


aristocrată a bibliotecii. Aceia dintre noi 
care am avut bucuria unei mai dese 
regăsiri în casa cărturarului sărbătorit, nu 
ni-l putem închipui pe Teodor lacobescu 
despărțit de vechile și statornicele prietenii 
ce și le-a făcut din cărți. Nu a rămas nimic 
ce a dat scrisul românesc să nu facă parte 
din vasta-i bibliotecă de la Cetatea Albă, 
una dintre cele mai bogate și preţioase 
comori de artă și literatură, pe care o 
numără istoria culturii de la Nistru. In casa 
lui Teodor lacobescu, biblioteca nu a con- 
stituit numai o mobilă de lux. Cartea a fost 
citită, recomandată, pusă în mâna altora. In 
anii când slova românească își făcea cu 
greu loc în sufletul local, biblioteca 
președintelui nostru începea a-și croi 
prețioase rosturi culturale, fiind unul dintre 
cele mai valoroase elemente de propa- 
gandă și înfrățire românească. In legătură 
cu aceasta, pomenim sutele de biblioteci, 
adevărate vetre culturale, pe care D-sa le- 
a întemeiat în jurul Căminelor Culturale ale 
Astrei — alte ctitorii ale D-sale. Apoi zecile 
de mii de cărticele și broșuri, jurnale și 
reviste, pe care le-a dăruit Moldovenilor de 
pe Nistru, ca un Badea Cârţan al 
Basarabiei. 

Manualele didactice, în colaborare cu 
mânulitori de condei consacrați (ca Cezar 
Petrescu), au fost cele mai răspândite din 
tară. Articolele sale de la diferite reviste ale 
asociațiilor învățătorești județene, erau cele 
mai simţite și rar conducător al învățătorimii 
din întreaga tară a putut să scrie cu atâta 
căldură și să înflăcăreze cu atâta avânt. 

Ca orator, era iarăși neîntrecut. Numele 
său va rămâne scris în cartea de aur a 
marilor vorbitori din rândurile dăscălimii. A 
purtat cu demnitate și prestigiu cuvântul 
învățătorimii, atât în Parlament, cât și la 
mari tribune ale tării. 

Prin puterea de convingere, vraja 
cuvântului său oratoric a salvat în multe 
momente grele pentru învățătorime, soarta 
și interesele breslei pe care a ilustrat-o atât 
de impunător. Ca reprezentant al Asociaţiei 
Generale, la adunările asociaţiilor județene, 
la congresele generale și pretutindeni unde 
numele de învățător se cerea ocrotit și 
înălțat, Teodor lacobescu era ascultat cu 
evlavie: la Soroca și la Chișinău, la Tighina 
și la Cahul, Timișoara sau Sibiu, cuvântul 
său a încălzit sufletele învățătorimii, tur- 
nând încredere în cugetul fiecăruia și 
speranța în zile mai bune”. 

Incepând din anul 1922, a fost ales 
neîntrerupt deputat în opt legislaturi, apoi 
senator. A face politică a însemnat pentru 
el a se pune în slujba celor mulți, a fi repre- 
zentantul nevoilor lor, în forul cel mai înalt, 
și nu a căuta gloria sau înavuţirea. 

A fost Președintele Partidului Naţional 
Țărănesc din Judeţul Cetatea Albă, bun 
prieten cu lon Mihalache, fondatorul PNT, 
și cu luliu Maniu, președintele PNȚ. Odată 
cu venirea comunismului, arhiva PNȚ a fost 
adusă în casa familiei lui Teodor lacobescu 
și ținută sub supravegherea lui, până în 
anul 1971, când casa respectivă din Calea 
Dudești a fost demolată. 

Activitatea lui neobosită nu a rămas fără 
răsplată, el primind în decursul anilor diferi- 
te distinctii, _ pe lângă Crucea 
Comemorativă Dobrogea Dunăre şi 
Medalia Victoria Mărășești, obţinute în tim- 
pul războiului“: Medalia Jubilară Carol l- 10 
mai 1906; Coroana României în gradul de 
ofițer - 21 octombrie 1922; Steaua 
României în gradul de Comandor - 12 iulie 
1929; Răsplata Muncii cl. | pentru 
învățământ - 13 februarie 1931; Făsplata 
Muncii pentru 25 de ani în serviciul Statului 
- 23 februarie 1932; Medalia Peleș - 25 

septembrie 1933; Vulturul în gradul de 
ofiter - 11 noiembrie 1933; Medalia Arpa - 
1933; Vulturul în gradul de Comandor - 9 
mai 1935; Ordinul Ferdinand în grad de 
Cavaler - 12 februarie 1937; Brevet pentru 
Medalia Centenarului Regelui Carol 1- 9 mai 
1939; Brevet din partea Ministerului 
Inzestrării Armatei pentru Medalia Cente- 
narului Regelui Carol | - 9 martie 1940. 

Ca urmare a tuturor acestor realizări și 
ca o încununare a muncii lui, în 1938 a fost 
numit Președinte al Asociaţiei Generale a 
Invățătorilor din România. Acest titlu era 
atât de important, încât echivala cu o funcţie 
de ministru. Cred că basarabenii au privit 
cu tristețe plecarea lui de pe meleagurile 
lor, dar, pe de altă parte, s-au gândit că el 
va continua să le susțină cauza în noua lui 
funcţie. Tatăl meu a plecat, așadar, de la Cetatea 
Albă la București. Și aici, cu aceeași grijă și 
dăruire, a servit doleanțele învăţătorilor, 
fiind extrem de apreciat și iubit. 

Odată cu venirea comunismului, călare 
pe tancurile sovietice, în 1944, se încheie 
cea mai importantă etapă din viata lui și 
începe ultima perioadă, în care este trecut 
pe lista neagră a „dușmanilor poporului”. In 
ultimii 25 de ani de viaţă, trăiește cu o pen- 
sie de mizerie, urmărit și anchetat de 
Securitate în mod continuu. In fiecare seară 
primeam vizita unui personaj cu ochelari 
fumurii și haină de piele, care-l ducea la 
interogatorii nesfârșite. Niciodată n-am știut 
ce se întâmpla cu el în aceste ore când lip- 
sea de acasă. El nu ne-a povestit nimic din 
dorința de a ne cruța. A tinut totul în el și 
nu-i de mirare că s-a îmbolnăvit, în cele din 
urmă. 

Detin o frumoasă scrisoare, pe care 
Tatăl meu mi-a scris-o cu ocazia botezului 
și care poate fi privită ca un testament spi- 
ritual: „Pentru Liliana. Sub apa botezului, ai 


rămas cu ochii larg deschiși, ca pentru a te 
dumiri de taina ce plutea asupră-ti. Ai încer- 
cat să pătrunzi această taină, când omeni- 
rea de mii de ani încearcă zadarnic să 
pătrundă marele mister al vieții? De unde 
venim, încotro mergem? Și ce rost au acele 
nenumărate luminițe de ceară, care se 
aprind o clipă, ca să se stingă, împrumu- 
tându-și lumina altor și altor luminițe?... Nu, 
tu nu te puteai gândi la așa ceva, căci erai 
prea mică și plăpândă, ca să te încurci în 
astfel de gânduri. Tu priveai în lume, cu 
ochii măriți de surprize, care te năpădeau 
din toate părțile... Umbre și lumini se ames- 
tecau în fața ta și tu întindeai mâna să le 
prinzi și să le oprești din goana lor 
neîntreruptă. 

Da, micuțo, când ochii tăi se vor deschi- 
de cu totul — când vei fi mare — vei întelege 
că viața e un amestec de umbre și lumini. 
Viața nu e un nesfârșit de lumini și 
străluciri; și nu e nici o noapte de nesfârșită 
groază. Ci câte puțin din acestea 
amândouă. Clipele de bucurii nu sunt 
veșnice, cum nici viata însăși nu e... Ele 
sunt urmate de clipe posomorâte, în care 
ne mângâiem cu clipele de fericire trecute 
ori viitoare. Vor trece anii copilăriei, anii 
petrecuţi între vis şi viață. Şi când ochii ţi se 
vor deschide cu adevărat, privește înainte 
fără teamă de primejdii și fără încredere 
oarbă în bucurii. Vei avea parte de 
amândouă și vei fi cu atât mai mulțumită — 
nu zic fericită, căci nimeni nu se poate numi 
fericit înainte de moarte - cu cât vei 
înțelege că nu trebuie să cerem vieții mai 
mult decât ne poate da, și că fericirea cea 
mai înaltă e în noi înşine. 

Cam greu să întelegi aceste lucruri, 
până ce ai trecut binișor pragul tinereții. Fii 
deci veselă și neștiutoare în zilele fericitei 
tale copilării! Crede în îngerul de pază, care 


doarme la căpătâiul tău și-ți mângâie bucle- 
le aurii, de câte ori ai săvârșit un bine. 
Crede în piticii care locuiesc în peșteri și 
păduri, și și-au ales regină pe Albă-ca- 
Zăpada... Crede în lleana Cosânzeana cea 
cu părul de aur și nu uita că Făt-Frumos 
învinge toate piedicile, toți zmeii și toti 
balaurii ce-i stau în cale, căci el luptă tot- 
deauna pentru bine... Crede în Sfânta 
Vineri și Sfânta Duminică, ce iubesc pe 
oamenii buni și pedepsesc pe cei ticăloși... 
Crede în Fetiţa cu Scufita Roșie, în Cotoiul 
Incălțat, în Barbă-Cot, în tinerețe fără 
bătrânețe și în viață fără de moarte... Crede 
într-unul Dumnezeul... 

Păstrează bine în suflet credința în tot 
ce e bun și frumos, căci mai târziu, viața va 
încerca să-ți fure tot mai mult din aceste 
comori! Să fii veselă și încrezătoare în 
viață, draga mea, scumpă și iubită Liana!” 
14 septembrie 1945, Sibiu. 

Când aveam 10 ani, părinții mei au 
divortat și tata s-a întors în casa din Strada 
Sandu Aldea, nr. 19, pe care o construise 
cu mult timp înainte, la întoarcerea din 
Basarabia. Prima lui soție, Ludmila 
Plămădeală, pe care o cunoscuse în 
Basarabia, a făcut un gest nobil și l-a repri- 
mit în viața ei, îngrijindu-l până la moarte. 

Ar mai fi de adăugat un episod cu totul 
deosebit, care a avut loc la înmormântarea 
lui, din ziua de 8 martie 1969, la Cimitirul 
„Izvorul Nou” din cartierul Dudești. Spre 
uimirea mea, o mulțime uriașă de oameni a 
fost prezentă, iar punctul culminant al dis- 
cursurilor funebre i-a revenit marelui om 
politic Pantelimon Halippa. Acesta era bun 
prieten cu tatăl meu și naș de cununie. 
Vorbele lui înflăcărate ne-au cutremurat, în 
acele triste vremuri, în care oricând se 
putea întâmpla orice. Dumnezeu a fost cu 
noi atunci, ca întotdeauna. 

Redau în întregime discursul lui 
Pantelimon Halippa: „Intristată asistență, 
ne-am adunat în acest lăcaș al Domnului 
ca să ne luăm rămas bun de la fratele și 
prietenul nostru, Teodor lacobescu. Nouă 
tuturor, răposatul ne-a fost scump și drag, 
pentru concepția lui de om în viață. lar mie, 
ca român basarabean, Teodor lacobescu 
mi-a fost drag și pentru motivul că el un 
sfert de veac din viaţa lui l-a petrecut în 
Basarabia mea natală și a construit o ceta- 
te sufletească românească în județul 
Cetatea Albă, alături de cetatea moldove- 
nească a lui Ştefan cel Mare. 

Acestea s-au întâmplat pentru că sufle- 
tul luptător al lui Teodor lacobescu nu putea 
să nu răspundă la chemarea noastră, a 
Moldovenilor din Basarabia, ca să vină și 
să ne ajute în munca și în lupta noastră 
pentru Moldova de Răsărit, răpită de ruși în 
1812 prima dată, în 1878 a doua oară și în 
1940 a treia oară. 

Teodor lacobescu a făcut parte din 
acea vestită echipă de învățători români, în 
frunte cu Dimitrie Ţoni, Apostol Culea, lon 
Mihalache și altii, care au venit în 
Basarabia în 1918, ca să ne ajute să făurim 
școala poporului în limba maternă. 

Și dragul nostru Todiriță lacobescu s-a 
atașat așa de mult de poporul basarabean, 
încât a rămas la noi și și-a făcut datoria, nu 
numai ca învăţător al copiilor, dar și ca 
îndrumător bun și înțelept pentru toti 
cetățenii tării, fără deosebire de neam, 
limbă și credință. 

Teodor lacobescu a fost un iscusit pro- 
pagandist de cultură umană, făurind școli 
românești pentru moldoveni și școli în 
limba maternă pentru minoritățile etnice din 
Basarabia de Sud. 

Această stăruintă a lui Teodor 
lacobescu i-a creat un nume de bun și 

mare român, iar cetățenii provinciei, fără 
deosebire de neam și credință, l-au ales 
prin vot universal în Parlament, în consiliile 
comunale și judetene ale Cetăţii Albe, în 
cooperatie, în societățile și căminele cultu- 
rale, și oriunde se cereau oameni ai faptei 
și ai interesului obștesc. Și peste tot unde 
pătrunsese acest român, se simțea că 
pătrunde o ordine de drept și lege, ordinea 
de libertate politică și de dreptate socială. 

In special, Teodor lacobescu a jucat un 
rol frumos în cel mai progresist partid politic 
din Basarabia, Partidul Naţional Țărănesc 
și, în numele acestui partid, el a fost ales în 
Parlamentul țării sub toate regimurile politi- 
ce, știind să se impună tuturora. Teodor 
lacobescu a fost cel mai popular om politic 
din județul Cetatea Albă și numele lui a fost 
și este cinstit nu numai de moldoveni, dar și 
de toate minoritățile etnice. Această popu- 
laritate se datora faptului că Teodor 
lacobescu se dăruia complet dezinteresat 
problemelor și nevoilor politice, economice, 
culturale și sociale, și își cheltuia energia 
până la istov. Noi toti care l-am știut, 
vedeam cum omul acesta își cheltuiește 
toate puterile sufletești și trupești. Și de la 
un timp, am început să ne temem de un 
sfârșit năpraznic pentru el și noi. Dar Teodor 
lacobescu nu se lăsa bătut de nevoile și 
greutățile vieții. Așa înțelegea el să trăiască 
și să-și cheltuiască resursele vieții. 

Și dacă pentru cei mai mulţi dintre 
oameni moartea este confruntarea dra- 
matică a sufletului cu veșnicia, pentru prie- 
tenul și fratele nostru Teodor lacobescu, 
acest act neînduplecat a însemnat o trece- 
re, o călătorie de pe un tărâm al umbrelor și 
plângerii, pe tărâmul cel fără de umbre și 
lacrimi al vieţii veșnice. 

Teodor lacobescu știa probabil despre 
marea promisiune a lui Isus, care s-a rostit 


așa, în problema vieții și morţii: „Oricine 
crede în Mine, chiar dacă ar fi să moară, va 
trăi; oricine trăiește și ascultă de cuvintele 
Mele, nu va muri niciodată! Și Teodor 
lacobescu, cât a viețuit, a știut să treacă de 
la viață la moarte, adică a știut să moară cu 
fiecare năcaz omenesc, cu fiecare mizerie 
socială, cu fiecare nedreptate politică; a 
ştiut să moară printr-o cheltuire generoasă 
de suflet și aceasta pentru ridicarea 
spirituală, culturală și materială a neamului 
românesc, să slujească obștea umană 
oriunde l-a impus talentul și capacitatea de 
muncă fără răgaz. Prin excelenţă și ca pildă 
tuturor românilor, Teodor lacobescu a 
devenit basarabeanul cel mai autentic și a 
fost făclia deschizătoare și luminătoare de 
drumuri, arzând din dragoste pentru noro- 
dul de jos și indicând celor de sus calea 
dăruirii și abnegației totale. 

A fost pe drept cuvânt o lumină în lume. 

A fost un om care s-a jertfit pentru 
oameni, în vederea ridicării lor; a fost un 
om care, prin viata lui, a biruit moartea și 
prin moarte, a biruit viata de o clipă, tre- 
când în împărăția vietii nemuritoare. 


"Liliana lacobescu, Tatăl meu, Teodor lacobescu, 
f.e., Brașov, 2018. 

*Oraşul Cetatea Albă, așezat la vărsarea Nistrului 
în Marea Neagră, numit Tyras pe vremea lui 
Burebista, făcea parte din regatul dacic al acestuia. 
În timpul lui Alexandru cel Bun, dar mai ales în vre- 
mea lui Ștefan cel Mare, Cetatea Albă era conside- 
rată una din cele mai puternice fortărețe ale 
Moldovei. Cetatea poate fi vizitată și astăzi, fiind una 
din cele mai mari și mai bine păstrate cetăți 


Drag Todiriţă, noi nu te vom uita, dar și 
tu, unde te duci, nu ne uita! Avem nevoie 
de idealul tău de viaţă! De patriotismul tău, 
de omenia ta! 

Condoleante familiei!” 

Acesta a fost destinul tatălui meu, care 
s-a împletit cu destinele atâtor oameni de 
excepție ai acelor vremuri. Au fost oameni 
de o mare înălțime morală, cu coloană 
vertebrală, oameni care au crezut în idealul 
lor, adevăraţi patrioți. Cei mai mulţi au 
sfârșit în închisorile comuniste, la Canal 
sau în Siberia. Nu ne rămâne decât să le 
mulțumim și să le arătăm recunoștința 
noastră pentru sacrificiul lor. Revista 
Memoria încearcă și reușește acest lucru, 
pentru care se cade să ne exprimăm lauda 
și cinstirea noastră. 


medievale din Europa. Din păcate, cei mai multi 
locuitori ai acestui oraș, care poartă același nume 
ca cetatea, au fost deportaţi în Siberia. Localitatea 
face parte acum din Ucraina, iar populaţia 
românească este de 2%. 

* L. Holban, „Cărturar și orator”, în Cultura 
Poporului, anul VI, nr. 1, ianuarie 1939, p. 36. 

* Arhivele Naţionale, Serviciul Arhivele Naţionale 
Istorice Centrale, fond personal Teodor lacobescu, 
nr. inventar 2230, dosar nr. 3. 

Lăcrămioara Stoenescu 
este membră a Uniunii 
Scriitorilor, absolventă a 
Facultăţii de Filologie 
București. 

Volume publicate: 

Copii - dușmani ai 
poporului, Editura Curtea 
Veche, București, 2007, (în 
italiană, Bambini nemici del 
popolo, prezentat la Salonul 
de carte Torino, 2014); 

De pe băncile școlii în 
închisorile comuniste, 
Editura Curtea Veche, 
2014; Memoria stigmatelor, 
Editura Curtea Veche, 
2012; Muncă forțată în loc 
de armată, Editura Militară, 
2017; romane și scenarii 
radiofonice. 


LĂCRĂMIOARA STOENESCU 


Victor Totu, 
un deţinut al anilor '80 


„În comunism, toată țara era o pușcărie.” 

Articolul se bazează pe interviul luat de mine acestui 
român stabilit în statul Vermont, SUA. 

Mărturisirile domnului Victor Totu vor apărea sub formă 
de interviu în cartea Rezistenţa anilor '80 alături de altele 
luate foștilor deținuți politic ai acelor ani, în care aceștia Își 
vor prezenta viața de dinainte, din timpul și de după 
detenție. 


Copilăria 

Din cărţile apărute după '90 românii au aflat despre 
rezistența din munți, despre organizațiile anticomuniste ale 
elevilor și ale studenţilor ori despre alte forme de ma- 
nifestare a protestului împotriva sistemului politic și social 
draconic de până atunci, dar putini știu despre oamenii 
curajoși care s-au împotrivit în anii '80 regimului comunist, 
ce părea solid și de nezdruncinat. Unul dintre aceștia a fost 
Victor Totu. 

S-a născut la 4 martie 1955, în satul Băleni Români, 
comuna Băleni din județul Dâmbovita. Această comună 
este formată din două sate: Băleni Români cu populaţie 
majoritară română și Băleni Sârbi, cu locuitori sârbi, deși 
în documente se atestă originea lor bulgaro-macedo- 
neană. Mulţi oameni din Băleni Români vorbesc sârbește 
sau știu câteva cuvinte și înțeleg limba, fiindcă atunci când 
au fost mici, s-au jucat împreună cu copiii sârbi, și au trăit 
cu ei în bună vecinătate când au devenit adulți. 

Părinţii lui Victor Totu au fost țărani și au lucrat la 
câmp. Ei aveau o casă pe la jumătatea comunei Băleni, 

unde satele sunt despărțite doar de o 
stradă, iar vecinii lor erau atât sârbi cât și 
români. Copilul a avut zece fraţi, dar, la 
nașterea sa, nu mai erau în viață decât 
trei, șapte dintre ei murind, din cauza 
condiţiilor vitrege de trai de după cel de-al 
Doilea Război Mondial și seceta din 1946. 
Mama sa, Maria, a învățat patru clase, iar 
tatăl lui, Petre, doar trei. După aceea a 
urmat o școală de meserii din Răcari și a 
fost curelar, până la plecarea în armată și 
în război, când a absentat de acasă opt 
ani. Atunci, familia a rămas singură, iar 
soția sa fără vreun sprijin în gospodărie. 

Când Victor avea șapte ani, în sat s-a 
făcut colectivizarea forțată. Unele imagini 
de atunci i s-au întipărit în minte și nu l-au 
părăsit toată viața. Deși era mic, acum își 
amintește de comuniștii care au intrat în 
curtea lor, să le ia lucrurile. Erau vreo opt 
proletari, care le-au confiscat tot ce au 
întâlnit în cale și li s-a părut mai bun. Le-au 
ridicat trei cai, o vacă, o căruță, un plug și 
o grapă, dar și niște hamuri pentru cai, 
executate de tatăl său dintr-un material de 
cea mai bună calitate. 

El își mai amintește că, în primăvara 
anului 1964, se turna un trotuar din ciment 
pe partea străzii unde se afla și locuinţa lor. 
După moartea președintelui american 
Kennedy, tatăl său adusese acasă niște re- 
viste americane, probabil date de Amba- 
sada Americii populaţiei noastre. In ele se 
comenta moartea lui Kennedy și conțineau 
fotografii cu el şi cu Johnson, următorul 
președinte. Atunci, Victor a auzit pentru 
prima dată de orașul Dallas, care i-a rămas 
întipărit în minte ca un cuvânt deosebit. 

După ce s-a construit trotuarul, vecinul 
și prietenul său, Marin Paraschiv, s-a gân- 
dit să scrie cuvântul „Dallas” în fața portii lui 
Victor. După mai mulţi ani Militia și Secu- 

ritatea au făcut fotografii în acea zonă, pă- 
rându-li-se suspect cuvântul scris pe trotu- 
ar, deoarece nu era uzual în vocabularul 
comunist. Victor Totu crede că fotografiile 
se află și acum în dosarul său de la 
Securitate, deoarece la anchete a fost 
interogat de multe ori despre cine a scris 
pe trotuarul său „Dallas”? Nu le-a spus 
niciodată numele acestuia, dar nici acum 
nu înțelege de ce îi deranja pe comuniști 
acest cuvânt, care apărea frecvent și în 
ziarele lor? 

Când a început colectivizarea forțată, 
părinții săi au fost obligați să intre în CAP 
cu cele trei hectare de pământ, dar și cu 
animalele și atelajele avute. Ei munceau la 
câmp și vindeau la piață o parte din pro- 
dusele obținute din munca lor. Din 1962 
tatăl său s-a angajat dulgher pe șantier, la 
Policolor București, apoi la Ciurel și, 
înainte de pensionare, la Combinatul de 
Oteluri Târgoviște. In 1974 a ieșit la pen- 
sie, dar a mai lucrat în meseria de curelar 
de hamuri. Mama sa a muncit o perioadă 
de timp la CAP, iar, apoi, a devenit casnică, 
pentru a avea grijă de familie și de 
gospodărie. 


Anii de școală 

Când Victor a împlinit vârsta de șase 
ani mama sa l-a înscris la școala din 
comună, de teamă să nu se ia după ceilalţi 
copii de pe stradă și să arunce toată ziua 
cu pietre după ciori. In clasa a patra, 
învățătorul Victor Gagelea i-a întrebat pe 
elevi cine merge la Biserica de Creștini 
după Evanghelie din comuna lor? S-au 
ridicat în picioare trei copii, el, Ghenea 
Ștefan și Niţă Andrei, care frecventau 
această biserică. 

Invățătorul le-a spus să nu se mai ducă 
acolo, fiindcă îi dă afară din școală, dar nu 


l-a ascultat nimeni. Victor n-a înțeles de ce 
i-ar fi exmatriculat, când nu făceau niciun 
rău ducându-se la biserică? Desigur, era o 
întrebare retorică. Învățătorul știa cine 
erau elevii care mergeau la biserică, dar 
voia să-i sperie cu exmatricularea. 

După ce a absolvit școala generală de 
opt ani din comuna Băleni, Dâmboviţa, 
băiatul s-a decis să urmeze o școală de 
meserii, ca majoritatea elevilor din sat. 
Dintre toti profesorii săi, numai Marin Maria 
şi Moţoc Honorius l-au îndemnat să se 
înscrie la liceul teoretic din Băleni, dar 
atunci, el nu i-a ascultat, gândindu-se că 
avea mulți dușmani în sat. De aceea a 
căutat o școală cât mai departe de casă, 
iar aceasta s-a întâmplat să fie la Arad. 

Școala profesională din Arad pregătea 
tineri pentru meseria de strungar, dar, 
după primul an de studiu, lui nu-i mai 
plăcea. In urma discuțiilor avute cu pri- 
etenul său Simion Mircea, care învăţa la o 
școală profesională din Târgoviște, erau 
cât pe ce să plece și să se înscrie la un 
liceu teoretic, dar nu s-a întâmplat asta. In 
Vestul țării, la Arad, Victor a observat că 
viața era diferită de cea din Băleni sau din 
Târgoviște. 

De la vârsta de 13 ani, el era deja un 
adept al muzicii pop/rock, deoarece o 
asculta la un magnetofon Tesla B41, cum- 
părat de fratele său lon. Lui Victor îi plă- 
ceau știrile și muzica, dar îl interesa și 
viața din America, Italia și Israel, un stat 
tânăr, dar cu o istorie milenară. Aflase că 
acesta a luat naștere în 1948, dar iniţiativa 
de a se înființa o patrie pentru evrei a fost 
mult mai veche. Deși se transmiteau știri 
pe posturile de radio românești și în ziare, 
tânărul asculta, mai tot timpul, postul de 
radio Europa Liberă. De fapt, aparatul de 
radio, care avea și magnetofon, era fixat 


Părinții lui Victor Totu 


mereu pe acel post, ca să asculte și părinții 
lor, pentru că le era mai greu să-l găsească 
pe lungimile de unde scurte. 

Fiind tânăr, lui Victor îi plăceau mașinile 
și hainele străine, iar în Arad acestea erau 
din belșug. Acolo a luat contact și cu 
primele mărci de mașini străine. Aceste 
automobile erau conduse de cei care 
veneau din țările capitaliste din vest. Tot 
acolo, a văzut și primii bani din alte state și 
a intrat prima oară într-un shop, cum se 
numeau magazinele, unde se vindeau 
mărfuri pe valută. 

Prin anul 1971, s-a deschis pe Bulevar- 
dul Republicii, magazinul „Hermes”. Lucru- 
rile care se găseau acolo nu existau în ce- 
lelalte magazine românești, iar prețurile se 
fixau în dolari. Acestea erau noutăți pentru 


MEMORIA 
imita? fetal 


55 


56 


el și prietenii săi Niculae Chivulescu, din 
Găești, Radu Toma, din Sperieţeni, 
Dâmbovita și Vasile Oprică, din Voinești, 
Dâmboviţa. Ei erau curioși și atenţi la tot ce 
se întâmpla acolo. La început nu întele- 
geau semnul dolarului și credeau că se re- 
ferea la cheia sol. 

Când cei patru au intrat prima dată într- 
un shop, vânzătoarea le-a explicat că 
acolo, mărfurile se vindeau numai străi- 
nilor, care aveau valută, fiind un magazin 
cu circuit închis. Bineînţeles că, în shop, 
nu erau decât ei, care nimeriseră mai mult 
din întâmplare și au rămas din curiozitate. 
Localnicii nu aveau curaj să-i calce pragul, 
deoarece puteau fi luaţi în colimator de 
securiști. De atunci, băieții au înțeles că, în 
România, străinii erau percepuți altfel 
decât românii. Atunci, și-au dat seama că 
se făceau diferenţe între aceștia și românii 
care nu puteau să cumpere lucruri din 
shopurile care vindeau marfă pe valută. 

Victor a început să perceapă această 
diferență, dar știa că țara avea nevoie 
stringentă de valută. Acestea erau noutăţi 
pentru tinerii care începeau să se simtă în 
inferioritate fată de cei din occident. Iși dă- 
deau seama că, în afara granitelor tării, 
străinii aveau un nivel de viață mai ridicat 
și că o duceau mult mai bine decât româ- 
nii, fiind retribuiti cu salarii mai mari, plătite 
în valută forte. Aceștia aveau mașini per- 
formante, aparate electrice de care românii 
nici măcar nu auziseră până atunci, îmbră- 
căminte de firmă și, în primul rând, erau li- 
beri să călătorească în toate colțurile lumii, 
nu ca ei, doar în țările din est, iar în vest, 
numai dacă aveau rude acolo. In tară 
românii abia se descurcau cu leii pe care îi 
primeau ca salariu. Până în anii '70 salariul 
minim era sub 1000 de lei. De aceea se 
întrebau unde era egalitatea propovăduită 

de comunism și raiul comunist? 

Toate aceste lucruri l-au făcut pe Victor 
să se gândească la cum ar putea să 
ajungă în acele țări? In timpul școlii auzea 
mai mereu că cineva a fugit în Germania. 
In Arad veneau mulți sârbi și românii se 
duceau să le ceară blugi, țigări, gumă de 
mestecat și altele. Fiind o zonă în care se 
făcea târg săptămânal cu fel de fel de 
lucruri, veneau mulți străini încercând să le 
vândă românilor. 

Se dăduse voie și la „micul trafic” și 
Victor a început să intre în vorbă cu sârbii 
din Iugoslavia. La început a tradus pentru 
unul, pentru altul, și apoi pentru el și prietenii 
săi. Avea mai tot timpul gumă de mestecat 
și țigări străine, dar el nu a fumat niciodată. 
Lucrurile primite de la sârbi nu le refuza, 
iar țigările le dădea prietenilor săi care 
fumau. In anul 1970, la Arad, a văzut pen- 
tru prima dată o mașină marca Lambor- 
ghini Miura, care era o adevărată bijuterie. 
Atunci, s-a gândit cum ar fi să aibă și el 
una, deși era conştient că asta nu s-ar fi 
întâmplat decât dacă ar fi trăit în Vest. 
Numai acolo ar fi putut să intre în posesia 
unei asemenea mașini și să se îmbrace ca 
străinii, dar mai ales să fie liber să călă- 
torească. Gândul de a pleca în Vest i-a 
încolţit chiar de pe atunci. Acesta a crescut 
încet-încet, până s-a materializat, însă mai 
întâi a trebuit să termine școala și să intre 
în câmpul muncii, ca să fie pe picioarele lui. 


În câmpul muncii 

După ce a absolvit școala, Victor a fost 
încadrat strungar la SARO (Strunguri Au- 
tomate Românești) din Târgoviște, unde a 
lucrat vreo trei luni. Strungurile erau automate 
doar cu numele, în realitate fiind niște hârburi 
aduse de la Arad, care aruncau șpanul în 
toate direcţiile, ca și lichidul de răcire folosit. 


De la acel șpan el avea pe mâini numai 
arsuri, așa că a plecat, zicând că nu va mai 
lucra în viața lui în această meserie. 

A mers pe șantier la Târgoviște, unde 
se construia o faimoasă oțelărie. Acolo 
muncea împreună cu tatăl și cu fratele său 
Lazăr. Un timp a lucrat la Combinatul de 
Oteluri Târgoviște, pe un pod rulant. Apoi a 
fost dulgher, dar mai mult iarna, până se 
încălzea vremea. Pe șantier avea un 
maistru care se numea Mirea, originar din 
București. Acesta spunea echipei de dul- 
gheri că Victor era locotenentul său și că 
nu avea voie să bată cu tesla vreun cui. 
Acolo a dus-o bine ani întregi, că mergea 
zilnic în oraș să-i cumpere presa și bilete la 
loto, adică era mai mult liber. 

Lui Victor nu-i plăcea să stea prea mult 
timp într-un loc. Era tânăr și dorea să vadă 
țara, aşa că vara, când se deschidea 
sezonul pe litoral, pleca la Mangalia și se 
angaja ospătar la vreun restaurant. In 1973, 
a fost prima sa escapadă pe litoral, când a 
mers cu încă trei prieteni, Niculae Chivu- 
lescu, zis Cirli, Vasile Grigore, zis Ciubuc și 
Sebastian Paraschiv, zis Șpangă. Acolo 
ajuta la bucătărie, dar cel mai mult îi 
plăcea să lucreze la depozit, unde primea 
alimentele. 

Atunci băieţii au cumpărat de la un 
shop din Eforie primele beri Tuborg, cu 
care, când le-au băut pe plajă, au stârnit 
invidia celorlalti, care se uitau la ei cu jind. 
Victor se descurca binișor în limba italiană 
și învățase câteva cuvinte în alte limbi. 
Astfel putea să cumpere valută, cu care să 
achiziționeze lucruri din shop fără să 
atragă atenţia miliției economice. Totuși, 
fiind tineri și curajoși, riscau, sperând să nu 
fie prinși. Deși se bizuiau pe norocul lor, 
simplul fapt că stăteau la vitrina unui shop 
atrăgea atenţia miliianului. 


Victor Totu a avut domiciliul stabil în 
comuna Băleni împreună cu părinții săi, 
până în martie 1989. Totuși, el mai 
locuia, din când în când, la Târgoviște, 
la fratele său, lon, zis Nelită, dar avea și 
un apartament în oraș. Salariul de pe 
șantier nu-l interesa. Dacă ar fi vrut să i 
se mărească ar fi putut, deoarece Lazăr, 
fratele său, era șef de echipă, iar tatăl 
lui primise porecla de „banca oamenilor 
din echipa maistrului Mirea”, că îi împru- 
muta pe cei care aveau nevoie de bani. 

Atunci banii nu contau prea mult pentru 
el, deoarece se ducea cu mama sa în piaţă 
s-o ajute să termine mai repede vânzarea 
produselor, și frecventau o data pe săp- 
tămână pietele din Vălenii de Munte, 
Slănic și Vărbilău din Prahova și, câteo- 
dată, chiar și de două ori. Din când în când 
mergeau la Ploiești sau la București. 
Ajungeau la 5 dimineaţa și terminau de 
vândut marfa până la 10 sau 11, după care 
plecau acasă cu 3.000 ori 5.000 de lei, din 
care, desigur, mama sa îi dădea și lui. 

Tatăl său era cunoscut ca meșter cure- 
lar în multe județe, nu doar în Dâmboviţa. 
El lucra hamuri chiar și pentru Timișoara, 
încât câștiga lejer 10.000 de lei lunar din 
munca sa. Intr-o zi Victor s-a dus cu fratele 
său Nelită la București, la un târg de 
mașini, cu gând să cumpere un automobil. 
Aveau într-o pungă de plastic din cele care 
costau un leu, nu mai puțin de 180.000 de 
lei, dar nu au găsit mașina care să le placă 
și s-au întors acasă cu toţi banii. 


Tânărul revoltat 

Deși avea destui bani, tânărul era 
veșnic nemulțumit de viața din România și 
asta l-a făcut să se revolte în repetate rân- 
duri. I| nemulțumea salariul de mizerie și, 
ar fi preferat să muncească pe 1.000 de 

dolari în America, decât pe 2.000 de lei în 
România. ÎI revolta și faptul că nu găsea să 
cumpere nimic din ceea ce avea nevoie în 
gospodărie, atunci când îi trebuia. Pe piață 
exista numai ce nu-i trebuia, dar când avea 
nevoie de un aliment, acesta lipsea din 
magazine. 

Primăvara, când nimeni nu folosea ote- 
tul, acesta stătea pe rafturi în alimentara, 
dar, în schimb, toamna, când se puneau 
murăturile, lipsea cu desăvârșire. Românii 
așteptau ani de zile până să le vină rândul 
să cumpere o mașină care costa 70.000 de 
lei, mai mult decât o garsonieră, în timp ce 
salariul mediu pe economie era aproxima- 
tiv 2.500 de lei. Nimeni nu putea să-și facă 
vreun plan, de teamă să nu-l oprească mi- 
liţianul și să-l aresteze din orice. 

O pereche de blugi costa până la 1.500 
lei, iar tinerii aveau salariu de 2.000 - 2.500 
de lei pe lună, iar un video player valora 
60.000 de lei, aproape cât o mașină. Ben- 
zina era cartelată și se dădeau doar 20 de 
litri pe lună, care nu ajungeau nici pentru o 
zi. Dacă făcea un drum în provincie, tre- 
buia să cumpere benzină la negru. Victor 
era îndrăgostit și mergea săptămânal la 
prietena sa în provincie și, de aceea, cum- 
păra benzină de contrabandă, dar se des- 
curca, așa cum făcea orice român. 

El se revolta și atunci când intra într-un 
magazin de pâine după ora 7 dimineaţa și 
nu găsea măcar una, deși România era 
considerată grânarul Europei. În provincie, 
în anii '80, existau cartele și pentru pâine, 
nu doar pentru zahăr, carne și ulei. Când 
uleiul era vărsat, mirosea urât toată zona 
unde se vindea. In loc de carne se găsea 
doar partea inferioară a picioarelor de porc, 
care aveau copite și cea cu gheare a 
picioarelor de pui de găină. Puii la pachet, 
doi la număr, erau de mărimea unor po- 

rumbei și primiseră porecla „Fraţii Petreuș”, 
de la cântăreții de muzică populară. 

În vitrinele magazinelor alimentare nu 
vedeai decât conserve de pește și sticle cu 
șampanie. Ca și alți români, Victor avea 
bani, dar n-avea ce cumpăra cu ei, că nu 
găsea nimic. Magazinele erau goale, iar 
marfa lua calea exportului, pentru a se 
putea plăti datoriile externe. Ultimii ani 
înainte de '89, când criza economică atin- 
sese apogeul, au fost drastici pentru toti 
românii, care i-au trăit intens. 

Munceau ca robii și așteptau în frig 
autobuzul 20-30 de minute. În acesta era 
la fel de frig ca și afară, dar și mare înghe- 
suială. Pasagerii stăteau unii într-alţii ca 
sardelele, iar când ajungeau la muncă era 
așa de frig că aproape înghetau. În clase 
copiii și profesorii aveau mănuși în mână și 
căciuli pe cap, iar în sălile de spectacol, 
spectatorii erau și ei îmbrăcați la fel. Mai 
rău era de actorii care interpretau roluri 
într-o piesă a cărei acțiune se desfășura 
vara. Nici în acest anotimp nu era vreo feri- 
cire, fiind prea cald, iar de aer condiţionat 
nu se auzise încă. 

Totuși, pe Victor nu l-a revoltat doar lipsa 
alimentelor, ci și a libertăţii, și, în primul 
rând, a libertății cuvântului. În tara lor, ro- 
mânii nu aveau voie să se revolte împotriva 
regimului și nu se puteau exprima nici 
măcar că nu exista pâine în magazin, că 
imediat mâna lungă a Securităţii îi înhăța. 
El era nemultumit de condițiile de viată, 
considerând că, în comunism, aceasta nici 
nu era viață. De aceea a fost mereu un 
revoltat și a avut dese înfruntări cu Militia și 
cu Securitatea, soldate fie cu amenzi, fie 
cu detenție. 

Victor Totu își amintește de un episod 
care s-a întâmplat când a lucrat pe podul 
rulant la Combinatul de Oteluri Târgoviște. 


Într-o duminică, echipa naţională de fotbal 
a României avea în București un meci cu 
Cehoslovacia de atunci, iar el a cumpărat 
un bilet, dorind să-l vadă. Inainte de meci, 
șefii le-au spus ca duminica respectivă să 
vină la lucru, pentru că se programase 
muncă voluntară. Totuși, el a plecat la 
meci, iar când s-a întors la serviciu ingi- 
nerul șef i-a strâns pe toți cei care lipsiseră, 
să-i chestioneze de ce nu au venit la mun- 
ca patriotică? 

Fiecare a răspuns în mod diferit și ni- 
meni nu a pățit nimic. Când i-a venit rândul, 
el a spus că doctorul i-a interzis să lucreze 
duminica, să nu aibă dureri de stomac și că 
i-a ascultat sfatul. Inginerul-șef s-a mirat de 
răspunsul lui. Când a mai precizat că i s-ar 
fi întors stomacul pe dos, dacă ar fi partici- 
pat la munca voluntară, acesta l-a penalizat 
cu 10%. Revoltat, Victor l-a întrebat dacă 
avea nevoie de banii lui și a scos din buzu- 
nar un teanc de sute, să-i ofere una. 
Inginerul-șef nu i-a răspuns, iar el i-a spus: 
Pa! și a plecat. 

Victor a fost un tânăr extrem de rebel, 
dar nu era unicul. Deși nu aveau voie să 
poarte plete, fiind tunși de Miliție dacă erau 
prinşi, tinerii îi sfidau pe oamenii legii. EI s- 
a purtat astfel toată tinerețea, și de două ori 
milițienii din Târgoviște i-au tuns părul cu 
foarfeca. Se îmbrăca mereu cu haine occi- 
dentale, pentru că avea cunoștințe la fac- 
ultățile din București și, de multe ori, 
dormea în căminul studențesc al Facultății 
de Matematică din Grozăvești, de unde 
cumpăra haine de la studenții străini sau 
intra cu aceștia în shopuri ca să achi- 
ziționeze diverse lucruri. 

Victor Totu a purtat blugi și îmbrăcă- 
minte din Vest când era un mare curaj să te 
îmbraci astfel. Il cunoșteau milițienii ca pe 
un cal breaz și a fost amendat de Militia din 


Târgoviște cu 1.000 de lei că avea o 
pereche de blugi și un tricou cu steagul 
Americii, iar la Miliția din Mangalia i s-a 
confiscat și un ban de aur din Franţa. 

Tinerii de acum nu știu că milițianul îi 
aresta pe tineri pentru simplul motiv că 
aveau blugi originali, iar ei nu aveau voie să 
poarte. Același lucru se întâmpla și dacă 
tinerii aveau barbă ori plete, dar mai ales 
dacă nu erau încadraţi în câmpul muncii. In 
urma unor razii făcute în cinematografe sau 
chiar pe stradă, tinerii erau ridicaţi, duși cu 
duba la Militie și încadraţi în decretul nr. 
153/1970 pentru stabilirea și sancţionarea 
unor contravenţii privind regulile de con- 
viețuire socială, ordinea și liniștea publică, 
și trimiși la tăiat stuf în Delta Dunării. 


Frontieristul. Prima detenţie 

Intr-o tară. în care libertăţile erau îngră- 
dite, lui Victor Totu nu i-a fost greu să se 
revolte, îi trebuia doar o scânteie care să 
detoneze „bomba”. Mai întâi s-a gândit să 
părăsească țara. In 1975, împreună cu alți 
trei tineri din Băleni, Marin Niţă, Lazăr Stoian 
și Gheorghe Pavel, care se săturaseră și ei 
de nedreptăți, a plecat din sat cu gândul să 
lucreze câteva luni în mină la Moldova 
Nouă, și acolo să studieze terenul pentru a 
părăsi țara în mod clandestin. 

Nici n-au ajuns bine în gara Orşova, 
unde ar fi trebuit să schimbe trenul ca să 
meargă la Moldova Nouă, că un grănicer i-a 
arestat. Au fost interogați până i-au deter- 
minat să-și recunoască intenţia de a părăsi 
tara. Plecarea lor în occident era doar un 
gând, dar nu aveau voie nici să gândească, 
ci să acționeze ca o turmă care să-l urmeze 
pe conducător. 

Pe 5 aprilie 1975 Militia din Turnu Se- 
verin i-a condamnat pe tineri la opt luni în- 
chisoare pentru tentativa de trecere frau- 

duloasă a frontierei. Victor Totu consideră 
că în comunism toată tara era o pușcărie. 
El definește comunismul ca un sistem 
antiuman, în care nu aveai voie să 
gândești. Fiecare din cei patru tineri a exe- 
cutat câte patru luni de arest, după care 
aceștia au fost eliberaţi. Marin Niţă, con- 
siderat liderul grupului, a primit un an și 
două luni, dar a fost și el eliberat după 
șapte luni. Lui Lazăr Stoian i s-a confiscat 
carnetul CEC în care depusese 10.000 de 
lei. Banii nu i-a recuperat nici până astăzi. 


Armata 

In 1976, când a trebuit să satisfacă 
stagiul militar, Victor Totu a fost încorporat 
într-o unitate militară la Geniu. Primele luni 
le-a executat la Snagov, la clubul Steaua, 
în satul Siliștea Snagovului, unde ostașii 
trebuiau să construiască un bazin de înot. 
Intr-o zi, caporalul unității l-a chemat pe 
Catană, un coleg de școală de-al lui Victor, 
originar din Titu, să-l ajute să care cu 
mașina niște lemne unui sătean, iar acesta 
l-a chemat și pe Victor. 

Au luat din pădure două mașini de 
lemne pe care i le-au dus omului. Comu- 
niștii considerau că bogăţiile tării aparti- 
neau întregului popor. Ei au descărcat lem- 
nele și au parcat mașina pe stradă, apoi au 
intrat în casa omului să mănânce. După ce 
au mâncat, a venit cineva care le-a spus 
că la poartă erau câţiva gradati din 
București care îi căutau. Şoferul trebuia să 
se ducă pentru că avea camionul lăsat 
afară, dar ei doi au fugit pe geam și au 
mers la unitate. 

Când au venit inspectorii, i-au încolonat 
pe toți și l-au scos pe Victor din rând să-l 
întrebe unde a fost? Cel care l-a întrebat 
era un locotenent-colonel, dar ostașul nu-i 
cunoștea gradul și, din această pricină, a 

evitat să dea raportul corect. Inspectorul a 
observat și l-a întrebat dacă știe să rapor- 
teze unui superior? El trebuia să raporteze 
astfel: Tovarășe și să-i numească gradul, 
sunt soldatul Totu Victor ș.a.m.d. 

Fiindcă nu cunoștea gradele, el a spus: 
Să trăiţi tovarășe, nu știu ce grad aveți, sunt 
soldatul Totu Victor și vă raportez. Când a 
constatat că ostașul nu cunoștea gradele, 
acesta s-a enervat și i-a strigat să repete 
raportul. Dovedindu-se că, într-adevăr, soldatul 
nu cunoștea gradele, inspectorul l-a întrebat 
cine era caporalul său? Victor i-a răspuns că 
nu era vinovat caporalul dacă el nu cunoștea 
gradele. Atunci, inspectorul, roșu de mânie, 
l-ar fi pedepsit, dar norocul ostașului a fost 
că a venit un maior, care i-a șoptit la ureche 
că Totu era un fost frontierist. Când a mai 
auzit și asta, i-a spus să plece. Victor s-a dus 
în dormitor, crezând că o s-o pățească rău, 
dar nu i s-a întâmplat nimic. 

Când a fost mutat la o unitate din 
Ghencea, maiorul care făcea instrucție cu 
un grup de vreo 14 soldaţi, le-a spus să 
dea tonul unui cântec. Cineva a dat tonul, 
dar cântecul îl știa numai el. Apoi altul a în- 
ceput să cânte alt cântec, dar tot necu- 
noscut celorlalţi. Atunci maiorul a întrebat 
dacă știu un cântec, pe care să-l cunoască 
toți? S-a oferit Victor, care fiind un fan 
Celentano, a început să cânte: Yuppi du, 
yuppi du, yuppi du, Yuppi du i du, yuppi du. 
Când l-a auzit, maiorul le-a strigat: Culcat! 
și toți s-au culcat, dar când le-a ordonat: 
Sculat! nu au mai putut, că toti se tineau cu 
mâinile de burtă de atâta râs. 

In primele zile ale lunii mai 1977, Victor 
Totu se afla la o unitate militară din Mija, de 
unde, de 9 Mai, a dispărut vreo 10 zile. La 
întoarcere, colonelul unităţii l-a admones- 
tat că îl va trimite la batalionul disciplinar 
(adică la pușcăria militară). Deși el se re- 


semnase, colonelul a raportat fapta la 
Ghencea, de unde i s-a trimis un inspector. 
Deoarece „funcţia bate gradul”, li s-a trimis 
maiorul căruia Victor îi cântase „Yuppi du.” 
Colonelul i-a încolonat pe toti la raport și 
l-a scos în față pe Victor Totu. Apoi i-a 
spus maiorului că ostașul a dezertat din 
armată și că a decis să-l aresteze. Maiorul 
I-a întrebat ce se întâmplase, iar ostașul a 
motivat că de 9 Mai, când România sărbă- 
torea o sută de ani de la independenţa țării 
de sub jugul otoman, el a dorit să serbeze 
ziua în sânul familiei, deoarece era unica 
posibilitate de a o cinsti, după atâţia ani, iar 
el era un bun patriot. 

Când a auzit, maiorul l-a întrebat dacă 
a fost singurul motiv al plecării din unitate, 
iar el, cât se poate de serios, a confirmat. 
Acesta a rămas impresionat de gestul sol- 
datului și l-a iertat. Apoi s-a întors spre 
colonel și i-a cerut să-l ierte și el, deoarece 
ostașul s-a comportat ca un bun patriot. 
Bineînțeles că tovarășul colonel nu putea 
să aibă altă opinie și l-a iertat, fiind și el un 
bun român și patriot. 

Când a venit timpul să meargă în con- 
cediu, Victor Totu s-a dus la colonel să-i 
dea voie să plece. Colonelul l-a întrebat cu 
ce mijloc de transport ajunge acasă, pentru 
a-i oferi o foaie de transport gratuit. El i-a 
spus că se duce pe jos și că nu are nevoie 
de bilet de drum, dar colonelul a crezut că 
ostașul nu l-a înțeles și i-a repetat între- 
barea. Victor a continuat să-i explice, dar 
colonelul nu s-a lăsat convins și l-a mai 
întrebat de vreo câteva ori cu ce mijloc de 
transport ajunge acasă, crezând că solda- 
tul era greu de cap. Până la urmă el i-a 
detaliat drumul, spunându-i că pleacă pe 
jos spre linia ferată și, de acolo, merge prin 
pădure. Când iese din pădure merge pe un 


Victor Totu, în 2015 


câmp și de acolo ajunge acasă, în aproxi- 
mativ două ore. Colonelul a rămas surprins 
și l-a întrebat: Păi, de ce nu zici așa, mă 
băiatule, deci te duci pe jos? Atunci, Victor 
a adăugat: Dar eu tocmai asta vă spuneam 
domnule colonel! 

Intr-una din zile, în fata unităţii, colo- 
nelul i-a dat gradul de fruntaș și o echipă 
de patru soldaţi cu care a fost trimis la 
muncă. Când a ajuns la locul unde trebuia 
să execute o lucrare, el a întrebat soldaţii 
dacă vor să muncească ori să meargă la 
film? Toţi au vrut să meargă la Târgoviște, 
să vadă un film. La apelul de dimineaţă, 
colonelul l-a scos în fată pe Victor și i-a 
retras tresa de fruntaș. Astfel a scăpat de 
armată și de gradul de soldat fruntaș, 
rămânând fruntaș doar la năzdrăvănii. 


(continuare în numărul următor) 

NICOLETA ȘERBAN în dialog cu 
PIERRE LEBACQ 


Operation Villages Roumains, 
mișcarea de solidaritate europeană 
după 30 de ani. Arc peste timp. 


În anul 1989 izbucnea un scandal internaţional provo- 
cat de proiectul de sistematizare rurală, tot mai impulsionat 
de Nicolae Ceaușescu începând din martie 1988. Proiectul 
consta în demolarea a 7-8.000 de sate din cele 13.123 
existente și comasarea lor în centre agro-industriale. Ar fi 
fost ca și cum aceste sate nu ar fi existat niciodată, ele 
urmând a fi rase de pe suprafața pământului. Populaţia 
rezultată în urma demolărilor urma a fi mutată în blocuri 
sătești ce erau menite să asigure un mod de locuire situat 
între locuirea rurală individuală și cea colectivă de tip urban 
(blocuri P+1 sau P+2, cu anexe pentru păsări și animale, 
toate acestea pe o parcelă de 250 m”). Pe termen lung, 
efectul avea să fie devastator: era vorba de dezrădă- 
cinarea unei populații din mediul său ancestral și mutarea 
ei forțată, de distrugerea patrimoniului arhitectural și cultu- 
ral, a relațiilor tradiționale din cadrul comunităţilor sătești și 
de uniformizarea populaţiei. Privită din Occident, sistema- 
tizarea — așa cum era gândită de Ceaușescu, era o ade- 
vărată tragedie. 

In februarie 1989, se lansa oficial în Belgia „Operation 
Villages Roumains” (OVR), o mișcare de protest contra 
politicii de distrugere a satelor românești. OVR și-a propus 
salvarea satelor românești de la distrugere printr-o metodă 
deosebit de ingenioasă: fiecare sat românesc era „adoptat” 
de o comună occidentală. Belgienii erau conștienți că 
Ceaușescu nu ar risca un scandal internaţional și deci nu 
se va atinge de satele protejate astfel, simbolic — desigur — 
din afară. 

Mișcarea a pornit graţie unui grup de tineri cu inițiativă, 
extinzându-se în lunile următoare în celelalte tări europe- 
ne. Ea s-a bucurat de un succes atât de mare, încât la 

Pierre Lebacq (1945-2019), 
unul din responsabilii comitetu- 
lui Opération Villages 
Roumains, Mons - Sîncrăieni, 
județul Harghita. 


Nicoleta Șerban, 

este expert în cadrul 
Institutului de Investigare a 
Crimelor Comunismului și 
Memoria Exilului Românesc. 
Licenţă în istorie (2008), doc- 
torat Facultatea de Istorie, 
Universitatea București, 
cotutelă cu EHESS (2014). 
A publicat ca autor studii și 
articole de istorie în 

Studii și material de istorie 
contemporană, Arhivele 
Totalitarismului, Revista 
Istorică, Monumentul, 
Buletinul Monumentelor 
Istorice, Revista Bibliotecii 
Academiei Române. 


1 Interviul a fost realizat în limba 
franceză de Nicoleta Șerban în 
iulie 2019 și se află în arhiva per- 
sonală a autoarei. Traducerea în 
limba română Nicoleta Șerban. 


momentul căderii regimului comunist, aproximativ 2.200 de 
comune, ceea ce însemna respectiv 30 de milioane de 
cetățeni europeni, erau implicaţi în operaţiune. 

In pragul anului 1989, România ținea prima pagină a 
ziarelor, punctul culminant al interesului opiniei publice eu- 
ropene față de țara noastră manifestându-se în timpul de- 
rulării evenimentelor din decembrie 1989, dar și în primele 
luni din anul 1990. 

Belgianul Pierre Lebacq, a fost unul din membrii activi 
ai Operațiunii, care a devenit — după primele întâlniri cu 
tara noastră, de după 1990 — un pasionat de România. El 
ne-a relatat modul în care a ajuns să fie parte a fenomenu- 
lui OVR, impactul pe care toată această experiență l-a avut 
asupra sa, respectiv cum a evoluat operațiunea după 
căderea regimului comunist. In mod normal după 1989 
pericolul care a stat la baza operaţiunii dispăruse, ceea ce 
presupunea că motivul existenței organizației nu mai era 
valabil; cu toate acestea mișcarea a continuat, însă, să se 
adapteze realităților românești și după 1990. 

Interviul de fată cu Pierre Lebacqg' ne ajută să 
înțelegem măcar o frântură din evoluția satului românesc 
din ultimii 30 de ani, precum și modul în care Occidentul se 
raportează la spațiul rural, model spre care și România 
tinde la momentul actual, ca parte a familiei extinse a 
Uniunii Europene. 

* 

Nicoleta Şerban: Domnule Lebacq, vă rugăm întâi 
de toate să ne spuneti cine sunteti și unde locuiti. 

Pierre Lebacq: La ora actuală sunt pensionat, după ce 
timp de 42 de ani am activat ca personal tehnic în cadrul 
unui birou de studiu al Societăţii Nationale a Drumurilor de 
Fier Belgiene, având formatie de inginer industrial în lucrări 
publice, respectiv studii de tehnician în electricitate. M-am 
născut în Belgia, în regiunea Charleroi. Pe când aveam 10 
ani, familia mea s-a mutat la Mons, unde am făcut studiile. 
Trăiesc la Mons din anul 1956. 


Vă mai amintiţi care era atmosfera în Belgia vis-ă- 
vis de tara noastră în preajma anului 1989? 

Povestea OVR își are debutul cu peste 30 de ani în 
urmă, în 1988. Făceam parte la acea vreme dintr-o 
restrânsă comună de 400 de locuitori din regiunea 

francofonă a Belgiei, aproape de Mons 
(oraș cu aproximativ 100.000 de suflete). 
Interesul pentru tările din Estul european 
datează însă de dinainte de această 
perioadă. Evenimentele care se derulau în 
țările comuniste către sfârșitul anilor '80 nu 
au făcut decât să ne mărească atenția și 
curiozitatea. Toate regimurile autoritare din 
Estul Europei începeau să facă schimbări, 
cu excepția unei singure tări: România. In 
decembrie 1988, era difuzat un reportaj 
despre România la postul naţional de tele- 
viziune din Belgia, „Dezastrul roșu”. Acest 
reportaj, conceput și realizat de Josy 
Dubié, jurnalist de investigații de la televi- 
ziunea belgiană, a fost difuzat în Belgia, 
Elveția și Canada. Jurnalistul explica mai 
târziu că existaseră mai multe solicitări de a 
se realiza acest reportaj pe lângă au- 
toritățile române, dar toate fuseseră refuza- 
te. A fost deci nevoit să folosească un sub- 
terfugiu pentru a putea intra în tară. El a 
pornit la drum cu mașina personală, 
împreună cu o asistentă cu care lucra, 
dându-se drept un cuplu de tineri care se 
află în vacanţă. In reportajul său, Josy 
Dubie făcea aluzie la distrugerea mai mul- 
tor sate din România, și la deplasarea 
forțată a sute de mii de țărani români către 
orășele dormitor. Această perspectivă a 
distrugerii habitatului rural românesc și 
migrarea populaţiei rurale, a fost foarte rău 
percepută în Europa occidentală. Ea va fi 
factorul declanșator al unei mișcări fără 
precedent în istoria Europei contemporane, 
în favoarea României. 

Ca urmare a difuzării acestui reportaj, 
un alt jurnalist, Paul Hermant, se gândea la 
o manieră de a contracara această distru- 
gere și la elaborarea unui plan pentru a 
bloca demolarea celor câteva mii de sate 
românești, decizie luată de regimul de la 


MEMORIA 
[L rena af 


București și care era deja pe cale de a fi 
pusă în practică prin ambitia personală a lui 
Nicolae Ceaușescu. Acest jurnalist îm- 
preună cu câţiva amici, parlamentari, uni- 
versitari, au decis atunci adoptarea fiecărui 
sat românesc amenințat cu distrugerea, de 
către o comună occidentală, făcând totodată 
în așa fel încât aceste adoptări să fie cu- 
noscute atât în România, cât și în Europa. 
Propunerea de adoptare de sate a fost 
lansată către consiliile comunale belgiene 
în primul rând, apoi în Franţa, Elveţia, 
Țările de Jos, Germania, Marea Britanie, 
Suedia. Odată luată decizia de a salva un 
sat românesc prin adoptarea sa, pre- 
şedintele României era informat de aceasta 
prin curier sau prin ministerele de afaceri 
străine. Și asta a mers, adoptările au fost 
numeroase, iar autoritățile române primeau 
o avalanșă de cărti poștale expediate din 
diferite țări europene. Dar oficial nu exista 
nici un fel de reactie din partea puterii de la 
București. 

Am aflat apoi prin intermediul unor per- 
soane bine informate că distrugerile fu- 
seseră stopate pentru moment. Dar pentru 
cât timp, ne întrebam noi? Aceste persoane 
erau responsabili ai unor organizații non- 
guvernamentale, care, din motive de secu- 
ritate, locuiau în străinătate. Informatiile pe 
care reușeau să le adune le erau transmise 
prin metode incredibile, dar mai ales greu 
de detectat de organele securității româ- 
nești. Este cazul jurnalistului Dubie, care, în 
timpul unei vizite în România, a primit o 
păpușă de cârpă de la doamna Doina 
Cornea, profesor universitar care locuia la 
Cluj, disidentă și opozantă a regimului 
comunist, spre a o da mai departe repre- 
zentantului Ligii pentru Apărarea 
Drepturilor Omului din România, cu sediul 
la Paris, pe numele său Mihnea Berindei, 


care trăia exilat la Paris. Această păpușă 
ce conținea mesajul scris al Doinei Cornea, 
avea ca destinaţie postul de radio Europa 
Liberă, unde urma a fi difuzată în toamna 
anului 1988. Doina Cornea avea să plă- 
tească scump faptul că își apăra, pe această 
cale, propriile idei. Ea a fost arestată, bătută, 
izolată, hărțuită, umilită și dată afară de la 
catedra de la Universitate. Dar ea nu și-a 
renegat niciodată opiniile personale și a 
rămas critică fată de puterea politică. După 
Revoluţie, ea a fost încurajată să fie parte 
din primul guvern de uniune naţională, dar 
în fața manevrelor politice, s-a retras câte- 
va luni mai târziu. Doina Cornea s-a stins în 
căsuţa ei din Cluj, într-o relativă indiferență, 
dar totuși cu onoruri militare, pe 4 mai 2018. 
Domnul Berindei s-a întors în tară după 
Revoluție și s-a angajat, în calitate de isto- 
ric, în cercetarea și publicarea rezultatelor 
consultării arhivelor fostei Securităţi, arhive, 
care, până astăzi, nu sunt accesibile inte- 
gral. Am avut bucuria și onoarea de a-l 
întâlni personal pe acest om. Din păcate, 
s-a stins pe 19 iunie 2016. 


Povestiţi-ne, vă rog, despre implica- 
rea dumneavoastră în Operaţiunea de 
salvare a satelor românești. 

In această comună, unde locuiam, își 
avea reședința un consilier al orașului 
Mons. El era foarte preocupat de situația 
din România la acea vreme, în special de 
proiectul de sistematizare rurală despre 
care se tot vorbea. El este cel care a pro- 
pus Consiliului nostru comunal să adopte 
un sat din România amenințat cu demola- 
rea. Consiliul a votat adoptarea în unanimi- 
tate. S-a creat imediat o asociaţie formată 
din cetățeni sensibili la problematica sate- 
lor românești; s-a creat un comitet de aju- 
tor pentru România, fără să existe o idee 


clară asupra menirii acestuia, din care și 
eu făceam parte. Ca o anecdotă vis-ă-vis 
de angajamentul său pentru România, 
acest domn era supranumit în comuna 
noastră „Consilier pentru afaceri ro- 
mânești”. Coordonarea națională belgiană 
ne-a desemnat o comună pe nume 
Sâncrăieni, din județul Harghita. Eu eram la 
acea vreme prieten cu acest ales local, Elie 
Larmusiaux, decedat la ora actuală, care 
de altfel îmi era și vecin. Impreună am dis- 
cutat diferite modalități de ajutor posibile, 
printre care scrisori trimise către au- 
toritățile române, prin curier poștal sau pe 
canale diplomatice. Acest om cu o inimă 
mare m-a făcut să înțeleg că era util să mă 
angajez și eu în această aventură, ceea ce 
am și făcut. In acea perioadă eram, tot 
împreună cu el, activ în câteva asociații 
locale, în scopul animării satului unde locu- 
iam. Așadar, prin implicarea în asociaţia 
„ASBL Decembrie 89 Mons - Sâncrăieni”, 
creată în numele orașului Mons, am des- 
coperit existența OVR. 

Pe parcursul anului 1989 acţiunile 
noastre au fost destul de limitate, căci fron- 
tierele românești rămâneau închise. Noi 
am organizat, totuși, o colectă cu lucruri de 
primă necesitate (haine, încălțăminte, etc.), 
mergând din poartă în poartă pe la locuitorii 
din zona noastră departamentală. Persoa- 
nele solicitate au răspuns în mod excep- 
tional, cu multă generozitate. Aveam nevo- 
ie acum de un spaţiu pentru a depozita toa- 
te aceste donaţii, spre a le tria, elimina 
ceea ce nu era în regulă, și eventual pentru 
a trimite la curățătorie o parte din ele. Co- 
lecta pentru alimente neperisabile s-a des- 
fășurat mai târziu, după același scenariu, 
de a cere sprijin mergând din poartă în 
poartă. Misiunea mea era aici, împreună cu 
a altor câţiva, pur logistică. 

Am început apoi să ne organizăm pen- 
tru a aduna diverse ajutoare și pentru a ela- 
bora proiecte de voiaj, însă frontierele 
românești erau încă închise. Când, în de- 
cembrie 1989, dictatura cădea, comitetul 
nostru de sprijin a decis să organizeze un 
voiaj în comuna românească adoptată cu 
un an înainte. Nu cu mâinile goale, ci cu un 
camion plin de produse de primă necesita- 
te: hrană neperisabilă, haine, pături. Toate 
acestea adunate de voluntari de la locuitorii 
comunei noastre. Asociația noastră a închi- 
fiat un camion semi-remorcă, pentru a 
transporta toate bunurile adunate de pe la 
oameni. Cum nu știam unde se afla exact 
satul adoptat de noi, am dat iama în librării 
pentru a căuta o hartă rutieră suficient de 
detaliată, dar am constata că nu exista așa 
ceva. Asta nu ne-a descurajat. O prietenă 
apropiată, ce lucra ca secretară a cabinetu- 
lui consilierilor comunali, fusese parte dintr-o 
primă expediţie în România și ea m-a ajutat 
cu multe detalii. 

Odată făcută trierea lucrurilor și camio- 
nul plin, a urmat plecare spre „necunoscut”: 
2.000 de kilometri în plină iarnă, în ianuarie 
1990. Pentru noi a fost un contact foarte 
dur cu realitățile meteorologice din tările 
estului european. Aveam la noi o rezervă 
de 1.000 de litri de benzină, din cauza zvo- 
nurilor că era penurie de carburant în 
România. Doar că benzina belgiană nu era 
prevăzută pentru temperaturi extreme, deci 
carburantul îngheţat era inutilizabil. Privind 
retrospectiv, faptul poate părea nostim, dar 
este revelator asupra gradului de ne- 
pregătire a acestor misiuni și a caracterului 
lor emoţional. Am avut, de asemenea, un 
contact destul de dur cu realităţile economi- 
ce din tară: absenţa alimentelor din comert, 
inexistenta locurilor de cazare și a hoteluri- 
lor, în afară de cele rezervate nomenclatu- 

rii, absenta încălzirii locuințelor și distribui- 
rea intermitentă a apei pe parcursul zilei. 
Personal, nu descoperisem încă România. 
Aceasta avea să se întâmple abia într-o zi 
de noiembrie, în anii ce aveau să vină. Ple- 
carea a fost fixată la orele 19:00, pentru a 
călători toată noaptea și ziua următoare, 
pentru a ajunge la frontiera cu Ungaria în 
seara următoare, după 24 de ore de drum 
continuu. Prima parte a itinerariului a fost 
impresionantă, mai ales la contactul cu 
frontiera fostei Cortine de Fier. Limita euro- 
peană occidentală se situa la frontiera cu 
Austria. La frontiera dintre Austria și Ungaria 
mai existau încă puncte de pază înarmate, 
iar noi ne aflam, în timp ce mergeam, în 
raza militarilor în post. Ştiam că acest lucru 
se va întâmpla, fusesem preveniți. Au înce- 
put apoi tracasările de la vamă și cele 
administrative, care s-au reluat la frontiera 
cu România. Odată trecută frontiera un- 
gară, ne aflam în fata altei lumi. Uniformele 
erau omniprezente, au urmat drumurile 
proaste care traversau satele, stupefacția 
locuitorilor la vederea străinilor care le tra- 
versau țara. 

Dar veritabilul șoc a fost România. O în- 
toarcere în trecut, sentimentul traversării 
unui pământ uitat de lume. Drumurile erau 
într-o stare deplorabilă. Copii și adulți ne fă- 
ceau cu mâna când traversam localităţile. 
O primire impresionantă, senzaţia că te afli 
acasă, în ciuda miilor de kilometri care ne 
despărțeau de casele noastre din Belgia. 
Am avut sentimentul de a mă întoarce 50 
de ani în timp. Starea infrastructurii publice, 
starea transportului în comun, a rețelei ru- 
tiere, căruțe trase de cai peste tot pe unde 
treceam, peisaje distruse de construcții in- 
dustriale muribunde -— toate acestea m-au 
făcut repede să înțeleg că ajutorul nostru 
va fi egal cu o picătură într-un ocean. Pro- 

babil că atunci am realizat, inconștient, că 
relatiile între populația română și cea 
belgiană trebuia să fie de altă natură — 
aceste relatii trebuia să fie de parteneriat și 
de cooperare. A urmat sosirea, în cea de-a 
doua seară, în satul adoptat de noi. O pri- 
mire greu de descris, o bucurie imensă, 
sinceritatea și simplitatea relatiilor dintre 
oameni... Ne aștepta o descoperire uluitoa- 
re în dimineata următoare, în ciuda lipsuri- 
lor și a dificultăţilor de trai a oamenilor de 
aici. Certitudinile noastre de occidentali au 


fost zdruncinate și puse sub semnul între- 
bărilor: care este cu adevărat scopul vietii? 
în ce merită investit mai mult? care sunt 
priorităţile? Comunicarea era adesea dificilă, 
din cauza cunoștințelor de limbă care erau 
lacunare sau inexistente, dar urgenţa și 
bunăvoința a suplinit orice lipsă de cu- 
noștințe. In jurul mesei am început să dis- 
cutăm cu localnicii, să facem comparații în- 
tre tările noastre și modul de viață, tradiţii, 
religie... dar ceea ce rămânea constantă în 
discuţiile noastre era ideea unei vieți mai 
bune pentru toată lumea. 

Așa se face că am devenit oficial parte 
a OVR, și așa i-am cunoscut direct pe 
membrii fondatori ai operaţiunii: Daniel 
Wathelet, Xavier Delmont, Eric Masquelier. 
Paul Hermant, cel care pusese la cale toată 
mișcarea, numai era atât de prezent la 
acea dată. Nu am avut așadar onoarea de 
a-l cunoaște personal pe fondatorul miș- 
cării, pe Paul Hermant, dar sunt convins că 
viziunea și stilul lui de lucru s-au aflat din- 
totdeauna la baza operaţiunii și aceasta a 
fost un fundament puternic. Au urmat apoi 
niște probleme „belgo-belgiene” în interio- 
rul operațiunii, în sensul că partea fla- 
mandă a OVR a dorit să devină autonomă, 
coordonarea scindându-se astfel într-o 
aripă neerlandofonă și una francofonă. 
Ulterior aveam să îi cunosc pe Michel de 
Backer și pe Vinciane Demoustier, care se 
află şi la ora actuală la cârma OVR. 


Cum aţi perceput dumneavoastră 
aceste prime contacte cu România? 

Următoarea călătorie în România se 
situează în anul 1992, în luna octombrie, 
aproape de sărbătoarea „Toussaint” (săr- 
bătoare catolică de venerare a tuturor sfin- 
ților, cunoscuți și necunoscuți). Spre deose- 
bire de primul voiaj din ianuarie 1990, de 

data aceasta am optat pentru un vehicul 
utilitar lejer și nu pentru unul semi-remorcă. 
Scopul era de a ajunge la frontiera româno- 
maghiară după prima zi, aveam cazarea 
stabilită pentru prima noapte la Berettyóújfalu, 
la câţiva kilometri de frontieră. Convoiul se 
compunea în general din trei vehicule utili- 
tare și o mașină. Inainte de plecare aveam 
de lucru la repartizarea pachetelor, dar în 
ciuda străduinței noastre, mașinile erau de 
regulă încărcate mult peste capacitatea lor. 
Pe de altă parte, trebuia să fim în conformi- 
tate cu normele administrative românești, 
ca și cu cele ungare, care nu erau prea 
cooperante și probabil puțin geloase vis-ă- 
vis de aceste convoaie. 

Vizitele și călătoriile care au urmat după 
acest periplu m-au făcut să îmi doresc un 
angajament consecvent în această mișcare 
unică și atipică născută din inițiativă 
cetățenească, de participare la elaborarea 
unei societăţi civile puternice. O societate 
civilă cere un demers asociativ și punerea 
în comun a unor idei și concepte ce vizează 
binele comun al tuturor celor din cetate. 
Conceptul părea străin de România, ieșirea 
recentă dintr-un sistem colectivist și per- 
spectiva construirii unei vieți asociative pro- 
voca o reacție de respingere interlocutorilor 
noștri. Fără să încercăm să grăbim lucruri- 
le, noi ne-am continuat vizitele și lucrările. 
Cu timpul, angajamentul nostru local a 
devenit naţional, la nivel belgian, și ulterior 
internaţional. Aducerea în comun a unor 
abordări diferite și a unor participanţi din 
țări diferite la această mișcare cetă- 
țenească a fost un exemplu pentru partene- 
rii români pentru a realiza construcţia so- 
cietăţii civile în România. „Cine nu se ames- 
tecă, să tacă”, spunea Walter Benjamin. 
Această frază, plină de sens, a fost una din 
motivațiile mișcării internaţionale, pornită în 
ideea de a nu sta deoparte. 

Am ajuns astfel să luăm pozitii care nu 
au fost întotdeauna ușoare. De exemplu, 
Roșia Montană. Acest tip de exploatare 
implica dispariţia unor sate și transmutarea 
locuitorilor, iar întreaga vale ar fi fost po- 
luată iremediabil de un bazin de decantare 
a cianurilor. Ni se părea o revenire la siste- 
matizarea din 1989. Noi ne-am exprimat în 
favoarea exploatării, dar nu prin metode cu 
cianuri, ci prin procesul obișnuit de exploa- 
tare a aurului, mult mai puțin periculos și 
mai puțin poluant, care permitea locuitorilor 
să rămână în satul lor. Acest lucru ar fi adus 
încredere populaţiei din România cu privire 
la modul de exploatare a resurselor. Aceasta 
ne-a atras critici și amenințări. Noi, cu ajutorul 
unor cercetători de la Academia Română, am 
tinut piept tuturor intimidărilor, amenințărilor 
și societatea canadiană nu a mai reușit să 
realizeze acest proiect. 

La nivel internațional am organizat o 
campanie de preventie pentru tinerele fe- 
mei care plecau să muncească în Europa 
de Vest, și care riscau să ajungă victime ale 
rețelelor de prostituție. Aici ne-am lovit de 
reticenta autorităților publice, căci nu trebu- 
ia să speriem familiile celor ce plecau la 
muncă în străinătate de vreme ce sumele 
trimise erau necesare pentru supravie- 
tuirea celor rămași acasă. Noi am informat 
părinții fetelor asupra riscurilor și am fost 
atenți la angajatorii occidentali pentru a 
proteja femeile și copiii aflati în străinătate. 
Aceste luări de poziție nu au fost pe gustul 
tuturor, a trebuit să luptăm, să aducem argu- 
mente, să convingem, să suportăm uneori 
critici violente. 

Dar au fost și momente plăcute, precum 
crearea rețelei numită „Reţea turistică”. 
Aceasta a fost creată în scopul dezvoltării 
turismului rural. Participarea noastră con- 
sta în acoperirea unui procent din necesa- 


rul pentru realizarea unor proiecte de ame- 
liorare a comunității. Rețeaua viza descope- 
rirea zonelor rurale și dezvoltarea lor, fără a 
aduce prejudicii mediului înconjurător, pre- 
cum și descoperirea unui patrimoniu pe 
care, personal, îl găsesc excepțional. Aceas- 
ta permitea pe mai departe finanțarea unor 
proiecte pentru școala din localitate, crea- 
rea de activități culturale sau sociale în sate 
în care existau puține șanse ca astfel de 
acțiuni să aibă loc. 

O coordonare internaţională lua ființă 
cam în aceeași perioadă, ce grupa delegați 
din Franța, cele două părți belgiene (fran- 
cofonă și flamandă), Țările de Jos, Elvetia, 
România. La propunerea președintelui de 
la acea vreme, cu prilejul unei reuniuni or- 
ganizată la Crissier, în Elveţia, am acceptat 
să facem parte din această familie mai ma- 
re. Incepea aventura internațională, și odată 
cu ea, întâlnirea cu sensibilităţile diferite ale 
fiecărei tări participante. Contactele cu 
OVR Elveţia au fost, probabil, cele mai 
apropiate de noi, belgienii, dar și cele mai 
riguroase în gestionarea problemelor. Au 
luat naștere contacte frecvente și variate, și 
valori comune, riguroase și realiste s-au 
impus. Președintele OVR Elveţia, Pascal 
Praz, a devenit trezorier al OVR Interna- 
tional, între noi existând o colaborare 
strânsă, eu fiind cel ce se ocupa în mare 
parte de tranzacţiile financiare ce se efec- 
tuau pe teritoriul belgian. In acest context 
aveam să îl cunosc pe vice-președintele 
OVR Elveţia, Hubert Rossel, belgian rezi- 
dent în Elveţia, fost profesor de istorie și de 
geografie la o școală din Lausanne, pensio- 
nat. Prin el am avut ocazia să îl cunosc pe 
unul din cei mai implicați membri ai ope- 
rațiunii din exil, pe Mihnea Berindei, și tot 
datorită lui l-am putut asculta pe acest domn 
la reuniunile din Elveţia și din România. 


Cum vedeţi satul românesc în general? 

Cred că satul românesc este spațiul 
care a conservat identitatea și tradiţiile prin 
care poporul român își păstrează unitatea. 
Fiecare sat este un model de solidaritate 
prin punerea în comun a problemelor, lega- 
te de o societate cu deficit de mijloace. Mi 
se pare, de asemenea, că este locul unde 
se păstrează autenticitatea relaţiilor interu- 
mane și a coeziunii sociale între cetățenii 
satului, chiar dacă acest lucru nu este întot- 
deauna evident pentru un observator din 
exterior; sunt niște încrengături relationale 
invizibile. 


Cum vă explicati entuziasmul extra- 
ordinar al belgienilor faţă de chestiunea 
satelor românești? 

Aici voi prelua o parte din raționamentul 
prietenului meu, domnul Rossel, care la 
rândul său este belgian. La ieșirea din cel 
de-al Doilea Război Mondial, Belgia s-a 
văzut devastată în mai toate regiunile sale. 
Viata urbană și cea rurală au fost masacra- 
te, și unul dintre aliați (SUA), au propus 
conducătorilor statelor europene Planul 
Marshall, plan de investiţii masive pentru 
ridicarea economiei, agriculturii, etc. Acest 
plan care semăna cu un ajutor caritabil, nu 
a fost decât o influență considerabilă asu- 
pra agriculturii și economiei ce a avut drept 
consecință dispariţia oricăror forme a tra- 
diţiilor și obiceiurilor. Imperativele impuse 
au fost modernizarea excesivă a tuturor 
palierelor economiei, iar scopul era rentabi- 
litatea spre profitul lor. Acestea fiind spuse, 
părea că cei care aderau la OVR au regăsit 
în România tradițiile sătești care se pier- 
duseră în Belgia cu mult timp înainte. Ame- 
nințarea pe care o aducea planul de siste- 
matizare rurală a fost resimțită ca o lovitură 
de către opinia publică belgiană. Aceasta 


MEMORIA 
[O TE aia arene 


69 


70 


este o ipoteză coroborată ce are ca rezultat 
multiplele contacte avute în ultimii ani de 
către actorii OVR cu satul românesc, și din 
impresiile relatate la întoarcerea lor în Belgia. 
De unde interesul belgienilor și al euro- 
penilor fată de România, și de ce nu fată de 
oricare altă țară din Estul European? Personal 
îmi este greu să răspund la o asemenea 
întrebare. Să fie latinitatea limbii? Să fie 
prezența masivă a unor minorități na- 
tionale? Să fie factorul istoric al invaziilor 
multiple pe acest teritoriu? In orice caz, 
România are câteva puncte comune cu 
Belgia, cel puţin cele menţionate mai sus. 
Dar este oare suficient pentru a explica acest 
elan de solidaritate și mișcarea cetă- 
țenească ce a luat avânt cu atâta repeziciu- 
ne? Poate că nu. România a fost dintot- 
deauna un spaţiu unde totul este aparent 
posibil. Trecerea de la o economie pla- 
nificată la una de piață a fost o mișcare 
prea bruscă pentru economia tării, dar și 
pentru colectivităţile locale, pentru cetățeni. 
Noi am căutat împreună soluții pentru pro- 
blemele cotidiene ale oamenilor, și de 
multe ori am aplicat metode de rezolvare 
importate de la noi. Am făcut poate erori de 
apreciere, poate am elaborat proiecte care 
nu răspundeau așteptărilor locuitorilor, însă 
sinceritatea și onestitatea a stat întotdeau- 
na la baza angajamentelor noastre. 
Aveam oare dreptul de a propune un 
model de societate unei tări suverane? 
Sunt multe întrebări, un lucru e sigur însă: 
era nevoie de dezvoltarea societății civile 
în această tară, căci această societate 
civilă nu doar că poate fi o contra-putere 
extraordinară fată de derivele puterii, dar 
ea poate, de asemenea, genera inițiative 
pe care puterile locală, regională sau na- 
țională, sunt incapabile să le creeze. Re- 
ticențele au fost grele și lungi. Neîn- 

crederea fată de structurile asociative a 
blocat mult timp dezvoltarea societății 
civile. Exemplele aduse de noi, schim- 
burile, călătoriile în tara noastră, au fost, 
în repetate rânduri, motive de suspiciu- 
ne. Aceste elanuri de solidaritate s-au 
concretizat prin proiecte și actiuni în 
diverse domenii, fixând un fond perma- 
nent, o expertiză locală şi chiar 
națională, prin posibilitatea deschiderii 
unui dialog între cetăţeni și diferite nive- 
le ale puterii politice. La ora actuală vii- 
torul apropiat și îndepărtat al satului 
românesc se confruntă cu alte 
provocări. Atunci când investitiile în 
infrastructură, fie că e vorba de drumuri, 
şcoli, dispensare, etc., întârzie să fie 
realizate, satul românesc este confrun- 
tat cu alte probleme importante: 

— Agricultura rămâne pe termen lung la 
un nivel de producţie insuficient, înregis- 
trând un retard semnificativ. Nemulțumirea 
tinerilor antreprenori agricoli și migraţia 
economică a populației au lăsat multe tere- 
nuri nelucrate și au deschis porțile către 
societăți agricole industriale dominate de 
mari grupuri străine și românești. România 
a cedat suprafețe cultivabile imense către 
proprietari străini fără prea multe scrupule 
și putin sensibili la nevoile reale ale tării. 
Același lucru s-a întâmplat și în cazul 
pădurilor. 

- Foametea și sărăcia s-au agravat. Bă- 
trânii satului sunt în special victime ale să- 
răciei și singurătăţii. 

— Alcoolismul a atins toate categoriile 
sociale. 

— Abandonul școlar a crescut. Acest 
fenomen atinge mai ales regiunile rurale, 
punând probleme nu doar în sensul dis- 
pariţiei stabilimentelor școlare în mediul 
rural, ci și a unui scăzut nivel de instruire a 


copiilor de la sate, cu consecințe directe în 
carenta de formare profesională. 

— Şomajul a crescut în rândul populatiei 
rurale. Motivul este lipsa de formare și dis- 
trugerea meseriilor legate de lucrul pă- 
mântului. Slaba rentabilitate a întreprinderi- 
lor mici și mecanizarea la scară largă, sunt 
alte motive ale șomajului în mediul rural. 

Toate aceste provocări și probleme 
preocupă acum deopotrivă cetățenii ro- 
mâni, dar și pe cei ai Uniunii Europene. 
Europa, un continent plin de farmec, cu o 
istorie fascinantă, cu oameni de știință, in- 
ventatori, artiști, are încă nevoie de militanti 
precum cei din rețelele asociative ale 
societății civile. Evenimentele și rezultatele 
obținute trebuie să ne incite să ne con- 
tinuăm acţiunile, să le adaptăm la noul con- 
text și la provocările care ne așteaptă la fie- 
care pas. Va fi un proces dificil și de durată. 
Dar trebuie să păstrăm speranța. Să vă 
spun de ce. Acum doi ani am revenit în 
satul adoptat în 1989, din două motive. Pri- 
mul, pentru că voiam să oferim autorităților 
din sat o carte ce tratează bisericile fortifi- 
cate săsești din Transilvania, satul adoptat 
de noi figurând în acest volum. Al doilea 
motiv, am dorit să oferim cartea gazdei 
noastre din sat, care ne-a primit în casa ei 
de-a lungul anilor. Din păcate, gazda 
noastră nu era acasă, dar am fost primiţi de 
fiica acesteia, pe care noi o cunoșteam 
încă de pe vremea când era copil. În timp 
de discutam despre proiectele noastre, ea 
ne-a anunțat, nu fără o oarecare mândrie, 
că lucra voluntar pentru un ONG. Acest 
lucru ne-a provocat o bucurie imensă și ne- 
am întrebat: să fie oare aceasta o roadă a 
micii semințe plantată cu 30 de ani în urmă, 
care acum a germinat și începe să 
crească? Pentru noi este de ajuns, ca o 
justificare a celor 30 de ani de angajament. 


Ce reprezintă OVR pentru dumnea- 
voastră? 

Din punctul meu de vedere, OVR re- 
prezintă o unealtă, un mijloc, prin care noi 
am putut să lucrăm în România. OVR a fost 
și rămâne un punct de referință pentru au- 
toritățile române în termeni de legitimitate, 
de seriozitate, de cunoaștere și expertiză a 
ceea ce înseamnă satul românesc. Reușita 
belgiană nu trebuie considerată, după mi- 
ne, în această manieră, ci prin intermediul 
reușitei proiectelor iniţiate și a luărilor de 
poziție în chestiuni sociale care s-au deru- 
lat în ultimii 30 de ani în România. OVR nu 
are alt scop de a exista decât prin necesita- 
tea de a desfășura actiuni în România. 
Dispariția operațiunii ar însemna faptul că 
misiunea sa a fost îndeplinită și toate pro- 
iectele duse la capăt cu succes. Ne rămâne 
atunci datoria memoriei, ai căror depozitari 
suntem cu toții: români și belgieni, francezi, 
elvețieni, etc... depozitari și garanti pentru a 
face cunoscut generaţiilor viitoare ceea ce 
a însemnat această mișcare de Utopie Ce- 
tățenească. 

România a intrat în familia europeană, 
şi, deci, are acces la fondurile europene. 
Acesta este un lucru foarte bun, și eu cred 
că accesul la fonduri europene a accelerat 
dezvoltarea tării. Parteneriatele noastre 
regionale și comunale nu își mai găsesc 
acum utilitatea. Românii trebuie să învețe 
să pună pe picioare proiecte europene 
pentru zona lor administrativă. 

* 


* * 


În 5 noiembrie 2019 Pierre Lebacq a 
încetat din viată, la vărsta de 73 de ani. Pe 
această cale îi aducem un omagiu pentru 
întreaga sa dedicare fată de țara noastră. 


MEMORIA 
[O TE aia sean) 


71 


HA p: ud a'S 
E E ; T 
-g 
PI emma 
— AC 
j pi 
A Wors TT 
(9 = 


STA T CNI 
Elena Scutaru, Elevatio (Bocca della Verită), 2019, 
Cuhnie, Centrul Cultural, Palatele Brâncovenești, Mogoșoaia 


Foto: Eugen Horoiu, Epoch Times România 


loan Roșca, 

inginer de telecomunicaţii, 
matematician, arhitect de 
sisteme de tele-informare, 
specialist în educație. 

A demisionat din FSN la 22 
decembrie 1989, ca protest 
pentru confiscarea revoluţiei. 
A participat la mitingurile de 
protest din 1990 și a militat 
pentru formarea și implicarea 
elitei civice și politice — 

ca pavăză în calea 
contrarevoluției. 

A făcut de două ori greva 
foamei, în și pentru Piaţa 
Universităţii. 

Fondator al Asociaţiei Dialog - 
Piatra Neamţ, al Alianţei Civice 
naţionale și din județul Neamţ, 
fondator al Alianţei Opoziţiei 
din Neamţ, devenită Forum 
Antitotalitar, devenit Convenţia 
Democratică. 


' Intervențiile au fost minore: am 
înlocuit „î cu „â” și „sînt cu „sunt” 
potrivit regulilor curente, am operat 
corecturi tacite acolo unde am identifi- 
cat greșeli de tehnoredactare și am 
pus în paranteze pătrate adăugirile 
noastre ori le-am semnalat cu (n. red.). 


IOAN ROȘCA 


Selectii din jurnal 
(20 mai - 27 iunie 1990) 


Am ales să redăm câteva însemnări din jurnalul d-lui 
loan Roșca din intervalul 20 mai - 27 iunie 1990, pentru o 
mai bună înțelegere a contextului în care s-au derulat eve- 
nimentele din acea perioadă. 


20 mai [1990] 


zal 

Rezultatul alegerilor din secția 114 — Băltătești 
[jud. Neamt], 

[după deschiderea urnelor în fața lui loan Roșca, care 
a verificat fiecare buletin de vot și a alcătuit situaţia finală] 

Pentru președinți: Iliescu - 1450 (subl. red.); 
Cîmpeanu - 52; Raţiu - 21; Nule - 26. 

Pentru Senat: Mișcarea Ecologistă - 52; PS Democrat 
Creștin Român - 6; Partidul Democrat Agrar - 23; Partidul 
Socialist din România - 9; Gruparea de Centru „Noua 
Românie” - 6; Partidul Naţional Liberal - PNL - 45; FSN - 
1292 (subl. red.); PSDR - 2; Partidul Cooperatist din 
România - 1; Uniunea Democrat Creștină - 3; PNTcd - 12; 
Grupul Democratic de Centru - 1; Partidul Liberschimbist - 
2; Partidul Ecologist din Arad - 1; Partidul Unităţii 
Democratice - 1; Fălticeanu - 2; Munteanu C. - 11; Nule - 73. 

Deputaţi: PS Democrat Român - 33; Partidul 
Liberschimbist - 11; UDMR - 4; Uniunea Elenă - 1; PNL - 
53; Uniunea Creștin Democrată - 1; Partidul Cooperatist - 
7; Grupul Noua Românie - 3; Partidul Ecologist din Arad - 
10; Gruparea Democratică de Centru - 2; Alianța 
Românilor pentru noua societate - 1; PNTcd - 16; Partidul 
Unităţii Democratice - 0; Mişcarea Ecologistă - 24; PSD 
Creștin Român - 4; PSDR - 7; Partidul Liberal al Libertăţii - 

2; Partidul Democrat Agrar - 21; Partidul Unităţii 
Democratice a Romilor - 5; Partidul Ecologist - 9; 
Comunitatea Lipovenilor - 0; Alianta Pentru Unitatea 
României - 0; Uniunea Creștin Ortodoxă - 4; FSN - 1243 
(subl. red.); Ilie Petre - 2; Năstasă lon - 0; Bujovski - 1; 
Hodor Constantin - 0; Mărculescu M - 1; Fermuș Alexandru 
- 3; Nule - 87; 

Pe lingă acestea, au fost nule la start 273 la deputaţi, 
290 la senat și 298 la președinție. 


5 iunie 

Note 

1. Am ieșit cu asemenea prudență față de teroare, încât 
am tendința de a elibera elevii de orice supunere față de 
profesori. Mi se pare firesc, ca la întrebarea „cât fac 7X8” 
să se răspundă „nu mă interesează”. Educarea unei anu- 
mite discipline, care ar putea fi utilă la omul în formare, s-a 
aplicat la noi la cel deja format, devenind insultă. La copii, 
problema trebuie reanalizată. In orice caz, opțiunea mea 
va fi pentru libertate și firesc. 

2. Dobitocii ăștia au început să mă urmărească. L-au 
pus pe X să mă pândească „pentru că pun la cale un com- 
plot împotriva lui Iliescu”, etc, etc. lată, în tara asta vor 
rămâne [ori] vinovatii, ori valorile. Eu am hotărât să-mi apăr 
pielea cu orice preț. De exemplu, alungă valorile care nu 
pot fi supuse. 

3. Adevăratul gropar al comunismului a fost evoluţia 
tehnică-știinţifică. Ea a modificat profund noţiunea de 
producţie, a ridicat enorm pragul de eficacitate al gândirii, 
oferind inteligenței poziția preponderentă în actul 
producției. Astfel prostia (mărginirea), material indispensa- 
bil dictaturii, a fost alungată din centrul productiv al 
societăţii. 

Cucerind poziţii în această zonă cheie, inteligența a 
condus spre putere și libertate și pe cei care o întrețin, 
hrănind-o. In fața acestui atac, forța, altfel extrem de rigidă 
și stabilă a dictaturii, a fost destabilizată. 

Alianta proștilor cu ticăloșii va relua puterea doar dacă 
va găsi mijlocul de a exploata inteligența menținându-și 
controlul asupra ei. Dar, din păcate pentru ei, inteligența nu 
respiră într-un astfel de oxigen sufocându-se. 

Autor al apelului pentru 
„Procesul Comunismului”, 

în urma descoperirii de la 
Dealul Mărului, jud. Neamt. 
Exilat, pentru a denunța 
tranșant „legitimitatea” 
„tranzitiei” și a încerca 

să sensibilizeze Occidentul. 
A demisionat din CDR în 
noiembrie 1996 în semn de 
protest pentru alierea cu cei ce 
au stins revoluţia (Partidul 
Democrat). 

Fondator al web-site-urilor 
Www,.procesulcomu- 
nismului.com, piatauniver- 
sităţii.com și al curentului 
Acţiunea pentru Eliberarea 
României (https://mww.face- 
book.com/groups/3674705132 
72109). 


*** 


Mai multe însemnări din 
perioada 30 septembrie 1989 — 
25 decembrie 1990 se pot citi 
la http://mww.piatauniversi- 
tatii.com/ico/p1989-1990/. 


loan Roșca (cu barbă) în faţa turnului lui Ștefan cel Mare din Piatra Neamţ, în timpul grevei foamei reprimate la 3 mai 1990. 


Așadar, nu par a fi decât două solutii: 
victoria inteligenței și emancipării sau, dis- 
trugerea lor și revenirea la o formă primitivă 
de societate. 

A doua variantă devine posibilă dacă 
creatorii vor finaliza eforturile lor atât de 
practic (oferind consumatorilor mecanisme 
de maximă eficacitate care să nu solicite 
cunoaștere și înțelegere) încât vor deveni 
nenecesari. 

Atenţie deci, nu în acest sens, trebuie 
să meargă eforturile creaţiei moderne. 
Prostia înarmată, înainte de a fi vindecată, 
se va comporta neiertător. 

Ar trebui ca orice nou instrument, să nu 
poată fi folosit eficace decât cu prețul 
înțelegerii lui (măcar parțială). 

O astfel de parolă ar bloca prostiei 
accesul la eficacitate, ar mai echilibra 
raportul de forțe, disproporționat datorită 
lipsei de scrupule a vulgarităţii, ar crește 
şansele binelui, în lupta cu răul, al 
emancipării, în lupta cu degenerarea! 


Ori, se pare că se merge în sens invers. 
Nu simțim pericolul pentru că deocamdată 
suntem într-o fază activă, în care cei cu 
inițiativă au un pas înaintea urmăritorilor lor! 

Trebuie rărite rândurile prostiei la timp! 
De aceea, în prim plan rămâne educaţia! 


15 iunie 

Comunicat — text nepublicat 

Atragem atenția opiniei publice asupra 
documentului „Apel din Moldova” — scris și 
comunicat pe 4 mai, în urma înăbușirii de 
către populația manipulată de securitate a 
grevei foamei, prin care ne-am manifestat 
solidaritatea față de idealurile revoluției 
apărate de demonstranţii din Piaţa 
Universității. El conţine, din nefericire, o 
foarte exactă și documentată previziune, a 
evenimentelor care au urmat: alegerile de 
pe 20 mai și represiunea de pe 13-14 iunie. 

Regretăm faptul că nu am fost ascultați 
atunci, că nu am găsit înțelegere nici măcar 
la conducătorii organizaţiilor protestatare, 

care au manifestat o deplorabilă obtuzitate 
fată de situația psihologică reală a 
populației românești. 

In loc să-și îndrepte atenţia asupra 
situaţiei grave în care populația a fost 
condusă cu îndemânare de către mafia 
zisă „comunistă”, orientându-și eforturile 
către pararea dezinformării nerușinate pe 
care cei ce dețin frâiele puterii o realizează 
prin mijloacele mass-media, îndeosebi a 
odioasei oficine securiste care a fost și a 
rămas televiziunea română, liderii 
asociaţiilor s-au mulțumit cu o sterilă și 
confuză acţiune protestatară. 

Participând efectiv la mitingul din Piaţa 
Universităţii, am făcut eforturi deosebite 
pentru a impulsiona creșterea densității 
sale educative, pentru a-l transforma într-o 
adevărată academie de analiză a mecanis- 
melor și ororilor comunismului, atât de 
necesară populaţiei debusolate, neapărate, 
nevindecate, de intoxicarea ideologică la 
care a fost expusă. 

In locul acestei orientări, desconside- 
rând realitatea, liderii s-au lăsat antrenați în 
jocul stupid al stabilirii „dialogului” cu guver- 
nul, care avea un rol evident de diversiune, 
în loc să-și îndrepte fața către tară, amplifi- 
când încercările de explicare. 

Am putut trăi, astfel, rușinea unor ale- 
geri la care a fost expusă o populaţie 
neeliberată și apoi, pe aceea și mai mare, 
a zdrobirii purtătorilor flăcării revoluționare, 
de către fraţii lor, manipulati abil de 
apărătorii mascaţi ai monstruoase rețele 
comuniste. 

In aceste conditii, nu ne rămâne decât 
să mai afirmăm odată răspicat convingerea 
noastră că abordarea economică, socială 
sau politică a situației țării, a „dialogului” cu 
guvernul — este o eroare. Realitatea este 
de factură criminală și ne simțim jigniti de 

faptul că această realitate este tinută în 
umbră chiar de către opozitie. 

Situatia este următoarea: un corp de 
indivizi au preluat abuziv și distructiv pute- 
rea și frânele societății românești, 
trădându-și patria, în 1945. Ei au instaurat 
o monstruoasă rețea de teroare, transfor- 
mând România într-un lagăr de muncă și 
exterminare morală. 

Distrugerea organismului societății a 
fost totală. Suntem rezultatul unui experi- 
ment criminal la care am fost expuși peste 
40 de ani. Majoritatea victimelor par a nu-și 
putea reveni, rămânând paralizate la che- 
remul vinovaţilor lăsaţi în libertate. 

Cei care au supraviețuit, sau nu au fost 
încă dereglați (tinerii), sunt singurii ce pot 
pretinde merite în privința revoluției. 
Ceilalţi, solidari ca întotdeauna cu puterea 
(deși datorează tinerilor relativa lor elibera- 
re), formează forța reacționară, barosul de 
zdrobire a tendințelor de liberalizare. 

Dar adevărații vinovaţi sunt tot cei 
dinainte: șefii lagărului românesc pe care 
nu reușim să-l desființăm. 

Suntem ferm convinși că este absolut 
imposibil ca grupul vinovaţilor să se dea la 
o parte din miezul puterii deoarece, odată 
părăsită această poziţie cheie, sunt pasibili 
de pedepse neiertătoare pentru actele lor 
sinistre — la care i-ar condamna orice tribu- 
nal curat! 

De aceea mirarea unora că actualii 
conducători fac „gafe” antidemocratice, 
dovedește incapacitatea lor rebelă de a ieși 
din schemele teoriilor politice, înțelegând 
particularitățile criminale ale raportului real 
de forțe. 

Nu este singura superficialitate de care 
dau dovadă intelectualii tării ale căror 
reacții subțiri au lipsit opoziția de un ajutor 
atât de necesar în toată această perioadă, 


au lipsit revoluția de finalizare și orientare. 

De aceea, noi considerăm nedemne 
luările de poziție așa-zis docte și pacifica- 
toare, privind evenimentele din 13-15 iunie. 
Chiar dacă avem serioase rezerve privind 
manifestările violente din data de 13, 
considerându-le în mare parte o diversiu- 
ne planificată, declarăm că au fost abso- 
lut legitime toate acțiunile pe care 
luptătorii pentru libertate și demnitate 
le-au întreprins la încercarea de a li se 
reîngrădi libertatea, inclusiv organizarea 
unei acțiuni de răsturnare a guvernului 
(total improbabilă!). (subl. în orig. n. red.) 

Suntem Îndureraţi că speranţa lor de a 
fi urmaţi de întreg poporul român (datorată 
necunoașterii situaţiei reale a conștiințelor), 
a fost contrazisă atât de cumplit și că am 
trăit cu toții rușinea de a vedea acest popor 
zdrobindu-și eliberatorii. 

Având în vedere toate acestea, ne 
exprimăm disperarea față de destinul popo- 
rului nostru, neîncrederea în posibilitatea 
unei refaceri spirituale rapide și convinge- 
rea că atât timp cât vom avea lideri de 
acest tip, nu există nici o șansă de salvare. 

A devenit evident că rețeaua mafio - 
inchizitorială, nu poate fi îndepărtată decât 
cu forța și că, deocamdată, acest lucru nu 
e posibil, mai ales că acesta ar contraveni 
dorințelor inconștiente ale majorității 
populatiei. 

Considerăm însă nedemnă orice cola- 
borare cu actualul regim și suntem puși în 
situaţia de a nu ne putea supune deciziilor 
sale. Acest lucru nu ar fi tolerat de un regim 
democratic în care majoritatea decide și cu 
atât mai puțin de un stat totalitar care ne 
ține de fapt prizonieri, dacă nu vom avea, 
așteptând represiunile, soluţia părăsirii țării. 

Nu putem fi obligați să ne supunem 
teroriștilor securităţii și de aceea sperăm că 


statele democratice ne vor recunoaște 
dreptul elementar de a ieși din această 
situaţie, acordându-ne azil politic. 

Vom aștepta o mână de ajutor elibera- 
toare, într-o grevă a foamei. In această 
tară, azi, noi, nu mai putem trăi în mod 
demn, decât intrând într-o luptă directă, 
ceea ce contravine predispozițiilor noastre 
nonviolente. 

Grupul de membri ai asociației Dialog 
Piatra Neamţ, care au făcut greva foamei 
între 1-5 mai 1990, terminând-o cu procla- 
marea disidenței fată de guvernul care va 
rezulta din alegeri, în condiţii pe care le-am 
condamnat cu fermitate. 


16 iunie 

Sinteza situaţiei - ciornă 

1. Reţeaua canceroasă s-a introdus în 
organismul țării prin trădare, violență, abuz. 
Ea nu are nici o legitimitate istorică. 

2. Au reușit să îmbolnăvească total 
acest organism, fiind vinovaţi de distruge- 
rea neamului nostru, pe toate dimensiunile. 

3. Supuși unei manevre și presiuni 
îndelungate, majoritatea cetățenilor au 
acceptat compromisuri care i-au transfor- 
mat în părtași și le-au distrus demnitatea. 

4. Ca preț al dreptului de a supraviețui, 
li s-a oferit colaboraționiștilor, libertatea de 
a fura, minţi, lenevi, stagna intelectual și 
degrada moral. După atâta timp, acestea 
au devenit dependente, vicii. 

5. A apărut contradicţia dintre nevoia de 
supuși manevrabili și de practicieni eficace. 
Ea a produs cea mai acută tensiune a sis- 
temului, declanșându-i în ultimă instanță 
criza. Ca ultimă soluţie s-a făcut totul pen- 
tru încurajarea „inteligenței tehnice” amora- 
le, a falsului intelectual. Rezultatul este 
lipsa unui corp intelectual autentic. 

6. Intr-o societate în metastază, șansa 

păstrării sănătăţii unei celule este minimă. 
Am scăpat foarte puţini necontaminaţi și 
formăm azi o ridicolă minoritate. 

7. Excesele dictatorului și consecventa 
aplicării criteriului antiselecţiei au produs o 
criză acută. De remarcat că numai după 
producerea dereglării fatale a societății a 
avut loc izbucnirea chirurgicală. A fost ulti- 
ma zvâcnire a muribundului intrat în comă. 

8. Ajunse în imposibilitate de supra- 
viețuire masele au avut o reacție de con- 
servare a ființei, de apărare în fata perico- 
lului mortal. 

9. Sesizându-se pericolul răsturnării 
raportului de forțe și a deconspirării mon- 
struoasei mașini de dezumanizare pe care 
se baza organizarea lagărului, stăpânii au 
fost siliti să apeleze la o strategie de diver- 
siune, cedând reduta ideologică pentru a o 
putea reocupa imediat, cu trupele lor de 
încredere, în numele revoluţiei. 

10. Nefiind de fapt decât o organizație 
criminală la scară mare, clica mafio- 
inchizitorială s-a debarasat de doctrina 
comunistă, pe care nu o folosea decât ca 
paravan, la fel de bun ca oricare altul pen- 
tru a-și justifica deținerea puterii. Vor arun- 
ca comunismul la lada cu vechituri, folosind 
orice ideologie în procesul năpârliri. 

11. Crimele săvârșite în toti cei 45 de 
ani de „activitate” sunt atât de odioase, dis- 
trugerea destinului unei tări atât de gravă, 
încât profesioniștii care le-au comis sau 
girat au certitudinea unei pedepse ne- 
cruțătoare, dacă se va ajunge la judecarea 
lor de către autorități autentic revoluționare. 

12. Pentru a nu se ajunge la judecarea 
vinovaţilor și nu pentru vreun alt motiv (poli- 
tic, ideologic, economic sau social) salariaţii 
terorii au fost și sunt obligaţi să stopeze pro- 
cesul revoluţionar sau mai exact, să-l devie- 
ze printr-o diversiune monumentală 

13. Profitând de imensul capital al 
dereglării intelectuale a populatiei expuse 
la cura de intoxicare ideologică și degrada- 
re morală, cât și de structuri de manipulare 
bine puse la punct și supradezvoltate (apa- 
ratul represiv și tentaculele sale — informa- 
torii, televiziunea etc) artiștii puterii au 
reușit performanța de a regiza realegerea 
lor la cârma țării, cucerind sprijinul maselor 
și reducând opoziția la o sterilitate ridicolă. 

14. Ca de obicei, străinătatea a dovedit 
o stranie obtuzitate, nereușind să surprindă 
înțelesul evenimentelor, exhibând apeluri 
utopice la reconstrucţie politică... sub 
oblăduirea celor care au gestionat lagărul și 
care dispun de trupele disciplinate ale gar- 
dienilor și mai nou de cele hipnotizate ale 
detinutilor — în lupta lor pentru stârpirea 
emancipării naţiei. 

15. Mult mai tristă este desincronizarea 
intelectualilor care au mimat opoziție, exact 
cât era nevoie pentru a se etala, fără a 
pune în pericol reduta inamicului. Se iese 
foarte greu din reflexul abordării meditative 
a luptei politice pe care îl creează lunga 
întemniţare, că reflexul apărării nu poate fi 
schimbat cu o dinamică a atacului. 

16. Sesizând lipsa de energie a 
opoziției intelectuale şi  cochetăria 
deplorabilă a unor partide de opoziție, 
purtătorii torței revoluționare s-au văzut 
împinși spre acțiuni disperate și izolate, lip- 
site de eficacitatea pe care ar fi permis-o 
implicarea „cerebralilor”. 

17. A devenit absolut evident că luptătorii 
pentru adevăr și dreptate sunt minoritari și 
că trebuie să înfrunte nu numai enormul 
miriapod al puterii ci și presiunea maselor 
reacționare, fiind puși în fața alternativei: 

a. Renunţă, lansându-se și ei în marea 
fugă după avantaje care a izbucnit după 22 
decembrie 


b. Opoziţie clasică 

c. Continuă, subteran, cu acțiuni anarhice 

d. Admit sterilitatea protestului lor, lan- 
sându-se într-o foarte lungă campanie 
educațională și așteptând să culeagă apoi 
rezultatele 

e. Părăsesc tara 

18. Varianta „a” iese din orice discuție. 
Colaborarea cu actualul regim poate fi 
justificată strategic... sau geostrategic, poli- 
tic — dar este inacceptabilă moral! 

Din păcate mafia a știut să se lipească 
intim de întregul popor (care a acceptat 
prostit această osmoză) încât a devenit 
imposibil să faci separarea necesară pen- 
tru a-ți direcţiona atacurile. Poporul oferă 
paravan marilor vinovaţi: din prostie, din 
interes, din nepăsare, din vinovăţie, din 
inertie, din cârdășie. 

Metoda anarhică, justificată logic și 
poate și afectiv nu poate fi admisă moral, și 
conduce la rezultate imprevizibile. 

Asumarea rolului de educator întru 
democrație, emancipare, inteligență etc 
este valoroasă, dar experiența pe care am 
trăit-o contestă educaţiei șansa de a opera 
eficace într-un mediu socio-politic toxic. 
Există premise ca această acţiune 
educaţională să fie privită cu suspiciune de 
către beneficiari, mai puternic motivati de 
câștigul imediat, supuși egoismului lor — 
devenit lege de organizare internă. Un ast- 
fel de apostolat inutil ar mai da și girul 
participării intelectualilor, fapt ce s-a dove- 
dit mai curând util puterii decât periculos 
pentru dictatură. 

De aceea consider că singura soluție 
este, din păcate, părăsirea ţării, conti- 
nuând lupta din exterior pentru: 

- împiedicarea farsei internaționale 

- informarea și educarea românilor 

Rămași fără sprijinul minţilor luminate, 


un stat al zbirilor, mincinoșilor, leneșilor, 
egoiștilor și mediocrilor își va consuma 
drama mai rapid, atingând mai curând pra- 
gul izbucnirii revoluționare autentice, refor- 
matoare. 

Vom aștepta acea zi pregătindu-ne ca 
atunci, chemaţi de cei care azi ne alungă, 
deveniți conștienți că suntem necesari, să 
putem face o construcţie solidă, fără a avea 
de înfruntat rezistența plină de ură a 
multimii. 

Cei care își oferă serviciile azi, nu fac 
decât să prelungească o agonie, crescând 
amploarea tragediei. Probabil că afaceriștii 
nu vor șovăi. Când valorile se dau la o 
parte, oportuniștii au o ocazie nesperată de 
a se cățăra! 


Declaraţie — text nepublicat 

Asociația Dialog Pliatra] N[eamt], și-a 
declarat opoziția fată de conducerea 
României, pe care o consideră profund 
reacționară, adevărat zid de apărare a 
vinovaţilor pentru cei 45 de ani de teroare și 
exploatare comunistă. 

Evenimentele din 13-14 iunie, confirmă 
hotărârea rețelei mafio - inchizitoriale, de a 
nu ceda puterea și deplorabila adeziune a 
maselor populare manipulate în a o sprijini 
în acest sens. 

Protestăm împotriva acestei monumen- 
tale jigniri aduse eroilor revoluției și ne 
exprimăm durerea pentru tragicul destin 
care face neamul românesc să-și distrugă 
viitorul. 

Cât timp oamenii de bine ne vor ataca 
pentru a ne închide gura, la chemarea, la 
ordinul, cu acceptul sau cu simpatia dirijori- 
lor în funcţie, nu vom înceta să ne declarăm 
fierbintea solidaritate cu cauza revoluției a 
cărei flacără a fost apărată dramatic de 
demonstranții din Piaţa Universităţii, de ata- 

curile celor ce o furaseră pe 22 decembrie. 
Fiind vorba de aceeași vinovăţie ca 
aceea din 21 decembrie, păzitorii ordinii, 
repuși în drepturi și doritori de răzbunare, 
ar trebui să-i aresteze și pe cei care, în mod 
necivilizat și ilegal, au făcut revoluția în 
România. Nu ne lăsăm înșelaţi de diversiu- 
nile specialiștilor privind cursul evenimente- 
lor din 13, 14 iunie. In același timp nu ne 
lăsăm intimidati și, ca dovadă, declarăm că 
nu întrevedem niciun mijloc pentru depara- 
zitarea televiziunii române de securiştii 
specializați în dezinformarea și manipula- 
rea publicului — în afara unui atac direct! 
Am văzut cu toții cu câtă nepăsare 
tratează mafiotii porecliți „comuniști” orice 
încercare de stabilire a adevărului. 
Revoluția a suferit pe 13 iunie o nouă 
înfrângere. Atenţie însă: timpul curge într- 
un singur sens! El nu va ierta „învingătorii” 
de azi pentru gestul oribil de a trimite împo- 
triva tinerilor revoluționari din decembrie 
tocmai pe zbirii care i-au maltratat atunci, 
dându-le ocazia să se răzbune. Și nici pen- 
tru vina, și mai mare, de a compromite o 
parte a poporului nostru, determinându-l 
să-și asume reprimarea luptei pentru liber- 
tate, să-și lovească frații în acest scop. 


Notă 

Marea ambiţie a prostiei este să pună 
inteligența cu botul pe labe, marea dorință 
a mediocrităţii este să reteze vârfurile valo- 
rii, a lașităţii — să umilească curajul, a 
vulgarității — [să] întineze rafinamentul, a 
violenței — să îngenuncheze toleranța, a 
bolii — să contamineze sănătatea, a urii — 
să corodeze iubirea, a răului — să sugrume 
bunătatea. 

O astfel de cruciadă ignobilă se poartă 
azi de către ciumaţii sidei comuniste, avân- 

du-i în frunte pe regizorii operatiei de dezu- 
manizare. Furia lor vine de la asaltul 
emancipării asupra poziţiilor cucerite de 
decadență, dat cu ocazia revoluției! 

Toţi imbecili s-au simtit lezaţi de preten- 
tiile inteligenței, toti delatorii au suportat jig- 
nirea incriminării, toți vinovatii au simțit peri- 
colul răsturnării. Răsturnarea sistemului de 
valori al unei societăţi este o operație chi- 
rurgicală prea grea pentru noi! Atacul sfi- 
dător al celulelor canceroase asupra celor 
supraviețuitoare a dovedit-o pe deplin. 


Notă 

Comportarea poporului român în împre- 
jurarea din 13, 14 iunie, este o de- 
monstrație elocventă a stării psihosociale 
în care a fost obligat să „aleagă” la 20 mai. 

In documentul „Apel din Moldova”, făcut 
public la 5 mai, am atras atenția asupra 
monstruozității situației declarându-ne 
disidenta față de guvernul care se va forma 
profitând de starea anormală, în urma unor 
alegeri pe care noi nu le-am recunoscut, 
înainte de a avea loc. 

Consecvenţa, clarificările aduse de ulti- 
mele zile, imposibilitatea conlucrării cu 
actuala conducere fără a ne face vinovaţi 
de un colaboraționism pe care-l conside- 
răm nociv, ne obligă să cerem azil politic. 

Este singura noastră ieșire din acest 
veritabil prizonierat și sperăm că naţiunile 
civilizate nu ne vor lăsa pradă securiștilor 
sau grupelor bine dirijate de oameni ai 
muncii care ne pot ataca în orice clipă 
având în vedere claritatea opoziției noastre 
în toată perioada. 

Aşteptăm această mână de ajutor într-o 
grevă a foamei, semn al deciziei noastre de a 
nu mai trăi în această țară, în aceste condiții. 


Notă lucidă 

Pentru prima dată, tonul de afară este 
în regulă. Protest clar, ferm, dur, lipsit de 
compromis. 

Este absolut necesar ca acest ceas, 
mare ocazie de resuscitare a asistenței 
internaţionale pentru luptătorii pentru liber- 
tate să nu fie pierdut. 

Ori tocmai acum, reprezentanții partide- 
lor politice par a cerși guvernului dreptul de 
a fi lăsate să trăiască normal, declarând că 
doresc pedepsirea tuturor celor care s-au 
manifestat violent! 

Pentru a n-a oară, partidele vor trăda lup- 
tătorii independenți, profitând însă de ac- 
țiunile lor, chiar represiunea actuală încon- 
jurându-i cu o aură de rezistență, pentru care 
nu au nici un merit și de care aveau nevoie 
pentru a-și revigora prezența anemică. 

Din nou, pentru a li se da voie să se 
exhibe în parlament, vor accepta să legiti- 
meze guvernul, punând într-un unghi mort 
pretențiile revoluționarilor, a căror singură 
justificare este anormalitatea criminală și 
reacționară a respectivului guvern. Se vor 
face că nu observă că astfel condamnă 
acţiunile acelor tineri care au mers pe 13 
iunie până la curajul și demnitatea supremă 
a protestului disperat. 

De asemenea, intelectualii vor începe 
corul de incantaţii împotriva violenței, „din 
orice parte ar veni”, (ceea ce se traduce 
clar prin dezaprobarea unei revoluții elibe- 
ratoare — singura soluție de a aduce clica 
criminală în fața legii). Vor face aceasta din 
ascunsă frică și în dorința de a câștiga de 
la putere dreptul la masturbare intelectuală 
pro-democratică. 

Această dublă trădare va încetoșa pei- 
sajul luărilor de poziție, ajutând vinovatii să 
păstreze o distanță acceptabilă între masă 
și adevăr. 


Astfel opoziţia va fi o expresie de rangul 
2 a degenerării naţiunii, mult mai greu de 
sesizat decât cea primă a populaţiei retro- 
grade — dar tot nefastă. 

Semiopoziția va conveni de minune 
puterii care nu a fost deranjată niciodată de 
tiradele subțiri, oferind o nouă legitimitate — 
democratică. 

In sfârșit radicalii, singurii care ar putea 
reacționa la temperatura dreptății și a 
atmosferei create acum în străinătate, vor fi 
inta represiunii și vor plăti probabil din plin 
lipsa unei structuri organizatoare și a unei 
coloane vertebrale, cerebrale. 

Un exemplu al copioasei stăpâniri a 
câmpului de manevre al puterii: toată lumea 
cere instalarea unor puternice forte de ordi- 
ne și pedepsirea exemplară a celor vinovați 
de violență. Aceasta va fi un gir general 
pentru lăsarea în pace a securității și politicii 
marilor vinovați, a crimei de lesnaţiune! 

Pentru a se obține acest minunat rezul- 
tat se va profita de consensul pseudo- 
opoziţiei în a nu declara fățiș vinovăția 
veche și nouă a „apărătorilor ordinii” și 
deţinătorilor puterii și legitimitatea încercării 
de a răsturna hidra mafiotă și de a apăra cu 
orice preț șansa de emancipare a naţiunii. 
O astfel de atitudine opozantă ajută din plin 
conducerea. 

Așadar acum ar trebui: 

- plecat în masă în străinătate, cu tot 
ritualul necesar sublinierii sensului acestei 
forme de protest; 

- protestat net fată de guvern, declarân- 
du-l vinovat și cerând judecarea lui; 

- refuzul oricărei colaborări a intelectualilor; 

- refuzul de a mai mima prezenţa unei 
opoziții, lăsându-i pe asasini să guverneze 
singuri; 

- declararea necesităţii unei noi revoluții. 

In rezumat, acum spre bucuria guver- 

nului, tot mai mulți opozanți se vor desoli- 
dariza fată de luptele de pe 13 iunie. 
Indiferent de eventualele provocări trebuie 
să procedăm exact pe dos, pentru a nu 
concede puterii că ar fi anormală 
răsturnarea ei în forță! 


[...] 


20 iunie 

[Declaraţie - ciornă] 

Există o forță ce poate fi bănuită că are 
interese contrare instaurării unei adevărate 
democrații? Evident este vorba de rețeaua 
fostului aparat represiv anti-democratic. 

Pe lângă tendințele tiranice, manifesta- 
te din plin timp de atâţia ani, mulți membri 
ai securităţii, poliției, administraţiei, magis- 
traturii și mafiei comuniste sunt atât de 
compromiși încât au tot interesul să obsta- 
culeze procesul normalizării. Libertatea va 
produce conditii pentru dreptate ceea ce ar 
avea pentru respectivii un efect dezastruos. 

Toate aceste evidențe ar fi trebuit să 
determine un guvern autentic revoluţionar 
să-și îndrepte atenţia în primul rând asupra 
dezamorsării pericolului pe care-l 
reprezintă organizatiile de teroare din tre- 
cut, pentru viitorul tării. 

Poporul român, eliberat cu grele jertfe, 
trebuia tinut la curent, antrenat în acest 
proces de deparazitare protectoare. 

Actiunile conducătorilor actuali, nu se 
înscriu în această directie, stârnind mira- 
rea, apoi iritarea, apoi indignarea și furia 
celor care doresc cu ardoare emanciparea 
țării, eliberarea ei din mâna rețelei teroriste 
comuniste. 

Mai mult, noii lideri nu şovăie să se spri- 
jine pe respectivele elemente, folosindu-le 
împotriva revoluționarilor consideraţi peri- 
culoși, în timp ce, acelora cu adevărat peri- 

culoși, spre groaza noastră, li se oferă din 
nou puterea. 

lată motivul contestatiei noastre! Teama 
că suntem victimele unei farse enorme și 
sinistre, că în timp ce suntem trimiși să 
muncim în liniște, tara se reorganizează ca 
temniță! 

Deţinătorii puterii ar trebui, dacă ar 
avea alte intenţii decât de a acoperi 
vinovatii, să dea asigurări indiscutabile asu- 
pra erorii unor asemenea temeri. In loc de 
a ne oferi astfel de garanții, liniștind spirite- 
le, ei se dedau la un îngrijorător proces de 
dezinformare și manipulare, nerespectân- 
du-ne nici măcar dreptul elementar de a ne 
face cunoscută public opinia. 

Cine are interesul ca ţara să nu afle 
motivul atitudinii noastre? Oare „oamenii de 
bine” care ne sunt potrivnici, ar mai fi așa și 
dacă ar cunoaște exact dorințele noastre 
expuse în următorul program? 


23 iunie 

[Explicaţia radicalităţii - ciornă] 

Toți eram puși în situaţia de a da 
explicaţii pentru modul în care ne-am com- 
portat înainte. Rușinea, vinovăția, trădarea, 
lașitatea, degradarea — trebuiau asumate, 
recunoscute, incriminate. 

Acest gest presupunea însă conserva- 
rea unui anumit simţ al onoarei, demnităţii, 
adevărului și curajului, adică... o personali- 
tate paradoxală. 

De aceea au preferat cei distruși defini- 
tiv moral să facă orice numai să evite jude- 
cata. Este sensul adânc al adeziunii apa- 
rent surprinzătoare, în masă, la armata 
revoluționară condusă de vechii strategi. 

De aceea, încercările de a-i înțelege, de 
a-i cuceri, nu au șanse. De aceea sunt 
surzi la argumente, orbi la realități, refrac- 


tari la raționamente. Preferă un contract cu 
puterea în locul apropierii de rândurile 
noastre, care le reamintesc spectrul 
răspunderii și ameninţarea pedepsei. 

Chiar dacă am mai încerca azi să le 
dăm asigurări că nu avem în vedere pune- 
rea în discuție a activităţii lor dinaintea 
puciului și extragerea unor concluzii (ceea 
ce sună — să fim sinceri — neconvingător și 
straniu), ei nu vor risca. 

Și de aceea, dintr-o deplorabilă 
„neatenţie”, nu vor observa unele probleme 
de genul: 

- trebuie să fie analizată activitatea fos- 
tului aparat de represiune și luate măsurile 
de rigoare? Cum stăm azi? 

- trebuie demontată structura parazită care 
deținea controlul societății? Cum stăm azi? 

- trebuie reeducată populaţia și 
dezintoxicată ideologic? 

- ce-a făcut conducerea în aceste 
direcții? Poate fi ea considerată ca expo- 
nent legitim al revoluției? 

- trebuie pedepsite abuzurile și gravele 
ilegalităţi? Care e componenta aparatului 
de justiție corelată cu cel care funcţiona în 
trecut? 

- care este adevărul privind evenimen- 
tele dintre 16 decembrie și 16 iunie? 

- dacă situatia țării s-a deteriorat d.p.d.v. 


economic, politic, civic, etc. este 
răspunzător guvernul pentru asta? 
- etc. etc. etc. 


Dar întunecaţii noștri tovarăși nu-și pun 
astfel de probleme. Ciudăţenie? Nici- 
decum! Certitudine a pactului de neagre- 
siune a celor vinovaţi. Ideea că trebuia 
menajat corpul vinovaţilor pentru a-l putea 
cuceri de partea revoluţiei, a fost, nu numai 
naivă, dar și nocivă. 

Trebuia să silim corul reacţiunii la 
defensivă, profitând de momentul favo- 


rabil survenit în urma izbucnirii de 
revoltă, care punea pasivitatea lor într-o 
postură neapărabilă. 

Trebuia să facem public portretul com- 
plex al vinovăţiei, la început, când nu putea 
fi contestat dreptul învingătorului în lupta 
împotriva terorii comuniste, când manipula- 
torii istoriei noastre fuseseră siliti să 
permită etapa „revoluției”. 

Claritatea acuzațiilor noastre ar fi 
îngreunat posibilitatea escamotării subiec- 
tului și nu le-ar fi permis celor degradati să 
se salveze prin contraatac, cu atâta 
seninătate. 

Astfel încât, dacă azi asistăm la monu- 
mentala desfășurare a contrarevoluției sub 
steagul „sincerităţii” omului de bine, suntem 
și noi vinovați. Evitând „radicalitatea 
adevărului”, am dat o nesperată ocazie 
pentru instalarea confuziei generale care a 
permis ofensiva nedreptăţii, fără ca măcar 
acest lucru să fie evident. 

Noi nu am acuzat muncitorul dezabuzat 
de obedienţa lui subumană. Azi, el ne 
atacă senin. 

Noi nu am demascat activitatea 
criminală a aparatului de represiune (miliţie 
şi securitatea). Azi, el poate opera în nume- 
le legalității. 

Noi nu am analizat mecanismul antise- 
lectiv prin care s-au ales cadrele de condu- 
cere. Ele sunt azi folosite în numele 
experienței. 

Noi nu am evidenţiat incultura crasă a 
populației, intoxicarea ei ideologică, inca- 
pacitatea de discernământ rezultată. Azi, 
masa are orgoliul hotărârilor înțelepte, pre- 
tinzând chiar monopolul lor! 

Noi nu am acuzat colaboraţionismul și 
astăzi ne confruntăm cu valeții terorii, ieșiţi 
în arenă fără mare problemă. 

Vom plăti amar  „impăciuitoarea 

noastră amnezie, lipsa noastră de combati- 
vitate în perioada în care istoria ne-a acor- 
dat o șansă, faptul de a nu fi știut să 
profităm de fisura care a apărut în momen- 
tul în care sistemul dictatorial dezumani- 
zant a trecut printr-o criză, trebuind să se 
organizeze. 

Când în ianuarie optam pentru ieșirea 
luărilor de cuvânt din zona eufemismelor, 
eram acuzat de radicalitate și inconștientă. 
Eu sesizasem imposibilitatea practică de a 
face dreptate atunci când victima e 
minoritară numeric și agresorul păstrează 
toate pârghiile puterii. Am considerat însă 
că, singurul lucru pe care puteam și trebuia 
să-l facem, era să obligăm reacţiunea să 
opereze fățiș, fără a se ascunde în ceața 
creată de confuziile politice, să nu-i permi- 
tem să zdrobească revoluția, purtând 
masca ei. 

In felul acesta, am fi pus „oamenii de 
bine” într-o anume dificultate, silindu-i să 
aleagă reacţiunea fățișă, fără a le permite 
să-și trădeze din nou condiția umană - fără 
niciun risc! 

Sunt convins că tupeul lor, numărul 
celor activi, ar fi fost diminuate. Și chiar 
dacă succesul nostru nu era previzibil, 
având în vedere raportul de forțe, am fi 
creat un punct de plecare pentru viitorul 
acestei națiuni. 

Constatând îndurerat efectul deza- 
struos al compromisului pe care l-a accep- 
tat opoziția, ca plată a slăbiciunii sale 
numerice și operative, sunt puţin dispus să 
accept un rol în semi-opoziție. 

Voi părăsi această țară, pe care mașina 
de dezumanizat a populat-o astfel încât nu 
mă mai simt acasă! Sunt român, dar sunt și 
om, și ca atare vreau să trăiesc între 
români doar dacă mai sunt oameni! 

Orice îngăduință îmi apare ca nefastă, 

deci dacă aș rămâne, având în vedere 
poziția defensivă a opoziției și nesincerita- 
tea devenită atmosferă generală, aș fi acu- 
zat de radicalism și respins de absolut toate 
taberele. 

Eu nu-mi pot însă tocmi credința, onoa- 
rea și adevărul. 

Eu nu pot aștepta ca, ceea ce respir, să 
devină doar pe viitor oxigen. 

Eu înțeleg, dar nu pot suporta degrada- 
rea inumană a concetăţenilor mei. 

Eu nu vreau ca, prin însăși prezența 
mea în organismul social, să legitimez ceea 
ce consider inacceptabil moral. 


k] 


Scrisoare deschisă, 

lui Marian Munteanu [text nepublicat] 

Domnule Munteanu, m-am decis foarte 
greu să fac acest gest, deși e rezultatul 
unei convingeri, părându-mi-se îndoielnică 
oportunitatea lui. 

Dificila situaţie în care vă aflaţi, simbolul 
pe care a-ți ajuns să-l reprezentaţi, situaţia 
grea în care se află opoziţia, m-au făcut să 
şovăi în a vă face un reproș public. O fac 
totuși din trei motive: 

Mai întâi pentru că sunteți victima unei 
enorme nedreptăți și mărturia mea poate 
să cântărească, dacă vi se va da un drept 
real de apărare. 

In al doilea rând, pentru că în astfel de 
momente, ocazia unor învățăminte nu tre- 
buie pierdută, pentru a se evita repetarea 
pe viitor a erorilor care le fac posibile. 

In al treilea rând, pentru că aţi refuzat în 
mod constant să-mi dați vreo atenție atunci 
când am încercat să vă semnalez respon- 
sabilitatea pe care o crea poziția dvs. în 
manifestaţia din Piata Universităţii, determi- 
nându-mă să vă părăsesc pe 19 mai. V-am 
lăsat atunci un mesaj, care a fost din 


păcate autentificat de evenimentele din 13- 
15 iunie. 

lată ideile principale, de care nu aţi vrut 
să tineti cont: 

1. Că manifestaţia devenise un simbol 
național pentru opoziție; că ea nu mai 
aparținea unor asociaţii organizatoare, 
ceea ce crea o extindere adecvată a colec- 
tivului care să decidă evoluţia ei. 

2. Că eventuala degradare a manifes- 
tației va fi folosită din plin de putere, repre- 
zentând o grea lovitură pentru toți cei care 
își asumaseră opozitia. 

3. Că apolitismul pe care-l sustineti con- 
stant este ilogic, atâta timp cât strigaţi „Jos 
comunismul!”, iar refuzul colaborării cu cei 
angrenați în luptă pe căi politice înseamnă 
a face jocul puterii. 

4. Că numai dublând curajul, demnita- 
tea și cinstea cu inteligența și buna organi- 
zare se poate asigura succesul unei acțiuni 
atât de greu de controlat. Aceasta impunea 
constituirea unei structuri „cerebrale” orga- 
nizatorice. 

5. Că vă înșelaţi total atunci când 
credeți și sustineti că succesul contestatiei 
este foarte aproape și etichetaţi pe cei ce 
veneau să-și ofere sprijinul solidar ca niște 
„oportuniști” care au simţit victoria 
apropiată. 

6. Că sunteţi complet dezinformat pri- 
vind convingerile cetățenilor țării, starea lor 
intelectuală, afectivă, psihologică — decizia 
lor pentru a lupta pentru libertate! Că 
riscati ca în locul mult așteptatului sprijin, 
să vă confruntati cu represaliile unei 
populaţii dezinformate și asmuţite împotri- 
va mitingului! 

7. Că trebuie să consideraţi prioritară 
problema dialogului cu tara, căutând toate 
formele de a împiedica formarea unor con- 
vingeri total eronate și profund nocive, la 


cei trataţi de către manipulatorii puterii, pro- 
fesioniști bine-cunoscuti. 

8. Că dialogul cu guvernul e o evidentă 
diversiune, care vă face să pierdeţi timpul — 
care ar fi trebuit folosit în mod constructiv, 
în acțiuni care să pună cu adevărat proble- 
me celor de la putere, silindu-i la acele 
clarificări care să ajute electoratul să ia 
decizii în cunoștință de cauză. 

9. Că ritualizarea manifestaţiei este o 
mare eroare, strigătul „Jos comunismul!” — 
lipsit de explicaţiile de rigoare, fiind neputin- 
cios. Trebuia (și am încercat în acele zile să 
vă conving), să transformăm manifestaţia 
într-o adevărată tribună de analiză matură, 
substanțială, a esenței societăţii totalitare. 
Numai astfel, oamenii ar fi fost ajutaţi să-i 
recunoască prezența, sub noua fată a 
revoluționarului „FSN”. 

10. Că vă opuneti unor indivizi extrem 
de periculoși, total lipsiţi de scrupule, cu 
mare experiență distructivă, care nu vor fi 
impresionați de atitudinea dvs. de Isus, 
fiind mai curând încurajați , decât opriti, 
spre violență, atunci când victima își 
manifestă pacifismul. 


Astfel, afirm și depun mărturie, că pe 
toată perioada manifestaţiei, dvs. aţi fost 
un neobosit dezamorsator al oricăror 
tendințe revoluţionare active, că aţi blocat 
toate initiativele de radicalizare, chiar 
verbală. 

Aţi împiedicat încercările de organizare 
a manifestaţie, susținând spontaneitatea 
ei, reducând-o la un ritual complet neope- 
rativ, pur simbolic. 

Ati profesat iubirea și înțelegerea, con- 
siderând că adevărul și dreptatea sunt sim- 
boluri a căror afirmare e suficientă pentru a 
declanșa în suflete o reacţie de înnobilare 
care-și va produce în timp efectul. 

Aţi împiedicat „furtul” manifestaţiei de 
către intelectuali și în general, de orice per- 
soane cu prea mare putere de convingere 
prin argumentatie de calitate. 

Aţi dezaprobat încercările de a „politiza” 
acțiunea, cum ar fi aceea de a se cere boi- 
cotarea alegerilor. V-am văzut de multe ori 
reproșând vorbitorilor atacurile la per- 
soană, cum ar fi aceea a tovarăşului Iliescu 
și de a ţine discursuri instigatoare. 

In rezumat, eu, care am privit dinăuntru 
activitatea dvs., exasperat de ineficacitatea 
ei inconștientă, v-am bănuit adeseori că ati 
lucra în interesul celor pe care-i consider 
dușmani ai destinului țării, deși s-au cram- 
ponat la cârma ei. 

Incredibilele represalii la care ați fost 
condamnat de către regizorii terorii mi-au 
dovedit că m-am înșelat și că opțiunea dvs. 
pentru o rezistență non-violentă, atitudinal - 
simbolică, era un adevărat crez. 

Nu sunt de acord cu o astfel de opoziție 
(masochistă) și cred că ati primit lămuriri 
cumplite privind raportul real de forțe și 
capacitățile celor pe care îndrăzniţi să-i 
sfidati. 

Dar este deosebit de nedrept ca eu să 
fiu la ora actuală liber și dvs. întemnițat, 
căci, deși am părăsit manifestația la 20 
mai, eu am așteptat cu sufletul la gură 
căderea guvernului , în timp ce dvs. ati lup- 
tat pentru evitarea unei confruntări, în 
numele unor principii, care vă fac să credeti 
în victoria dreptăţii dezarmate! 


E 


Note 

Finii noștri intelectuali fac exact ce-am 
prevăzut: acuză perplexitate. Se fac că nu 
bănuiau cu cine au de-a face, ca să-și jus- 
tifice pasivitatea inițială; în fond, un laş 
compromis cu un monstru pentru că cre- 

deai că are de gând să se poarte 
întelegător. 

Tot lipseşte clasa protestatarilor radi- 
cali, între luptătorii de stradă și analiștii 
opoziției. Protestul non-violent, dar ferm, 
absolut clar, numai nu poate să apară! 

Pare greșit a se da lovituri opoziţiei, dar 
dacă tăcem mai departe, complici la toate 
prostiile ei (copilul nostru, nu?), nu vom 
ajunge nicăieri. Trebuie instalată sincerita- 
tea, pentru a pune așa-zisa opoziție actuală 
în lumina ridicolului ei nenorocit. 

Ce trebuie să facă o parte a populaţiei, 
minoritară, dacă cealaltă semnează un 
pact cu puterea murdărită?! Nu poate fi 
obligată să se supună acestui contract, în 
numele democraţiei și nici nu poate împie- 
dica libera asociere a celor două părți. O 
singură soluție: plecarea! 


* Soluția propusă de loan Roșca în 1990 a fost 
îmbrățișată de câteva milioane de români în anii care 
au urmat. Plecarea în altă tară are legile ei, similare 
cu legile osmozei. Dacă într-un vas punem la mijloc 
o membrană semipermeabilă, apoi jumătatea stângă 
o umplem cu apă de la robinet iar jumătatea dreaptă 
cu o soluție de saramură (apă extrem de sărată) vom 
constata cum apa din jumătatea stângă scade, iar 
cea din jumătatea dreaptă scade. Acesta este feno- 
menul de osmoză în care se spune că „apa urmează 
sarea” deci schimburile osmotice se fac într-un sin- 
gur sens. Emigrarea se face și ea tot într-un singur 
sens, de la rău la bine. Ca și la osmoză unde 
niciodată soluţia concentrată nu se va deplasa spre 
soluția diluată, la fel și emigrarea nu se va face 
niciodată de la bine la rău. E de mirare că tara 
noastră, care nu duce lipsă de oameni deștepți nu a 
sesizat și nu a pus în discuția publică de ce ne 
părăsesc conaţionalii noștri și ce trebuie să facem 
pentru ca acest fenomen să se diminueze și chiar să 
înceteze. Un răspuns scurt ar putea fi al lui Mihai 
Eminescu, din ziarul Timpul, din 6 mai 1881: „În tara 
noastră e de ajuns dacă se asigură înaintarea meri- 
tului și a muncii; e destul atâta.” (n. red). 

MIHAI BARBU 


30 de ani de la Mineriada 
din 1990. Relatări din spatele 
ușilor întredeschise... 


S-au scris mii de pagini despre Mineriada din 13-15 
iunie 1990 care a îngrozit România și lumea întreagă. A 
fost un fel de război civil în urma căruia, oficial, au murit 
șase persoane (patru prin împușcare, una de infarct una 
înjunghiată). Tot capitalul de simpatie câștigat de Revoluţia 
română (în direct) s-a dus, atunci, pe apa sâmbetei. Tot 
capitalul de imagine al minerilor din 1977, cei care i s-au 
opus lui Ceaușescu, s-a evaporat ca și cum n-ar fi fost. 
Când am fost întrebat dacă vreau (sau pot) să scriu, pentru 
Memoria, despre acel eveniment negru din istoria recentă 
am răspuns afirmativ. Am fost în mijlocul unui ev aprins și 
voiam să dau, și eu, seamă despre cele trăite în epicentrul 
de unde a pornit furtuna. Nu vreau să încerc o analiză propriu 
zisă, acum, la 30 de ani după eveniment. Cred că mult mai 
potrivite pentru înțelegerea a ceea ce s-a întâmplat atunci 
ar fi să vă fac cunoscute unele fapte și întâmplări semnifi- 
cative, așa cum reies din câteva istorii orale povestite, la 
cald, de oameni din Valea Jiului implicaţi, direct sau indi- 
rect, în vâltoarea vremurilor. 

In perioada mineriadelor am lucrat în presa locală, tru- 
dind la Matinal, singurul cotidian al Văii Jiului din acea 
vreme. Am avut, de-a lungul mineriadelor, un discurs împo- 
triva acţiunilor violente ale Ligii Sindicatelor. Nu a fost ușor 
să impun o astfel de linie ziarului pe care l-am condus o 
bună bucată de vreme. Miron Cozma mă suna, mai mereu, 
să-mi reproșeze violent că-i stric zilele care i se anunțau 
frumoase. Ţin minte că odată am relatat cum se organizau 
grevele la minele din Vale. Cozma îi aduna pe toți directorii 
în curtea Combinatului minier și-i întreba, pe fiecare, câți 
mineri a scos în stradă. In funcţie de numărul pe care îl 
anunţa fiecare director era judecat în fata colegilor. Nici 

unul nu îi dădea replica ce i se cuvenea. 
Liderul minerilor îi amenința cu demiterea 
dacă nu-l mulțumeau cifrele. Ne întrebam, 
în ziar, cum se poate ca directorii (recte 
reprezentanții administraţiei) să stea pre- 
cum mieii în fata lupului sindicalist. lată că 
s-a putut și lipsa lor de reacţie a dus ca, la 
un moment dat, Miron Cozma să fie 
stăpânul absolut al Văii. A doua cauză 
majoră a permanentelor turbulente plecate 
din Vale era faptul că nimeni nu-i mai între- 
ba pe mineri dacă mai dau cărbune, dacă- 
și îndeplinesc planul, dacă realizează K-ul 
de unu. (K-ul era numărul magic care îţi era 
comunicat, la sfârșitul lunii, care îţi spunea 
cât la sută din planul la cărbune ai realizat. 
Dacă nu-l îndeplineai, Cozma intervenea 
să se pună în contul brigăzii executarea 
unor lucrări de întreţinere care erau greu de 
cuantificat. Ele se „realizau” doar pe hârtie.) 
Important pentru mineri era să servească 
fidel cauza sindicală și, implicit, pe cea a 
Frontului Salvării Naţionale. Dacă aceste 
două condiții erau îndeplinite, salariile nu le 
erau afectate. Ba chiar, dimpotrivă, creșteau 
ca-n basme... 

După Mineriada din 1990, în Valea 
Jiului steaua lui Miron Cozma ajunsese la 
zenit. Sediul Ligii Sindicatelor Miniere se 
mutase la Casa de Cultură din Petroșani, 
aflată peste drum de Primărie. Cum Liga nu 
avea un telefon direct cu Bucureștiul (fai- 
mosul TO/ telefonul operativ), Miron Cozma 
era nevoit, de mai multe ori pe zi, să treacă 
strada pentru a putea vorbi cu lon Iliescu, 
Petre Roman, Gelu Voican-Voiculescu și 
alți membri marcanți ai Frontului Salvării 
Naţionale. In acest sens, Cozma a cerut să 
se mute trecerea de pietoni din dreptul 
Parcului Central (azi el poartă numele fos- 
tului primar Carol Schreter) în dreptul 
intrării în primărie. Dorinţa i s-a îndeplinit 


MEMORIA 
[L reia cai 


aproape instantaneu. Când ajungea în 
Primărie, el intra ca o furtună în biroul pri- 
marului, punea mâna pe telefon și cerea să 
i se facă, instantaneu, legătura cu oamenii 
puterii. Vorbea și pleca fără să-i bage în 
seamă pe cei din administraţia locală. In 
aceste condiții, primarul de atunci, inginerul 
Constantin Dincă, și subprefectul, ing. lonel 
Botoroagă, au hotărât ca Primăria să-și 
facă o publicaţie a ei. Ideea era ca să existe 
şi o publicație a normalităţii în condițiile în 
care fostul oficios al partidului, Steagul 
roşu, s-a dat de trei ori peste cap și a deve- 
nit Zori noi, ziarul oficial al Frontului și, desi- 
gur, al lui Miron Cozma. (Și în 1945, 
publicaţia partidului se numea tot Zori noi. 
Era titlul perfect pentru orice vremuri...) 

In acea perioadă lucram la serviciul de 
relații cu publicul și am pus la cale 
publicaţia Impartial. Apariţia unei aseme- 
nea publicaţii normale a produs o reactie 
furibundă din partea ziarului Zori noi. Cei 
din noua redacţie eram așa-zișii ziariști, iar 
ei, care până ieri îi cântau ode lui Ceaușescu, 
erau ditamai profesioniștii. Publicaţia 
noastră devenise ținta lor predilectă. Partea 
proastă era că, dacă nu urmai linia 
Frontului, nu aveai cotă de hârtie și ti- 
părirea oricărei publicaţii era în funcţie de 
economiile, din stocul oficial, pe care le mai 
putea face șeful tipografiei. Lupta era 
inegală. Ei ne înjurau zilnic, noi le puteam 
răspunde cam din an în Paști. Această 
aventură publicistică n-a durat mult. Destul 
ca România literară să scrie despre Im- 
parțial că a fost cea mai surprinzătoare 
apariție publicistică a acelui timp. 

In numărul din iulie 1991 al publicaţiei 
noastre, cei doi editori mi-au propus să fac 
un interviu cu Cozma „ca să vedem ce-i în 
capul lui”. Cu Miron Cozma am fost coleg la 
Liceul Teoretic din Petrila. Era mai mic ca 


mine, în anul în care eu terminam liceul, el 
abia intra. Am avut aceeași profesoară de 
română. Doamna Cornelia Stoica, că- 
sătorită Pantelimon, i-a zis odată că sea- 
mănă cu Mihai Eminescu și de aici până la 
„Luceafărul Huilei” n-a mai fost decât un 
pas. Așa că nu mi-a fost foarte greu să-i 
solicit un dialog. Am convenit să ne vorbim 
cu „dumneavoastră”, dată fiind înalta lui 
funcţie sindicală. Când am stat de vorbă 
habar n-aveam de faptul că el mintea cu 
nerușinare în ceea ce privește relaţiile lui 
strânse cu Securitatea și cu Partidul Co- 
munist Român. Astea le-am aflat odată cu 
apariția cărții scrisă de Ramona Ursu, 
Miron Cosma, de la sursa Paul la Lu- 
ceafărul huilei (Editura Integral, București, 
2016). Atunci, am putut vedea angajamen- 
tul său cu Securitatea, scris de mână și 
semnat în ziua de 7.09.1977. Pe atunci era 
angajat al Minei Bărbăteni, sectorul |. 
Ulterior s-a transferat la Intreprinderea 
Minieră Lonea. Colaborarea lui „Paul” cu 
Securitatea a durat până în octombrie 
1983, când Miron Cozma a devenit mem- 
bru al Partidului Comunist Român. Până la 
Revoluție a fost un personaj insignifiant și 
cariera lui de disc jockey nu era la dimen- 
siunea pe care și-o închipuia el. In interviul 
pe care i l-am luat în biroul lui am adus la 
început vorba de loan Păcătosul, starețul 
Mănăstirii Lainici din Defileul Jiului. In 1990, 
împreună cu fratele meu, caricaturistul lon 
Barbu, am pus la cale deschiderea unei 
Galerii de artă la Petroșani. Am botezat-o, 
în deplin acord cu spiritul vremii, Ca- 
meleonul. Era pentru prima oară, prin 
părțile noastre, când se pomenea de așa 
ceva. Toată lumea deschidea consignaţii 
peste consignații cu marfă turcească și 
făceau profituri imense. Noi, niște naivi de 
serviciu, am intrat în vorbă cu părintele 


stareț loan și protosinghelul Varlaam, eco- 
nomul mănăstirii Lainici, ca să facem o 
expoziție de icoane la galeriile noastre. Cu 
asta voiam noi, după Revoluţie, să „rupem 
gura târgului”. Călugării au fost de acord cu 
o singură condiție: expoziţia lor să fie păzită 
zi și noapte. Respectivele icoane nu pă- 
răsiseră niciodată incinta mănăstirii. Am 
vorbit la Primărie, am discutat cu cei de la 
Regia Autonomă a Huilei și cu toții au fost 
de acord că singura soluție pentru a rezol- 
va această spinoasă problemă era să luăm 
legătura cu Miron Cozma. După ce s-a vor- 
bit cu el, Cozma a dat două telefoane și a 
fost suficient ca poliția și armata (recte cei 
de la vânătorii de munte) să se conformeze 
ordinelor „Liderului Maxim”. Așa am avut 
asigurată paza armată 24 de ore din 24. 
Vederea lor a atras atenţia locuitorilor orașului 
care au venit să vadă minunea: artă 
religioasă păzită de niște polițiști și militari 
înarmaţi până-n dinţi. La vernisaj au dat 
curs invitaţiei criticul de artă Radu lonescu, 
starețul loan Sălăjan (viitorul mitropolit al 
Banatului) plus oficialităţile locale ale 
momentului. Totul s-a desfășurat cu partici- 
parea discretă a lui Miron Cozma. (După 
vernisaj am urcat în mașina pe care o con- 
ducea călugărul Varlaam. Pentru a scurta 
drumul, el a făcut o întoarcere în curbă și 
era cât pe ce ca o mașină, care circula re- 
gulamentar, să ne lovească în plin. „Se 
vede că Diavolului nu i-a plăcut lucrarea 
noastră de azi”, a concluzionat bunul meu 
prieten...) 

Aici, în Petroșani, într-o galerie de artă, 
starețul loan Sălăjan și Miron Cozma s-au 
descoperit bihoreni, prin locul nașterii lor și 
că amândoi aveau aceeași formație teh- 
nică. Așa se face că în galeria noastră, 
falimentară din punct de vedere financiar, 
s-a discutat, inevitabil, și despre ajutorul Li- 

gii Sindicatelor pentru Catedrala de la 
Lainici, aflată în construcţie. Adevărul e că 
amplasarea mănăstirii în defileul Jiului se 
potrivea ca o mănușă șefilor din Regia Au- 
tonomă a Huilei și celor din Liga Sin- 
dicatelor. Majoritatea dintre ei erau de loc 
din Gorj și sub pretextul că transportă ma- 
teriale la mănăstire, o parte ajungea inclu- 
siv la vilele și cabanelor pe care și le ridicau 
acasă. Era o vreme în care se putea fura 
masiv și, ajutând la ridicarea unei Ca- 
tedrale, atât sindicaliștii cât și administrația 
Combinatului minier își opreau o parte din 
„donaţii”. Acum aţi aflat de ce Pacea de la 
Cozia' a fost mediată de IPS loan și de 
nimeni altcineva. El a fost omul providenţial 
în care ambele tabere aflate în conflict, și 
Primul Ministru Radu Vasile și Miron Cozma, 
au avut maximă încredere. 

Prezentăm, în continuare, fragmente 
din cele trei convorbiri” realizate după acea 
mineriadă de tristă amintire, din iunie 1990, 
care pot să ajute la o mai bună înțelegere a 
atmosferei din Petroșani și din Valea Jiului din 
ultimii ani ai comunismului și din anul 1990. 

Manipularea minerilor, de la cel mai 
înalt nivel, a fost dovedită. Din păcate pen- 
tru ei, după ce au servit cauza, problemele 
lor de acasă au rămas aceleași. 


Miron Cozma: Vreau să văd 


„Piata Universităţii”, într-un cinema, 
la Petroşani! 


Domnule Miron Cozma am putut 
constata cu uimire și cu bucurie că vă 
aflați în raporturi excelente cu starețul 
loan de la Mănăstirea Lainici. Știu că de 
nepătruns sunt căile Domnului, dar vă 
întreb, totuși, cum ați devenit unul din 
apropiații domniei sale? 

L-am cunoscut pe părintele loan de la 

Mănăstirea Lainici ca urmare a faptului că 
eram foarte curios — atât eu cât și colegii 
mei de la Ligă - vizavi de ceea ce dânsul 
preconiza să construiască în curtea 
mănăstirii. Întrucât cei mai mulți din 
păcătoşii Văii Jiului — minerii — merg să se 
roage la această mănăstire ne-am zis să 
vedem și noi ce putem face pentru a ajuta 
mănăstirea să ridice această catedrală. 
Mergând acolo am constat cu surprindere 
un alt aspect — și eu și părintele loan eram 
bihoreni. Dar nu asta este deosebit de 
important. Deosebit de important e faptul 
că și pe vremea comuniștilor au fost niște 
oameni credincioși și au rămas în continua- 
re așa. De aceea vrem să punem și noi o 
cărămidă la această catedrală care se va 
ridica prin ambiția acestui om cu totul și cu 
totul deosebit. Alături de părintele loan am 
reușit, pentru prima oară, să ajutăm și alte 
mănăstiri. Imi pare rău că s-a întâmplat atât 
de târziu. La Mănăstirea Tismana am văzut 
cu surprindere pe unul din tablouri un nume 
cu multă discreție — ing. loan Sălăjan - 
numele lumesc al starețului loan Păcătosul. 
lată dar că cel care construiește această 
catedrală e un inginer — un om păcătos ca 
și noi — om de o modestie rară și de o 
inteligență nativă, la fel de rară. 

Părintele îmi spunea că, în drum spre 
București, vă opriţi de obicei la mă- 
năstire. Fie la dus, fie la întors. Cât este 
legendă și cât este adevăr în această 
afirmaţie? 

Da, e adevărat. De fiecare dată, sau 
aproape de fiecare dată, în drum spre 
București, ne oprim pe acolo. Să știți că 
vizitele acestea la mănăstire și discuțiile cu 
părintele loan sunt pentru mine cel puțin o 
mare liniște sufletească. Efectiv e o ieșire 
din stress-ul de care sunt îmbibat, datorită 
eforturilor deosebite pe care le facem pen- 


tru a crea o bună protecţie socială celor pe 
care îi reprezentăm. Vă spun cu toată con- 
vingerea, merg mult mai împăcat fie la 
București, fie la Petroșani. 

După vernisaj, la întâlnirea cu pă- 
rintele loan v-aţi exprimat satisfacția 
pentru victoria obținută la negocieri cu 
reprezentanţii Guvernului. Putem face 
publică această victorie? 

E într-adevăr o mare victorie. Datorită 
rodului muncii noastre, a colegilor mei și a 
mea, a reprezentanţilor Regiei, a domnului 
director Fâcea, am reușit să demonstrăm 
acolo, la cele mai înalte nivele, acolo unde 
se cunoaște foarte puțin despre minerit și 
mineritul Văii Jiului, că este un minerit cu 
totul deosebit. Am reușit a demonstra că 
aici se muncește, că putem trăi pe picioare- 
le noastre, fără nici un sprijin din partea 
Guvernului. Poate știți, dacă nu vă spun eu, 
practic, balanța nivelului de trai din 
România e aici în Valea Jiului. Dacă prețul 
tonei de cărbune ar crește la nivelul pietei 
mondiale, noi n-am avea nevoie de sub- 


venții suplimentare. Dar asta ar crea un șir 
de probleme pe care le-ar resimti și cei din 
Valea Jiului. Dar mai acut le-ar resimti cei 
din restul țării... 

O victorie e o victorie. Dar ce în- 
seamnă ea, ca să folosesc un limbaj 
sportiv, în clasamentul adevărului? 

Am reușit să conștientizăm pe cei de la 
Guvern că trebuie, ca efect al liberalizării 
decise prin Hotărârea Guvernului nr. 239, 
să ni se recalculeze subventia. Astfel am 
avut posibilitatea să se recalculeze salariile 
oamenilor astfel ca mineritul să poată trăi 
decent. 

Vă pun, acum, o întrebare demnă de 
o nevastă de miner: Cât câștigă un 
miner care lucrează în subteran? 

Vreau să vă spun un aspect: noi, de 
regulă, suntem niște oameni disciplinati. ȘI, 
de regulă, am respectat legile acestei țări și 
hotărârile care sunt. Conform Legii sa- 
larizării, ele sunt confidentiale. Aș vrea să 
vă spun doar atât: e un salt extraordinar de 
la ceea ce a fost salariul actual. Dar în cifre 

concrete nu o pot face. Suntem disciplinati 
și am cerut și oamenilor să fie disciplinati. 

Bine, am înţeles că cifrele laice sunt 
secrete. V-aţi angajat însă în faţa 
părintelui loan și, implicit, în fața lui 
Dumnezeu că veti ajuta concret la ridi- 
carea Catedralei în așa fel încât ea să se 
finalizeze până la plecarea părintelui 
stareț la Ierusalim. Ne puteţi spune ce 
înseamnă acest lucru? 

Aici nu mai este nici un secret. Putem 
chiar ieși în fata părintelui loan și chiar în 
fața lui Dumnezeu cu un sfert de milion de 
lei. Acum la această oră (sfârșitul lunii mai 
1991) suma va fi, însă, considerabil mai 
mare. De astă dată cifrele nu mai sunt 
confidentiale. Până acum doar două sindi- 
cate, cel de la Exploatarea Minieră Petrila 
și cel de la Exploatarea Minieră Lupeni au 
dat, împreună, 100.000 lei. Vizavi de acest 
aspect, l-am rugat pe Părintele stareț, pen- 
tru că noi nu suntem niște oameni ai întu- 
nericului, ca biserica de jos — biserica din 
catacombe -— biserica primilor creștini, să 
fie pictată și ornamentată pe cheltuiala 
noastră. O spun și o repet — noi nu suntem 
niște oameni ai întunericului, iar biserica de 
jos ar corespunde cu condiţiile noastre de 
muncă. 

Dacă două sindicate au dat 100.000 
de lei printr-o regulă de trei simplă am 
ajunge la o concluzie plină de speranţă: 
s-ar putea aduna de la mineri peste un 
milion pentru o catedrală a tuturor. 

Dacă punem la socoteală valoarea 
materialelor și valoarea bănească a do- 
națiilor am ajuns deja la un milion. Anumiţi 
mineri au vrut să facă donații în nume pro- 
priu. N-aș vrea să par un mincinos, nici în 
fața lui Dumnezeu nici în faţa părintelui 
loan, spunându-vă, de pe acum, o cifră 
finală. Asta o va știi doar Dumnezeu... 

Am aflat de la dumneavoastră că 
sunteti în relaţii minunate cu liderii sin- 
dicatelor miniere din Marea Britanie și 
Australia. Cum aţi ajuns aici și care ar fi 
perspectiva acestora? 

Minerii din Valea Jiului au fost 
recunoscuți de către cei mai reticenti 
oameni din Europa, englezii, ca fiind pro- 
motorii democraţiei din România. 

Chiar așa, domnule Cozma? Să nu- 
mi spuneţi că așa se văd lucrurile peste 
Canalul Mânecii? 

Da, chiar așa. Acei oameni care au fost 
atât de rău blamaţi de cei din tară și, 
bineînțeles, de cei din afară sub incidența 
dezinformărilor care s-au făcut în presa din 
București și din tară. Minerii din Valea Jiului 
au reușit să-și creeze o aureolă chiar și la 
englezi, unii din oamenii cei mai conserva- 
tori din lume. Pot spune cu mândrie că am 
primit o scrisoare personală și felicitări de la 
unul din liderii Partidului Laburist, domnul 
George Hollowey, membru al Parlamentului 
englez. Dânsul a vorbit membrilor sindica- 
telor miniere britanice despre mine și des- 
pre cei pe care îi reprezint în vederea sta- 
bilirii unor contacte directe. Atașatul de 
presă și unul din oamenii de litere din 
cadrul Partidului Laburist, Bob Willie, scrie 
o carte despre trecerea de la comunism la 
democraţie în România unde, un capitol 
întreg, îmi este dedicat. O spun fără falsă 
modestie că eu, Miron Cozma, am fost 
numit Print al democraţiei sau demon al 
întunericului. lată deci că unul din cei mai 
contestati lideri de sindicat din țară a ajuns 
să fie considerat de englezi drept unul din 
promotorii democrației din România. 

Dar și prinţ al întunericului... Intrucât 
spuneţi că sunteţi în posesia acestui 
capitol v-am ruga, pentru a ne convinge 
și noi de adevărul spuselor dumnea- 


voastră, să ne acordaţi dreptul de a-l 
reproduce într-un număr următor al 
gazetei noastre... 

De acord. Mai ales că în urma vizitei pe 
care a făcut-o în Valea Jiului, Bob Willie a 
rămas profund impresionat și a scris lucruri 
admirabile despre noi. (Textul respectiv nu 
ne-a parvenit niciodată deși redacţia 
noastră era peste drum de Casa de 
Cultură, n.n. M.B.). 

Să facem un scurt popas și în Australia 
înainte de a reveni la oile noastre... 

Suntem în contact cu liderul Bob 
Graham de la Federaţia Sindicatelor Minie- 
re Australiene. Sindicatele miniere din 
Anglia și Australia sunt cele mai puternice 
din lume. E o onoare că Liga noastră se 
află în contact cu ele. 

Până acum am vorbit doar despre bise- 
rică, mineri și sindicate. Sunteţi de acord 
să trecem, ca tot românul, la politică? 

Da, desigur... 

Se discută intens și în Parlament 
despre „moţiunea Claudiu lordache”* 
prin care se cere adeziunea parlamenta- 
rilor să li se cerceteze dosarele. Dum- 
neavoastră ce credeți despre această 
moțiune: este utilă sau nu? 

Cercetarea dosarelor Securităţii? 

Nu la toată lumea, este vorba doar de 
dosarele parlamentarilor. Se spune că 
astfel s-ar elimina posibilitatea unor 
șantaje ulterioare. O parte au semnat, o 
parte - nu. Ce ziceti: ar fi utilă sau nu 
votarea acestei motiuni? 

Da, bineînțeles. Părerea mea este că 
poporul trebuie să-și cunoască repre- 
zentanții. Și trebuie să știe absolut tot des- 
pre ei. Vă spun cu surprindere, vis-ă-vis de 
acest aspect, că și în județul Hunedoara 
mai avem deputați care au fost informatori 
ai Securităţii. Unii dintre ei au probleme 


penale și e foarte normal ca acești oameni 
să nu aibă ce căuta acolo. Am spus-o și o 
mai spun și aici, părerea mea este că 
Parlamentul nostru este împărțit așa: 50% 
oameni de bună credinţă, bine intenţionaţi, 
30% oameni depășiți de problemele actua- 
le ale ţării iar 20% sunt vânzători de tară. 
Părerea mea este că în Parlament sunt 
foarte mulţi oameni foarte, foarte com- 
promiși. Părerea mea personală, vis-ă-vis 
de moţiunea domnului lordache, este că 
fiecare dintre parlamentari trebuie cercetaţi 
nu numai în legătură cu Securitatea ci și din 
toate punctele de vedere, iar cei nerepre- 
zentativi să fie excluși. Cu toate că această 
chestiune e greu de realizat în parlamentul 
român... Atunci cel puțin să se dea 
publicității pentru ca, la următoarele ale- 
geri, oamenii să fie avizaţi. 

Eu zic să nu dăm cu piatra până când 
motiunea nu-și va urma cursul firesc. 
Deocamdată să observăm, obiectivi, că 
unii au semnat iar alţii - nu... 

Știau ei de ce n-au semnat. Exact ce vă 
spuneam mai înainte. Din informaţiile pe 
care le dețin eu cel puțin doi au fost infor- 
matori ai Securităţii. Altul s-ar părea că are 
dosare penale. E normal să nu semneze 
așa ceva... 

Dacă dumneavoastră aţi avea ini- 
țiativă legislativă ce aţi propune, cu prio- 
ritate, atenţiei Parlamentului român? 

In primul rând, ar trebui găsite pârghii 
pentru ca oamenii să poată munci. Și ca să 
poată munci trebuie găsită pârghia de dis- 
ciplinizare (sic!). Trebuie să existe pârghii 
foarte clare. Vedeți dumneavoastră, dacă 
nu munceai înainte, comuniștii puneau 
poliția (sic!) să te lege. Intre nu e obligatoriu 
să muncești și nu e obligatoriu să te ţină 
cineva chiar dacă nu muncești e o dife- 
rentă. Dacă muncești, ești plătit dar e bine 

și dacă nu muncești. Ar trebui să nu te mai 
țină nimeni degeaba. Asta-i toată filosofia. 

Să zicem că v-ar sta în putere să pro- 
puneţi o altă formă de organizare a 
Executivului. Aţi avea vreo sugestie de 
făcut? 

Eu și forma de organizare a Guvernului 
o văd altfel. Noi trecem de la comunism la 
democraţie, dar, ca să folosesc vorba unui 
om din afară, suntem amatori în demo- 
cratie. Dar să revenim la Guvern - el nu tre- 
buie să aibă niște structuri atât de centrali- 
zate. Chipurile, sunt structuri descompuse 
(sic!) (descentralizate n. red.) dar vă dau un 
singur exemplu, vis-ă-vis de acest aspect: 
dacă pe vremea lui Ceaușescu pornind de 
jos în sus, unitatea minieră era condusă de 
combinat, combinatul era condus de minis- 
ter iar ministerul era condus de Guvern. 
Acum unitatea minieră e condusă de regie, 
regia e condusă - da, condusă - de un 
oarecare departament iar departamentul 
de Ministerul Industriei și Resurselor, iar 
Ministerul de Guvern. Deci s-a mai creat o 


structură, s-a mai creat o verigă 
intermediară. E foarte clar că gândirea e 
proastă. 


De acord. Dar cum vedeţi dumnea- 
voastră ieșirea din criză? 

Până când lucrurile nu se vor limpezi eu 
aș zice ori să se dea puteri depline pre- 
fecţilor ori să existe pe lângă prefect câte 
un consilier tehnic cu rang de ministru. 
Acesta ar trebui să preia toată activitatea 
industrială și economică a județului. Acești 
miniștri s-ar putea întâlni de două ori pe 
lună la guvern și să discute, în cunoștință 
de cauză, necazurile fiecăruia. N-am mai 
vedea ședințe de Guvern cu miniștri - filo- 
sofi care sunt departe de probleme. Primul 
ministru ar avea la îndemână un cadru 
organizat fără aceste ministere și ministe- 

riașe, departamente și departamentașe. 

Sunteţi mulțumit de reforma Gu- 
vernului cu privire la societățile comer- 
ciale? Vă întreb știind că Liga are și ea o 
societate comercială... 

Așa zisa reformă a Guvernului cu privire 
la societăţile comerciale... La noi s-a 
refăcut doar vechiul sistem. A apărut, în 
acest cadru, mult contestata societate 
„Diamant” care este în concurență cu alte 
societăţi. N-are spaţii de depozitare, e prost 
înțeleasă. Comerciantii de tip socialist o 
blamează, ne creează o atmosferă proastă. 
Dar oamenii au încredere în mine pentru că 
orice-nceput e greu. (Prin dispoziția lui 
Cozma și întărită printr-o hotărâre a prefec- 
tului, fosta societate de stat care deținea 
toate spaţiile comerciale din Petroșani a 
fost divizată în două. O jumătate a fost 
atribuită Ligii Sindicatelor Miniere, care a 
constituit societatea comercială „Diamant”, 
iar cealaltă parte a rămas la stat și s-a pri- 
vatizat, ulterior, prin metoda MEBO. La 
societatea „Diamant” a fost numit unul din 
locotenentii lui Cozma, Matei Drella, care o 
administrează și acum. Se pare că doar în 
folos propriu... n.n. M.B.) 

Toată lumea vă cunoaște în postura 
dumneavoastră oficială. Aveţi vreun 
hobby sau, mai exact, mai aveţi timp și 
de-un hobby? 

Intrebarea e bine pusă dacă mai am 
timp de așa ceva. Adevărul e că înainte îmi 
plăcea foarte mult sportul, îmi plăcea foarte 
mult munca, îmi plăcea să lucrez cu oame- 
nii. Cei de la Lonea mă știu... In 1989 era 
singura întreprindere din combinat care 
avea beneficii. Pe 11 luni, desigur... Imi pla- 
ce foarte mult muzica. E poate singura pa- 
siune pe care mi-o mai pot permite. Dar 
acum mă gândesc la Legea Minelor. Noi 
am scos primul contract colectiv de muncă 


din România înregistrat la Ministrul Muncii. 
La fel vrem să scoatem o Lege a minelor 
care să asigure protecţia socială a oamenilor. 

Mi se pare mie sau sunteți accidentat 
la nas? 

Sunt extraordinar de obosit și trebuie 
neapărat să-mi fac o operaţie la nas, în 
urma unui accident pe care l-am suferit în 
mină. Asta îmi provoacă o insuficiență res- 
piratorie care, spun specialiștii, ar putea să 
mă îmbolnăvească de inimă. Dacă nu mă 
operez... Dar sper să-mi fac timp pentru 
asta pentru că, gândesc eu, mai e nevoie 
de mine și în continuare. Așa gândesc eu, 
dar asta aș vrea s-o spună oamenii. Pentru 
că multă lume îmi pune mâna pe umăr și- 
mi spune să am grijă de mineri. Atunci între 
mine și ei e un fel de jurământ sfânt. Cu 
toate riscurile și indiferent ce mi s-ar întâm- 
pla voi face tot ce-mi stă în putință și-i apăr 
și fac ca această muncă nenorocită a mine- 
rilor să fie plătită așa cum trebuie. lar mine- 
rii să simtă că au pe cineva care, într- 
adevăr, le apară interesele. 

Pentru că sunteţi bolnav, vă doresc o 
însănătoșire grabnică. Bănuiesc că pe 
perioadă spitalizării vă va căuta foarte 
multă lume. Ca să-i îndrumăm cât de cât 
voi pune câteva întrebări scurte ce îl 
vizează doar pe omul Miron Cozma. Deci 
ce mâncare preferaţi domnule Cozma? 

Eu n-am fost niciodată pretentios. 
Mănânc orice. Eu am fost un copil necăjit. 
Am trăit, cândva, în barăci, la Jiet. Și mama 
și tata, au murit amândoi, ne-au crescut în 
spiritul unei discipline ferme. Mâncam întot- 
deauna la timp, nu ca acum când mănânc 
o dată pe zi. Și atunci seara târziu. 
Mâncam, deci, ce ni se punea în faţă. 
Indiferent ce. N-am o preferință anume... 

Ce flori vă plac, domnule Cozma? 

Nu de mult un miner a venit la mine și 


mi-a adus o floare. „Unde aţi fost până 
acum pentru că de mult căutau un om ca 
dumneavoastră. Această floare aș vrea să 
vă arate deplinătatea sentimentelor pe care 
le avem pentru dumneavoastră”. Această 
floare era o garoafă și m-a tinut, nici mai 
mult, nici mai puţin decât o lună şi șase zile. 
Înainte i-am spus nevesti mele: Vreau să 
văd dacă această floare mi-a fost dată din 
inimă. Să vedem cât o să țină... Am avut o 
grijă extraordinară de această floare oferită 
mie de minerul Niculită Costel. El i-a spus 
neveste-mii: Doamnă, ai un bărbat formida- 
bil! Acasă mai am un ficus foarte frumos pe 
care mi l-a oferit mama când am împlinit 18 
ani. Ştia că-mi plac foarte mult florile... 

Care e primul lucru pe care îl faceți 
când ajungeţi acasă? 

Dau drumul la magnetofon sau la radio 
ca să ascult muzică. Aceasta e o mai veche 
iubire. Cândva m-am ocupat de discotecă, 
am fost printre primii care am introdus dis- 
coteca în zona estică. După angajare, prin 
'77-78, distram tineretul din Lupeni. Am 
ținut discoteci și la Institutul de Mine 
Petroșani, la Institutul Pedagogic din 
Oradea, la un liceu industrial din Suceava 
și chiar la „Barul venețian” din Eforie Sud. 
În 1978 m-am mutat la Lonea și m-am 
căsătorit. Genu Tutu, actualul disc jockey 
de la Casa de Cultură, mi-a zis că e fericit 
c-a scăpat de concurență. „Gata, s-a termi- 
nat cu tine, e timpul să treci la cratiţă!” Pe 
atunci eram concurenți iar eu eram mai 
frecventat ca el. Trebuia să mă întrețin la 
Institut. Tata a murit în 1978 de cancer, 
după ce s-a chinuit câțiva ani. Mama era o 
simplă femeie de serviciu la Școala de cali- 
ficare a minei Lonea. Părinţii mei n-au fost 
oameni cu carte (taică-meu era analfabet, 
iar maică-mea avea doar patru clase, dar v-o 
spun cu mândrie, toți cei trei copii ai 

părinților noștri, prin muncă, au făcut câte 
un institut de învățământ superior. Fratele 
meu a terminat Politehnica „Traian Vuia” 
din Timișoara, iar soră-mea a făcut, ca și 
mine, Institutul de Mine Petroșani. Toţi sun- 
tem căsătoriți, avem copii și suntem așezați 
la casele noastre. 

Ce ziceti, în Valea noastră, se va mai 
purta, multă vreme, roșul? 

Toată lumea vrea să elimine ceea ce 
ține de comunism. Eliminăm trandafirii pen- 
tru că sunt feseniști, nu-i așa? Mie îmi plac 
foarte mult trandafirii. Eliminăm roșul pen- 
tru că ne aduc aminte de comunism? Nu, 
nu... Oamenii care gândesc așa sunt rupti 
de realitate. Nu-i înțeleg. Viaţa e viată, 
natura e natură... (Și azi, la 30 de ani de la 
prima mineriadă, toată Valea Jiului, de la un 
capăt la altul, e roșie. Excepţie face doar 
Petroșaniul, care are un primar liberal... 
n.n. M.B.) 

Domnule Cozma, la București, 
rulează un film foarte controversat. S-au 
exprimat păreri pro și contra și în parla- 
ment, s-a pronunţat și președintele 
lliescu și ministrul Culturii. Vă întreb 
acum și pe dumneavoastră: aţi fi de 
acord ca acest film să ruleze și în Valea 
Jiului? Vreau să mai adaug, pentru citi- 
torii noștri, că nici eu nici dumnea- 
voastră n-am văzut filmul. E doar o între- 
bare de principiu: poate rula „Piaţa 
Universităţii” la Petroșani? 

Nu am văzut filmul dar am auzit, la 
București, că sunt unul din eroii principali. 
N-aș avea nimic împotrivă. Cum discutam 
puțin mai înainte, englezii au rămas de-a 
dreptul impresionați de modul meu de gân- 
dire. Cred că ar fi cu totul democratic ca să 
se vadă tot și să se cunoască tot... Să știți 
că e rău că în presă se mai practică cenzu- 
ra şi se mai dezinformează. E rău că televi- 

ziunea dă doar ce-i convine... E rău că 
mass media e încă dirijată în functie de 
interese. Atât financiare cât și de interese 
de grup sau interese politice. Eu, vă spun 
ca o părere personală, abia aștept să văd 
filmul și vreau să-l văd la Petroșani. Nu e 
nici o problemă! („Piaţa Universității”, filmul 
lui Stere Gulea, nu a rulat niciodată într-un 
cinematograf la Petroșani... n.n. M.B.) 


* 


Interviu cu domnul Constantin 
Dincă, fost primar (numit) al 
municipiului Petroşani 

(17 februarie 1990 - 18 martie 1991) 


Inginerul Constantin Dincă a făcut 
armata, după facultate, în iarna anului 
1969, la o unitate de tancuri, la Bacău. 
Acolo a fost coleg, patru luni de zile, cu 
inginerul Marin Botoroagă de la Petroșani. 
Această întâmplare s-a dovedit a fi 
hotărâtoare pentru scurta carieră politică a 
primarului Constantin Dincă. 

Ce amintiri aveți din anii facultății? 
Aţi făcut vreo năzbâtie pe care s-o puteți 
rememora după atâţia ani? 

La facultate am avut bursă. Odată am 
avut-o suspendată pe o lună de zile. Atunci 
am făcut o prostie mai mare. Când a venit 
Tito la Timișoara” noi eram consemnați în 
sălile de curs. Ne uitam pe geam și făceam 
bulgări. Am început să aruncăm cu ei și 
bulgărele meu a ajuns în chipiul unui 
militan. N-au trecut 20 de minute că au 
apărut la ușă decanul cu milițianul. Voiau 
să afle cine a dat cu bulgărele. Puteam să 
tac, dar eram convins că, în cele din urmă, 
m-ar fi turnat cineva. Am recunoscut fapta 
și mi-am cerut scuze. Decanul a hotărât să- 
mi suspende cartela o lună de zile. Fetele 
care plecau la sfârșit de săptămână îmi 


dădeau cartelele. De la facultate au trimis 
acasă o scrisoare prin care se spunea că 
am comis un incident grav. La prima abate- 
re urma să fiu eliminat. Peste câteva zile 
mă trezesc cu mama la Timișoara. Până 
ne-am întâlnit, a intrat la Cofetăria „Violeta”. 
Ceea ce a consumat acolo a costat-o un 
sfert din salariu. La Timișoara erau prețuri 
occidentale. Mie mi-a mai lăsat mărunțișul. 
Cum ati ajuns, totuși, în Petroșani, în 
gara noastră mică? 
„După armată m-am întors la Timișoara. 
In ultimul an am făcut practică la UMT și am 
văzut că au echipă în Divizia B. Eram mai 
buni decât ăia. M-au detașat la Caransebeș 
și voiau să mă legitimeze în lotul lărgit. L-am 
sunat pe Marin Botoroagă și nu după mult 
timp am primit o telegramă de la Petroșani. 
Imi explica cum să ajung la el, la Aninoasa. 
El lucra la SUCT (Staţia de Utilaj de 
Construcţii și Transport, n. red. Memoria), 
în Iscroni?. lau acceleratul și cobor în gara 
Petroșani. Mi s-a părut că am coborât din 
greșeală la Triaj. M-am înșelat, am coborât 
bine. Trec pasarela. Peste tot era fum și 
mizerie. Asta-i Petroșaniul? Intreb un miner 
cum ajung în centru. Băi, copile, ăsta-i cen- 
trul! Botoroagă mi-a zis să iau un autobuz 
din centru spre Aninoasa. Ne-am întâlnit și 
ne-am dus la directorul Olaru de la URUMP 
(Uzina de Reparat Utilaj Minier Petroșani, 
n.n. M.B.). l-am spus că nu-mi place să 
lucrez la birou. Așa am ajuns la TCMM 
(Trustul de Construcţii Montaj Minier, n.n. 
M.B.) Inginerul-șef Nichita era din Bu- 
curești. Imi propune să merg la Biroul Me- 
canizare. Nu vreau la birou!, am zis eu. 
Cum, domnule, lumea vine cu pile să 
ajungă la birou și dumneata vrei pe teren? 
Apoi a sunat la București și ne progra- 
mează peste 12 zile la un examen. Cei de 
la Centrală ne-au confirmat și așa am primit 


un apartament pe strada Viitorului. Patru 
luni nu m-a întrebat nimeni, nimic. Intr-o zi, 
vine secretarul de partid și îmi spune că 
vrea să ne promoveze cu derogare. 
Trebuia, însă, ca musai să intrăm în partid. 
Așa am fost promovat șef de lot, șef de 
șantier, inginer șef, director adjunct. Asta 
până în 1991. 

Era greu să fii primar, la 
sfârșitul secolului XX, în România 
post-revoluţionară? 

Era, fără îndoială. In 1991 lonel Bo- 
toroagă a fost numit primar. Prefect era 
Costel Alic. Dar Botoroagă nu voia să lucre- 
ze decât cu mine. Așa că s-a creat un post 
de subprefect la Petroșani pentru ca eu să 
pot ajunge primar. O scurtă perioadă am 
lucrat împreună: el — ca primar, eu — ca 
viceprimar. Am fost detașat la primărie pen- 
tru că beneficiam de gratuităţi. Condiţia 
era, pentru Botoroagă și pentru mine, ca în 
fiecare luni să mergem la Prefectură 
împreună cu primarii din Vale. Plecam o 
grămadă de mașini spre Deva. Ulterior am 
mers tot mai puțini și le transmiteam noi și 
celorlalţi sarcinile primite. 

Care erau problemele cele mai grele 
ale mandatului dumneavoastră? 

Problema nr. 1 a scurtului meu mandat 
era asigurarea pâinii. Nu era pâine 
suficientă și nu o mai puteam raţionaliza. 
Eu voiam să punem în funcțiune o fabrică 
de măcinat și trebuia să-l conving pe Gigi 
Marc (un inginer de la URUMP, fost coleg 
cu Botoroagă, n.n. M.B.) să accepte să-l 
pun director la Fabrica de Pâine. Com- 
binatul ne-a ajutat cu specialiști și cu utila- 
jele necesare. Problema era la președintele 
Iliescu. El avea doi consilieri special pentru 
Valea Jiului: pe Iosif Boda și pe [Gheorghe] 
Fulga. (Azi, primula ajuns analist politic iar 
celălalt a condus Serviciul de Informaţii 

Externe - SIE, n.n. M.B.). Vorbeam cu ei de 
două-trei ori pe zi. 90% din discutii se refe- 
reau la vagoanele de grâu care trebuiau să 
sosească în Vale. Pentru măcinat aveam 
nevoie de un aliaj special pentru con- 
fecționarea sitei. Asta se făcea la Toplet. 
Când nu soseau vagoanele într-o cantitate 
suficientă, mă ajuta și Miron Cozma. 
Aveam nevoie de 6-7 vagoane cu grâu la 
fiecare 24 de ore. Se consuma mult. 
Navetiștii cărau și ei pâinea acasă. Pro- 
blema cu pornirea fabricii era prioritară. 
Cozma Îmi zice să vorbesc cu Iliescu. 
Președintele abia se întoarse dintr-o vizită 
în străinătate. După vreo două ore sunt 
sunat pe firul scurt, așa numitul TO, și 
secretara Zamfirescu îmi spune să vorbesc 
cu președintele. N-am cuplat cine e pre- 
şedintele. Când am auzit în receptor Iliescu 
la aparat! pur și simplu m-am fâstâcit. Aţi 
făcut o treabă bună cu punerea în funcțiune 
a fabricii de măcinat! Da, dar sitele nu sunt 
bune și ne fac greutăți... Secretara l-a che- 
mat și pe Cozma, care avea sediul la Casa 
de Cultură, să participe la discuţie. El 
venea mereu de la Casă de Cultură să 
vorbească la București pe telefonul guver- 
namental. Cozma era cu limba scoasă de 
repede ce-a venit. Ascultă, tovarășu' 
Iliescu, să muţi minerii cu sănătatea de la 
Timișoara la Cluj că, acolo, la Timișoara, 
toată lumea zice: Să vă trateze Iliescu și 
Cozma! Vă aduc aminte că vine 6 august și 
trebuie să dăm prime la mineri! După ce a 
terminat de discutat, Cozma mi-a zis: Vezi, 
Costică, că se poate! 

SRl-ul mă sună că vine Guvernul la 
Petroșani. Il sun pe Boda pentru a primi 
informaţii suplimentare. Cred că am făcut o 
gafă cu fabrica de măcinat când i-am spus 
că nu-i gata... Nici vorbă, a zis losif Boda. 
Eram lângă președinte când a vorbit cu 

dumneavoastră. Dacă am avea primari 
cinstiti ca el, am ajunge departe..., a zis 
preşedintele. L-am întâlnit câtiva ani mai 
târziu când ne-am văzut la manifestarea 
„Salvaţi Valea Jiului!” organizată de 
Alexandru Blaj la Petroșani. Şi-a adus 
aminte de convorbirea noastră... 

Tot mandatul dumneavoastră a fost, 
practic, legat de absenţa pâinii? 

Da. Cred că da. Să vă povestesc o altă 
întâmplare, e legată tot de pâine, ca să vă 
faceţi o idee de cum stăteau lucrurile pe 
atunci. Era ora 7 seara și am venit, obosit, 
casă. Nu voiam decât să fac un duș și să 
mă culc. Am uitat să iau pâine și le-am zis 
alor mei că, în seara asta, o să mâncăm 
mămăligă. Mă sună prefectul Alic și îmi zice 
că e bai la Aninoasa. Du-te la Aninoasa că 
minerii au sechestrat pe cei de la poștă 
pentru că n-au găsit pâine! Era deja ora 8 
și ceva. Descurcă-te!, mi-a zis Alic. | iau pe 
Gigi Marc și plecăm cu o mașină de pâine 
la Aninoasa. N-aveam nici un plan. Am zis 
că ne vom descurca la faţa locului. Am oprit 
la Poștă. Era liniște și pace. La mină, la fel. 
Și la Primărie era liniște și pace. Am aflat 
că atunci când au ieșit din schimb minerii 
au intrat la crâșmă și când au vrut să cum- 
pere pâine au observat că chioșcul era 
închis. Atunci s-au dus la poștă și au cerut 
centralistei să le facă imediat legătura cu 
prefectul, că dacă nu o omoară. Apoi au 
plecat morți de beti acasă. Acum problema 
era ce facem cu mașina de pâine pe care 
șoferul o avea în gestiune. Am chemat-o pe 
femeia de la „Pâine” și aceasta a preluat 
marfa. leșea un miros de pâine caldă care 
a atras imediat vecinii. Asta da, primar. Ne 
aduce noaptea pâine proaspătă! 

Audienţele din acea vreme se bucu- 
rau de un aflux extrem de mare de 
cetățeni nemulţumiţi. Ce vă mai amintiţi 


din acele foarte lungi contacte directe 
cu lumea? 

De un om în pielea goală care a venit, 
cu un aer foarte natural, în audienţă. A 
reclamat faptul că nu a avut bani să dea 
şpagă și nu i s-a mai prelungit pensia de 
boală. A sărit pe geam de la etajul | și a 
venit pe jos de la spital până la primărie. l-am 
dat o pătură și, apoi, m-am interesat care a 
fost misterul acestei plimbări în pielea 
goală de la Spital la primar. Era evident că 
omul era bolnav și avea dreptul la o pensie 
de boală... 

Mandatul dumneavoastră s-a termi- 
nat la fel de neașteptat pe cum a și înce- 
put. Care e povestea acestui sfârșit în 
coadă de pește? 

In timp ce eu eram primar s-a înființat 
Baza de aprovizionare, cu personalitate 
juridică, în cadrul Companiei. Directorul 
general Benoni Costinaș mi-a zis că trebuie 
să mă decid repede ce vreau să fac și, în 
acest sens, ar fi bine să-l sun pe ministru. 
Am vorbit cu Gâf-Deac* care a zis că îmi 
mai poate tine postul încă 15 zile. Atunci l-am 
sunat pe Costinaș și i-am zis: Contaţi pe 
mine! Luni am fost la Deva cu Marin 
Botoroagă și d-na Șerban - secretara 
primăriei. La Haţeg am urcat la restaurantul 
„Bucura” și le-am făcut cinste. Marţi am 
ținut ședința tradițională cu personalul 
primăriei și am oferit tuturor o cafea, un 
pahar de whisky și o țigară Kent. De pleca- 
rea mea știam doar prefectul Alic și cu 
mine. Când am plecat definitiv le-am 
multumit tuturor și le-am spus, simplu: De 
azi nu mai sunt primar. Prefectul a fost de 
acord cu plecarea mea dar a zis să semnez 
în continuare actele de proprietate până la 
numirea unui alt primar. Am mai semnat, 
încă două săptămâni, aceste acte. Cel mai 
revoltat de plecarea mea a fost Miron 


Cozma. Nu discut, nu pleci că te bag la 
pușcărie! Nici mort nu mai vii Înapoi! mi-a 
zis și el dar istoria a vrut să fie altfel decât 
în scenariile imaginate chiar de Miron 
Cozma. 

Interviu cu domnul Wilhelm 

Kleibel”, fost primar (numit) 

al municipiului Petroșani 

(16 mai 1991 - 29 februarie 1992) 


Domnul Wilhelm Kleibel a fost numit pri- 
mar al Petroșaniului după plecarea domnu- 
lui Constantin Dincă în functia de director al 
Bazei de Aprovizionare și Transport a 
Combinatului. Ca o coincidență semnalăm 
faptul că cei doi au îndeplinit, în perioade 
diferite, această funcţie de director al BAT- 
lui. După mandatul, exercitat energic de 
către domnul ing. Constantin Dincă, veni- 
rea la cârma municipiului a unui intelectual 
neamt a adus echilibru, calm și cordialitate 
în relaţiile cu populația și cu angajații 
primăriei. Domnul Kleibel a fost un primar 
iubit de oameni. Pierderea alegerilor de 
către omul cel bun a fost percepută drama- 
tic mai ales de către colaboratorii săi. Dar 
domnul primar s-a descurcat foarte bine și 
cât n-a mai fost primar. A fost consilierul 
juridic avizat al primilor capitaliști din Valea 
Jiului... 

Aveam pe cap hrana a 40.000 de 
mineri. Plus militarii 

Când s-a pus problema înființării 
IACCVJ-ului", directorul general [al 
Centralei Cărbunelui Petroșani, Vasile] 
Ogherlaci mi-a zis că mă va numi acolo. N-am 
vrut în nici un chip. E drept că am lucrat în 
aprovizionare, dar nu în alimentaţie. La un 
moment dat am fost chemat la Deva la pri- 
mul secretar llie Rădulescu. Cu el am avut 
o discuţie foarte scurtă. Tov. Kleibel, n-am 

timp, că mă așteaptă dincolo la o ședință. 
Te duci sau nu te duci la IACCVJ? Eu zic să 
te duci, că dacă refuzi te exclud din partid. 
Ce mai puteam să spun? Vezi că ne 
înțelegem?, mi-a zis primul secretar. M-am 
întors la Petroșani și secretara mi-a spus 
să-l sun imediat pe Ogherlaci. Acesta știa 
că am acceptat. La 1 octombrie am plecat 
să înființez întreprinderea care trebuia să 
dea de mâncare la mineri. Era o nebunie 
pentru că nu se găsea nimic. Dacă puneam 
pe masă pește eram apreciat de olteni, dar 
nu și de ardeleni. Puneam cârnaţi și slănină 
friptă — eram apreciaţi de ardeleni și înjuraţi 
de olteni. Fasolea, în schimb, era apreciată 
de toată lumea. Așa că o puneam și la 
pește și la cârnaţi. Acasă telefoanele sunau 
ca la dispecerat. Toti șefii de cantine mă 
întrebau ce să gătească a doua zi pentru 
că nu aveau nimic în cămări. Trimiteam 
camioanele în țară și se întorceau, de 
multe ori, goale. În ultima perioadă era iad! 
lad, iad, iad! Aveam de hrănit 40.000 de 
mineri plus militarii. Era o întreagă industrie... 
În 1983, alimentele se scumpiseră ofi- 
cial cu 30% dar în realitate s-a făcut o 
scumpire cu 50%. Ceaușescu credea că, 
astfel, o să descurajeze consumul. Nu s-a 
întâmplat așa. Nu știam cum să scap din 
nebunia asta! Am reușit printr-o întâmplare 
fericită! Într-o zi, am fost la [restaurantul] 
Onix cu un director general care ne servea, 
săracul, cu ce avea la îndemână. Mă suna 
și-i trimiteam camioanele. Niciodată nu 
s-au întors goale. Omul avea băiatul la 
Institut (Institutul de Mine din Petroșani, n. 
red. Memoria) și venea să-l vadă și să vadă 
cum merge cu școală. Eram în salonul mic. 
A venit și Surulescu” cu cineva și a fost 
condus de d-na Luci, Dumnezeu s-o 
odihnească, în salonul mare deși directorul 
general ar fi vrut să intre în cel mic. Apoi a 

scos vorba că Kleibel bea în timpul servi- 
ciului. Am avut o discutie între patru ochi și 
i-am zis că nu beau mai mult ca el. Eram la 
per tu. Știam că vrea să mă schimbe. Mă 
scăpa, însă, de o mare bătaie de cap. 

Câmpu lui Neag, locul unde am fost 
cu adevărat fericit! 

Surulescu m-a întrebat unde vreau să 
mă dea în Combinat. Eu, acum, voiam să 
mă duc cât mai departe de Combinat. Am 
ales, spre marea lui surpriză, Câmpu lui 
Neag. Am fost acolo, trei ani și jumătate, 
șef de serviciu. A fost singurul serviciu care 
mi-a plăcut cu adevărat. M-a instalat 
Karpinecz și făceam naveta, lucram 10 ore 
şi eram fericit. Vreo opt luni nu m-am văzut 
cu Surulescu. Director la Câmpu lui Neag 
era inginerul Albescu. Debita, mereu, ban- 
curi. Ştia sute de bancuri și avea un farmec 
neasemuit când le spunea. Râdeam de ne 
spărgeam. Ne tăvăleam pe jos de râs. Așa 
ne-a găsit, într-o după-amiază, directorul 
general. Știu că tu conduci aici... mi-a zis 
el. Când te întorci în Combinat? m-a între- 
bat directorul general. Cât mai târziu..., i-am 
răspuns eu sincer. De 1 aprilie 1983 am 
venit în Combinat ca șef birou OPIRS. Am 
stat în această funcţie o jumătate de an. Tot 
Surulescu mi-a propus să vin la conduce- 
rea Centrului de perfecționare din Com- 
binat. N-am vrut să vin. Până la urmă m-a 
convins și am colaborat foarte bine cu el. 
De acolo am și ieșit la pensie în ziua de 31 
august 1990. 

l-am urmat lui Costinaș în fruntea 
CPUN (Consiliul Provizoriu de Uniune 
Naţională) 

Aveam 57 de ani, a venit Revoluţia și 
am intrat în CPUN. Primul președinte al 
acestui for a fost ales inginerul Costinaș 
Virgil, iar eu - adjunct. Ne știam de la Câmpu 
lui Neag, unde Costinaș ispășea la locul de 


muncă, împreună cu ing. Tomșa, o pe- 
deapsă pentru explozia de la Livezeni. 
Virgil mi-a zis: Șușule, la prima ședință o 
să-mi dau demisia și o să te propun pe tine. 
Eu nu mă pricep la administraţie și vreau să 
mă retrag. Așa s-a și întâmplat. Am fost, în 
această funcţie de președinte al CPUN 
Petroșani, din martie până în toamnă. 
Acesta perioadă nu îmi apare în cartea de 
muncă. Am fost detașat de la Combinat. 
Banii din politică și de la Combinat 
La Combinat aveam un salariu de vreo 
5.000 lei iar pentru că eram în fruntea 
CPUN-ului primeam, de la Deva, o primă 
de 4-500 de lei. Primar am fost în intervalul 
16 mai 1991 - 29 februarie 1992. Am înce- 
put cu o retributie de 9.306 lei și în aproape 
10 luni am ajuns la 19.650 lei, 21.105 lei și, 
la final, 24.560. Eu am venit după plecarea 
lui [Constantin] Dincă la BAT (Baza de 
Aprovizionare și Transport a Combinatului, 
n. red.). M-a chemat la Deva prefectul 
Costel Alic, cu care colaborasem foarte 
bine în perioada CPUN-ului, și mi-a zis să 

accept să mă numească primar al munici- 
piului Petroşani. Am acceptat. 

Butelii, locuinte, pâine și căldura de 
la Vulcan. 

Ca primar am avut patru mari probleme: 

1. Buteliile. Nu erau butelii. Am avut o 
mare bafta ca primar cu faptul că la Mi- 
nisterul Comerțului am lucrat cu unul care 
fusese înainte șeful serviciului auto-moto și 
care acum era adjunctul ministrului la 
Ministerul Chimiei. Când m-am prezentat la 
telefon m-a întrebat: Tu ești Șușu? l-am 
confirmat și de atunci mă suna el unde să 
trimit mașinile să mi le încarce. Nu te pot 
ajuta cu mult, dar te ajut să te poţi descurca! 

2. Locuinţele. Toată lumea voia lo- 
cuințe, dar nu s-a construit nimic de azi pe 
mâine. Legile erau tot de pe vremea lui 
Ceaușescu, dar noi trebuia să ne adaptăm 
unei noi realități. La un moment dat Iliescu 
a sesizat această mare neconcordanță, de 
a pune bazele capitalismului cu legi comu- 
niste, și a abrogat o mulțime de legi vădit 
ceaușiste. 

3. Pâinea. La piaţa s-a deschis, în tim- 
pul scurtului meu mandat, prima brutărie cu 
un cuptor modern! A deschis-o mama lui 
Ernest Fazekas! Cu făina și drojdia ne-am 
descurcat pentru că am lucrat o viață la 
aprovizionare. 

4. Avramescu. Probleme am avut cu 
Vulcanul (orașul Vulcan, n. red. Memoria). 
Primarul Avramescu m-a amenințat că nu- 
mi mai dă căldură. Eu am zis că nu o să-i 
mai dau zahăr, făină și ulei. Toate erau cen- 
tralizate așa că puteam să-i fac asta. Până 
la urmă am cedat amândoi. 

Există viaţă și după primărie? 

Am pierdut alegerile la o diferenţă foar- 
te mică. Mi s-a reproșat că nu-s român și că 
sunt evreu. Pot spune că mă simt român și 


Note 

' Cea de a cincea mineriadă, din ianuarie 1999 s-a 
încheiat în urma unui acord dintre Premierul Radu 
Vasile și mineri la Mănăstirea Cozia, în 22-23 ianua- 
rie. (n. red. Memoria) 

* Interviurile cu foștii primari Constantin Dincă și 
Wilhelm Kleibel vor face parte din viitorul nostru 
volum intitulat Valea Cărbunelui. Istoriile orale. 

* Căutările unui autor de cărti despre comunism cu 
acest nume nu au dat nici un rezultat. Așadar e posi- 
bil ca pronunțarea/transcrierea numelui să fi fost 
greșită, cartea să nu mai fi apărut, sau totul să fi fost 
doar o invenţie. (n. red. Memoria) 

* La 6 mai 1991 deputatul Claudiu Iordache a făcut o 
interpelare în Parlamentul României și ulterior a depus o 
moțiune semnată și de alți parlamentari. 
https://claudiuiordache.wordpress.com/tag/motiunea- 
iordache/ (accesat la 25.04.2020). (n. red. Memoria) 

* „Piata Universităţii - România”, 1991, regia Sorin 
llieșiu, Stere Gulea, Vivi Drăgan Vasile. (n. red. 
Memoria) 

* Interviul cu domnul Constantin Dincă a fost publi- 
cat în Ziarul Văii Jiului (Suplimentul Convorbiri la ziar) 
din 3 noiembrie 2011. 

7 La 1-2 februarie1969 președintele Iugoslaviei, 
losip Broz Tito, a avut o întâlnire cu Nicolae 
Ceaușescu la Timișoara. (n. red. Memoria) 

că nu sunt evreu. Oricum, la Petroșani, s-a 
schimbat optica. Șmilu Schreter” era evreu 
și a câștigat de două ori alegerile pentru 
primărie. Oricum, nu mi-a mers rău nici du- 
pă primărie. Avocaţii nu știau drept comer- 
cial, iar eu făcusem la facultate un an. 
Aveam vechiul Cod comercial și am înce- 
put să scriu direct la mașină contracte, sta- 
tute de societăți comerciale etc. Primul care 
m-a căutat a fost domnul Tamas, pe care îl 
cunoșteam de la Ocolul Silvic. In patru ani 
am lucrat vreo 30-40 de statute. Apoi am 
mai lucrat la Asociaţia pensionarilor încă 12 
ani ca și contabil șef. Pe urmă am avut un 
accident vascular, după care m-am refăcut 
în mare parte. 


* Sat aparținător de orașul Aninoasa, jud, 
Hunedoara. (n. red. Memoria) 

* Între 1990-1992 director general și responsabil în 
Corpul de Control al Ministrului din cadrul Ministerului 
Industriilor și Resurselor. (n. red. Memoria) 

* Interviul cu domnul Wilhelm Kleibel a fost publi- 
cat în Ziarul Văii Jiului (Suplimentul Convorbiri la ziar) 
din 3 noiembrie 2011. 

“ Întreprinderea pentru administrarea cantinelor și 
cazare - Valea Jiului a fost înființată la 1 august 1978 
prin Decretul nr. 299/1978. (n. red. Memoria) 

* Otto-Dan Surulescu, director general al Com- 
binatului minier Valea Jiului (octombrie 1979 - 16 
martie 1984 și 21 octombrie 1985 - 1989); adjunct al 
ministrului Minelor (16 martie 1984 - 21 octombrie 
1985). Florica Dobre (coord.), Membrii CC al PCR. 
1945-1989. Dicţionar, Editura Enciclopedică, București, 
2004, p. 553. (n. red. Memoria) 

! Carol Schreter (1931-2007), inginer, primar al 
municipiului Petroșani între 1996-2000 și 2004-2007. 
În primul mandat a candidat din partea Partidului 
Alianței Civice iar în al doilea din partea Partidului 
Democrat. A murit în 2007. De atunci și până azi, 
Tiberiu lacob Ridzi e în fruntea Primăriei Petroșani 
(PD, UNPR, actualmente PNL). 


Cauza Mocanu 


şi alţii împotriva României la CEDO 
(Opinia concordantă a domnului judecător 


Pinto de Albuquerque) 


1. Aplicabilitatea prescripției în privința 
evenimentelor desfășurate în România în 
cursul perioadei de tranziție către 
democraţie, și mai exact în ceea ce 
privește faptele care au avut loc la 
București în luna iunie 1990, este chestiu- 
nea principală din cauza Anca Mocanu și 
alții“. Concluzionez că, astfel, Curtea 
Europeană a Drepturilor Omului („Curtea”) 
este competentă ratione temporis în speță 
și că excepţiile Guvernului, întemeiate pe 
neepuizarea căilor de atac interne și tardi- 
vitatea cererii domnului Stoica“, sunt nefon- 
date. Sunt de acord, de asemenea, cu criti- 
cile formulate de Marea Cameră referitor la 
disfuncționalitățile procedurii interne în 
ceea ce privește decesul domnului 
Mocanu“, detenţia ilegală și tortura aplicată 
domnului Stoica, precum și prejudiciul cau- 
zat asociaţiei reclamante” (devastarea 
sediului acesteia și confiscarea ilegală a 
bunurilor și documentelor sale). 

In prezenta opinie mă voi limita să 
observ că urmărirea penală pentru 
încălcările masive ale drepturilor omului, 
survenite în România în cursul perioadei de 
tranziție către democrație — în special cele 
săvârșite în iunie 1990 — nu s-a prescris și 
că trebuie așadar să se continue ancheta- 
rea din oficiu a acestor încălcări, urmărirea 
penală și sancţionarea acestora în confor- 
mitate cu normele de drept internaţional și 


intern. Aceasta urmărește să clarifice ter- 
menii destul de rezervaţi utilizați de Marea 
Cameră la punctele 346 și 347 din 
hotărârea sa. 


Natura prescripției penale 

2. Prescripția penală împiedică urmă- 
firea penală și condamnarea inculpaţilor, 
precum și executarea pedepselor impuse 
persoanelor condamnate printr-o hotărâre 
definitivă. Aceasta nu constituie doar un 
mijloc de apărare procedural, așa cum s-ar 
putea crede la prima vedere. Aceasta se 
juxtapune, cu o forță egală, condiţiilor de 
existență a infracțiunii penale. De aceea, 
aceasta are natura materială a elementelor 
constitutive ale infracțiunii și conduce, în 
mod logic, la deplina aplicabilitate a art. 7 
din Convenţia Europeană a Drepturilor 
Omului („Convenţia”), în special în ceea ce 
privește principiul interpretării stricte a regi- 
mului prescripției, al interdicției de aplicare 
retroactivă a normelor privind prescripţia 
defavorabile inculpatului și al obligaţiei de 
aplicare retroactivă a normelor privind 
prescripția care îi sunt favorabile acestuia. 
Cu alte cuvinte, din perspectiva Convenţiei, 
prescripția are o dublă natură, fiind în 
același timp atât procedurală, cât și 
materială. 

3. Teoretic, doar un sistem penal pur 
retributiv, care ar viza pedepsirea cu orice 

preț a autorului infracțiunii, nu ar prevedea 
nicio normă privind prescripția. In schimb, 
sistemele penale întemeiate pe prevenirea 
specială pozitivă (reintegrarea socială a 
condamnatului), care vizează să pre- 
gătească autorul infracțiunii ca, după elibe- 
rarea acestuia, să ducă o viață în care să 
respecte legea în cadrul societăţii, favori- 
zând soluția opusă. In ceea ce privește 
acest obiectiv, este contraproductiv să fie 
aplicată o sancțiune penală autorului unei 
infracțiuni după mulți ani de la săvârșirea 
faptelor, atunci când situația personală a 
acestuia s-a schimbat. In plus, pedepsirea 
tardivă a inculpatului este în sine 
incompatibilă cu obiectivul prevenirii spe- 
ciale negative (neutralizarea autorului 
infracțiunii), care constă în a împiedica reci- 
diva, prin excluderea condamnatului din 
societate. In plus, aceasta nu are un efect 
disuasiv asupra potenţialilor infractori și, cu 
atât mai puţin, un impact asupra conso- 
lidării autorității sociale a normei încălcate. 
Trecerea timpului are drept consecință nu 
numai diminuarea efectului disuasiv al unei 
sancțiuni, ci chiar anularea acestuia. 
Așadar, nici prevenția generală pozitivă 
(consolidarea normei încălcate), care vi- 
zează întărirea acceptării normei încălcate 
şi respectarea acesteia de către societate, 
nici prevenția generală negativă (efectul 
disuasiv asupra potenţialilor infractori) nu 
justifică impunerea unei sancţiuni pentru o 
infracțiune pe o perioadă nedeterminată. 
Dacă scopurile legitime ale sancţiunii 
penale într-o societate democratică sunt 
incompatibile cu însăși noţiunea de 
infracțiune  imprescriptibilă, principiul 
securității juridice, care constituie esența 
oricărui sistem juridic într-o societate 
democratică, merge și mai departe și impu- 
ne ca, după o anumită perioadă, suspectul 

să nu mai fie tulburat și să fie eliminată 
ameninţarea permanentă a acțiunii publice 
care îl apasă. Indiferent de gradul de 
răspundere a statului în întârzierea unei 
anchete penale, dreptul societăţii de a 
urmări penal suspectul iși pierde legitimita- 
tea la un moment dat. In caz contrar, aces- 
ta ar deveni un simplu obiect al puterii exe- 
cutive, sacrificat pe altarul unei justiții abso- 
lute și iluzorii, care nu ar reflecta decât un 
retributism orb. Orice atingere adusă 
libertății de către stat trebuie să fie limitată 
de principiile proportionalitătii și necesității, 
corolarul acestora fiind principiul minimei 
intervenţii. Vânarea permanentă a unui 
suspect depășește cu mult această limită și 
reprezintă, în principiu, o ingerință dis- 
proporționată în dreptul la libertate. 

In cele din urmă, urmărirea penală și 
condamnarea unui suspect după mulţi ani 
de la săvârşirea actelor de care este acuzat 
sunt extrem de problematice din perspecti- 
va principiului procesului echitabil, în princi- 
pal din cauza dificultăților practice insur- 
montabile pe care le cauzează trecerea 
timpului în ceea ce privește fiabilitatea pro- 
belor. Aceste dificultăți probatorii compro- 
mit nu numai urmărirea penală, dar și posi- 
bilitatea de construire a unei apărări efi- 
ciente. 

4. Pe scurt, principiile securității juridice, 
procesului echitabil și reintegrării con- 
damnatilor nu sunt compatibile cu posibili- 
tatea de a urmări penal și pedepsi infrac- 
țiunile penale pe o perioadă nedeterminată. 
In consecință, infracțiunile trebuie să fie 
urmărite penal și pedepsite în termene 
rezonabile. Având în vedere că principiul 
securității juridice și al reintegrării con- 
damnaţilor, menţionate anterior, sunt apli- 
cabile în cazul hotărârilor definitive, pedep- 
sele trebuie să fie puse în executare într-un 


termen rezonabil după ce a fost pronunțată 
condamnarea definitivă. Termenele aplica- 
bile urmăririi penale a infracţiunilor și 
executării pedepselor trebuie să fie 
proporționale cu gravitatea infracțiunii. 

Evident, cursul prescripției poate fi sus- 
pendat în cazul în care este imposibil să se 
stabilească persoanele responsabile și nu 
există nicio cale de atac judiciară efectivă. 
Anumite acte de procedură, precum notifi- 
carea inculpatului cu privire la acuzaţiile 
care i se aduc, pot chiar să întrerupă cursul 
termenului de prescripţie. Intr-un astfel de 
caz nu este luat în considerare timpul care 
s-a scurs și un nou termen de prescripţie 
începe să curgă începând cu data întreru- 
perii. In orice caz, legea trebuie să prevadă 
o durată maximă a prescripției, aplicabilă 
indiferent de numărul de întreruperi și 
suspendări. 


Obligaţia internaţională de a pedepsi 
crimele împotriva umanităţii fără termen 
de prescripţie 

5. Cu toate acestea, un consens larg și 
recent indică faptul că principiul potrivit 
căruia pedepsirea crimelor împotriva 
umanităţii nu face obiectul unei prescripții 
poate fi considerat un principiu de drept 
cutumiar internațional care se impune tutu- 
ror statelor. Acest principiu de drept penal 
internațional este enunțat la art. 29 din 
Statutul de la Roma al Curţii Penale 
Internaţionale (1998), dispoziție care se 
inspiră din norme similare din Convenţia 
privind imprescriptibilitatea crimelor de 
război și a crimelor împotriva umanității 
(1968), din Convenţia Europeană privind 
imprescriptibilitatea crimelor împotriva 
umanității și a crimelor de război (1974), și 
din Rezoluţia ECOSOC 1158 (XLIV) 
adoptată în 1966. 


Paulo Pinto de Albuquerque. Sursa foto: https://rr.sapo.pt/ 


După ce au manifestat unele ezitări în 
cursul anilor '70 și '80, la sfârșitul secolului 
al XX-lea, statele au aderat masiv la princi- 
piul imprescriptibilităţii crimei de genocid și 
a crimelor împotriva umanităţii. Carta de la 
Nürnberg și Carta de la Tokyo, Statutele tri- 
bunalelor ad hoc și Tribunalul Special pen- 
tru Sierra Leone nu prevăd nicio regulă pri- 
vind prescripţia. Art. 29 din Tratatul de la 
Roma are drept precedent art. II alin. 5 din 
Legea nr. 10 a Consiliului de Control, care 
prevedea în mod expres că „inculpatul nu 
poate beneficia de nicio prescripţie în ceea 
ce privește perioada 30 ianuarie 1933 - 1 
iulie 1945”. In ultimii ani, practica statală a 
confirmat alegerea făcută la Roma, având 
în vedere că au fost introduse clauze simi- 
lare în art. 17.1 din Regulamentul 2000/15 
al Administraţiei tranzitorii a Naţiunilor 
Unite în Timorul de Est (UNTAET), în art. 
17 d) din Statutul Tribunalului Special 
lrakian (2003), precum și în art. 4 și art. 5 
din Legea privind înființarea unor camere 
extraordinare în cadrul tribunalelor din 
Cambodgia pentru judecarea crimelor 
săvârșite în perioada  Kampuchiei 
Democratice (2004). 

6. Principiul care rezultă de aici are un 
dublu corolar. In primul rând, statele au 
obligația de a coopera cu instanțele 

internaţionale sau mixte, în special Curtea 
Penală Internaţională, la urmărirea penală 
a unor astfel de infracţiuni și nu pot să invo- 
ce norme interne privind prescripția pentru 
a se opune trimiterii unui inculpat în fata 
unei instanțe internaţionale sau mixte, ori 
să refuze solicitările de asistenţă ale aces- 
teia. In al doilea rând, acestea trebuie să 
elimine din dreptul lor intern prescripțiile 
incompatibile cu principiul imprescripti- 
bilitătii genocidului, a crimelor împotriva 
umanităţii și a unor crime de război. 
Acestea trebuie să facă tot posibilul pentru 
a-și alinia normele de drept cu obligaţiile lor 
internaţionale și nu se pot ascunde în spa- 
tele acestor norme, neținând seama de 
aceste obligații. 

7. Statele sunt mai rezervate în ceea 
ce privește chestiunea foarte contro- 
versată a imprescriptibilității torturii. Acest 
lucru se datorează nu numai unor consi- 
derente care tin de echilibrul care trebuie 
păstrat între, pe de o parte, principiul 
securității juridice, principiul unui proces 
echitabil și scopurile unei sancţiuni penale 
și, pe de altă parte, necesitatea unei poli- 
tici penale ferme de pedepsire a torturii, 
dar și incertitudinii granițelor conceptuale 
ale infracţiunii de tortură, în special în 
raport cu noțiunea de tratamente inumane 
și degradante. Deși existența unui con- 
sens universal cu privire la incriminarea 
torturii este indiscutabilă, încă nu s-a sta- 
bilit în dreptul internaţional că pedepsirea 
acestei infracțiuni nu se prescrie. Doar art. 
8 alin. 2 din Carta Arabă a Drepturilor 
Omului prevede principiul imprescrip- 
tibilitătii torturii. Principiul 6 din Principii 
fundamentale și directive privind dreptul la 
un recurs și la reparații al victimelor 
încălcărilor flagrante ale dreptului 
internațional al drepturilor omului și 

încălcărilor grave ale dreptului inter- 
national umanitar, adoptate de Adunarea 
Generală în Rezoluția 60/147 din 16 
decembrie 2005, prevede că „prescriptia 
nu se aplică încălcărilor flagrante ale drep- 
tului internațional al drepturilor omului și 
încălcărilor grave ale dreptului interna- 
tional umanitar care constituie infracțiuni 
de drept international”, care pot include 
tortura. Comitetul împotriva torturii 
(Committee against Torture - CAT) a subli- 
niat de mai multe ori că, potrivit Conventiei 
împotriva torturii, această infractiune ar 
trebui să fie imprescriptibilă. Comitetul 
ONU pentru Drepturile Omului (CDO) 
împărtășește această poziție. Raportorul 
special al Natiunilor Unite pentru promo- 
varea și protectia drepturilor omului și a 
libertăţilor fundamentale în cadrul luptei 
împotriva terorismului (2010), Raportorul 
special al Natiunilor Unite împotriva torturii 
(2009) și expertul independent al ONU 
responsabil cu actualizarea Setului de 
principii pentru combaterea impunităţii 
(2005) împărtășesc acest punct de vede- 
re. Unele lucrări ale doctrinei preconi- 
zează imprescriptibilitatea torturii, în spe- 
cial Principiul 7 din Principiile de la 
Bruxelles împotriva impunităţii și pentru 
justiția internaţională, adoptate de „Grupul 
de la Bruxelles pentru justiția internatio- 
nală” (2002), și Principiul 6 din Principiile 
de la Princeton privind competența 
universală (2001). 

In spaţiul juridic european și american, 
aceste instrumente fără caracter obligatoriu 
sunt sustinute de hotărârile pronunțate de 
instanțele regionale pentru protecția drep- 
turilor omului. Mai multe hotărâri ale Curţii 
și ale Curţii Interamericane a Drepturilor 
Omului reiterează faptul că, în materie de 
tortură, procedura penală și condamnarea 


ar trebui să fie imprescriptibile. Tribunalul 
Penal Internaţional pentru Fosta Iugoslavie 
(TPII) s-a pronunţat, de asemenea, în acest 
sens. În lumina acestei jurisprudențe și a 
dispozitiei menţionate anterior din Carta 
Arabă a Drepturilor Omului, se poate consi- 
dera că principiul imprescriptibilității 
infracțiunii de tortură s-a cristalizat într-o 
obligaţie convenţională internaţională în 
cadrul a trei sisteme regionale — sistemul 
arab, cel european și cel american - dar 
fără să fi obținut încă forța obligatorie a 
dreptului internațional cutumiar. 


Aplicarea în speță a dreptului penal 
de către autorităţile naţionale 

8. Statul pârât recunoaște că infrac- 
țiunile referitoare la decesul prin împușcare 
al domnului Mocanu sunt imprescriptibile, 
în temeiul art. 121 par. 2 lit. b) Cod] 
Pen[al]: „Prescripția nu înlătură răspun- 
derea penală în cazul infracțiunilor 
prevăzute la art. 174-176 și al infracțiunilor 
intenționate urmate de moartea victimei”. In 
plus, acesta nu contestă concluziile 
Camerei privind durata procedurii inițiate 
de asociaţia reclamantă în calitate de parte 
civilă. 

9. Așa cum au făcut multe persoane 
înaintea lui, domnul Stoica s-a plâns, în 
2001, de infracţiuni a căror victimă a fost. In 
conformitate cu opinia Parchetului de pe 
lângă Tribunalul București, statul pârât 
susține că aceste capete de cerere ale 
reclamantului s-au prescris din 16 iunie 
1998 (ceea ce corespunde unui termen de 
prescripţie de opt ani pentru tentativa de 
omor), la 16 iunie 1995 (cinci ani pentru 
comportament abuziv) și, respectiv, la 16 
iunie 1998 (opt ani pentru furt calificat). 
Această analiză nu este convingătoare. 
Autoritățile de urmărire penală și judiciare 

naţionale nu au reușit să ajungă la un con- 
sens cu privire la încadrarea juridică a acte- 
lor de represiune săvârșite în 1990. 
Autoritățile de cercetare interne au stabilit 
încadrări foarte diverse pentru aceste acte: 
subminarea puterii de stat, acte de diver- 
siune, propagandă pentru război, genocid, 
instigare sau participare la un omor deose- 
bit de grav, tratamente neomenoase, 
tortură, represiune nedreaptă, șantaj, abuz 
în serviciu contra interesului public, în 
forma consecințelor grave, tâlhărie, lipsire 
de libertate în mod ilegal, comportament 
abuziv, anchetă abuzivă, abuz de putere 
împotriva unor interese private, loviri şi alte 
vătămări, vătămare corporală, distrugerea 
de bunuri, furt, violare de domiciliu, 
neglijență în serviciu și viol (pct. 83, 91, 
106, 108, 113, 115, 126, 137, 147, 150, 
156-159 și 167 din hotărâre). 

In ceea ce îl privește pe domnul Stoica, 
nimic nu împiedica deschiderea din oficiu și 

în timp util a unei anchete privind 
infracțiunile a căror victimă a fost, deoarece 
statul dispunea de toate elementele de 
probă necesare pentru a-l identifica pe 
acesta drept una din victimele actelor bru- 
tale săvârșite în subsolul clădirii televiziunii 
publice. In plus, nici hotărârea din 9 martie 
2011, nici rezoluția de scoatere de sub 
urmărire penală din 17 iunie 2009, nu 
precizează dacă termenul de prescripţie a 
acţiunii publice expirase înainte sau după 
data la care a depus plângere persoana în 
cauză. In plus, hotărârea din 9 martie 2011 
a respins recursul domnului Stoica, fără 
măcar să se pronunțe cu privire la definirea 
și aplicabilitatea celei mai grave infracțiuni 
imputate inculpaţilor — tratamente neome- 
noase (art. 358 C[od] Pen[al]) — deși acesta 
făcuse obiectul rezoluţiei de scoatere de 
sub urmărire penală din 17 iunie 2009 și al 
deciziei de declarare a lipsei de 
competență, pronunțată la 29 aprilie 2008. 
In cele din urmă, rezoluția de scoatere 
de sub urmărire penală, pronunţată la 17 
iunie 2009, pe motiv că elementele consti- 
tutive ale infracţiunii de tratamente neome- 
noase nu erau întrunite în speță, deoarece 
adversarii forțelor de ordine și ai minerilor — 
adică manifestanţii - fuseseră deja 
eliminaţi sau neutralizați la 14 iunie 1990 
(pct. 161 din hotărâre) este în totală 
contradicție cu realitatea faptelor (pct. 60- 
72 şi 347 din hotărâre). Aceste contradicții 
şi omisiuni inadmisibile impun o reexamina- 
re a cauzei din perspectiva obligaţiilor 
internaţionale care îi revin statului pârât. 


Aprecierea faptelor în lumina dreptu- 
lui internaţional 

10. Represiunea îndreptată împotriva 
societății civile românești în perioada 13-15 
iunie 1990 a fost sălbatică și barbară. 

Numeroși manifestanti, trecători și locuitori 
ai orașului București au fost uciși și altii au 
fost grav maltrataţi. Aproximativ o sută de 
persoane și-au pierdut viața în cursul aces- 
tor evenimente și peste 1.000 au fost victi- 
me ale unor rele tratamente (pct. 142 și 143 
din hotărâre). Aceste fapte sunt expuse în 
rezoluția pronunțată de Parchet la 17 iunie 
2009, care descrie detaliat „acte de o cruzi- 
me extremă”, „fiind brutalizaţi nu numai 
manifestanți, dar și locuitori ai capitalei, 
care nu aveau nicio legătură cu 
manifestaţiile”, și atacurile brutale împotriva 
manifestanților (pct. 63 și 154 din hotărâre). 
Elementele de masacru, tortură, persecuții 
şi acte inumane săvârșite împotriva unor 
victime civile sunt prezente în speță. 

11. Domnul Stoica a fost agresat fără 
motiv și a fost rănit grav, astfel cum dove- 
desc rapoartele medicale din dosar, care 
fac referire la o incapacitate adaptativă de 
72% și o pierdere totală a capacității de 
muncă din cauza unei „deficiențe globale 
accentuate”. Aceste vătămări i-au fost cau- 
zate de agenti înarmați ai statului pârât, 
fiind implicați și directorul televiziunii publi- 
ce de la vremea respectivă, agenți de 
poliție și militari (pct. 50 din hotărâre). 
Agresiunile suferite de domnul Stoica se 
înscriu în cadrul represiunii organizate de 
stat și săvârșite de „echipe mixte” de civili și 
militari (pct. 63 din hotărâre). Același lucru 
este valabil pentru infracțiunea de omor 
săvârșită asupra domnului Mocanu, devas- 
tarea sediului asociaţiei reclamante, bătăile 
aplicate conducătorilor acesteia, precum și 
confiscarea ilegală a bunurilor și documen- 
telor acesteia (pct. 64 și 65 din hotărâre). 

12. S-a stabilit că Guvernul român a 
planificat minuțios și a aplicat sistematic o 
politică de represiune îndreptată împotriva 
manifestanţilor și opozanților care solicitau 


o reformă politică în 1990. Brutalitatea 
represiunii a fost subliniată de numeroase 
hotărâri interne și de către Curte („atac bru- 
tal”, „lovituri aplicate la întâmplare”, „aresta- 
re brutală” „acte de violență și agresiune de 
natură psihică, fizică și sexuală”, a se 
vedea pct. 37, 39, 50, 75 și 81 din 
hotărâre). Această politică represivă a fost 
desfășurată cu participarea poliţiei, armatei 
şi a unor civili mobilizați, folosindu-se tan- 
curi și muniții grele, deși manifestaţiile 
aveau obiective politice non-violente (pct. 
27 din hotărâre). Mobilizarea, transportarea 
și cazarea în București a 5.000 de mineri și 
alți muncitori înarmaţi cu topoare, lanțuri și 
cabluri metalice erau partea principală a 
acestui plan (pct. 34, 36, 58, 78 și 110 din 
hotărâre). Existența unei politici de stat 
represive generalizate și sistematice este 
dovedită în speţă. 

13. Dar elementul crucial este faptul că 
această represiune, care a necesitat mij- 
loace umane și materiale considerabile, a 
fost pregătită și „planificată” în cadrul unor 
reuniuni la care au participat cele mai înalte 
autorităţi ale statului (pct. 33-36 din 
hotărâre). Acestea din urmă au decis să 
instituie o politică ce viza suprimarea 
opoziției cu orice pret și pe care au aplicat-o 
cu sânge rece. Atacul barbar asupra unor 
civili, care a urmat după aceste reuniuni, nu 
numai că a fost prevăzut de autorii acestei 
politici, dar a fost conceput ca mijloc de a-i 
permite elitei aflate la putere la acea vreme 
să își atingă obiectivele politice și să își asi- 
gure supraviețuirea. In speță, nu poate fi 
pusă la îndoială existența elementului 
subiectiv al crimei împotriva umanității. 

14. Independent de încadrarea lor 
juridică în dreptul intern la momentul fapte- 
lor, evenimentele menţionate anterior repre- 
zintă încălcări în masă ale dreptului la viață, 


dreptului la integritatea fizică și sexuală, 
dreptului la proprietate și ale altor drepturi 
fundamentale ale cetățenilor și persoanelor 
juridice române, victime ale politicii de 
represiune a statului, îndreptată împotriva 
opozanților Guvernului de la acea vreme. În 
terminologia juridică nu există decât o 
singură încadrare aplicabilă faptelor în 
cauză: evenimentele din iunie 1990 consti- 
tuie o crimă împotriva umanităţii, săvârșită 
în cadrul unui atac generalizat și sistematic, 
lansat împotriva unei populaţii civile. 


Obligatiile internaţionale 

ale Guvernului pârât 

15. La 7 iulie 2009, Inalta Curte de 
Casaţie și Justiție a pronunțat o hotărâre — 
exemplară din punct de vedere al 
respectării statului de drept — prin care s-a 
confirmat o decizie privind aplicabilitatea 
art. 358 C[od] Penlal] în privința arestării 
unui adversar politic al regimului comunist 
și decesului acestuia, care a avut loc în 
1948. In această hotărâre, instanţa a decla- 
rat că „tratamentele neomenoase” trebuiau 
să fie interpretate ca fiind tratamente „dificil 
de suportat din punct de vedere fizic și umi- 
litoare”. Autorităţile competente trebuie să 
dea dovadă de același angajament și în 
ceea ce privește prezenta cauză, în care 
faptele în litigiu sunt mult mai grave și în 
privința cărora statul pârât nu și-a îndeplinit 
încă obligaţiile internaţionale. 

16. România a ratificat Convenţia pri- 
vind imprescriptibilitatea crimelor de război 
și a crimelor împotriva umanității la 15 sep- 
tembrie 1969. Această convenție a intrat în 
vigoare la 11 noiembrie 1970. In consecin- 
tă, la momentul faptelor în litigiu, România 
avea deja o obligație internaţională care îi 
impunea eliminarea prescripției aplicabile 
crimelor de război și crimelor împotriva 

umanităţii. De la intrarea în vigoare a 
Convenţiei în privința României, obligaţia în 
cauză a fost întărită de obligaţiile procedu- 
rale care decurg din articolele 2 și 3 ale 
acestui instrument. 

17. Acum este necesară încadrarea 
corectă a faptelor din speță în dreptul 
penal, ceea ce nu au făcut cele mai înalte 
autorități judiciare și de urmărire penală 
interne. Manipularea încadrării juridice a 
evenimentelor în litigiu, astfel încât aces- 
tea să facă obiectul unor termene de 
prescripţie, care nu ar fi fost aplicabile 
dacă aceste evenimente ar fi fost încadra- 
te corect, contravine însuși obiectului și 
scopului articolelor 2 și 3 din Conventie și 
art. 1 din Convenţia privind imprescriptibili- 
tatea crimelor de război și a crimelor împo- 
triva umanităţii. Este vorba aici despre ele- 
mentul crucial al cauzei. Astfel cum am 
arătat anterior, toate probele de la dosar 
indică faptul că sunt întrunite elementele 

constitutive ale unei crime împotriva 
umanității — săvârșită de conducători ai 
statului român, în special de membri ai 
Guvernului de la acea vreme și de ofiteri 
superiori ai armatei. Statul trebuie să își 
îndeplinească obligaţia pe care i-o impune 
dreptul internaţional și să aducă în fata 
justiției responsabilii pentru atacul general 
şi sistematic lansat împotriva populaţiei 
civile române, în special cei care au 
săvârșit această crimă în exerciţiul unor 
functii civile sau militare de conducere. In 
plus, în vederea executării depline și în 
întregime a hotărârii Marii Camere, statul 
pârât trebuie să instituie un mecanism de 
despăgubire eficient, destinat să repare 
prejudiciile suferite de victime și familiile 
respective ale acestora din cauza 
încălcărilor în masă ale unor drepturi ale 
omului, care au avut loc în cursul perioadei 
de tranziţie, ținând seama de numeroasele 
cereri pendinte în fata Curţii și de numărul 

considerabil al altor victime ale încălcărilor 
în cauză. 


Concluzie 

18. Trecerea timpului nu scutește statul 
român de respectarea obligaţiilor sale 
internaţionale și nici autorii încălcărilor de 
răspunderea penală individuală a acestora. 
Obligatiile procedurale care decurg din art. 
2 și 3 din Convenţie impun desfășurarea 
unui proces echitabil pentru a judeca res- 
ponsabilii pentru crimele împotriva 
umanității, săvârșite împotriva unor civili 
români în cursul perioadei agitate de 
tranziție către democraţie. Deși este 
imposibilă pedepsirea fiecărui autor al 
acestor crime împotriva umanității, organi- 
zarea unor procese penale, în special 
împotriva persoanelor care ocupau funcții 
ce implicau exercitarea unei autorități civile 
sau funcții militare de conducere, de- 
monstrează maturitatea puterii judecă- 
torești și capacitatea acesteia de a îndrepta 
greșelile din trecut și, astfel, de a-și conso- 
lida reputația în fata cetățenilor și orga- 


Note 

* Mulţumim domnului Av. Antonie Popescu că ne-a 
oferit traducerea acestei Opinii concordante a dom- 
nului judecător Pinto de Albuquerque, la care aderă 
domnul judecător Vuèiniæ în privința HOTĂRÂRII 
Curţii Europene a Drepturilor Omului DOSAR 13-15 
IUNIE 1990 din 17 septembrie 2014 în cauza 
Mocanu și alții împotriva României (Cererile nr. 
10865/09, 45886/07 și 32431/08). Documentul inte- 
gral în original poate fi consultat pe site-ul CEDO la 
http://hudoc.echr.coe.int/eng?i=001-146540. 
Documentul conţine și o serie de referințe la legis- 
latia și jurisprudența internațională, pe care din con- 
siderente de spaţiu nu le-am reprodus aici. 

* Procesul a avut la bază trei cereri depuse la 
CEDO de Teodor Mărieș și Asociația 21 Decembrie 


nizațiilor internaţionale. Nu este vorba 
numai despre a face dreptate doamnei 
Mocanu, al cărei sot a fost ucis, deși nu era 
înarmat și nici măcar nu participase la 
manifestații și ai cărei doi copii, în vârstă de 
două luni și, respectiv, doi ani, la momentul 
faptelor, nu și-au cunoscut tatăl (pct. 44 și 
135 din hotărâre), domnului Stoica, un sim- 
plu trecător, calificat în cadrul procedurii 
interne drept victimă a infracţiunii de „trata- 
mente neomenoase”, pentru care cinci 
ofițeri de rang superior au fost cercetati și 
inculpați (pct. 168 din hotărâre) și, nu în 
ultimul rând, asociaţiei reclamante, al cărei 
sediu a fost vandalizat și ale cărei bunuri și 
documente au fost confiscate fără să fie 
respectată nicio procedură legală (pct. 75- 
76 din hotărâre). Chestiunea este mult mai 
vastă: este vorba despre a le face dreptate 
tuturor cetățenilor români care, pentru 
instaurarea unui regim politic pe deplin 
democratic, au fost nevoiţi să îndure, din 
partea statului, o represiune organizată și 
inumană, în cursul unei perioade de 
tranziție dificile. 


1989 (în 13 iulie 2007), Marin Stoica (în 25 iunie 
2008) și Anca Mocanu (în 28 ianuarie 2009), . 

* Marin Stoica s-a născut în 1948. In seara de 13 
iunie 1990, în timp ce se îndrepta spre serviciu, a 
fost arestat împreună cu alte persoane și maltratat 
de polițiști în uniformă și de bărbaţi în haine civile în 
sediul TVR până a intrat în comă. 

* Velicu-Valentin Mocanu a fost lovit mortal în 
ceafă de un glont, lângă sediul Ministerului de 
Interne, în seara de 14 iunie 1990. Avea 25 de ani. 

5 În 14 iunie 1990, sediul Asociaţiei 21 Decembrie 
1989 a fost vandalizat de un grup de mineri conduși 
de ofițeri de la unitatea de informaţii a Ministerului 
de Interne UM 0215. Mai mulți membri ai asociaţiei 
au fost bătuți cu bestialitate și reținuți. 


MEMORIA 
Izei? arenae 


111 


ISTORIA DE LÂNGĂ NOI 


FILICA SECELEAN 


Icoane de dincolo 
de Război 


Am avut bucuria să relatez unei familii de tineri profe-  Filica Secelean s-a născut 
sori din Vulcan, jud. Brașov, o parte din întâmplările u Er data Vulcan, 
istorisite de cei în vârstă din familia mea. M-au ascultatcu Studii: școala Postliceală 
atenţie și m-au îndemnat să mă adresez Memoria - revista Secretariat și Protocol, 
gândirii arestate. absolvită în anul 1972. 

Cei care au povestit întâmplările din timpul războiului au p [lesa tungkonar public: 

ca iii PR RR Sei n prezent pensionară. 
vrut, de fapt, să arate că vitejie, primejdie și suferinţă a fost 
peste tot în țară, nu numai în tranșee, în marșurile 
nesfârșite, în frig și foame. Oamenii de rând, indiferent de 
etnie, de profesie, au fost mereu alături de armată. Așa a 
motivat tata șirul de povestiri Icoane de dincolo de război. 
Și au fost povestiri și despre intrarea rușilor în țară, despre 
convieţuirea localnicilor de etnie română cu cei de alte etnii. 


În fata Bisericii Ortodoxe din comuna Vulcan, judetul 
Brașov, stă modest și cuminte Monumentul Eroilor din 
Primul și al Doilea Război Mondial. Sunt amintiţi oameni 
din sat, lucrători ai pământului, învățători, medici, recruți 
sau voluntari. 

Aici au loc ceremoniile de comemorare ale eroilor din 
Ziua de Inălțarea Domnului nostru lisus Hristos, sau cele 
ale Zilei Naţionale a României. Aici se aud vocile curate ale 
copiilor satului cântând „Presăraţi pe-a lor morminte”. 

In cimitirul ortodox al comunei, din incinta bisericii, 
lângă altar, atrage privirea o cruce pe care tronează o 
caschetă militară, îngrijită. Citim cu emoție: „Eroul Sergent 
Gheorghe Stoica, căzut în luptele ce s-au dat pentru desro- 
birea Ardealului, născ. 27 Noembrie 1921, mort la 2 
Septembrie 1944. Ridicată de mama lui, văduva Ana Stoica”. 
Pe spatele crucii este scrisă o poezie, simplu intitulată 
„Pentru Patrie”. 


ULEI MEMORIA 

Despre el și despre mama lui, Tușa 
Anica, vreau să relatez mai departe. 

Copilăria și adolescenţa le-am petrecut 
în comuna natală, Vulcan, în familie orto- 
doxă, oameni din două neamuri foarte 
mari. Atât cei din partea mamei, cât si cei 
din partea tatălui erau oameni harnici, care 
munceau pământul, creșteau animale, sau 
munceau la mina de cărbuni din comună. 
Erau familii cu mulţi copii, oameni preocu- 
pati să lase ceva în urma lor, să protejeze 
natura, să-și respecte semenii și mai ales 
credința ortodoxă. 


Gheorghe Stoica 


Cele mai frumoase erau serile de iarnă, 
când, după terminarea treburilor din gos- 
podărie, se adunau cu toții în casa bunicilor 
dinspre mamă. Bunicul (tatăl mamei) era 
venit la Vulcan din Scheii Brașovului. Pă- 
durar cu școală, a fost repartizat la Vulcan, 
unde s-a stabilit și s-a căsătorit cu bunica. 


Localnicii îi spuneau „domnul”, atât pentru 
faptul că era orășean, cât și pentru felul în 
care se comporta cu sătenii. El a fost pri- 
zonier la ruși în Primul Război Mondial și a 
fost dus în Siberia. De obicei el începea 
seara, povestind despre viața aspră de pri- 
zonier, despre condiţiile grele în care trăiau 
localnicii. Ceilalţi, unchii mamei, aveau și ei 
poveștile lor, dar mereu când termina bu- 
nicul îl rugau pe tata: „Spune-ne Gheorghe 
tu, spune-ne de la Ardeal ceva!” Tata avea 
doar 6 clase elementare, dar povestea fru- 
mos. Uneori, în timp ce povestea, se oprea 
și privea într-un punct, mai multe minute. 
Odată l-am întrebat, între patru ochi: Tată 
de ce te oprești din povestit? Pentru că 
atunci sunt foarte impresionat și am în fața 
ochilor icoane. Dacă aș fi avut dar, le-aș fi 
pictat... Tata a citit mult, a iubit istoria, 
geografia. Povestea din timpul cătăniei, la 
Pichetul de grăniceri de la Salonta, apoi din 
timpul războiului: incidente emoţionante din 
Lemberg, din Transnistria, din Odessa. Le 
povestea normal, ca și când erau întâm- 
plări din sat. Când povestea despre Ghiţă 
Stoica, Ghiță Râșnovean (Lala) sau Mitu 
Secelean, fratele lui, vocea i se schimba, 
uneori făcea pauze în care ne dădeam 
seama că-și înghite lacrimile. 

Fusese luat în armată în anul 1937, 
până în 1940. In 15 iulie 1942 a sunat goar- 
na și pentru mine, spunea tata. Am fost 
aruncaţi în focul bătăliei, în sudul Rusiei. 
S-a întors acasă în 27 ianuarie 1943. După 
ce s-a întors din război, tata s-a angajat, 
apoi s-a căsători cu mama. Nunta a avut 
loc la 23 august 1944. 

Ghiță Stoica a fost văr primar cu tata. 
Mamele au fost surori. Era unicul copil al 
familiei. A fost crescut cu drag de părinți, 
oameni gospodari, care au muncit pămân- 
tul, au făcut o casă frumoasă, ca atunci 

când va veni vremea, fiul lor să-și facă „un 
rost”. Tatăl lui Ghiţă a fost în Primul Război 
Mondial, de unde s-a întors foarte bolnav. A 
murit, lăsându-l pe Ghiţă să aibă grijă de 
mama lui, de Tuşa Anica. Ghiță era fecior 
frumos, harnic și credincios. N-a mai avut 
răbdare și s-a oferit ca voluntar, împreună 
cu alți feciori din sat (Gh. Râșnoveanu, D. 
Secelean, N. Tintea). La jocul care se orga- 
niza de obicei când plecau recruți se spune 
că Tușa Anica stătea pe margine cu alte 
femei și plângea. Ghiță s-a apropiat de ea 
și i-a spus: Nu mai plânge mamă, nu stau 
mult. Mă duc și le arăt eu Ardeal. Dacă nu- 
nțeleg, îi duc eu la casele lor. Fără bani. 
Aici e la noi, mamă. Apoi a dat tonul cân- 
tecului de luptă „Treceţi, batalioane ro- 
mâne, Carpaţii”. Cântecul a răsunat până 
în celălalt capăt al satului. 

A doua zi a plecat. România era în plin 
război. Veștile veneau greu. Un ziar ajun- 
gea cu multă întârziere. Deși nu era timpul 
să se întoarcă, Tușa, cu mâinile streașină 
la ochi privea în josul uliței. Cineva poate l-a 
văzut, poate i-au dat drumul să aibă grijă 
de ea. Grupurile formate pe la porti 
șușoteau, dar când se apropia ea, tăceau. 
Vara s-a dus fără nici o veste. Apoi s-a auzit 
că bătăliile date în apropierea orașului 
Sfântu Gheorghe, ar însemna sfârșitul răz- 
boiului. Biata mamă! O scrisoare, o veste, 
un ziar... A sosit, totuși, o scrisoare. A venit 
la preotul nostru, trimisă de preotul din 
satul Bicfalău, județul Covasna. Acolo au 
căzut Ghiţă Stoica și prietenul lui cel mai 
bun, Ghiţă Râșnovean. Preotul s-a dus 
acasă la Tuga și a găsit-o în curte. Ea i s-a 
adresat direct: Domnul părinte, mi-a murit 
băiatul? Și lacrimile au început să-i curgă 
pe obraji. N-a tipat, n-a blestemat, dar a 
îngenuncheat și l-a rugat: Ajută-mă, dom- 
nul părinte, să-mi aduc băiatul acasă, să-l 

plâng și să-i fac ce se cade. Te ajut maică, 
dar acum să ne rugăm pentru sufletul lui și 
pentru cei care încă sunt în luptă. Vestea 
s-a dus repede în sat. Plângeau femeile pe 
stradă. Plângeau de mila mamei, rămasă 
singură, plângeau tinerețea feciorilor morți. 
La tata a venit Tuşa Anica prima dată. Era 
ca o umbră. Gheorghe, mergi cu mine să-l 
aducem pe Ghiţă acasă? Merg, dar trebuie 
să ne interesăm, sunt reguli precise, mili- 
tare. Dar, măcar să-ntrebăm. 

Și n-a mai avut liniște. Preotul și cei în 
drept s-au ocupat de formalități. Și Tuşa 
Anica împreună cu tata au plecat la coman- 
damentul zonal. Drumul a fost foarte greu. 
Au mers mult pe jos, au mers cu trenul. În 


Monumentul închinat eroilor din cele două războaie 
mondiale 


gara Brașov un ofițer l-a sfătuit pe tata: 
Tinere ai grijă, dacă te văd rușii te iau și nu 
te mai întorci acasă. Ruși erau peste tot. 
Erau beti, trăgeau aiurea, luau tineri cu ei, 
prădau. 

Ajunși la Bicfalău, preotul și familia lui i-au 
condus la comandament, au fost identifi- 
cati, apoi au mers spre locul unde erau 
înmormântați eroii. Sub un șir lung de brazi, 
pe o colină frumoasă, unde toamna arun- 
case neglijent brândușe, cu cruci de lemn 
la căpătâi, dormeau frumoșii neamului ro- 
mânesc. La morminte ardeau lumânări 
aprinse de femeile din sat. Unguroaice, a 
precizat doamna preoteasă. Se vedea și 


după port. Și asta putea fi o icoană de din- 
colo de război. 

Ce urmează de acum înainte tata a 
numit „Icoana icoanelor”. Tușa a întrebat 
unde a fost găsit mort. Mai jos, la poalele 
colinei. Acolo au fost seceraţi băieții noștri. 
Acolo, pe hotar. Preotul s-a apropiat de tata 
și cu glas șoptit i-a spus: A fost lovit în cap. 
L-am găsit pe spate. De durere a bătut din 
picioare până a făcut groapă în pământ. In 
mâna dreaptă avea arma, iar în mâna 
stângă avea o bucată de pâine, murdară de 
sânge. După ce a încetat lupta s-au pornit 
ploile. A plouat șapte zile fără oprire. Apoi 
au fost ridicate cadavrele. Părul lui frumos, 
blond, i-a căzut din cauza ploii, formând în 
iarbă o coroană asemenea unei aureole. 
Când preotul și tata s-au întors s-o cheme, 
au văzut-o îngenunchiată, culegând părul 
din iarbă și punându-l în batistă. Apoi și-a 
făcut sfânta cruce și-a zis: Domnul Părinte, 
hai arată-mi și mormântul lui Ghiţă 
Râșnovean! Să-i pun și lui o lumânare. 

Când termina de povestit, tata spunea: 
Din tot războiul, din anii de armată pe 
graniță, din mina de cărbuni, asta a fost cea 
mai sfântă icoană. 

S-au întors acasă. Oficialităţile au făcut 
demersuri pentru aducerea eroului acasă. 
Abia în anul următor, în vară, în sicriu dublu, 
sigilat, Ghiță a venit acasă. Era o mare de 
lume. Femei în port popular, copii de școală, 
bărbați, au venit să-l aștepte pe erou și să-l 
ducă lângă altar pentru totdeauna. 

Tuşa Anica a mai trăit ani multi, încon- 
jurată de nepoti, îngrijită de familia ne- 
poatei sale, oameni ai bisericii. A îngrijit 
mormântul, i-a făcut toate cele creștinești și 
uneori putea fi auzită spunând: A fost voia 
lui Dumnezeu. Și alții s-au dus. Bine măcar 
că n-au murit degeaba. 

IN MEMORIAM 


Dan Dumitru Lucinescu 


Încă unul dintre foștii detinuti politic și 
mărturisitori ai pătimirilor neamului româ- 
nesc a trecut la Domnul! 

Dan Dumitru Lucinescu este un 
învingător prin biografia sa, îndeosebi prin 
scrisul lui probând credință ardentă în 
menirea neamului românesc în această 
lume contorsionată de lăcomie și sete de 
putere, alienată din cauza izgonirii nebune 
a lui Dumnezeu din cotidian! 

Opera memorialistică, istorică și bele- 
tristică a lui Dan Dumitru Lucinescu mi-a 
probat înălțimea moral-spirituală atinsă de 
patrioţii autentici pe care, neputându-i ajun- 
ge, guvernele efemere, susținute de 
oameni-paiațe fără alte țeluri decât parveni- 
tismul politic și îmbogățirea rapidă, îi pot 
doar ostraciza, întemniţa și schingiui. 
Vorbindu-le elevilor mei despre asemenea 
oameni-model, am nădăjduit să-i pot moti- 
va să creadă în Dumnezeul Cel viu, în 
adevăr, în dreptate, în cinste și demnitate. 
Nu sosise vremea și poate că încă n-a sosit 
ca în întreg învățământul românesc modele 
de acest fel să figureze în manualele de 
literatură română și de istorie pentru a 
modifica radical paradigma obedient- 
globalistă croită omenirii. 

In ce mă privește, prin manualul meu de 
„literatură arestată”, în care sunt cuprinse 

pasaje semnificative din Jertfa’ și Întoarce- 
rea din neguri. 1963-1987°, am încercat să 
bat la ușile majoritar închise ale cona- 
ționalilor mei tineri — deopotrivă profesori, 
părinți și elevi. Deocamdată, mesajul lui 
Dan Dumitru Lucinescu și al altor colegi de 
suferință din închisorile comuniste nu s-a 
vrut plenar cunoscut și înțeles, probabil 
fiind incomod ideologic („corectitudinea 
politică” e incompatibilă cu adevărul istoric). 

Pentru mine, acest om cult, generos, 
delicat și credincios va rămâne un reper 
major. 

Dumnezeu să-l odihnească-n pace! 


Mihai Floarea 
23 cuptor 2020 


* * 


Nota redacției: 

Dumitru Dan Lucinescu (n. 21 mai 
1927, Botoșani - d. 20 iulie 2020), a fost 
deținut politic, scriitor, cercetător și om de 
știință. 

A fost arestat la 24 aprilie 1948, pe când 
era student la lași, și condamnat la 15 ani 
muncă silnică. A executat detenţia în închi- 
sorile Târgu Neamt, lași, Suceava, Jilava, 
Pitești, Gherla, Văcărești, Aiud. A trecut 
prin „reeducarea” de la Pitești, în cadrul 


Dan Dumitru Lucinescu 


căreia a fost torturat timp de aproape 6 luni. 
A fost eliberat la 15 ianuarie 1963. Din 1969 
a lucrat ca cercetător la Centrul de 
Mecanica Solidelor al Academiei Române. 
In 1992 conducea Serviciul Investitii 
Nucleare. S-a pensionat și s-a stabilit în 
Suedia, fiind cooptat ca membru al 
Academiei Suedeze. Membru al Uniunii 
Scriitorilor din România și al Uniunii 
Scriitorilor din Suedia. Membru fondator al 
Fundaţiei Creștine „Părintele Arsenie 
Boca”. A brevetat mai multe invenții în 
domeniul ultrasunetelor. 

A relatat experiența detenţiei în închiso- 
rile comuniste în filmele documentare 
„Lupta si jertfa lui Dan Lucinescu” (2009) și 
„Demascarea” (2010). 

Dintre lucrările publicate amintim: 
Tehnologii ultrasonice, magnetoscopice și 


de analiză spectrală (1968), Lupta (roman, 
Fides, lași, 1997; ed. a 2-a, Siaj, București, 
2008), Jertfa (Transfigurări) (proză, Fides, 
lași, 1997; ed. a 2-a, Siaj, București, 2005; 
ed. a 3-a, Siaj, București, 2008), Spre 
război: 1939-1941 (proză, Fides, lași, 
1998), Intoarcerea din neguri: 1963-1987 
(proză, Fides, lași, 1998; ed. a Il-a, 2011), 
Prin Europa: Din Scandinavia la Pontul 
Euxin (impresii de călătorie, Fides, lași, 
1998), Voievodul (roman istoric, Fides, lași, 
1998; ed. a 2-a, Siaj, București, 2009), 
Spania (impresii de călătorie, Editura 
Enciclopedică, București, 2000), Sfârșit de 
lumi (Orion, București, 2001), Ancorare în 
absolut (Orion, București, 2002), Ștefan cel 
Mare și Sfânt (Fides, lași, 2002; Siaj, 
București, 2009), Omul - Creaţie divină 
(Siaj, București, 2004), Sfârșit întunecat de 
Ev (studii de istorie, Siaj, București, 2005, 
reeditată în 2012 sub titlul Căderea 
Constantinopolului), Depășirea conditiei 
umane (Siaj, București, 2006), Efemeritate 
și divin (Siaj, București, 2007), Destine 
(evocări, Siaj, București, 2008; ed. a 2-a, 
2008; ed. a 3-a, rev., Siaj, București, 2009), 
Aspiraţii (eseuri, Siaj, București, 2009), 
Părintele Arsenie Boca, un sfânt al zilelor 
noastre (Siaj, București, 2009), Homo 
Planetarius (Siaj, București, 2010), Impresii 
din Israel (Bacău, Babel, 2014).* 


"Editura Fides, lași, 1997, ediţia a Il-a Editura Siaj, 
București, 2008. 

? Editura Fides, lași, 1998. 

* Silvia Lazarovici, Scriitori și publiciști botoșăneni. 
Dicţionar biobibliografic, Editura Agata, Botoșani, 2013, 
apud https://luceafarul.net/scriitori-si-publicisti-botosaneni- 
7, https://romania.wikia.org/wiki/Dumitru_Dan_Lucinescu, 
https://www.fundatiaarsenieboca.ro/misiune-si- 
obiective/biografie-dan-lucinescu (accesate la 25.07.2020), 
fişele matricole penale din Arhiva Administraţiei Naţionale a 
Penitenciarelor. 

NICOLAE M. CONSTANTINESCU 


Retrospectiva 
anilor 1990-2020 


Actualul material pe care-l oferim cititorilor revistei noastre ar fi trebuit să prefațeze 
luarea mea de cuvânt la întâlnirea aniversară de la începutul anului și, în continuare, 
obișnuitele comentarii la lansarea numerelor 110 și 111 ale revistei. 


Astfel, în 9 martie ar fi trebuit să aibă loc 
Gala de sărbătorire a 30 de ani ai Revistei 
Noastre, pornită în urmă cu trei decenii ca 
urmare a eforturilor lui Banu Rădulescu, 
ajutat de un grup de prieteni. Primul număr 
al revistei Memoria a apărut cu subtitlul: 
revistă a gândirii arestate. Cauze dramatice 
pentru noi, dar și pentru întreaga omenire 
ne-au obligat să anulăm Gala, dar nu ne 
împiedică să punem în discuţia cititorilor 
gestaţia, nașterea, creșterea și dezvoltarea 
acestei publicaţii insolite în rândul țărilor 
care au cunoscut opresiunea comunistă... 
Deci să facem un salt în timp înapoi în pri- 
mele luni ale anului 1990. Discutasem cu 
Banu despre necesitatea unei informări a 
marelui public despre ororile comuniste, 
mai ales după traumatizantele destăinuiri 
pe care mi le făcuse la Spitalul Colțea poe- 
tul Adrian Hamzea și pe care le-am relatat 
în numărul trecut. Banu Rădulescu era doc- 
tor în medicină, dar din 1967 era și membru 
al Uniunii Scriitorilor din România. 
Terminase Liceul Militar de la Mănăstirea 
Dealu, unde talentele lui literare fuseseră 


descoperite de prof. de română Augustin 
Z.N. Pop. Devenit student la Medicină este 
arestat în anul II pentru niște epigrame, în 
care persifla tripleta Ana, Luca și cu Dej. 
Este eliberat, încearcă să treacă granița și 
intră într-un lot de frontieriști pentru care 
primește alţi 10 ani de închisoare. 
Cunoaște penitenciarele de la Constanţa, 
Văcărești, Jilava, Pitești, Caransebeș, 
Canal, Gherla. 

Renunțase la medicină după o boală 
gravă de plămâni contractată ca urmare a 
celor două detenții politice și din 1967 se 
dedică literaturii. Este autorul volumelor de 
proză: Păsările mari nu cântă, Lumină și 
Piatră, În iarbă cu faţa la soare. În 2018 îi 
apare volumul de poezii Banu Rădulescu - 
Autoportret. Acest om de o sensibilitate 
aparte, lovit crunt de regimul comunist 
pornește, iată, în 1990, dificila îndatorire de 
a arăta lumii românești „comunismul din 
spatele ușilor închise”, deci comunismul 
realizat de torționari. Îşi i ia colaboratori de 
nădejde, vine cu mărturii de prima mână, 
adună probe, știind cât adevăr zăcea în 

vorbele lui Eminescu: „e în zadar să 
vorbeşti celui care nu vrea să te asculte”. A 
adunat în paginile revistei personalităţi de 
excepție, dintre care îi amintesc pe Onisifor 
Ghibu, Mircea Eliade, Petru Creția, 
Alexandru Todea, Alexandru Paleologu, 
Petre Ţuţea, Nicolae Steinhardt, Alexandru 
Șafran, Mircea Carp, Monica Lovinescu, 
Virgil lerunca, Alexandru Zub, Alexandru 
Herlea și mulţi, mulți altii. 

Biografia sumar prezentată a lui Banu 
Rădulescu, eforturile extraordinare făcute 
de el pentru a scoate o revistă de ținută cu 
acuratețea unui jurnal de front, la care se 
adaugă munca deosebită a celor care i-au 
urmat, lon Drescan, lura Derevencu și 
Micaela Ghiţescu, împreună cu colaborato- 
rii fiecărui număr, se înscriu ca un răspuns 
la o întrebare, pe care o avem toti pe buze: 
„pentru ce avem nevoie de revista 
Memoria?” Răspunsul este unul singur: 
„Pentru ca în cunoștință de cauză, aseme- 
nea lucruri să nu se mai întâmple niciodată 
în țara noastră”. 

Ultimele două numere al revistei 
Memoria 110 și 111 fac o trecere subtilă, 
dar sesizabilă de la un conținut predomi- 
nant cultural-emoţional la unul istoric, 
fiindcă trebuie să recunoaștem că dacă ar 
trebui să încadrăm revista noastră într-o 
categorie literară, ea aparţine și servește în 
primul rând adevărului istoric. Doar asu- 
mându-ne această plasare vom putea face 
ca Memoria să intre încet în patrimoniul 
educativ al generațiilor tinere actuale și vii- 
toare, pentru a da un răspuns fundamental 
la întrebarea: a fost sau nu comunismul o 
orânduire ticăloasă, degradantă, care să 
trebuiască deci a fi disecată până în cele 
mai mici amănunte, pentru a ne putea feri 
de ea în deplină cunoștință de cauză? 

Numerele pe care le comentez dau un 
răspuns afirmativ acestei întrebări arătând 
modul în care câteva zeci de mii de etnici 
germani — sași sau șvabi — au fost pedepsiti 
de sovietici după război pentru originea lor 
și nu pentru ce au făcut. Rând pe rând isto- 
rici consacrați relatează despre fapte greu 
de crezut că li s-au putut întâmpla acestor 
oameni, aflaţi atunci la cheremul puterii 
sovietice, cu acordul tacit și mizerabil al 
puterilor occidentale așa zise aliate. 

Astfel, cronologic, Cosmin Budeancă 
ne arată că la 31 decembrie 1944 prin 
Ordin al Ministerului Afacerilor Interne 
transmis Inspectoratului General al 
Jandarmeriei au fost făcute cunoscute nor- 
mele stabilite de Președinția Consiliului de 
Miniștri cu privire la deportarea unor per- 
soane de origine etnică germană. Erau 
vizati bărbații între 17 și 45 de ani și femeile 
între 18 și 30 de ani cu copii mai mari de un 
an. Bineînţeles că s-au făcut numeroase 
abuzuri la aceste limite de vârstă, fiind 
deportate persoane mai tinere sau mai 
bătrâne. Josef Koch, german din Jimbolia, 
povestește reacţia șvabilor la zvonurile 
care circulau: „unii dintre ei au fugit înspre 
interiorul țării, alţii s-au ascuns pur și simplu 
ori s-au lăsat zidiți în diferite încăperi. lar 
unele fete s-au căsătorit în grabă cu 
români, știind că astfel nu vor mai fi luate. 
Numărul celor ridicaţi trebuia, însă, să 
coincidă cu numărul celor de pe liste, așa 
că s-au luat, pe loc, alte persoane care 
aveau vârste în afara limitelor stabilite." 

A doua etapă a început la 6 ianuarie 
1945, când Comisia Aliată de Control (de 
fapt doar sovieticii) a ordonat Consiliului 
nostru de Miniștri să mobilizeze toți locuito- 
rii germani apti de muncă. In final au fost 
deportate peste 70.000 de persoane. 


Ministrul de Externe Constantin Vișoianu și 
chiar Regele Mihai au protestat prin memo- 
rii adresate atât Președintelui SUA, cât și 
Primului Ministru al Angliei. In modul cel 
mai cinic posibil Winston Churchill se 
declara de acord cu această măsură 
abuzivă și inumană, pe care o considera 
„reparatorie”. Aproximativ 12% din cei duși 
în URSS, deși oameni tineri, au murit. 

Ampla operaţiune de deportare este 
descrisă de jurnalista Hannelore Baier în 
pagini cutremurătoare. Reprezentanţii PNȚ 
și PNL din Consiliul de Miniștri i-au cerut 
primului ministru Nicolae Rădescu să-și 
dea demisia în semn de protest față de 
ordinul de deportare dat de sovietici, care 
astfel încălcau suveranitatea României, 
amenințând că altfel își vor da ei demisia... 

Deportarea etnicilor germani a fost o 
hotărâre a Moscovei, care s-a bucurat de 
complicitatea liderilor comuniști români. 
Atitudinea românilor de rând a fost extrem 
de diversă: unii s-au bucurat instalându-se 
în casele sașilor și șvabilor, alţii, cum ar fi 
unele organe din jandarmerie, i-au ajutat 
pe deportați să evadeze din lagăre, fiind 
astfel taxați drept complici ai etnicilor ger- 
mani. De fapt Decretul-lege din 23 martie 
1945 prevedea expropierea caselor, a 
pământului, a utilajelor agricole aparţinând 
locuitorilor de origină germană. 

Sașii au protestat, arătând că s-a comis 
o violare de interpretare: sas / șvab = cola- 
borator al hitleriștilor. In plângerea unui 
neamt el spune: „sunt un simplu plugar, nu 
sunt cu nimic vinovat de desfășurarea 
războiului și nu am de ce să fiu pedepsit” 
(mentionez că după cifrele înaintate de 
Daniel Hrenciuc în revistă, 74% dintre 
deportați proveneau din mediul rural). 
Dirijaţi de la Moscova conducătorii comu- 


niști au încadrat majoritatea nemților în rân- 
dul colaboratorilor hitleriști. După anii de 
deportare li s-a permis întoarcerea în tară 
cu titlul de „repatriat deportat”, care era tre- 
cut pe buletinele de identitate, ceea ce a 
reprezentat o ghiulea legată de picioare. In 
plus, nemților, deși cetățeni români, li s-au 
luat drepturile civile, neavând drept de vot 
până în 1949. 

In numerele 110 și 111 prof. dr. Ilie Popa 
din Pitești continuă prezentarea unor 
făuritori ai Marii Uniri de la 1918 care au 
fost închiși în închisorile comuniste, unde 
unii au și decedat. 

lon Pelivan, personalitate politică din 
Basarabia, care a militat pentru unirea cu 
România de la 27 martie 1918, a fost ares- 
tat în 4 mai 1950 și a murit la Sighet în 
ianuarie 1954 la vârsta de 78 de ani. 

Daniel Ciugureanu, chirurg de prim 
rang din Basarabia, a pus bazele Partidului 
Naţional Moldovenesc fiind ales Prim 
Ministru al Republicii Democrate 
Moldovenești după ce aceasta și-a decla- 
rat independența. După unirea cu Țara 
Mamă Daniel Ciugureanu a intrat în 
Guvernul României, fiind ales în repetate 
rânduri în Parlamentul României, ajungând 
Președinte al Senatului. Arestat în 4 mai 
1950 moare la Sighet la scurt timp. 

Sever Bocu din neam din motii trași pe 
roată pentru răscoala lui Horia, Cloșca și 
Crișan, a fost ziarist și memorandist, a 
combătut cu vehemență Dictatul de la 
Viena, drept pentru care, după venirea 
comuniștilor la putere, a fost etichetat ca 
fiind un „ilustru agent nazist”. A fost arestat 
în 4 mai 1950 și a murit în 1951, iar actul de 
deces i-a fost întocmit abia în 1957. 

Aurel Vlad, avocat, a luat cuvântul la 
Marea Adunare de la Alba lulia. Vice- 

președinte al PNȚ, este arestat în 4 mai 
1950 la vârsta de 75 de ani, fiind declarat 
dușman al poporului. Moare în iulie 1953 
după bătăi crunte și deși mort, i se 
majorează pedeapsa cu încă 60 de luni. 

Zenovie Pâclișanu teolog greco-catolic, 
secretar al Marii Adunări Naţionale de la 1 
Decembrie 1918, ales ulterior membru 
corespondent al Academiei Române, este 
arestat la 6 decembrie 1949 și decedează 
în arestul MAI în 1957. 

lon Flueraș, de meserie rotar, se înscrie 
în 1901 în Partidul Socialist Democrat, pe 
care nu-l va părăsi până la moarte. 
Impreună cu losif Jumanca reeditează la 
Budapesta la data de 1 octombrie 1918 zia- 
rul Adevărul, unde pledează pentru cauza 
naţională și socială a românilor transil- 
văneni. A contribuit la definitivarea 
Rezoluției Marii Adunări Naţionale din 1 
Decembrie 1918 și a fost ales vicepre- 
ședinte al acesteia. Devine secretar gene- 
ral al PSD, în care calitate participă în 
august 1929 la cel de al doilea Congres al 
Internaționalei a III-a, de unde este dat 
afară de Buharin pe motiv că face parte din 
Guvernul României. Arestat în 1948, a 
murit în închisoarea de la Gherla. 

Iosif Jumanca prezent și el la Alba lulia 
în 1918 a precizat răspicat că poziția social- 
democratilor nu este identică cu lipsa 
simțului național. Aderă la fracțiunea Titel 
Petrescu a social democratilor, dezicându- 
se astfel de Ştefan Voitec, care se aliase cu 
comuniștii. Arestat în 1949, moare în 1950 
la Văcărești. 

Numerele 110 și 111 prezintă concen- 
trat atacul împotriva educației și culturii 
române început prin epurarea cadrelor 
didactice de la Facultatea de Litere și 
Filozofie din București. Doamna Adina 

Berciu-Drăghicescu, profesoară universi- 
tară pensionară, ne prezintă pe larg și cu 
numeroase date modul cum a fost pusă în 
practică la comandă sovietică una dintre 
tintele comunismului și anume distrugerea 
elitelor — de data aceasta de la facultatea 
mai sus amintită. Astfel, pe 7 martie 1945 o 
comisie de activiști sovietici condusă de 
Evghenii  Suhalov le-a prezentat 
comuniștilor români în frunte cu Ana 
Pauker și Gheorghiu-Dej un plan de comu- 
nizare a României pe următorii 3 ani -— și 
apoi pe alţi 10 ani, planuri pregătite de 
Gheorghi Dimitrov la ordinul lui Stalin. In 
ceea ce privește educația și învățământul 
s-a cerut în mod expres: suprimarea auto- 
nomiei universitare, epurarea cadrelor 
didactice, ideologizarea cursurilor și semi- 
nariilor, selectarea studenților dintre fii de 
muncitori și țărani săraci sau mijlocași, 
introducerea criteriului „originii sănătoase”, 
eliminarea din biblioteci a cărților interzise, 
apariția dosarului de cadre după model 
sovietic. Drept urmare a aplicării directive- 
lor din broşura Publicaţii interzise, tipărită în 
1948, au dispărut din biblioteci și din librării, 
deci și din indicaţiile bibliografice date elevilor 
și studenţilor, lucrări ale lui Vasile Alecsandri, 
Grigore Alexandrescu, lon Agârbiceanu, 
Dimitrie Anghel, Nicolae Bălcescu, Lucian 
Blaga, Dimitrie Bolintineanu, Dimitrie 
Cantemir, Mihai Eminescu, Octavian Goga, 
B.P. Hașdeu, Alexandru Odobescu, Dimitrie 
Onciu, Liviu Rebreanu, Grigore Topârceanu, 
lonel Teodoreanu și mulţi alții. Au apărut 
noi profesori ca Mihai Novicov, Ov.S. 
Crohmălniceanu, lon Vitner, Mihnea 
Gheorghiu, Vicu Mândra, iar în același timp 
au dispărut Istrate Micescu, Gh.I. Brătianu, 
C.C. Giurescu, Constantin Rădulescu- 
Motru, P.P. Panaitescu, lon Petrovici, Anton 


Dimitriu și alții. Totul avea ca scop începe- 
rea unui proces de pervertire a conștiințelor 
și așa se explică epurarea profesorilor din 
şcolile elementare, licee și facultăți, 
înlocuiți cu oameni numiţi și nu aleși prin 
concurs. S-a eliminat filozofia generală și 
logica, iar la Facultatea de Medicină - 
genetica. 

Rusificarea vietii politice, culturale și 
economice a mers în paralel cu introduce- 
rea cultului lui Stalin. Indepărtarea masivă 
a profesorilor universitari, comprimarea sau 
chiar desființarea unor catedre s-au făcut 
pe motive politice: titularii lor au demonstrat 
atitudini antidemocratice, antisovietice sau 
antisemite. S-a înființat o comisie de purifi- 
care pentru îndepărtarea indezirabililor din 
facultăți. Imi permit să fac o paralelă între 
îndepărtarea de la Universitatea din 
București a unor somităţi pe care le-am 
amintit mai sus și ceea ce s-a întâmplat în 
aceeași perioadă la Facultatea de Medicină 
din Cluj. Profesorii Alexandru Pop — creator 
de școală chirurgicală și luliu Haţieganu — 
corifeu al medicinii interne europene, sunt 
considerați indezirabili de către comuniști și 
se hotărăște îndepărtarea lor din învăță- 
mânt în urma unor ședințe de înfierare în 
public, cu acuzatori numiţi. Prof. Țeposu, 
ales să-l acuze pe Alexandru Pop, s-a dus 
acasă și s-a sinucis, iar conf. Moga a 
acceptat infamia de a fi acuzatorul lui 
Haţieganu, drept pentru care după ani de 
zile a fost numit ministru al sănătăţii. Adina 
Berciu-Drăghicescu conchide că întreaga 
cohortă de acţiuni samavolnice arată că 
România trebuia să fie slavizată, dero- 
mânizată, delatinizată, că memoria istorică 
trebuia ștearsă, la fel etnogeneza și limba. 
Din păcate la acţiunea antiromânească 
dusă împotriva unor reprezentanți de 


marcă ai învățământului și culturii din tara 
noastră s-au raliat și niște cadre didactice 
care au cântat în struna diriguitorilor 
comuniști. In nr. 111 Andreea Teodorescu 
pune diagnosticul: „comunismul este o 
boală ce și-a găsit rădăcina doar în minţile 
oamenilor slabi”. 

Termin prezentarea mea într-o notă 
optimistă. Oleg Chiseliov, un adolescent în 
vârstă de 16 ani născut la Chișinău, are un 
eseu cu care a câștigat Premiul III la 
Concursul „Prin ce diferă România din 
2019 față de România de dinainte de 
1989?” Oleg Chiseliov se arată extrem de 
atent la detaliile pe care își sprijină argu- 
mentele. Astfel, România lui 1989 se plasa 
din punct de vedere economic pe locul 23 
în Europa, similar cu clasificarea în funcţie 
de PIB. Erau 50 de automobile la 1.000 de 
locuitori, 71 de studenți la 10.000 de locui- 
tori (cea mai scăzută cifră din Europa), 
26,9%. mortalitate infantilă (cea mai mare 
din Europa) și o speranță medie de viață de 
doar 71 de ani. România lui 2019 este tara 
cu cei mai putini kilometri de autostradă 
dintre țările europene, în care 40% din 
gospodării nu beneficiază de canalizare și 
apă curentă (la sate și în suburbiile 
orașelor), dintre tările europene este tara 
din care au emigrat cei mai multi oameni și 
care are în afara ei teritorii însemnate locui- 
te de secole de o majoritate românească. 

Aceste cifre nu pot fi contestate și ar 
trebui să preocupe orice partid care se află 
la guvernare. Faptul că un tânăr le strânge 
și le prezintă fără ocolișuri ne dovedește că 
responsabilitatea pentru viitorul României o 
vor avea tinerii, partea din populaţie cea 
mai interesată de cum se va trăi în 
România viitoarelor decenii. 

Vă mulțumesc pentru atenție. 

ANDREI DĂLĂLĂU 


lanusul tranziţiei: 
România între 
1989 și 2019 


În perioada 15 martie - 15 octombrie 2019 Fundaţia Comeliu 
Coposu, în parteneriat cu Fundaţia Academia Civică, Fundaţia Hanns 
Seidel, Festivalul de Film și Istorii Râşnov, Teatrul Naţional „I.L. 
Caragiale” din București, Radio România Cultural și TVR 1 a organi- 
zat Concursul de eseuri dedicat studenților și elevilor având ca temă 
„Prin ce diferă România din 2019 de România de până în 19897”. 

Juriul concursului a fost format din Ana Blandiana (scriitor, 
președinte al juriului), Doina Alexandru (jurnalist), Dan Pavel (pro- 
fesor de științe politice), loana Boca (istoric), Tudor Călin Zarojanu 
(scriitor și jurnalist), iar premianţii au fost anunțați în cadrul editiei a 
IV-a a Galei „Corneliu Coposu”, desfășurată în 11 noiembrie 2019 
la Teatrul Naţional „I.L. Caragiale” din București. 

Incepând cu numărul 110 al revistei, prin amabilitatea 
Fundaţiei Corneliu Coposu și a d-lui lon-Andrei Gherasim, 
președintele executiv al acesteia, am început publicarea lucrărilor 
câștigătoare. În acest număr publicăm eseul care a câștigat locul l. 


Introducere 

Marin Preda a inaugurat în literatura română celebra 
expresie a timpului care nu mai avea răbdare, o sintagmă 
subtilă a simțului istoric pe care percepția societăţii îl are 
asupra evoluţiilor politico-sociale aflate în plină destructu- 
rare. Anul 1989 marchează punctul culminant al acestei 
implacabile evoluții a timpului care „apăsa” greu pe umerii 
țărilor comuniste aflate sub cenzură, control, privare de 
libertate și raționalizare a alimentelor, într-un decor sumbru 
al inerţiei funcţionării unui sistem politic comparat cu o sta- 
fie, în cuvintele lui Alain Besançon. Momentul revoluției din 
1989 naște reacţii ambivalente - pozitive și idealiste pe de 
o parte, sceptice și negative pe de altă parte. In fond, nu 
problema căderii comunismului în sine a avut menirea să 
antagonizeze percepţia asupra Revoluţiei, ci felul în care 

Andrei Dălălău s-a născut la 
25 iunie 1997 și a absolvit 
Colegiul Naţional „Al. Papiu 
Ilarian” din Târgu Mureș. Pe 
parcursul anilor de liceu a 
participat la două ediţii ale 
Olimpiadei Naţionale de Istorie 
(la Oradea și la Brăila) și s-a 
implicat în proiecte cu 
tematică istorică și culturală. 
În prezent este masterand la 
programul „Istorie, memorie și 
oralitate în secolul XX” de la 
Facultatea de Istorie și 
Filosofie, a Universităţii 
„Babeș-Bolyai” din Cluj- 
Napoca, după ce a absolvit 
nivelul licenţă în cadrul acele- 
iaşi facultăți cu o teză despre 
intelectualii „generaţiei '27" 
din România interbelică. 


tranziția s-a efectuat. Criticile asupra mo- 
mentului revoluţionar consumat printr-un 
haos generalizat pe care vechea nomen- 
clatură și-a înstăpânit puterea se combină 
cu idealismul ideii de liberalizare economi- 
că, socială, politică, cu apariția unui stat de 
drept în măsura posibilităților, cu adoptarea 
valorile euro-atlantice ale pluralismului și cu 
virtutea unei societăți civile căreia îi devin 
accesibile treptat pârghiile puterii, după 
modelul sistemului de checks and balances 
al democrațiilor vest-europene. 
Postcomunismul este însăși materia 
noastră. Perioada interbelică și perioada 
comunistă sunt acum analizate ca intervale 
istorice închise cronologic, însă postcomu- 
nismul românesc se continuă până în pre- 
zent și ne angrenează pe toți în dinamica 
sa specifică. Anii de după 1989 sunt 
așezați pe un teren accidentat și imprevizi- 
bil, absurd și normal deopotrivă, dar care 
plasează România Centenară în poziţia 
cea mai favorabilă din secolul al XX-lea. 
Formele exterioare ale societăţii românești 
se prezintă pozitiv: România aparține în 
sfârșit spaţiului Uniunii Europene, are un 
regim democratic, un stat constituțional, 
respectă reguli internaționale nenegociabi- 
le, funcționează ca sistem capitalist a cărei 
superioritate statistică este de necontestat 
în istorie, în vreme ce vecinii săi, Iugoslavia 
și Cehoslovacia, au suferit destrămări suc- 
cesive. Imaginea formelor României este 
încadrată de loan Stanomir în rațiunea unui 
„optimism moderat”. Dacă aplicăm analizei 
o judecată maioresciană a lucidităţii critice, 
putem identifica și neajunsurile, handicapu- 
rile și decalajele României în raport cu 
Europa Occidentală — minusuri care tin de 
fondul adânc al relaţiilor interumane și de 
legile interioare ale societăţii, dezvoltate și 
reproduse în postcomunism prin directa 
amprentă a perioadei comuniste. 


Premisa de la care s-a pornit în 1989 a 
fost aceea că odată Ceaușescu înlăturat de 
la putere comunismul a încetat să existe și 
democrația a devenit dintr-odată regimul 
funcţional al României. Elitele politice au 
refuzat însă să analizeze trecutul, au evitat 
să denunte rolul Securităţii în organizarea 
terorii indivizilor și colectivităților și au as- 
cuns trecutul colaboratorilor care ar fi facili- 
tat o decomunizare rapidă. Pentru România 
post-revoluţionară trecutul părea închis, 
România comunistă devenea o țară a tre- 
cutului. Autocritica a fost evitată în România, 
deși aceasta a existat în alte tări central-est 
europene. Cu toate acestea, observăm că 
schimbarea autentică nu survine semantic 
şi lingvistic prin simpla modificare a con- 
ceptelor de funcționare instituțională. 
Schimbarea tine de substrat, de esente, de 
interacțiuni și de metamorfoze la nivelul 
mentalităților individuale și colective. 


Unde căutam schimbarea? 

Există un factor important asupra evolu- 
tiei naturii umane în general care este 
demn de menționat: evoluţia istorică poate 
fi ilustrată printr-o curgere continuă a fapte- 
lor și evenimentelor umane, curgere în care 
se manifestă imanent relaţia dintre înnoire 
și conservare, adică dintre un strat subțire 
care include schimbările instituționale, poli- 
tice, economice și sociale din intervale isto- 
rice scurte, și un strat adânc de conserva- 
re, un strat specific mentalităților colective, 
comunităţilor atemporale (relativ izolate de 
funcționarea și de mersul general al socie- 
tăţii), tradițiilor și credințelor care se actua- 
lizează și se adaptează greu schimbărilor 
rapide operate în suprastratul schimbărilor 
precipitate. Așadar, suntem puși în fata 
unei diferențieri pe care junimiștii o identifi- 
cau ca teorie a „formelor fără fond”, unde la 

întrebarea „prin ce diferă România din 
2019 de România de până în 19897 nu 
putem oferi un răspuns unic, ci o multitudi- 
ne de teorii, speculaţii, observaţii, stratifica- 
te la rândul lor în procese instituționale 
transformative, în schimbări sociale lente 
generate de o educatie liberă în materie de 
pluriconfesionalism religios, de avans teh- 
nologic, de libertate de exprimare, de con- 
tact permanent cu Occidentul și chiar de 
neînțelegere între generaţii a căror viziuni 
despre lume diferă substanţial. O Românie 
aparent uniformă în 1989, îmbătrânită 
acum cu 30 de ani a ajuns să fie casa atât 
a celor încremeniţi în vechea paradigmă a 
comunismului, cât și a cetățenilor „lumii”, 
conectaţi virtual la cele mai extravagante 
tipare ale civilizaţiei moderne, străine de- 
seori realităților românești. România post- 
comunistă cuprinde în interiorul ei diversita- 
tea evoluţiilor specifice fiecărei perioade 
istorice pe care a traversat-o, iar misiunea 
cea mai dificilă a societăţii pare a fi tocmai 
armonizarea polarităţilor. 


Critică și reflexivitate 

Vladimir Tismăneanu susține că în 
România anului 1989 nu exista o elită 
orientată spre reforme, care „să negocieze 
tranziţia”. PCR era unul din cele mai mari 
partide din lume raportate la proporția 
populaţiei, însă acesta nu avea un dialog 
real între „eșaloanele inferioare și cele 
superioare”. lon Iliescu, care dorea o formă 
reformată de comunism, i-a succedat lui 
Ceaușescu, în timp ce criticii doreau deco- 
munizarea rapidă și acuzau FSN de detur- 
nare a revoluției și de instaurarea unui 
regim criptocomunist. In rândul cercetă- 
torilor se poate observa consensul referitor 
la faptul că „cea mai abruptă ruptură cu 
vechea ordine a dus la cea mai putin 

radicală transformare”. Același lucru îl 
afirmă și Lucian Boia: „Cea mai violentă 
ruptură cu comunismul a fost și cea mai 
limitată dintre toate”. Numai în România 
guvernul comunist a deschis focul asupra 
demonstranților pașnici și, cu toate aces- 
tea, elementele de continuitate cu vechiul 
regim sunt mai evidente aici decât în alte 
țări est-europene. Figurile politice vechi au 
îmbrăcat măști noi și s-au succedat la pute- 
re, în timp ce partidele „istorice” precum 
PNȚCD, condus de fostul deținut politic 
Corneliu Coposu, au fost supuse unei 
ample campanii de dezinformare și de 
defăimare. Corneliu Coposu fusese unul 
dintre cei mai apropiaţi colaboratori ai lui 
luliu Maniu, liderul Partidului Naţional 
Țărănesc, care murise în închisoarea de la 
Sighet. O altă personalitate importantă era 
lon Raţiu, întors în România după 50 de ani 
de exil din Anglia și candidat pentru funcția 
de președinte la alegerile din 1990. De par- 
tea Partidului Naţional Liberal se afla Radu 
Câmpeanu, care s-a întors după 14 ani de 
exil din Paris. O primă ruptură politică are 
loc în 1996, când candidatul Convenţiei 
Democratice, Emil Constantinescu, câștigă 
alegerile criticând lipsa reformelor, corupția 
și ambiguitatea revoluției din 1989. Această 
schimbare a marcat primul transfer pașnic 
al puterii de la un partid de guvernământ la 
altul în România post-totalitară. Inconsec- 
venta, șovăiala și lipsa reformelor complete 
au marcat eșecul guvernării Constanti- 
nescu și revenirea la putere a lui lon Iliescu 
în 2000. Regimul lui lon Iliescu a dorit să 
mențină controlul asupra mijloacelor elec- 
tronice de informare și asupra economiei, 
fapt care a generat o dialectică interioară 
societăţii între aspiraţiile pluraliste și forme- 
le mentalități autoritariste anterioare. 
PNȚCD a căzut în desuetudine odată cu 

Andrei Dălălău, lonuț-Andrei Gherasim. 

Gala Corneliu Coposu. Ediţia a IV-a, 2019. 
incapacitatea de a se adapta ideologic în 
favoarea unui competitor mai dinamic, 
Partidul Naţional Liberal. Surpriza alegeri- 
lor din 2000 a fost ascensiunea fulminantă 
a lui Corneliu Vadim Tudor și a Partidului 
România Mare. Discursul său combina 
teme antimaghiare, antisemite, antiocci- 
dentale, dar și conspiraţioniste și populiste. 
Efectul său asupra „tineretului resentimen- 
tar al României” care nu cunoștea trecutul 
poetului de curte a lui Ceaușescu a fost 
foarte puternic. 

Criticile vizează cu precădere modul în 
care sistemul politic din România a realizat, 
în pofida violenței revoluţionare și a victi- 
melor căzute în lupta pentru libertate, 
tranziția spre democraţie. Pentru intelec- 
tuali ca Horia-Roman Patapievici, modul în 
care societatea românească a ieșit din cei 
50 de ani de dictatură comunistă poate fi 
analizat în termenii unei „anatomii a catas- 
trofei”. El surprinde „catastrofa” la nivelul 
relaţiilor publice și internaţionale, dar cu 
precădere la nivel identitar, unde s-a pier- 
dut „modelul identitar pe care elitele intelec- 
tuale și politice românești l-au elaborat 
începând cu prima jumătate a secolului a 
XIX-lea”. Oferind publicului o viziune ce ține 
mai degrabă de decalajele mentalități 
românești în raport cu cele ale societăților 


occidentale, Patapievici arată pericolul pe 
care teza „cetăţii asediate” sau a „neşansei 
istorice” le provoacă în imaginarul colectiv 
al românilor: 1. Ne permite să dăm vina pe 
alţii pentru insuficiența noastră; 2. Ne per- 
mite să explicăm degradarea prin mecanis- 
me aparent incontrolabile, subtile; 3. 
Alimentează conspirația antiromânească 
universală. Deși aceste trei teorii nu sunt 
întru totul false, ci „participă la o formă sau 
alta a adevărului istoric”, dezavantajul lor 
rezidă în incapacitatea societăţii românești 
de a se orienta spre un sentiment al res- 
ponsabilităţii individuale. Inventarea duş- 
manului a devenit o temă recurentă în prac- 
tica regimului comunist, fapt pentru care 
loan Stanomir susține că fesenismul „avea 
nevoie de inventarea unui dușman pentru 
mobilizarea resentimentului”* îndreptat îm- 
potriva manifestanţilor din Piata Universi- 
tătii, unde studentul „inamic” se dedublează 
în figurile reprezentative ale lui lon Raţiu, 
Doina Cornea sau Corneliu Coposu. Aces- 
te episoade de „celebrare a urii”, după cum 
le numește Stanomir, au avut menirea de a 
adânci falia dintre conformism și insubordo- 
nare, dintre instinctele comuniste și reflexe- 
le unei societăţi ce se dorea a fi liberă. Pu- 
terea autoritară instalată în funcţiile de con- 
ducere inventează pericole pentru a-și legi- 
tima acţiunile de forță împotriva societății și 
împotriva opoziției care devin tot mai voca- 
le: pericolul maghiar de la Târgu Mureș, 
pericolul restaurării monarhiei, pericolul 
„restaurației moșierești”, a „vânzării tării că- 
tre străini”. Un aspect mai putin plăcut al pe- 
dagogiei responsabilității individuale apare 
în momentul în care însăși siguranța persona- 
lă este pusă în pericol, referindu-ne în acest 
caz la episodul mineriadelor. Brutalitate re- 
presiunii și tribalismul politicii lasă o pată 
roșie sub semnul tranziției, o pată pe care 

societatea românească a transformat-o 
într-un monument al persistenței memoriei. 

Noua dinamică politică este marcată de 
„simularea libertăţii și a pluralismului” prin 
recunoașterea formală a dreptului de exis- 
tentă a opoziției. In momentul în care opo- 
ziția a devenit cu adevărat o forță politică 
ce ar fi putut periclita monopolul fostei no- 
menclaturi ajunse la putere, formalismul a 
migrat înspre radicalism, iar FSN-ul a utili- 
zat violenţa ca unică formă de interacţiune 
cu societatea. La aceasta se adaugă refu- 
zul Proclamaţiei de la Timișoara și a lus- 
trației, ceea ce aduce amnezie istorică din 
punct de vedere judiciar. Stanomir eviden- 
țiază cum dezavuarea Proclamaţiei a fost 
„un alt indiciu al noii unanimităţi prin care 
românii se definesc”, uitarea voluntară fiind 
„moștenirea fesenismului: complicităţile 
sunt elogiate ca forme ale solidarității natio- 
nale”. Momentul 1990 avea să consacre 
„momentul constituțional” prin adoptarea 
unui nou act fundamental, însă acesta este 
ratat prin alimentarea obsesiilor unităţii na- 
tionale și „a fobiilor stalinismului national”. 
Stanomir arată că deși inclusiv FSN-ul a 
acceptat necesitatea respectării unor crite- 
rii minimale de aderare la Uniunea Euro- 
peană, rațiunea acestui gest nu viza creș- 
terea transparenţei statului, ci legitimarea 
propriei autorități prin „patronaj occidental”. 


Diferente 

România de dinainte de 1989 și 
România anului 2019 diferă structural din 
toate punctele de vedere. Prin acest eseu 
doresc să surprind mai degrabă aspectele 
dinamice ale transformărilor din tranzitie și 
mai puţin evenimentele istorice statice, 
care nu sunt altceva decât corolarul 
evolutiilor interne ale societății. Vom aborda, 
metodic, diferentele ce tin de: 1. Mentalităti 

și mituri; 2. Societate civilă: tipologii și boli; 
3. Economie. 


1. Mentalităţi și mituri 

Subtila remarcă a istoricului Lucian 
Boia că „ne tragem din comunism incompa- 
rabil mai mult decât din daci și romani, și 
mai substanţial decât din perioada 
interbelică” are de fapt o semnificație mult 
mai profundă: aceea că structura noastră 
mentală moștenește comportamente. și 
gesturi din comunism în condițiile în care 
generaţia actuală are încă legături directe 
cu cea a regimului comunist. Daniel Șandru 
a dezvoltat ideea provenită din spectrul 
științelor politice conform căreia orice 
epocă marcată de o „fractură istorică” 
cunoaște o explozie de mituri politice și 
sociale care se manifestă în rândul 
mentalităților colective. „Fractura” istorică a 
României este Revoluţia din 1989, eveni- 
ment care a marcat cea mai radicală 
ruptură de regimul comunist din estul 
Europei. Orice comunitate trăiește în imagi- 
nar prin organizarea unor „constelații miti- 
ce”, iar acest lucru este accentuat în con- 
textul evenimentelor post-'89 din România. 
Sursele miturilor românești sunt de două 
tipuri: precomuniste și comuniste, cele 
două influențând imaginarul socio-politic al 
postcomunismului. In rândul analiștilor 
fenomenului tranziției există un consens 
privind manifestarea crizei de identitate a 
societății românești de după Revolutie, 
dată fiind radicalitatea rupturii și incertitudi- 
nea politică ce i-a urmat. Radicalismul Re- 
voluției a facilitat înțelegerea maniheistă, 
după expresia lui Adrian-Paul Iliescu, a acto- 
rilor politici, unde „răul” și „binele” era ca- 
tegorisit în funcţie de interesele puterii, iar dia- 
logul și argumentele erau substituite acestei 
realități. Mai mult, actorii politici și-au con- 


struit baze ideologice și doctrinare pe care 
le considerau infailibile, demonizându-i 
în acest fel pe adversarii ideologici și peri- 
clitând funcționarea unei piețe libere a idei- 
lor și a dialogului social. La aceasta se 
adaugă „clamarea supremaţiei morale, 
diluarea electorală a democrației, apelul 
cameleonic la argumentul pragmatismului 
politic, recursul la monolog”. Miturile post- 
comunismului apar pentru a oferi explicaţii 
unei realități aflate în continuă schimbare, 
unde optimismul îmbrățișării democraţiei se 
combina cu confuziile și controversele coti- 
diene. Preluând structura miturilor politice 
de la Raoul Girardet și dezvoltându-le pe 
tiparul specificului românesc, Daniel Șandru 
le enumeră astfel: 1. Mitul interbelicului; 2. 
Mitul dezideologizării postcomuniste; 3. Mitul 
democraţiei originale; 4. Mitul reformei politi- 
ce; 5. Mitul omului providenţial. Toate cele 
cinci mituri sunt traversate de elemente de 
context ideologic, unde putem întâlni, la fie- 
care caz în parte, poziționarea maniheistă, 
puritate doctrinară, personalizare a politicii, 
monolog și autosuficiență. 

Mitul interbelicului românesc ca tipar 
fondator al democraţiei postcomuniste 
persistă până în prezent și este, probabil, 
cel mai notoriu element de refugiu ideatic în 
rândul mentalităţii colective. Trecutul 
democrației românești se consideră a fi 
fracturat prin instaurarea regimului comu- 
nist, fapt pentru care perioada interbelică 
primește semnificație politică grație discur- 
sului membrilor „partidelor istorice” — PNL, 
PNȚCD. Aceștia se revendicau ca legitimi 
reprezentanți ai ordinii interbelice și ca anti- 
comuniști militanti, ca parte a rezistenței 
împotriva dictaturii. Nevoia de adaptare la 
noul context ideologic a produs mitul inter- 
belicului. El este, conform lui Vladimir 
Tismăneanu, un „mecanism de compensa- 


re istorică”, atunci când „tipurile con- 
venționale de identificare se destramă, iar 
vechile sisteme de credințe se golesc de 
conţinut, apare tendința normală de com- 
pensare simbolică”. Reversul medaliei al 
idealizării generale a acestei perioade 
constă în ignorarea faptului că și în interbe- 
lic au avut loc manifestări de tip autoritar și 
totalitar, deși cu un impact net inferior celui 
comunist. Proiecția imaginară a unei „vâr- 
ste de aur” începută sub înfăptuirea Marii 
Uniri și încheiată prin instaurarea regimului 
comunist se dorește a fi deopotrivă factor 
de legitimare și arhetip socio-cultural de 
urmat într-o perioadă de criză identitară. 
Demnă de menționat este și recuperarea 
generaţiei tinere” considerată un punct de 
plecare care se dorea a fi regăsit pentru a 
constitui imboldul unei renașteri intelectua- 
le românești. Imaginea sa idealizată prin 
elitele ei prolifice a stârnit și încă stârnește 
reacții emoţionale puternice în câmpul dez- 
baterilor culturale, „generaţia” fiind asimi- 
lată vârfurilor ei — Mircea Eliade, Constantin 
Noica, Emil Cioran, Eugen Ionescu, Mihail 
Sebastian. Redescoperirea interbelicului 
românesc ca loc de reconstrucţie demo- 
cratică și ca raportare ideală la un interval 
istoric menit să înlocuiască primatul dece- 
niilor comuniste a reliefat, în parte, criza de 
ideal și de identitate a societăţii românești 
post-comuniste, precum și căutarea unor 
noi modele de urmat. De-a lungul timpului 
și în vâltoarea schimbărilor de factură 
politică, socială și culturală, anumite 
sensibilități și idealuri au persistat în imagi- 
narul colectiv al societăţii românești, iar 
revenirea la democraţie a permis tuturor 
tendințelor interioare ei să se manifeste 
liber. Astfel, pornim de la premisa că există 
până și acum o cerere socială reală pentru 
ceea ce numim „cultura interbelică” din 

România, adaptată și actualizată necesi- 
tăților prezentului. 

Al doilea mit postcomunist ce dife- 
rențiază mentalitatea de dinainte și de după 
'89 este cel al dezideologizării politicii. El 
izvorăște dintr-un discurs moralizator și etic 
care pretinde că lumea postcomunistă s-a 
„eliberat” de doctrină și ideologie și poate 
raționa după criterii superioare de ordine 
politică. In această viziune, politica se face 
în numele „realităţii obiective”, fără intruziu- 
nile ideologice ale comunismului sau 
oricărui alt sistem ce distorsionează realita- 
tea. Se credea că anterioara îndoctrinarea 
comunistă prin ideologie poate fi echivalată 
cu oricare altă doctrină, fie ea și democra- 
tică, fapt pentru care se cere eliberarea 
spațiului public de sub influența ideilor 
„iraționale”. Daniel Şandru face două 
precizări esenţiale privind pericolul acestui 
mit: în primul rând, atunci când se pretinde 
că politica trebuie să servească numai 
realității „obiective” există riscul foarte ridi- 
cat de a cădea în „capcana lui Marx”, 
unde „știința”, „obiectivitatea”, „materia” 
erau tocmai forme accentuate ale ideolo- 
giei și nu aveau o acoperire reală; în al doi- 
lea rând, discursul dezideologizării duce la 
interpretări greșite, cum ar fi considerarea 
ideologiei drept un exercițiu irațional sau 
unul specific numai regimurilor totalitare. In 
dezbaterea doctrinară din orice regim 
democratic inapetența pentru ideologie 
permite apariţia „credinţei infailibilităţii”, iar 
discursul public apare ca unul „dominat de 
termeni radicali, lipsiți de rest, definitivi”, un 
tip de discurs în care „cei buni” (adică cei 
aflati la putere, în majoritatea cazurilor) 
invocă capacitatea lor de a se detașa de 
ideologie și de a servi interesului unei tot 
mai largi comunități, dincolo de barierele 
doctrinelor politice. Prin această retorică a 

includerii totale riscul de a cădea în popu- 
lism se accentuează simtitor. 

Mitul democratiei originale a fost utilizat 
pentru prima dată de primul președinte al 
României post-comuniste, lon Iliescu, cu 
scopul de a căuta legitimitatea noii forme 
de organizare, cât și pentru a justifica 
optiunea politică configurată prin ruptura de 
comunism. După forma artificială de „co- 
munism ceaușist”, noua conducere aducea 
contribuţii de filozofie politică „excep- 
ționalistă” prin crearea „democrației origi- 
nale”. Acest lucru ascundea de fapt accep- 
tarea pluripartidismului, dar „cu o forță 
conducătoare”, FSN. Mitul democrației 
originale este întâlnit și în idealizatul „para- 
dis interbelic” pe care Mattei Dogan îl 
caracterizează astfel: „Cum această prac- 
tică de rotaţie guvernamentală datează de 
la începuturile regimului parlamentar din 
România, putem spune că ne aflăm în fata 
unui sistem politic care ar putea fi caracte- 
rizat ca fiind o rotativă guvernamentală în 
formă parlamentară”, fapt pentru care „nu 
se poate susține că în România dintre cele 
două războaie mondiale a existat un auten- 
tic regim democratic”. Regele numea 
guvernul care apoi organiza alegerile, con- 
trar ordinii democratice normale. Dacă 
comunismul s-a afirmat ca „democraţie 
populară”, el neavând în fapt nicio legătură 
cu procedurile democratice autentice, 
postcomunismul a creat un exceptionalism 
românesc prin „democraţia originală” și 
printr-un capitalism „a la roumaine”, după 
expresia lui Cătălin Augustin Stoica”. O 
fictivă democraţie originală românească 
era percepută ca lipsită de partide, lipsită 
de conflictele inerente pluripartidismului și 
lipsită de opoziţie puternică. Era o variantă 
edulcorată a dorinței de consens social, 
însă ascundea în subsidiar ambiția puterii 


de a concentra în mâinile sale o autoritate 
sporită și de a discredita opoziția. Opoziția 
care cerea o democrație clasică era demo- 
nizată de către puterea fostei nomenclaturi 
prin argumentul instabilității, crizei, distruge- 
rii unității statale în cazul în care nu se va 
pune în aplicare o democraţie „originală, 
românească”, un amestec de forme insti- 
tuționale democratice și de fond autoritar, 
inechitabil și paternalist. Confruntarea dintre 
mai multe partide și organizarea de alegeri 
libere nu pot fi singure criteriile unei 
democraţii funcţionale, așa cum o reliefează 
organizațiile de monitorizare internațională. 

Mitul reformei politice se leagă în mod 
natural de procesul de tranziţie de la regi- 
mul comunist la cel democratic și de cel 
care ține de modernizarea societății în 
ansamblul ei. Demersurile de modernizare 
au pornit deseori de sus în jos, din partea 
categoriei elitelor și au avut ca scop recu- 
perarea decalajelor pe care societatea 
românească le avea în raport cu societățile 
occidentale. După Revoluţia din 1989 
nevoia de reformare radicală spre demo- 
cratizare apare ca evidentă. Reapare pe 
scena politică a dezbaterilor vechea 
discuție dintre moderniști și tradiţionaliști, 
însă de această dată în „haine noi”: avem, 
pe de o parte, perspectiva prooccidentală 
care susține sincronizarea României la rit- 
mul Uniunii Europene și perspectiva 
neocomunistă, care susținea un „excepțio- 
nalism” românesc în raport cu restul 
Europei și valorifica, ambiguu, un sincro- 
nism între vechile și noile elemente politice 
astfel încât să se păstreze nota autohtonă 
a regimului. Sub această interpretare se 
ascundea în majoritatea cazurilor dorința 
stângii de a păstra puterea și de a opri 
ascensiunea opoziției, întocmai cum a ope- 
rat lon Iliescu. Reforma apare în aceste 


condiții drept salvatoare, mântuitoare, tot 
binele social avea să fie legat acum de 
rezolvarea problemelor prin reforme, lucru 
care s-a dovedit a fi nesustenabil de la un 
punct. Reforma devine aproape mistică. Un 
exemplu în acest sens îl oferă fostul 
președinte Traian Băsescu, care a articulat 
deseori necesitatea „reformei statului” în 
condițiile crizei economice și a imperativu- 
lui transformării statului comunist supradi- 
mensionat într-un stat minimal, conform 
doctrinei clasic-liberale. Președintele Băsescu 
a introdus în discuţie atunci o reformă 
instituțională, una constituțională, o 
reformă a educației și a sistemului de să- 
nătate, toate realizate în numele „moder- 
nizării” statului român. Cu toate acestea, 
reformele de mare anvergură se realizează 
greu și doar parțial, rămânând însă con- 
stante în discursul politic legitimator. 

Nu în ultimul rând, mitul omului 
providenţial este probabil cel mai puternic 
mit ce se încadrează în constelația 
mitologică a „salvatorului”. Cultura politică 
de tip „voievodal”* care cultivă imaginea 
conducătorului luminat, eroului politic și sal- 
vatorului providenţial se trage, în perioada 
post-comunistă din cultul personalităţii lui 
Nicolae Ceaușescu, fiind moștenirea sa 
directă. Propaganda care îl înfățișa pe 
conducător ca persoană cu calități excep- 
tionale, supraumane persistă în mentalita- 
tea colectivă a celor educați în comunism și 
a celor care pun sub semnul întrebării sta- 
bilitatea democraţiei. O altă categorie o 
constituie cetățenii care nu înțeleg meca- 
nismele deseori complicate de funcționare 
ale regimului democratic și preferă în 
schimb un conducător autoritar care să 
faciliteze „mersul rapid al lucrurilor” și să 
adopte reforme fără tergiversări „inutile”. 
Șandru notează că reprezentarea „omului 

providential” nu se regăsește doar la nivelul 
maselor naive sau a elitelor privilegiate, ci 
și la nivelul intelectualilor de pe scena 
publică.” De-a lungul istoriei intelectualii au 
contribuit la portretizarea supra-umană a 
unor figuri precum Corneliu Zelea Codreanu, 
regele Carol al II-lea, Antonescu, Ceaușescu 
etc. Aceeași situație o întâlnim în postco- 
munism, unde fiecare președinte căuta să 
se identifice cu imaginea salvatorului în 
campaniile electorale: lon Iliescu s-a decla- 
rat „garant al consensului” (în 1990 și 
1992), „apărător al democrației” în 2000, 
Emil Constantinescu a mizat pe reformele 
pro-occidentale în 1992 și 1996, iar Traian 
Băsescu pe ideea de președinte-jucător și 
pe lupta anti-corupție în 2004 și 2009. Multi 
intelectuali s-au raliat acestor motivații poli- 
tice și au creat o bază de susţinere pentru 
diferite candidaturi, cu rezultate mai mult 
sau mai puţin favorabile. Importantă este 
implicarea socială a tuturor categoriilor de 
oameni prin liberă alegere și asumare 
individuală, și nu sub presiunea institutio- 
nală pe care o exercita aparatul de stat 
înainte și după 1989. 

Miturile sunt și vor fi parte constitutivă a 
oricărei societăți. Ele creează un orizont de 
așteptare, iar surprinderea și analiza lor 
poate ilustra o stare de spirit specifică so- 
cietăţii în schimbare, precum a fost cea 
românească în faza de tranziţie. Miturile 
trebuie considerate însă critic și dezbaterea 
pe baza lor va angrena mereu o încăr- 
cătură ideologică. Postcomunismul în- 
seamnă pluralism, adică confruntare liberă 
între mituri, prejudecăţi și idei deseori 
incompatibile. Dezvoltate și conștientizate 
matur, miturile pot deveni normative și pot 
avea funcţii regulative, însă într-o stare de 
confuzie generală ele pot fi instrumentaliza- 
te politic mai cu seamă prin mass-media. O 

scurtă trecere în revistă a episoadelor de 
cultivare a fricilor și prejudecăţilor prin 
mass-media, dintre care amintim episodul 
Elodia, conspirații guvernamentale, mafie, 
trafic de carne vie, corupția endemică 
românească și degradarea morală a 
Europei sunt grăitoare pentru starea de spi- 
rit a unei societăţi care încă nu și-a interio- 
rizat ierarhia valorilor și nu și-a structurat 
ferm calea civilizației europene. Cauzele 
sunt variate: se vorbește despre o tranziție 
de la „gândirea unică”, creată de o singură 
sursă de informare în perioada comunistă 
la o pluralitate foarte vocală și agresivă de 
canale, vorbitori și dezbateri. Absenta dis- 
cursurilor alternative în comunism a afectat 
puterea societății civile și practic a făcut 
imposibilă „coagularea” socială în jurul altor 
idei decât cele „oficiale”. Deficitul democra- 
tic se manifestă ca un deficit al „practicii de 
gândire”, unde jurnaliștii și instituțiile me- 
dia ar trebui să împărtășească valorile de- 
mocraţiei pentru a transforma consolidarea 
regimului pluralist civilizat într-o realitate. 


2. Societate civilă: tipologii și boli 

Dacă politica a urmat tipare mai puțin 
democratice, societatea civilă a manifestat 
rezistență regimului comunist și ulterior în 
cel post-comunist: exista un cerc de inte- 
lectuali grupați în jurul filozofului Constantin 
Noica, alt centru era „grupul de la lași”, de 
tineri scriitori și filosofi, altul se manifesta la 
București prin figurile lui Călin Anastasiu, 
Magda Cârneci, Anca Oroveanu și alții. La 
sfârșitul lui decembrie 1989 aceste grupuri 
au format Grupul pentru Dialog Social, o 
asociaţie „independentă dedicată monitori- 
zării guvernului în privința respectării pro- 
cesului democratic și dezvoltării societăţii 
civile în România”. Grupul a început să fie 
atacat de mijloacele de informare controla- 


te de FSN, calomniat ca fiind alcătuit din 
„instigatori la instabilitate” sau „criptolegio- 
nari”. Cei doi poli ai societăţii erau FSN, pe 
de o parte, și opoziția alături de inițiativele 
civice, pe de altă parte. Cele mai active 
grupuri civice au fost Liga Studenților, 
Inițiativa Cetăţenească Helsinki, Societatea 
Timișoara etc. Tismăneanu consideră că 
lon Iliescu credea într-o „versiune româ- 
nească a perestroikăi care putea pacifica 
populaţia””, însă frământările sociale au 
continuat prin lupta studențească și 
intelectuală. Structurile de putere politică 
au subestimat capacitatea societății de a se 
auto-organiza prin forța entuziasmului 
colectiv pentru dreptate. Apar organizații 
pentru drepturile omului, mișcarea Pro- 
Democraţia, Pro-Europa de la Târgu-Mureș 
și multe alte organizaţii active în domeniul 
serviciilor sociale, politicilor publice și a 
celor politice. In 1995 erau înregistrate 
circa 8.000 de ONG-uri, dintre care 
funcționau circa 200 cu fonduri primite din 
Europa Occidentală și SUA. Societatea 
civilă începea să se dezvolte organic „de 
jos”, însă avea încă un impact limitat asu- 
pra mersului politic. Mass-media era critică, 
iar guvernul utiliza mijloace de intimidare 
pentru ziarele contestatare. Minoritățile au 
fost aproape ignorate, cererile acestora 
fiind condamnate ca acte subversive meni- 
te să destabilizeze România. 

Proclamaţia de la Timișoara din 11 mar- 
tie 1990 a fost actul care a emanat organic 
din esența Revoluţiei din 1989, aceasta 
întrupând așteptările politice și idealurile 
autentice ale dorinței de schimbare. 
Punctul 7, atât de bine evidenţiat în situaţia 
de la acea dată, vorbește despre misiunea 
revoluției de a înlocui regimul comunist, iar 
nu de a da „ocazia unui grup de disidenti 
anticeaușiști din interiorul P.C.R. să acapa- 


reze controlul asupra puterii politice. 
Prezenta lor în fruntea tării acaparează 
controlul asupra puterii politice”. Forţele 
europene democratice s-au raliat în jurul 
Proclamaţiei, beneficiind de sprijinul a sute 
de grupuri și asociaţii independente. No- 
menclatura a reacționat ferm prin calomnii, 
insinuări și intimidări, numind documentul 
„subversiv”*. Radicala ruptură românească 
de comunism a făcut ca acel „climat rema- 
nent de neîncredere, duplicitate și frică” să 
prelungească modelul de conducere și de 
dominație autoritară. Regimul Iliescu 1, 
cum e denumit de Tismăneanu, face parte 
dintr-un fundal al „culturii politice hibride”* 
care încorpora elemente leniniste, nationa- 
liste, dar și grupuri și valori liberale și civice. 

La nivel mentalitar comunismul se face 
vinovat de crearea unei noi tipologii de om- 
cetățean: cetățeanul cu dublă personalita- 
te, supus unui nou tip de socializare, pe 
care partidul-stat l-a acoperit complet și 
care a dezvoltat în subsidiar un comporta- 
ment potrivnic regimului, de rezistență 
pasivă. Acest aspect este sugestiv și pen- 
tru piața filosofiei lui „te descurci cum poți”, 
într-un context generalizat al furtului și 
schimbului „la negru”, pornind de la înalţi 
funcţionari și până la muncitori. Increderea 
în regim și în autoritate era foarte scăzută, 
iar acest scepticism a migrat și în postco- 
munism. Richard Rose definește acest tip 
de cetățean ca o „persoană vizibilă care se 
conformează la tot ceea ce doreau autorită- 
tile”, dar ca „persoană ascunsă rămânea 
sceptică sau ostilă”. 

După 1990, fără nicio schimbare 
radicală în rândul mentalităților, trebuia 
construită democrația cu o majoritate de 
cetățeni cu dublă personalitate și cu instinc- 
te de acumulare „la negru”, dublate de 
neîncredere și suspiciune. Comporta- 

mentele cotidiene ale cetățenilor au „încap- 
sulat” multe dintre tendințele autoritarismu- 
lui comunist, însă acest lucru poate fi sur- 
prins cel mai bine în rândul elitei politice 
care a acaparat puterea. Prima fază a 
tranziţiei românești a fost dominată atât de 
perenitatea neocomuniștilor în structurile 
de putere cât și de violențele de stradă de 
la începutul anilor '90, evenimente care au 
fragilizat încrederea într-o Românie demo- 
cratică și au permis apariția populismului 
extremist de factură naționalistă prin per- 
soana lui Corneliu Vadim Tudor și a PRM. 
Societatea civilă românească „se încheagă 
extrem de greu”, ceea ce este tot o moș- 
tenire a regimului comunist — mai exact a 
colectivismului comunist. Din această cau- 
ză ideea de „consens” sau „bine public” este 
destul de străină mentalități românești. 

Un punct de vedere foarte interesant îl 
dezvoltă Tom Gallagher, și anume că 
„românii erau gata să îndure un tratament 
mai rău din partea propriilor conducători 
decât vecinii lor din alte state balcanice” 
fiindcă mulţi oameni erau legaţi de stat pe 
baza dependenţei, iar sentimentul civic era 
slab. Generaţia tânără care a jucat un rol 
foarte important la Revoluţie era absentă 
pe scena politică românească. Elita ro- 
mânească a prioritizat „necesitatea de a 
menține o relație de dependență între 
societate și un stat cu performanțe slabe”*. 
O strategie de modernizare profund străină 
de valorile elitei are toate șansele să 
eșueze dacă presiunea vine exclusiv din 
afară, concepte precum „serviciu public”, 
„transparenţă” și „consultare” fiind preluate 
ca fațadă goală în spatele cărora practicile 
autoritare și injuste continuă să înflorească. 

Pentru a înțelege mai bine „bolile” 
tranziției în țările lipsite de tradiție demo- 
cratică vom apela la Thomas Carothers. El 

vorbeşte de „sindromul pluralismului inefi- 
cient şi de „sindromul puterii dominante”. 
Primul presupune că într-o tară există ale- 
geri libere, alternanță la putere a mai multor 
partide, însă există forme foarte slabe de 
participare politică în afara votului. Opinia 
publică se raportează negativ la politică, 
elitele sunt acuzate de corupție, per- 
formanta economică este slabă, iar statul 
este ineficient.” Cealaltă „boală”, cea a 
„puterii dominante” se manifestă ca mono- 
pol al unui partid sau grup asupra celorlalți 
actori politici, chiar dacă există forme de 
contestare publică. Principala problemă a 
acestui sindrom este neclaritatea distincţiei 
dintre stat și partidul aflat la putere, întrucât 
presa, economia, poliția, informațiile sunt 
puse în slujba partidului dominant. Puterea 
judecătorească este subordonată celei 
politice. Partidul dominant ajunge să își 
întemeieze „fiefuri” administrate de „baroni 
locali”, comparabile cu un regim neo-feudal 
al posesiunilor extinse arbitrar, dincolo de 
domnia legii și a statului de drept. Aca- 
parând și trusturile media care devin 
„arene” de dezbateri în luptele electorale, 
factorii politici transformă televiziunea în 
actor politic, scoțând-o în afara sferei 
civile.“ loan Stanomir explică cum, în cele 
mai multe județe, un partid ca FSN-PSDR- 
PSD se identifică cu Statul, funcționând pe 
o tipologie de tip comunist: „hegemonic, 
incompetent, autocratic și disprețuitor fată 
de cei pe care îi vede nu ca pe cetățeni, ci 
doar ca pe supuși””. Cu un electorat fix și 
fidel, utilizând capacitățile statului în scop 
politic propriu-zis, partidul dominant func- 
ționează pe un „fond de rapacitate 
patrimonialistă”*. Baza socială a primului 
regim Iliescu a constituit-o partea populației 
care era legată emoţional și profesional de 
structurile economice și sociale moștenite 


de la sistemul comunist, în special marea 
birocratie de stat, noi întreprinzători 
favorizați politic și noi baroni din sectorul 
privat. Abilitatea lui Iliescu a constat tocmai 
în alimentarea temerilor, nevrozelor și fobii- 
lor muncitorilor, țăranilor din regiuni mai 
puțin dezvoltate și ale pensionarilor. 
Construirea imaginii „adevăratului patriot” 
care „apără” România de restauraţia mari- 
lor moșieri sau a corporațiilor multinaționale 
a asigurat triumful electoral și păstrarea 
structurilor de putere. Practic au fost utiliza- 
te toate stereotipurile populiste — anticapi- 
talism, antiintelectualism, antioccidentalism 
- pentru a discredita posibila ascensiune a 
Convenţiei Democratice. In politica româ- 
nească au predominat formele de strategie 
confruntațională decât consensuală: de 
exemplu, PDSR guvernează în alianță cu 
partide naţionaliste și cu cele populiste de 
stânga. Prezentul nu este departe de tre- 
cut: statul român nu face nici acum „un 
cuplu cultural, politic și instituțional cu 
societatea românească”, iar acest divort 
între cetățean și stat îi dă celui din urmă o 
putere „nelimitată și incontrolabilă”*. 
Indiferenta de conștiință fată de standarde- 
le morale ale clasei politice se reflectă și 
prin faptul că cetățenii votează politicieni 
corupți sau condamnaţi în justitie. 
Ajungem, prin această consideraţie, la 
marea problemă a tranziției postcomuniste: 
nevoia cetățenilor și a grupurilor sociale de 
a se reintegra în dezbaterea publică. Pasi- 
vitatea civică generată de confiscarea dez- 
baterii publice de către instituţiile media și 
de către actorii politici va accentua și mai 
mult „deresponsabilizarea cetățenilor și 
obstacularea dezvoltării democratice”*. In 
lipsa unei supape de detensionare și inte- 
grare cetățenească în ansamblul functio- 
nării sistemului, dezvoltarea unei conștiințe 


civice mai cu seamă în rândul tinerei 
generaţii va lua forma protestelor stradale, 
așa cum se observă în acești ani, începând 
cu tragedia de la Colectiv și până la protes- 
tele de iarnă din 2017 împotriva OUG 13, 
care au adus în stradă sute de mii de 
cetățeni până atunci aparent pasivi la 
evoluțiile politice din România. 


3. Economie 

Dacă politica, societatea și aspirațiile 
sociale sunt factori de diferenţiere între 
România comunistă și cea postcomunistă, 
un alt element important care se adaugă 
acestora este economia. Pentru unii 
români, economia ocupă primul loc în ierar- 
hia necesităţii. Capitalismul autohton pos- 
tcomunist este altfel decât cel vestic, cel din 
urmă fiind o versiune idealizată a sa. După 
cum arăta Cătălin Augustin Stoica, capita- 
lismul occidental se bazează pe 
concurență liberă, „pe domnia legii, ra- 
ționalitate, proprietate privată, un stat mini- 
mal, dar eficient din punct de vedere admi- 
nistrativ și absenţa oricăror interferenţe ale 
politicului pe piață”*. Cei care susțin 
inexistența capitalismului românesc dau 
vina pe regimul Ceaușescu, pe revenirea la 
putere a fostelor elite comuniste care nu au 
o conștiință capitalistă și nici nu doresc să 
o dezvolte, pe ineficienta aparatului biro- 
cratic, dar și pe mentalitatea acumulării 
rapace. Pentru a ilustra mai bine procesele 
transformative din cadrul economiei româ- 
nești ne vom folosi de conceptele utilizate 
de Stoica, și anume izomorfism instituțional 
și decuplare. România trece, după căderea 
regimului comunist, prin mai multe trans- 
formări izomorfice, adaptându-se la presiu- 
nile tehnice, dar și la cererea socială pentru 
a obține un „mandat” și o „legitimitate” 
socială pentru funcţionarea lor. Izo- 

morfismul poate fi atât a) coercitiv, impus 
de o autoritate superioară legitimă (UE, 
SUA, NATO), cât și b) mimetic, ce implică 
adoptarea unor modele de succes în 
condiții de incertitudine internă. Cazurile de 
decuplare instituțională sunt caracterizate 
prin persistenta vechilor practici economice 
chiar și în condiţiile transformărilor institu- 
tionale post-comuniste.“ 

In primul guvern provizoriu al României 
post-comuniste 74,2% din membri făceau 
parte din nomenclatură, urmând ca 
numărul lor să scadă până la 8,1% în 
guvernele anilor 1996-2000. Odată cu 
revenirea stângii la putere, proporția mem- 
brilor fostei nomenclaturi a crescut din nou 
la 18,5%. După celebra expresie „Comu- 
nismul a pierdut partida. Comuniștii au 
câștigat-o”*, la începutul anilor '90 se pă- 
rea că o categorie dominantă a înlocuit-o 
pe alta. In 2004, „la 14 ani de la căderea 
comunismului, aproximativ un demnitar al 
guvernului din cinci era fost membru al 
nomenclaturii”. La aceste procente se 
adaugă și cel referitor la calitatea de foști 
membri ai Partidului Comunist a 86% dintre 
membri Parlamentului României (sondaj 
realizat pe 177 — sau 51% -— dintre parla- 
mentari).“ Cu toate acestea, cifrele nu 
reflectă neapărat realitatea, întrucât nu toti 
membrii Partidului Comunist au participat 
activ la viața politică a tării și nu toti au 
devenit membri de bunăvoie, ci deseori siliţi 
de presiuni sociale, de avansări în functie, 
de posibilitatea ocupării unor posturi sau de 
obținerea unor avantaje pe care doar cali- 
tatea de membru de partid le oferea. 

La sfârșitul anilor '80 România avea cel 
mai scăzut grad de urbanizare, cel mai 
scăzut PIB pe cap de locuitor și cea mai 
ridicată rată de inflaţie și rată de schimb pe 
piata neagră, în comparaţie cu Bulgaria, 

Cehoslovacia, Ungaria și Polonia. Mai mult, 
România a avut „cea mai putin reformistă 
istorie economică, așa cum este ea 
reflectată în indicele liberalizării măsurat de 
Banca Mondială”“, adică de 0, spre deose- 
bire de Bulgaria care avea 0,13. In tările în 
care foștii comuniști au câștigat primele 
alegeri, șansele adoptării unor reforme pro- 
funde au fost mai mici, cu atât mai puţine în 
cazul României, unde foștii comuniști au 
câștigat de două ori alegerile după 1990. 
Mentinerea unor mari întreprinderi de stat a 
fost profitabilă atât electoral, cât și finan- 
ciar, aceste avantaje fiind resimtite doar de 
un număr mic de oameni — patroni, politi- 
cieni, directori de întreprinderi, funcţionari. 
Transformările economice românești se pot 
încadra în paradigma „reformei parţiale”, un 
exemplu în acest sens fiind afirmaţia lui lon 
lliescu din 2001 conform căreia „e doar un 
moft (sic!), chestia asta cu sfântă proprieta- 
te privată”“. Implementarea reformelor 
economice parțiale începute în anii '90 a 
favorizat trecerea mijloacelor de producţie 
din proprietatea statului în cea a membrilor 
conducerii întreprinderii, lucru ce s-a dove- 
dit avantajos pentru „inițiaţii” fostului regim. 
Odată ce au obținut controlul asupra eco- 
nomiei, „inițiaţii” au făcut tot posibilul să blo- 
cheze reformele autentice din economie. 
Anii tranziţiei pot fi descriși ca o perioa- 
dă în care puterea a căutat să se îmbo- 
gătească, în care vechile elite au încercat 
„să-și transforme fostele resurse și poziţii 
de putere în capital economic”*. Capita- 
lismul politic al postcomunismului de înce- 
put era numai al anumitor indivizi, acesta 
fiind instituționalizat prin rețele sociale con- 
struite pe tiparul funcționării Partidului 
Comunist. După 1990 relaţiile sociale din 
perioada comunistă erau esenţiale și în 
afaceri, ceea ce ne arată un tipar de men- 


talitate „de clan” sau „de familie”, dublat de 
ideea „băieților deștepți și descurcăreți” 
care au reușit să obțină acces la resurse 
financiare generate de privatizare pe baza 
relaţiilor politice. Modelul de privatizare 
parţială s-a realizat prin intermediul unor 
rețele de firme. Strategia presupune 
existența unor firme de stat (centrale) și a 
mai multor firme private (sateliți), ambele 
categorii fiind patronate sau deținute de 
aceiași directori. Profiturile merg spre fir- 
mele-satelit, în timp ce pierderile erau 
transferate asupra firmei de stat. Termenul 
folosit pentru firmele-satelit este „firme 
căpușă” întrucât obțin resursele întreprin- 
derilor de stat. Monopolul marilor firme de 
stat creează „baroni locali”, deținători ai 
unor funcții înalte în administraţie, care de- 
turnează banii statului. Katherine Verdery o 
considera o „rețea instituționalizată oficial 
de prieteni, rude și asociaţi care participă în 
grup la procesul legislativ și electoral”. 

Anii 2000-2004 cunosc o nouă dinamică 
economică generată de perspectiva integrării 
României în UE și NATO. Negocierile de 
aderare la UE au avut adesea un caracter 
formal, în sensul că Guvernul Năstase a 
acceptat majoritatea condiţiilor puse de UE 
referitoare la domeniul economic și legislativ. 
Venirea la putere a dreptei prin Traian 
Băsescu, a Partidului Democrat, dar și a 
Partidului Naţional Liberal ulterior prin Călin 
Popescu-Tăriceanu a adus o relativă prospe- 
ritate economică. Au fost adoptate o serie de 
măsuri economice și fiscale pentru a încuraja 
investițiile străine. Stoica arată cum „cea mai 
mare parte a creșterii economice înregistrate 
în acest interval s-a datorat creditelor, consu- 
mului și banilor trimiși acasă de cei peste 
2,5-3 milioane de români care trăiesc în 
străinătate”. 

Tema principală a campaniilor Partidului 


Democrat Liberal a fost lupta împotriva 
coruptiei, însă aceasta a căzut în desuetu- 
dine odată cu apariția crizei economice. 
Guvernul a luat măsuri dure de austeritate, 
reducând salariile angajaților bugetari cu 
25%, impozitând anumite categorii de pen- 
sii, scăderea ajutorului social, creșterea 
TVA de la 19% la 24%. Un lucru de neiertat 
de către populație a fost apariția scandalu- 
rilor de corupție ce vizau apropiații PDL, 
probleme legate de Autoritatea Naţională 
pentru Restituirea Proprietăților, cumpăra- 
rea licenţelor Microsoft, contractul EADS și 
altele. In 2015, tragedia de la clubul „Colec- 
tiv” și „scandalul Hexi Pharma”, urmate în 
2016 de cazul lui Sebastian Ghiţă au con- 
firmat suspiciunile unor părți ale opiniei 
publice cu privire la existența unui deep 
state care ar avea o importanță politică 
majoră. Retorica de acest fel avea darul de 
a alimenta suspiciunile persoanelor cu în- 
clinaţii paranoice cu privire la „cine conduce 
România”, dar și de a stimula neîncrederea 
în instituţiile statului care luptă cu fenome- 
nul corupției, mai exact în Direcţia Na- 
țională Anticorupție și în procurori. 

Dincolo de teorii senzaţionale și de 
cazuri notorii de corupție, România anului 
2014 se afla pe penultimul loc în UE în 
privința PIB, cu 15.200 PP$ versus 27.500 
PP$ media Uniunii Europene“. Speranța 
de viață era mai mică în România decât în 
alte state occidentale, ponderea salariilor în 
PIB în ultimul trimestru al anului 2016 era 
de 31,7%, situând România pe ultimul loc. 
Fără îndoială că am înregistrat multe pro- 
grese considerabile, inclusiv la indicatorii 
menționați anterior. O trecere în revistă a 
tuturor deficiențelor este de prisos dacă nu 
putem surprinde rațiunea din spatele deca- 
lajelor. Putem însă confirma că România a 
înregistrat progrese economice mult mai 

palide decât alte tări din fostul bloc comu- 
nist. Decolarea economică (take-off post- 
1990 a fost oprită de elita interesată de 
câștiguri imediate prin privatizări și prin dis- 
trugerea infrastructurii industriale a tării. 
Fără a vorbi de o „a treia cale” sau de un 
„exceptionalism” românesc, capitalismul 
românesc trece printr-un proces de structu- 
rare la nivel social după ce aripile i-au fost 
tăiate de către fostele elite comuniste din 
eșaloanele 2 și 3, care au inaugurat princi- 
piul „capitalismului sălbatic” al acumulării 
colosale de capital prin mijloace ilicite. Din 
această cauză revoluția serviciilor a 
pătruns greu pe piața românească, dar cu 
toate acestea pare ferm consolidată și 
funcţională. Poate acum, la 30 de ani de la 
căderea comunismului, vechea rațiune de 
monopol a marilor întreprinderi va fi în- 
locuită cu o concurență liberă de piaţă. lată 
o notă distinctivă a României comuniste și 
a României anului 2019 — economia intră 
pas cu pas pe făgașul normalității. 


Situaţia actuală 

România anului 2019 se confruntă cu 
probleme specifice evoluţiilor europene în 
general, aceasta fiind racordată mai mult 
sau mai puțin (dar totuși racordată) Europei 
Vestice. La Est se manifestă expansiv și 
agresiv Rusia lui Vladimir Putin, care 
exercită presiuni cibernetice și mediatice 
împotriva Occidentului, denunțat ca fiind 
imperialist și decadent, Rusia însăși propu- 
nându-se ca alternativă viabilă la sistemul 
capitalist. Apelul rusesc la tradiţie și 
credință naţională are menirea de a aduna 
laolaltă detractorii Europei într-o con- 
junctură ideologică ambiguă, care poate fi 
considerată mai degrabă tradiționalistă și 
antioccidentală de pe o poziție nostalgică. 
Subminarea ordinii euro-atlantice vine atât 

din tabăra nationalist-ortodoxistă, cât și din 
cea a stângii radicale, care luptă cu 
inechitătile capitalismului și neoliberalismu- 
lui. Avansul corectitudinii politice și al uma- 
nismului libertății absolute se lovește de 
realitatea diferențelor culturale, religioase, 
economice și sociale din tările ieșite de sub 
experiența regimului comunist. Ura față de 
Vest este mediatizată, difuzată și propa- 
gată în cadrul unui mai larg curent de opi- 
nie antiamerican, alimentat prin fake news 
și fobii colective: pericolul ocupaţiei, perico- 
lul subjugării economice, pericolul teroris- 
mului, pericolul coloniei etc. Subteranele 
ideologice ale acestor manifestări devin 
periculoase întrucât favorizează apariția 
neolegionarismului, neocomunismului și a 
altor mișcări anti-establishment. Apariţia ili- 
beralismului european este un simptom al 
acestor contestări civilizaţionale, dar și a 
incapacității UE de a tranșa ferm limita din- 
tre comportamentele dezirabile și cele 
indezirabile în cadrul blocului Uniunii. 
România navighează cu atenție între Turcia 
lui Recep Tayyip Erdogan, Ungaria lui 
Viktor Orban și Rusia lui Vladimir Putin, 
între standardele europene și deficiențele 
structurale autohtone, între idealismul tot 
mai accentuat al tinerei generaţii și tarele 
societăţii care nu și-a abandonat metehne- 
le moștenite din comunism nici după 30 de 
ani. Tranzitia este dificilă și lentă. 

loan Stanomir surprinde o anxietate 
care pare să domine Europa la Centenar, 
printre motive amintind de „frustrările eco- 
nomice, de osificarea elitelor care sunt 
incapabile să reinventeze dialogul cu pro- 
priile naţiuni și de declinul valorilor” care 
în 1989 păreau absolute. O Românie cu un 
stat supradimensionat, patrimonial și 
corupt, animat „de instinctul comunist al po- 
sesiunii”, unde ereditatea înlocuiește meri- 


tocrația și în care statul „menţine ordinea 
privilegiilor” prin contracte false, alocări de 
fonduri netransparente și prin acumulare 
ilegală nu poate funcţiona pe coordonatele 
euroatlantice. Anul 2017 a marcat ascen- 
siunea rezistenţei civice autentice, neanga- 
jată politic și de mare amploare, ca reacție 
la toate disfuncţionalitățile vizibile ale 
guvernării. Participanţii au fost diverși, de- 
seori animati de raţiuni diferite, însă idealul 
egalității în fata legii și a statului de drept a 
prelevat în raport cu alte cereri din „stradă”. 
Unii luptau cu un stat dominat de partidul 
unic care alegea să îi reprime pe cei care 
spun „nu”, alţii visau la o Românie „ca afa- 
ră”, alţii luptau pentru propria lor conditie, 
alții pentru generaţiile ce vor veni... în defi- 
nitiv, rezistența din 2017 conturează sem- 
nele interioare ale ascensiunii unei noi cul- 
turi, o cultură a libertăţii și a lucidității civice. 
Prin rezistență, oamenii au redescoperit 
solidaritatea ce poate consacra decenta 
bunului mers. Departe de a fi o revoluție 
pariziană a anului 1968, mobilizarea 
spontană a oamenilor în jurul unor idealuri 
înalte a dezvoltat conceptul de cetățenie în 
rândul unor largi categorii sociale. 
Democraţia românească din secolul al 
XXI-lea se află încă într-un proces activ de 
formare și adaptare. Partidele politice se 
confruntă în competiţii electorale, articu- 
lează doctrine, se adresează unei categorii 
de alegători; deși în anii de început guver- 
nul a monopolizat televiziunea, acum 
această situaţie s-a îmbunătățit și există căi 
alternative de informare; economia pare să 
își revină prin contribuţia privatizării, pietei 
libere și respectării drepturilor cetățeanului, 
prin inițiative private și investiţii în domeniul 
serviciilor; nostalgia ceaușistă și mirajul 
extremismului de dreapta par a fi elemente 
tot mai marginale în conștiința româ- 


nească; apar noi partide care se adresează 
unei categorii sociale tinere, crescută în 
tradiția libertăţii și care răspund dorințelor 
de a opera reforme structurale în instituții și 
legi; apariția partidelor noi le obligă pe cele 
vechi să se reordoneze și să se adapteze 
pentru a nu pierde suport electoral semnifi- 
cativ, ceea ce generează o dinamică 
pozitivă a procesului de democratizare. Pe 
de altă parte, Vladimir Tismăneanu relie- 
fează cum calea românească spre demo- 
cratie comportă o serie de „tradiţii, după 
cum urmează: „1. Un stil autoritar adânc 
înrădăcinat și o neîncredere în dialog; 
2. Personalizarea excesivă a politicii; 
3. Tentativele oficiale de a îngrădi inde- 
pendenta mijloacelor de informare și de a 
limita libertatea de exprimare; 4. Frag- 
mentarea opoziției, 5. Lipsa unei viziuni 
comune asupra binelui public și persistenta 
flagelului corupției; 6. Ascensiunea și 
persistența partidelor naţionaliste precum 
și autorizarea lor de către guvern”“. Cu 
toate că analiza lui Vladimir Tismăneanu a 
apărut în 2003, respectiv în 2005 în versiu- 
ne românească, majoritatea concluziilor 
sale rămân pertinente până în prezent. 
România anului 2019 păstrează o neincre- 
dere în dialog, însă începe să îl constru- 
iască progresiv de jos în sus; România 
anului 2019 a personalizat puterea excesiv, 
însă noile forme de solidaritate civică și 
noile partide încep să stabilească contacte 
autentice cu societatea și să se detașeze 
de tribalismul politic al „pilelor, relaţiilor și 
cunoștințelor”; România anului 2019 pare 
să nu mai îngrădească excesiv libertatea 
de exprimare, revolta civică în astfel de 
situatii fiind considerabilă; România anului 
2019 și-a construit imaginea binelui public, 
dar păstrează, din păcate, flagelul corupției 
la un nivel ridicat, însă forțele interne ale 

societății îl conștientizează și încearcă să îl 
combată prin mijloace legale; România 
anului 2019 nu mai cunoaște considerabile 
forțe politice de extremă dreaptă sau 
stângă - neolegionarismul este pe cale de 
dispariţie, comuniștii au dispărut, PRM și-a 
încheiat aventura politică și Partidul 
România Unită rămâne nesemnificativ. 
Societatea românească pare să se 
reașeze, după 30 de ani, pe calea 
normalității și a idealurilor europene. In 
pofida detractorilor care au tinut-o sub 

EXPOZIȚIA OUTDOOR 


„Fenomenul Piaţa 
1990 - 30 de ani” 


În perioada 13 iunie - 13 iulie 2020 pe 
gardul Palatului Sutu (Muzeul Municipiului 
București) trecătorii au putut viziona o 
expoziție de fotografie documentară 
despre demonstrația maraton de 52 de zile 
din Piata Universităţii, din 1990. 

Fotografiile expuse au fost realizate de 
Nic Hanu, Pascal Ilie Virgil și Victor Roncea. 

Expoziţia a fost realizată de Uniunea 
Ziariştilor Profesioniști din România în 
parteneriat cu Muzeul Municipiului 
București, beneficiind și de susținerea altor 
instituții. 

La vernisaj au participat și au rememo- 
rat acele momente arh. Tomniţa Florescu 
(profesor la Universitatea de Arhitectură), 


Universităţii 


prof. dr. Nicolae Constantinescu (medicul 
care a primit la Spitalul Colțea morţii și 
răniții evenimentelor), Corneliu Vlad (pe 
atunci jurnalist la România liberă), George 
Roncea (organizator al Pietei Universităţii, 
arestat și încarcerat de mineri și reprezen- 
tantii autorităților la Măgurele), Miron 
Manega (unul dintre cei maltrataţi brutal), 
Eugen Negrea (fotograf) și autorii Nic 
Hanu, Pascal llie Virgil și Victor Roncea. 

Ulterior expoziția a fost mutată la 
Râșnov, în cadrul ediției a XIl-a a 
Festivalului de Film și Istorii Râșnov (FFIR) 
și a putut fi vizionată în Piaţa Unirii (18-26 
iulie), respectiv în Cetate (27 iulie - 30 
august 2020). 


FENOMENUL 


1989 - 1990 
30 DE ANI 


Expun: Nic Hanu, Pascal Ilie Virgil, Victor Roncea 
13 IUNIE 2020 - 13 IULIE 2020 
Vernisaj: 13 Iunie 2020, ora 17.00 


Muzeul Municipiului București - Palatul Suţu 

COSMIN BUDEANCĂ 


Festivalul de Film și Istorii Râşnov 


(ediţia a 12-a) și 


Școala de vară „Astra” (ediţia a 9-a) 


Ajuns la a 12-a ediţie Festivalul de Film 
și Istorii Râșnov continuă să aducă în fata 
celor interesaţi de cea de a șaptea artă și de 
istorie „subiecte relevante, filme deștepte, 
lectori carismatici, public inteligent, dezbateri 
memorabile, concerte sofisticate, clădiri 
venerabile, cântări exuberante, răcoarea 
nopților carpatine, expoziții, standuri de cărti”. 

Festivalul a debutat în 2009 din dorința 
unei echipe de tineri entuziaști de a valori- 
fica un capitol important al cinematografiei 
locale și mondiale, dar și de a oferi publicu- 
lui românesc (și nu numai) „discuţii despre 
teme al căror impact temporal depășește 
efemeritatea clipei”. 

Anul acesta, din cauza pandemiei de 
Covid 19, pentru a putea permite păstrarea 
unei distanțe legale între participanți (în 
condițiile unui număr mare de persoane inte- 
resate să participe la evenimente), s-a luat 
decizia organizării festivalului în două părți. 

Prima parte s-a desfășurat între 17-26 iulie 
şi printre evenimentele care au legătură cu te- 
matica revistei semnalăm prezentarea unor fil- 
me cum ar fi: Cardinalul (r. Nicolae Mărgineanu), 
Creativ (r. loana Grigore), Maria, Regina 
României (r. Alexis Cahill), Reinventarea chitarei 
electrice la români (r. Doru Ionescu), Un timp 
prin care am trecut (r. Silviu Radu). 

De asemenea au avut loc dezbateri și a 
fost deschisă publicului expoziţia de foto- 

grafie documentară „Fenomenul Piata 
Universității 1990 - 30 de ani”. Un moment 
important l-a reprezentat dezvelirea unei 
plăci pe casa în care s-au născut scriitorul și 
jurnalistul Hans Bergel și fratele său, dirijorul 
Erich Bergel, ambii deținuți politic în ani 
comunismului. Evenimentul a avut loc în 25 
iulie, cu o zi înainte de aniversarea de 95 de 
ani a lui Hans Bergel, care nu a putut fi pre- 
zent din cauza pandemiei. 

Ce de a doua parte a Festivalului s-a 
desfășurat între 21-30 august și dintre filme- 

le prezentate amintim câteva care se referă 
și la al II-lea Război Mondial: The 12th man 
(r. Harald Zwart), La promesse de l'aube (r. 
Eric Barbier), Jojo Rabbit (r. Taika Waititi). 

Dintre dezbaterile transmise online (dis- 
ponibile pe pagina de facebook a Fes- 
tivalului și pe cea de youtube) evidentiem în 
mod special două în co-organizarea cărora 
Fundaţia Culturală Memoria a fost implicată 
și care au fost moderate de subsemnatul: în 
22 august Germanii din România după al 
Doilea Război Mondial, la care au participat 
Hannelore Baier (ziarist, Sibiu), Remus 
Gabriel Anghel (sociolog, cercet. dr. habil., 
Institutul pentru Studierea Problemelor 
Minorităţilor Naţionale, Cluj-Napoca) și 
Ottmar Trașcă (cercet. dr., Institutul de 
Istorie „George Baritiu”, Cluj-Napoca), res- 
pectiv în 25 august Justiția de tranziție și 
evoluția României în post-comunism, la care 
au participat Dan Voinea (general magis- 
trat), Antonie Popescu (avocat), Raluca 
Grosescu (cercet. dr., Universitatea din 
București), Andrei Ursu (Fundaţia „Gheorghe 
Ursu”) și Monica Pirvulescu (avocat). 

Pe parcursul acestei părți a Festivalului 
am realizat și o serie de interviuri transmise 
online, cu participanţi la dezbateri, ele fiind, 
de asemenea, disponibile pe cele două 
pagini menţionate anterior. Interviurile cu 
Hannelore Baier, lon-Andrei Gherasim, 


Antonio Momoc, Dan Voinea au vizat o serie 
de aspecte biografice ale acestora la 
intersecţie cu istoria comunismului. 

Transcrierea celor două dezbaterile și a 
interviurilor vor fi publicate în numerele vii- 
toare ale revistei. 

In cadrul acestei secțiuni s-a organizat și 
ediția a IX-a a școlii de Vară ASTRA, 
coordonată de subsemnatul, la care au par- 
ticipat offline și online 45 de studenți și cadre 
didactice de la universități din București, 
Cluj-Napoca, lași, Timișoara, Oradea, Sibiu, 
Brașov, Cernăuţi, Cahul. 

Studenţii au avut acces la dezbateri, 
conferințe, ateliere în prezența unor reputați 
specialiști (diplomaţi, istorici, politologi, 
sociologi, cineaști, artiști etc.), au participat 
la proiecţii de film și concerte. De aseme- 
nea, pe parcursul celor 10 zile, echipele de 
studenţi din centrele universitare amintite au 
primit sprijin logistic și ideatic în vederea 
realizării, în lunile următoare, a unor proiecte 
proprii. Acestea constau în realizarea de 
filme documentare, expoziții, volume de isto- 
rie orală sau campanii publice. 

Festivalul de Film și Istorii și evenimente- 
le conexe au fost organizate de Asociaţia 
Mioritics, Primăria Orașului Râşnov și 
Râșnov Society, cu sprijinul generos al unor 
parteneri importanţi. Mai multe detalii despre 
eveniment pe www ffir.ro. 

TUDOR VIȘAN-MIU 


Centenar 
Virgil lerunca 


Grădina Muzeului Naţional al Literaturii 
Române a găzduit marți, 25 august 2020, 
evenimentul dedicat aniversării a o sută de 
ani de la nașterea literatului Virgil lerunca 
(1920-2006). Au luat cuvântul prof. univ. dr. 
Mihaela Albu și domnul Dan Anghelescu, edi- 
torii culegerii Necunoscutul scriitor Virgil 
Ierunca (Editura Aius, Craiova, 2020), doam- 
na Doina Jela și domnul Adrian Alui 
Gheorghe, care au onorat ocazia cu evocări. 

Deschizând evenimentul, doamna Albu 
și-a exprimat speranţa că volumul editat va 
stârni interesul publicului pentru opera și bio- 
grafia autorului. In acest scop, număr nr. 3 
(9)/2020 al revistei Antilethe, „pentru reme- 
morarea exilului românesc”, a fost dedicat 
centenarului nașterii lui Virgil lerunca, reu- 
nind poezii și fragmente din jurnalul său. 

Doina Jela a evocat faptul că Virgil 
lerunca și-a distrus jurnalele din anii de exil, 
ceea ce i-a atras, alături de criticile vorbitoa- 
rei, porecla „Pașadia”. Ea a amintit că în 
arhiva primăriei din localitatea natală 
(Lădești, jud. Vâlcea) a fost descoperit un 
act de naștere datat 25 august, și a avansat 
ipoteza că este o înregistrare ulterioară, 
data nașterii reală fiind 16 august, pe care o 
serba el însuși. In final, a adresat tinerilor 
cercetători un apel pentru a studia în arhiva 
CNSAS și a lămuri unele aspecte ale bio- 
grafiei sale, precum demersul întreprins 


MEMORIA 
[L rena eta 


run O mn e 


pentru obtinerea naturalizării în Franta (în 
pofida dorinței initiale a sa și a Monicăi 
Lovinescu de a rămâne azilanți politic). 

Dan Anghelescu a elogiat activitatea 
publicistică a lui Virgil lerunca în antiteză cu 
memoricidul la care a fost supusă societatea 
românească în anii regimului totalitar comu- 
nist. El a amintit că Biblioteca Română din 
Freiburg păstrează o colecţie de documente 
privind exilul care ar trebui repatriată. 

Ultimul vorbitor, scriitorul Adrian Alui 
Gheorghe, a evocat vizita din septembrie 
1993 a soților lerunca la Piatra Neamţ, 
mijlocită de Gabriel Liiceanu. Făcând recurs 
la însemnările din jurnalul său, a amintit și 
de o discuție anecdotică purtată de Virgil 
lerunca, în timpul vizitei de la Văratec, cu un 
țăran nostalgic al cooperativelor agricole. 
Vizitând Fălticeni, localitatea sa natală, 
Monica Lovinescu și-a exprimat dorința 
înveșnicirii alături de locurile de veci ale 
părinţilor. La Suceava a avut loc o întâlnire 
cu IPS Pimen, Arhiepiscopul Sucevei și 
Rădăuţilor, care a rostit aceste cuvinte: 
„Ceauşescu a murit, dar comunismul nu”. 

Printre participanții la eveniment s-au 
numărat domnul loan Cristescu, directorul 
MNLR, gazda evenimentului, domnul Mihai 
Firică, secretar de stat în Ministerul Culturii, 
și domnul Radu Boroianu. 


RADU PETRESCU-MUSCEL 


Curajul magistraţilor 
din procesul Mihalache = 
onorat discret în Muscel O~ 


După trei ani de la demersul oficial al 
Asociaţiei Urmașilor Persecutaţilor Regimu- 
lui Comunist din România, inițiat la împlini- 
rea a 70 de ani de la procesul din septem- 
brie 1946, Judecătoria Câmpulung ne-a in- 
format în 26.06.2020 că «(...) s-a decis ca 
pe fațada clădirii să fie postată o plăcută 
comemorativă pe care se va menționa 
numele judecătorului Aurel Marinescu și 
perioada în care a fost președintele 
instituției. [...] Sala | de ședințe a devenit 
„Sala Aurel Marinescu. Sala II de ședințe 
a devenit „Sala Mircea Constantinescu”. 
Sala III de ședințe a devenit „Sala Aurel 
Bratulescu”. [...]» 

Din cauza pandemiei, plăcuța comemo- 
rativă a fost montată fără nici o ceremonie. 

In 1946, în contextul unei campanii elec- 
torale caracterizată prin numeroase acte 
teroriste comise de bandele comuniste (ex. 
în interiorul Curţii de Apel din Pitești au 
împușcat mortal două persoane), au avut 
loc ședințele procesului în care lon 
Mihalache urma să fie declarat de Tribunalul 
Județului Muscel „nedemn electoral”, pier- 
zând dreptul de a alege și a fi ales. Clădirea 
era înconjurată și ocupată de muncitorii de 
la IAR Câmpulung, dirijaţi de o bandă 
teroristă sosită special din Dâmboviţa, 
condusă de sondorul Mihail Dorobantu, vii- 


torul comandant al penitenciarelor Aiud, 
Mislea și Gherla. In paralel, Lucretiu 
Pătrășcanu, ministrul comunist al Justitiei, tri- 
misese instrucţiuni prin magistrați obedienți. 

Cei trei magistrați musceleni au audiat 
pledoariile  acuzării (avocatii Stelian 
Niţulescu, viitor ministru, și Eduard lacomin, 
localnic) cât și pe ale apărării (Virgil 
Veniamin, ajutat de Nicolae Sută, localnic). 
Printr-un gest considerat în epocă suicidar, 
magistrații au admis apelul lui lon 
Mihalache, care a demonstrat că voluntaria- 
tul său în războiul antisovietic a încetat la 
trecerea Nistrului, frontiera estică a 
României Mari. O victorie de etapă, pentru 
că magistraţii bucureșteni obedienţi au 
anulat decizia din Muscel. 

Magistraţii din Muscel au fost transferați 
și marginalizaţi de Pătrășcanu. Vizat de asa- 
sini, Aurel Marinescu își părăsește familia, 
devine fugar, și grav bolnav moare în 
ascunziș. Inainte însă își transmite familiei 
memoriile, care sunt scoase clandestin din 
tară și publicate după 1990. Instaurarea 
puterii comuniste în România. Mărturii 
(1946-1953) prezintă inclusiv rezultatele 
reale ale alegerilor din noiembrie 1946, din 
toate secţiile de votare din Muscel. 

Un omagiu tardiv, dar și mult prea dis- 
cret, în opinia noastră. 

IULIU-MARIUS MORARIU 
România văzută 


prin ochii unei regine 


Regina Maria a fost cu certitudine o per- 
sonalitate de prim rang a României. Rolul 
jucat de ea în momente cruciale ale istoriei 
noastre a fost unul aparte. Și ca scriitoare 
s-a distins, volume precum memoriile ei 
fiind adevărate pagini de istorie', ce au însă 
și valenţe literare. Felul ei deschis de a fi, 

Regina Maria 
Y a României 

Regina Maria a României, Regina unei tări mici. Gânduri 
despre tara dragă mie, trad. Nicolae lorga, Editura 
Predania, București, 2019, 220 p. 


calitatea de a interactiona empatic cu 
aproape oricine și de a fi la înălțimea vre- 
murilor, au transformat-o într-una din cele 
mai importante femei care au marcat desti- 
nul acestei țări, fapt ce explică numărul 
consistent de texte ce i-au fost dedicate de- 
a lungul timpului.” 

Intre cele reeditate recent se numără și 
un volum monografic dedicat țării pe care a 
condus-o, tradus într-o manieră elegantă 
de Nicolae lorga. Departe de a abunda în 
conţinut istoric precum notele de război sau 
alte note zilnice, acest text are mai degrabă 
valențe antropologice și sociologice, pre- 
zentând o tară pe care, pas cu pas, regina 
o descoperă și tine să o prezinte, lăsând să 
se întrevadă parcă, o curiozitate specifică 
ochilor de copil. Cele 12 capitole (al căror 
număr a fost ales, după părerea noastră, 
într-un mod deloc întâmplător), acompania- 
te de ilustraţii ce au făcut furori în epocă, 
descriu segmente ale vieții cotidiene a 
locuitorilor acestor meleaguri, sau prezintă 
modul în care cadrul natural a determinat 
un anume mod de evoluție a lor. 

In demersul de a-și cunoaște tara și 
supușii, regina Maria a plecat de la vizita- 
rea celor mai simpli, anume țăranii. Ei au 
fost cei care au jucat un rol decisiv în crea- 
rea efigiei celei mai iubite suverane a româ- 
nilor din toate timpurilor. La rândul ei, 
aceasta le-a oferit dragostea și admiraţia 

ei. E interesant altminteri modul, marcat de 
culori contrastante și imagini puternice, în 
care îi percepe ea: „M-am purtat printre cei 
mai umili. Am intrat în căsuțele lor, le-am 
pus întrebări, am prins în braţele mele pe 
pruncii lor. 

Le-am vorbit limba cu stângăcie, făcând 
foarte multe greșeli, dar, deși străină, 
nicăieri, între tărani, n-am întâmpinat neîn- 
credere ori bănuială. Erau bucuroși să-mi 
vorbească, bucuroși să mă lase să intru în 
căsuțele lor și-ndeosebi să-mi vorbească 
de necazurile lor. Totdeauna de necazurile 
lor au să povestească cei sărmani, dar 
aceștia o făceau cu o demnitate deosebită, 
vorbind de moarte și de sărăcie cu o 
resemnare stoică, numărând mormintele 
copiilor lor așa cum cineva ar număra pomii 
sădiți în jurul casei. 

Săraci sunt, neștiutori sunt țăranii 
aceștia. Părăsiţi sunt și plini de eresuri, dar 
este o mare noblete în rasa lor. Sunt 
cumpătaţi la mâncare și multumiti cu putin, 
puține sunt nevoile lor, dorințele lor sunt 
mărginite; dar un vis mare îl hrănește cu 
dragoste fiecare din ei în inima sa: el 
dorește să fie stăpân pe pământ, să aibă în 
seama sa ogorul pe care-l lucrează; 
dorește să-l poată numi al său. Aceasta mi-a 
spus fiecare dintre ei toți; era cântecul 
veșnic al tutoror cuvintelor lor.” 

Anii și evenimentele prin care trece o ajută 
pe regina Maria să devină o fiică a meleaguri- 
lor pe care este chemată să le reprezinte 
Puțin câte puţin, ea ajunge să-și cunoască 
meleagurile și să le înțeleagă istoria, evaluând 
obiectiv anumite situaţii și oferind chiar soluţii 
la anumite probleme stringente. 

Dincolo de caracterizările făcute satelor 
românești, tabieturilor cotidiene și amplasa- 
mentului geografic al anumitor instituții și 
clădiri precum biserica (p. 21), regina 

reuşeşte ca, prin intermediul experientei 
nemijlocite, să pătrundă și în profunzimea 
interactiunii dintre culturi. Dobrogea repre- 
zintă pentru dânsa, așa cum era de aștep- 
tat, un loc aparte, în care tine să observe și 
să înțeleagă acest aspect.” Fermecată, ea 
tine să treacă în revistă aspecte precum 
portul femeilor musulmane și modul în care 
au primit-o ele, arătând că: „Așa le-a fost 
de mare bucuria la venirea mea, încât sco- 
pul cel adevărat al vizitei mele a fost aproa- 
pe uitat. M-am găsit înconjurată de un roi 
de femei aprinse, în haine ciudate, ciripind 
într-o limbă neințeleasă mie. 

Imi ziceau: Sultană, și fiecare-și simțea 
nevoia de a mă pipăi... Femeile musulmane 
mai sărace de fapt nu poartă voal, ele 
poartă largi nădragi de bumbac și peste ele 
un fel de mantie pe care și-o tot tin sub nas. 
Croiala acestor mantii le dă acea linie 
indescriptibilă, așa de plăcută ochiului și 
care aparține numai Răsăritului. Şi culorile 
ce aleg ele sunt întotdeauna armonioase, 
afară de acestea, ele sunt în concordanță 
cu împrejurimea lor de soare și de prag. 
Femeile acestea poartă ciudate culori 
albastre-șterse și movii, — chiar și negrul 
hainelor lor nu e cu adevărat negru, ci a luat 
nuanțe ruginii, care se amestecă plăcut cu 
mediul în floarea noroiului în care locuiesc.” 

Nu doar oamenii, portul și obiceiurile 
constituie subiectul valorosului pandant 
socio-antropologic al descrierii fostei suve- 
rane, ci și locurile și orașele prin care trece” 
sau oamenii apropiaţi. Intre ei, se remarcă 
cu certitudine chipul reginei Carmen Sylva, 
pe care o descrie astfel: 

„Femeie de o puternică pasiune în tot 
ce iubea și ura, având atâta entuziasm cât 
acei care încep abia viața, mare muncitoa- 
re, gânditoare mare, ea avea adesea 
nevinovăția copilului. Impresionabilă și 


idealistă înfocată, ea nu vedea totdeauna 
lucrurile sau oamenii potrivit cu adevăratul 
lor pret și de aceea adeseori cădea prada 
celor care știau să speculeze marea 
bunătate a inimii sale. 

Trăia pentru alţii. Mâna-i era totdeauna 
gata să dea, urechea să asculte, ochiul să 
verse lacrimi pentru durerea altuia.” 

Plină de însemnări ce-l vor tine cu certi- 
tudine pe cititor cu sufletul la gură, bogată 
în elemente cu valoare literară și în 
informaţii cu relevanță istoriografică, 
sociologică sau antropologică, lucrarea 


Note 

"Cf. Regina Maria a României, Jurnal de război, ed. 
Lucian Boia, vol. 1-3, Editura Humanitas, București, 
2014-2015; Regina Maria a României, Gânduri și icoa- 
ne din vremea războiului, Tipografia și Legătoria 
Biroului Central Român de Comert, lași, 1919; Regina 
Maria a României, Insemnări zilnice, ed. Vasile Arimia, 
trad. Valentina Costache, Sanda-lleana Racoviceanu, 
vol. 1-7, Editura Historia, București, 2006-2008; 
Regina Maria a României, Povestea vieții mele, ed. 
loana Cracă, trad. Margarita Viler-Verghy, Editura 
Eminescu, București, 1991; Regina Maria a României, 
Sămânţa înțelepciunii, Editura „Asociaţiunii”, Sibiu, 
1923; Regina Maria a României, Capitole târzii din 
viața mea: memorii redescoperite, trad. Valentin 
Mandache, Diana Mandache, Dominic Lieven, Editura 
Alfa, București, 2009. 

* Intre care și monografii scrise de autori străini. A 
se vedea: Mabel Potter Daggett, Marie of Roumania: 
the intimate story of the radiant Queen, Brentano's 
Limited Press, London, 1926; Guy Gauthier, Missy, 
regina României, Editura Humanitas, București, 
2004; Gilles Duguay, Regina Maria și Joe Boyle: o 
prietenie de suflet, trad. Cristina Covacevici-Duguay, 
Editura Du Style, București, 1999; Henry Henry, La 
Reina Maria de Rumania, y España: semblanza y 
evocation, Graficas Barragan, Madrid, 1940; 
Georges Oudard, La Reine Marie de Roumanie, 
Paris, Librairie Plon, 1939; Hannah Pakula, The last 
romantic: a biography of Quuen Marie of Roumania, 
Simon and Schuster, New York, 1984; Leonard W. 
Taylor, Regele aurului și regina Maria: viețile paralele 
ale lui Joe Boyle din Klondike, trad. și ed. Aurel Sasu, 
Editura Atos, București, 1996. 

Regina Maria a României, Regina unei țări mici. 


care înscrie, alături de alte texte 
asemănătoare, o pagină importantă în șirul 
monografiilor dedicate României, este un 
prețios dar oferit de una dintre cele mai 
importante regine a țării acesteia, meleagu- 
rilor pe care le-a slujit. Lectura ei ar trebui 
să se constituie într-o datorie de onoare 
atât pentru filologi, cât și pentru istoricii 
care vor să înțeleagă în profunzime meca- 
nismele care au stat la baza unora dintre 
deciziile și atitudinile ce i-au marcat autoa- 
rei biografia și parcursul politic. 


Gânduri despre tara dragă mie, trad. Nicolae lorga, 
Editura Predania, București, 2019, p. 14. 

* „Putin câte putin, străina a ajuns a fi una dintre ei, 
și acuma i-ar plăcea ca pământul nașterii sale să 
vadă acest pământ cu ochii Reginei lui”. Ibidem, p. 11. 

* Lângă Dunărea largă am rătăcit printre târguri 
puțintele, locuite de pescari ruși, al căror chip se 
deosebește așa de mult de al ţăranului român. De la 
întâia vedere recunoști neamul lor: uriași înalți, cu 
bărbi frumoase și ochi albaștri, cu cămășile roșii ce 
se văd cât colo. 

Mai ales în Dobrogea aceste naţii felurite se îmbul- 
zesc: pe lângă români, turci, tătari, ruși, pe alocurea 
și nemti, trăiesc pașnic unii lângă alţii.” Ibidem, p. 21. 

* Ibidem, pp. 22-23. 

7 Astfel, de exemplu, va descrie Sinaia, subliniind 
multiplele ei fațete: „Aceasta e Sinaia de care mi-a 
fost drag, Sinaia mea. Sinaia muntelui, a pădurii, a 
râului în spume, a farmecelor de primăvară, a glorii- 
lor de toamnă, lumea clopoțeilor albaștri învălburați, 
a uriașelor depărtări, a puternicelor stânci care 
sfidează pe oameni, a tăcutelor adâncuri pline de 
umbră și de întuneric; lume de frumusețe - 
adevărată lume a lui Dumnezeu! 

Dar era și o altă Sinaie, ușuratica Sinaie căutătoare 
de plăceri, de rochii frumoase, de pălării și de ghete 
moderne, Sinaia care n-avea decât grija să se adune în 
cete, mai bucuroasă de vorba zadarnică și de scandalul 
străzilor de unde plecase decât de singurătățile cele 
mari unde Dumnezeu era aproape.” Ibidem, p. 122. 

° Ibidem, p. 139. 

° Precum Maude Rea Parkinson, Douăzeci de ani 
în România (1889-1911), trad. Constantin Ardeleanu, 
Oana Gheorghiu, Editura Humanitas, București, 2014. 

O Revista Memoria poate fi procurată în București, direct de la sediul 
redacției noastre, de la librăriile Humanitas, Cărturești și librăria 
Bizantină, iar în țară de la librăriile Humanitas, UBB - Cluj, librăria 
Corina — Arad, librăria Sabin Opreanu SRL — Băile Herculane. 

O Începând cu anul 2020, prețul abonamentului anual se va modifica 
după cum urmează: 

aÐ Un abonament în țară (4 numere consecutive): 80 lei (taxe 
poștale incluse). 

a Un abonament în străinătate (4 numere consecutive): 50 euro 
(taxe poștale incluse. 

O Numerele vechi disponibile ale Revistei Memoria le puteți achi- 
zitiona la prețul de 5 lei / ex., respectiv 10 lei / nr. dublu pentru 
numerele 1-64/65. Începând cu numerele 66/67 pretul se află 
afișat pe coperta fiecărui exemplar. 

AP Pentru achiziții comandati prin telefon: 0741086569 (Oana Ichim) 
ori prin e-mail: revistamemoriaOgmail.com. 

O Numărul 93 al Revistei Memoria conține sumarul numerelor 
1-91/92 inclusiv. În curând acest sumar — actualizat periodic — îl 
veți regăsi și online pe site-ul revistei noastre: 
www.revistamemoria.ro 


Nu se primesc articole scrise de mână, dactilografiate sau cele în format 
electronic fără diacritice. 
Responsabilitatea pentru conţinutul articolelor revine autorilor. 


Îi mulțumim pentru generozitate susținătorului nostru 
din străinătate, C.C., fără al cărui ajutor 
revista noastră nu ar supravieţui. 

O Antologia Liricii de detenţie anticomunistă 

din spațiul românesc, realizată de ILIE POPA 
O carte de 862 pagini, pe care o puteti găsi la 
sediul redacției noastre la preţul de 50 lei, prin 
comenzi la adresa: revistamemoriaOgmail.com, 
sau în librăriile Humanitas din București și din tară. 


Următoarele titluri pot fi achiziționate prin poștă cu plata ramburs: 


O Antidor la zadar. Colecţia Revoluţia modelelor, vol. 1, coord. Cristina 
Chirvasie, Ed. Fundaţiei Culturale Memoria, București, 2020, 182 p., 20 lei 

O Maria Stoica, Pecetea memoriei 1. Ziua când tata a devenit nemuritor, 
Ed. Fundaţiei Culturale Memoria, București, 2019, 160 p., 10 lei 

O Gheorghe Boldur-Lăţescu, „Știință, Credinţă, Politică”, Ed. Fundaţiei 
Culturale Memoria, București, 2018, 213 p., 20 lei (în format pdf.) 

O Anastasia Dumitru, Vocaţia mărturisirii. Lumina dintre gratii, vol. 1, 
Ed. Fundaţiei Culturale Memoria, București, 2017, 388 p., 20 lei 

O Anastasia Dumitru, Vocaţia mărturisiri. Încolţirea Basarabiei, vol. 2, 
Ed. Fundaţiei Culturale Memoria, București, 2020, 826 p., 40 lei 

O Aurel Sergiu Marinescu, Aspecte românești reflectate în articole 
publicate în exil, Ed. Tiparg, Pitești, 2015, 478 p., 20 lei 

O Mihail Ciocanu, Represaliile politice pe cântarul justiţiei, Ed. Fundaţiei 
Culturale Memoria, București, 2014, 456 p., 20 lei 

O Annie Samuelli, Gratiile despărțitoare, traducere Adina Arsenescu, ediție îngrijită 
de Micaela Ghiţescu, Ed. Fundaţiei Culturale Memoria, 2001, 280 p., 10 lei 

O Cicerone loniţoiu, Nicole Valsry-Grossu. O lumină în bezna exilului, 
Ed. Fundaţiei Culturale Memoria, 1997, 344 p., 10 lei 

O lon Şiugariu, Poeme, Ed. Fundaţiei Culturale Memoria, 2013, 15 lei 

O lon Șiugariu, Ceva despre noi. Eseuri, Ed. Fundaţiei Culturale Memoria, 2013, 
188 p., 15 lei 

O Meşterul Manole, antologie literară alcătuită de Al. Husar, editie îngrijită de 
Gheorghe Derevencu, Ed. Fundatiei Culturale Memoria, 2004, 330 p., 10 lei 

O Sergiu Grossu, Ei triumfă înaintea lui Dumnezeu, Ed. Fundatiei Culturale 
Memoria, 2007, 240 p., 18 lei 

O Victor Alexandrescu, Monografia bisericii Sfânta Vineri - București, 
Ed. Fundatiei Culturale Memoria, 2006, 70 p., 5 lei 

